
AUCTORE 

Copyright  by  Archabbot  Leander  Schnerr. 

t R.  PHELAN, 

Episc.  Pittsb. 


IMPRIMI  PERMITTIMUS 

LEANDER  SCHNERR, 

Archiabbas. 


Die  8.  Decembris  1893, 

festo  Conceptionis  Immaculatae  B.  V.  Mariae. 


PR.EFATIO. 


mu^0S  Jam  annos  textus  hujus  libelli  Ma- 


flf'  gistro  Novitiorum  in  monasterio  Sancti  Vm- 
centii  inserviebat  in  explicandis  principiis 
vitee  religiosee.  Cum  vero  nunquam  typis 
fuerit  impressus  Fratres  Novitii  singuli  manu 
propria  exemplar  exscripserunt  ut  et  ipsi  textum 
prse  occulis  haberent.  Ne  autem  opusculum  hoc 
aureum  in  paucis  lateret  monasteriis,  desiderium 
apud  multos,  qui  manuscriptum  viderant,  invaluit  ut 
typis  imprimeretur.  Hujusmodi  desiderio  obsecundans 
Revimus  D.  Andreas  Hintenach  Archiabbas  Sti  Vin- 
centii  anno  1890  tres  capitulares  ejusdem  monasterii 
selegit,,  qui  textum,  in  quem  per  multiplicata  exem- 
plaria manuscripta  multi  errores  irrepserant,  emenda- 

rent  et  libellum  imprimi  facerent.  Opere  feliciter  ex- 
pleto, haec  norma  vitae  spiritualis  piis  lectoribus  com- 
mendatur. 

Tyrocinium  istud  est  opus  pii  monachi  Beneclicti- 
ni  exaratum  pro  novellis  monachis  sui  Ordinis;  atta- 
men, mutatis  mutandis,  etiam  religiosis  familiis  alio- 
rum ordinum  utriusque  sexus  necnon  clero  saeculari 
magnae  utilitatis  futurum  esse  speratur. 

Errata  minora  a benevolo  lectore  facile  corriguntur. 


PARS  PRIMA 

TYROCINII  BENEDICTINI, 

complectens  ea,  quae  Novit  io  Religioso  in  primo  sacri 
Tyrocinii  ingressu  scitu  sunt  maxime 

necessaria. 

§ 1.  De  Notione  Tyrocinii. 

Est  Dominici  schola  servitii,  in  qua  ex  principiis  vel 
explicite  vel  implicite  revelatis  docetur  et  discitur  quomodo 
nos  oporteat  servire  Deo.  Sive  erg-o  nobilitatem  magistri, 
qui  in  hac  schola  est  Spiritus  Sanctus,  sive  praestantiam 
scientiae,  quae  sola  et  unica  ad  salutem  est  necessaria,  spec- 
temus, facile  patet  quod  FF.  Tyrones  scholae  huic,  praecipue 
in  publicis  explicationibus,  ‘interesse  debeant: 

1.  mag-na  cum  reverentia  interna,  fundata  in  viva  fide  quod 
in  ea  nihil  aliud  quam  divinae  sapientiae  placita  sint 
audituri; 

2.  magma  cum  reverentia  externa,  utpote  has  instructiones 
percepturi  ex  ore  legitimi  superioris,  qui  hic  et  nunc 
org-anum  et  instrumentum  agit  Spiritus  Sancti; 

3.  mag-na  cum  aviditate  et  fame  spirituali; 

4.  cum  sedula  harum  doctrinarum  recordatione; 

5.  cum  generosa  ac  constanti  earumdem  in  praxi  applica- 
tione; 

6.  cum  justo  denique  et  salubri  timore,  ne,  si  saluberrimas 
istas  instructiones  negligant,  de  ipsis  verificetur  illud: 
“Quia  tu  scientiam  repulisti,  repellam  te.”  (Oseae4,  6.) 


§ 2.  De  Fine  Tyrocinii. 

Finis  hujus  scholae  non  est  alius  quam  ut  discamus,  quo- 
modo nos  oporteat  servire  Deo  et  quidquid  conformiter  vo- 
cationi nostrae  agendum  sit,  quae  a nobis  non  qualecumque, 
sed  speciale  prorsus,  sublimius  et  excellentius  servitii  genus 
exigit,  prout  >ex  communi  Ecclesiae  sensu  ac  intrinseca  ■ sta- 
tus religiosi  ratione  et  natura  patet,  consentientibus  SS. 
Patribus  et  ipsis  sacris  paginis. 

Quia  vero  hanc  scientiam,  utpote  corruptae  naturae 
nostrae  non  incognitam  solum,  sed  et  invisam  et  contrariam 
nemo  proprio  marte  addiscere  potest,  hinc  FF.  Tyronibus 
de  manuductore  prospectum  est,  qui  ipsos  non  solum  ser- 

> * 4 

vitii  hujus  regulas  solide  et  clare  edoceat,  sed  etiam  im- 
portune ac  opportune  ad  easdem  in  praxin  deducendas  pa- 
terna vi  compellat. 

Corollarium:  quare  oportet,  ut  FF.  Tyrones  Deo  grati 
existant  pro  suavi  hac  providentia,  et  quidem  practice,  sci- 
licet finem  hunc,  ob  quem  ad  sacrum  Tyrocinium  missi 
sunt,  saepius  serio  considerando,  imo  jugiter  sibi  ob  oculos 
ponendo  et  ad  illum  obtinendum  se  ipsos  exstimulando; 
serio  se  applicando,  ut  tam  finem  hunc,  quam  ejus  obtinendi 
media  funditus  perspiciant  et,  num  eidem  pares  sint,  mature 
ac  serio  secum  pensent,  ne  vel  gravissimae  injustitiae  ex- 
pensas sat  magnas  inutiliter  consumendo,  vel  irreligiositatis 
reos  se  faciant,  dum  ea,  quae  ad  divinum  servitium  per- 
tinent, cui  se  sub  voto  religioso  mancipare  intendunt,  scire 
negligunt,  vel  certe  sese  periculo  exponant  decursu  tempo- 

ris  minus  contente  vivendi  in  statu  religioso,  utpote  quem 
sine  praevia  sufficienti  cognitione  et  quidem  practica  sus- 
ceperunt. 

§ 3.  De  Mediis  obtinendi  finem  Tyrocinii. 

Praecipuum  et  quasi  unicum  tinis  hujus  obtinendi  me- 
dium est  studium  asceticum  rite  institutum.  Ascesis  enim 
est  scientia  practica,  quae  per  principia  divinitus  revelata 
non  tantum  peccata  vitare  et  virtutes  docet  exercere,  sed 
et  mores  per  consilia  evang*elica  et  opera  supererogntoria 
perficit  usque  ad  unionem  voluntatis  creatae  cum  voluntate 
divina  per  summos  Christianae  pietatis  apices;  proinde  est 
scientia  serviendi  Deo,  jam  non  modo  quocumque,  sed 
sublimissimo  et  excellentissimo.  Itaque  nonnisi  hujus  scien- 
tiae studio  mediante,  servitii  hujus  et  cognitio  et  praxis 
obtineri  potest. 

Attamen  ut  hunc  in  finem  conducat  studium  hoc,  se- 
quentes observandae  sunt  conditiones  et  regillae: 

Studium  hoc  fiat 

1.  cum  bona,  pura  ac  perfecta  intentione; 

2.  cum  humili  ac  fiduciali  divinae  gratiae  imploratione; 

3.  viva  cum  fide,  doctrinas  asceticas  jam  non  ut  doctrinas 
hominum,  sed  ut  verba  Dei  respiciente  ac  proinde  nulla- 
tenus vanam  eruditionem  in  styli  nitore,  sed  solidam 
morum  conversionem  in  ostensione  spiritus  et  virtutis 
(I.  Cor.  2,  4)  quaerente; 

4.  cum  maxima  animi  attentione  et  frequenti  reflexione; 

5.  firmo  cum  proposito  haustas  doctrinas  practicae  hujus 
scientiae  in  usum  deducendi  et  omnem  seu  occurrentem 
seu  mere  apparentem  difficultatem  g*enerose  per  Dei 
gratiam  superandi; 

6.  denique  saepius  quilibet  super  regulas  istas  se  examini 
subjiciat,  num  et  qualiter  ipsas  observaverit,  negdectas 

in  posterum  sollicite  custodiat,  ut  sic  illas  quotidiana 
exercitatione  in  praxim  deducat  et  quasi  in  alteram 
convertat  naturam. 

§4.  De  Adjumentis  et  Impedimentis  profectus  spiritualis  in  Tyrocinio. 

Adjumenta  sunt  sequentia: 

1.  practica  aestimatio  et  fervens  amor  religiosae  vocationis 
suae; 

2.  fervens  desiderium  multum  proficiendi  in  spiritu,  quod 
tum  quotidiana  multiplicium  beneficiorum  Dei  recorda- 
tione, tum  proposito  ob  oculos  B.  M.  Virginis  aliorum- 
que Sanctorum,  praecipue  Ordinis  nostri,  exemplo  jugi- 
ter nutriri  debet  et  aug-eri; 

3.  perfectum  sui  ipsius  dominium; 

4.  humilis  ac  absolutissima  sui  ipsius  subjectio  ad  omnem 
nutum  superioris; 

5.  pia  sollicitudo  omnia  aut  certe  praecipua  ad  spiritum 
spectantia  opera  peragendi  cum  reflexione  praevia  trium 
punctorum:  “cur,  quid,  quomodo”  ag^endum  modo  est  ? 

6.  denique  obfirmata  animi  resolutio  semper  fugdendi  om- 
nia, quae  Deo  displicent,  semper  faciendi  omnia,  quae 
Deo  placent,  semper  ferendi  omnia,  quae  amori  displi- 
cent proprio,  ac  semper  ad  majorem  tendendi  perfectio- 
nem. 

i » • 

His  adjumentis  e diametro  opponuntur: 

1.  amor  hujus  saeculi; 

2.  pigritia,  fug-a  laboris,  horror  difficultatis  ac  pusillani- 
mitas; 

3.  neglectus  seriae  mortificationis  tum  internae,  tum  ex- 
ternae; 

' \ 

4.  remissum  ac  negdectum  exercitium  practicae  ac  affec- 
tuosae memoriae  Dei  praesentis; 

5.  animus  ingratus  pro  beneficiis  et  gratiis  Dei  atque  earum- 
dem  abusus; 

6.  praesumptio  de  viribus  propriis  et  modica  in  Deum 
fiducia; 

7.  defectus  amoris  et  candoris  filialis  erga  suum  superio- 
rem, denique 

8.  abjectus  animus  quavis  mediocritate  et  superficiali  vir- 
tute contentus. 

i ' * , _ . . 

§ 5.  De  iis,  quae  per  decursum  Tyrocinii  FF.  Novellis  cavenda 

vel  observanda  sunt. 

i 

Ante  omnia  sibi  cavere  debent: 

1.  ab  omni  conversatione  cum  saeculo  ac  saecularibus  ho- 
minibus, tam  interna  quam  externa,  cogitatione,  verbo 
et  affectu; 

2.  a vana  et  profana  locutione; 

3.  a minima  quavis  in  agendo,  loquendo  et  conversando 
levitate,  petulantia,  protervia; 

4.  ab  otiosis  et  superfluis  discursionibus  extra  musaeum 
et  per  claustrum; 

5.  ab  omni  excessu  in  cibo  et  potu; 

6.  ab  omni  invidia,  amaritudine  et  aversione  seu,  quod 
idem  est,  ab  omni  zelo  amaritudinis  tam  erga  confra- 
tres  quam  erga  superiores; 

7.  a sinistris  suspicionibus,  a judiciis  temerariis;  denique 

8.  sollicite  evitent  omnem  privatam  ac  sensualem  amicitiam 
et  familiaritatem. 

• * • • < j f • 

E contra  exactissime  curandum  est  a singulis  ut  erga 
Deum,  proximum  ac  se  ipsos  optime  sint  constituti: 

1.  per  sollicitudinem  ad  opus  Dei  et  quaevis  exercitia  spi- 
ritualia, per  fervorem,  modestiam  et  vivam  fidem; 

2.  per  mutuam  reverentiam,  honorem,  caritatem,  patien- 
tiam, mansuetudinem  ac  humilitatem; 

3.  per  bonam  intentionem,  diligens  studium  orationis,  fer- 
vens desiderium  solidae  virtutis  ac  magnae  perfectionis, 

curam  minimorum  maximam  ac  filialem  candorem  et 

confidentiam  erga  patrem  suum  spiritualem. 

Ceterum,  sive  ista  observare,  sive  ab  illis  sibi  cavere, 
aliaque  hucusque  dicta  et  quaevis  alia  regularis  disciplinae 
puncta  servare,  nullatenus  indifferentes  quaedam  et  mere 
arbitrariae  res  sunt;  nam  ex  hujusmodi  debet  dijudicari 
utrum  F.  Novellus  in  spiritu  velit  proficere  necne.  Certe, 
qui  in  hisce  habitualiter  negligens,  socors  et  incurius  foret, 
et  multo  magis,  qui  haec  ex  contemptu  violaret,  is  a pec- 
cato eoque  triplici,  inobedientiae  scilicet,  injustitiae  ac  irre- 
ligiositatis nullatenus  excusari  poterit,  ac  insuper  multiplicis 
abusus  pretiosi  temporis,  jacturae  gratiarum  ac  occasionum 
multa  et  magna  merita  sibi  eicquirendi  se  reum  constitueret. 

§ 6.  De  recta  Intentione  Tyrocinio  praemittenda. 

Intentio,  quae  nihil  aliud  est,  quam  deliberata  volitio 
finis,  pro  diversitate  finis  diversa  esse  jxffest,  nempe  bona 
vel  mala,  naturalis  vel  supernaturalis,  perfecta  vel  imper- 
fecta; cum  vero  finis  sublimior  perfectiorque  non  sit,  quam 
Deus  infinite  amabilis,  ex  consequenti  quoque  intentio  per- 
fectior dari  non  potest,  quam  illa,  quae  ex  influxu  perfectae 
caritatis,  sive  virtuali,  sive  actuali  procedit.  Atque  talis 
intentio  absolute  requiritur  ut  opera  nostra,  etiam  ex  ob- 
jecto bona,  fiant  de  condigno  meritoria  vitae  aeternae.  In- 
super vi  talis  intentionis  opera  quaevis  de  se  indifferentia 
atque  ipsi  adeo  naturae  grata,  nobis  fiunt  meritoria,  adver- 
sitates quaeque  nobis  redduntur  summe  proficuae,  et  ipsa 
opera  de  se  bona  Deo  magis  grata  ac  nobis  utiliora  effici- 
untur, praecipue  si,  quod  sollicite  observandum  est,  opera 
tali  intentione  vestita  per  manus  B.  M.  Virginis  ac  operi- 
bus Christi  Domini  unita,  Deo  offeruntur.  Imo  si  quod 
opus  ex  intentione  vel  actualiter  vel  virtualiter  multiplici 
peragitur,  pariter  eidem  semper  meritum  correspondet  mul- 
tiplex. Proinde  qui  de  Deo,  de  coelo,  de  animae  suae  salute 

sincere  sollicitus  est,  is  plane  tum  ipsi  Tyrocinio,  tum  sin- 
gulis suis  operibus  perfectam  hujusmodi  intentionem  prae- 
mittere negligat  nunquam  et,  ut  primum  proliciendi  fervo- 
rem in  se  jugiter  conservet  et  inflammet,  hanc  ipsam  inten- 
tionem saepius  per  decursum  Tyrocinii,  saltem  diebus  com- 
munionis sacrae,  renovare  nullatenus  praetermittat. 

• 4 ; ; / , • 

» ^ • ' * * t » 

• * * ' ’ • • * • • ■”  ^ (f  .» 

g 7.  De  Notis  genuini  Tyronis  characteristicis. 

t \ * r 

Harum  quattuor  determinat  S.  Pater  noster,  quarum  est: 

1.  ut  Deum  vere  quaerat  per  bonam  intentionem,  ora- 
tionis studium,  mortificationis  exercitium,  generosum  solidae 
et  magnae  virtutis  desiderium,  perfectam  saeculi  renuntia- 
tionem et  oblivionem,  invictam  .in  quibuslibet  adversis  for- 
titudinem ac  omnimodam  respectus  seu  timoris  humani 
fugam; 

2.  ut  sit  sollicitus  ad  opus  Dei,  omnia  rite  disponendo, 
sollicite  se  praeparando,  ' cuncta  exacte  .observando,  singula 
cum  aedificatione  audientium  in  timore  Dei  et  spiritu  humi- 
litatis peragendo; 

3.  ut  sit  sollicitus  ad  obedientiam,  regulas,  constitutio- 
nes et  ordinationes  omnes,  etiam  minimas  exacte  servando, 
in  omnibus  se  judicio  ac  voluntati  superioris  subjiciendo, 
propriam  voluntatem  odiendo,  ad  quaevis  indifferenti  prorsus 
animo  se  praeparando,  aequalibus,  inferioribus  ac  superio- 
ribus obediendo  et  quidem  juxta  normam  ac  praescriptum 
sacrae  Regulae  (cap.  5.); 

4.  denique  ut  sit  sollicitus  ad  opprobria,  scilicet  irro- 
gatas injurias,  contumelias,  correctiones  ac  punitiones  tacita 
conscientia  amplectendo,  quascumque  adversitates  sive  cor- 
poris sive  animae  invicta  patientia  tolerando,  inter  quas- 
cumque rerum  vicissitudines  aequam  semper  mentis  sereni- 
tatem conservando,  in  omni  agendi  ratione  sacram  simpli- 
citatem praeferendo,  implantandae  humilitati  tam  ijitertiac 

quam  externae  sedulo  studendo,  et  vel  ideo  omnibus  se  vilio- 
rem ac  deteriorem  cum  interius  credendo  tum  exterius  ge- 
rendo. 

Atque  hoc  est  speculum  minime  fallax,  ad  quod,  vos, 
carissimi,  identidem  examinare  ac,  detersis  maculis  irreli- 
giosae conversationis,  fingere  et  refingere  debetis,  usque 
dum  prodeat  Novitius  prototypo  huic  adamussim  similis. 

Id  Deus,  id  religio,  id  vestra  monasteria,  id  salus  unius- 

f , * 

cujusque  aeterna  exigit;  inspicite  sedulo,  sed  frequenter,  sed 
utiliter. 


complectens  doctrinas  practicas,  a quarum  exacta  ac 
fideli  applicatione  dependet  fructus  exercitio- 
rum spiritualium  et  universim  totius 

. , * , * ' 

disciplinas  monasticas. 

* 

* ' < • 

Ab  exercitiis  spiritualibus  debite  et  fructuose  peractis 
religiosae  perfectionis  acquirendae  practicum  studium  et  ab 
hoc  inconcussa  regularis  disciplinae  observantia  arcto  adeo 
nexu  dependet,  ut  labente  uno  corruat  et  alterum.  Facile 
ergo  patet,  rem  gravissimi  momenti  in  hac  parte  tractari 

et  ideo  omni  virium  contentione  ejusdem  studio  esse  incum- 

’ ’ • < * * , 4 

bendum  a singulis. 


CAPUT  I. 


De  Modo  Sacramentalem  Confessionem  fructuose 

ac  meritorie  obeundi. 

* <i 

Quia  valor  Sacramenti  Poenitentiae  ab  actibus  poeniten- 
tis  dependet,  plane  sine  periculo  grandis  sacrilegii  nemo 
aut  ignorare  aut  nonnisi  obiter  scire  potest,  quinam  sint 
hi  actus  et  quae  ipsorum  requisita  essentialia.  Haec  pro- 
inde ex  principiis  Theologiae  modo  determinabuntur. 

§ 1.  De  Materia  Confessionis  Sacramentalis. 

Poenitentia  spectari  potest  vel  ut  virtus,  et  sic  coincidit 
cum  contritione,  de  qua  agemus  § 2.,  vel  ut  sacramentum, 
et  sub  hoc  posteriori  respectu  hic  pertractatur,  ac  vel  ideo 
ejusdem  materia  nunc  assignanda  venit. 

Est  illa  duplex,  remota  scilicet  et  proxima.  Materia 
remota  sunt  sola  peccata  post  Baptismum  commissa,  ita  ut 
peccata  mortalia  secundum  numerum,  speciem  et  circum- 
stantias speciem  mutantes  sint  materia  hujus  Sacramenti 
necessaria,  quamdiu  vel  nunquam  vel  nonnisi  invalide  sunt 
confessa.  E contra  peccata  venialia  vel  etiam  mortalia  jam 
rite  confessa  et  remissa,  materia  sunt  libera. 

Unde  ut  facilius  inter  materiam  confessionis  necessariam 
et  liberam  discerni  queat,  sciendum  est  quod  ad  incurrendum 
peccati  mortalis  reatum  tria  absolute  et  copulative  requi- 
rantur, scilicet: 

1.  ex  parte  objecti  gravitas  materiae  vel  essentialis,  vel 

accidentalis; 

2.  advertentia  plena  ad  gravem  malitiam  actus; 

3.  in  objectum  sic  cognitum  plenus  et  perfectus  consensus. 

Materia  proxima  hujus  Sacramenti  sunt  ipsissimi  actus 
poenitentis,  scilicet  contritio,  confessio  et  satisfactio,  qui  a 
Trid.  quasi  materia  vocantur. 

§ 2.  De  Contritione. 

Contritio  est  animi  dolor  ac  detestatio  de  peccato  com- 
misso cum  proposito  non  peccandi  de  cetero . (Trid.  sess.  14, 
cap.  4.) 

Detestatio  peccati,  in  qua  praecipue  consistit  contritio, 
praeteritum  respicit,  propositum  vero  circa  futurum  versa- 
tur. Haec  definitio  praescindit  a Nova  Eege,  in  qua  con- 
tritio efficaciam  nullam  habere  potest  sine  voto  confessionis. 
Ideo  Tridentinum  paulo  infra  addit:  Cum  voto  pr astandi 

reliqua , quee  ad  rite  suscipiendum  hoc  sacramentum  re  qui- 

runtur . Huic  congruit  definitio  D.  Thomae:  Dolor  est  pro 

peccatis  assumptus  cum  proposito  confitendi  et  satisfaciendi . 
(Suppi,  qu.  I.,  art.  1.)  Contritio  duplex  distingrdtur: 

1.  perfecta,  quae  est  detestatio  peccati  orta  ex  motivo  spe- 
ciali caritatis  perfectae  seu  bonitatis  Dei  propter  se 
summe  dilecti; 

2.  imperfecta  seu  attritio,  quae  est  detestatio  peccati  orta 
ex  alio  motivo  supernaturali,  e.  g*.  ex  consideratione 
turpitudinis  peccati  vel  ex  metu  inferni  aut  ex  amore 
beatitudinis  aeternae.  (Trid.  sess.  14.  cap.  4.) 


De  Necessitate  contritionis. 

Contritio  seu  poenitentia  sive  perfecta  cum  voto  Sacra- 
menti, sive  imperfecta  cum  ipso  Sacramento,  peccatoribus 
omnino  necessaria  est  necessitate  tam  medii  quam  prae- 
cepti  ad  justificationem  et  salutem  consequendam,  ut  ex 
S.  Scriptura,  ex  doctrina  Trid.,  ex  constanti  traditione 
nec  non  ex  ipsa  ratione  constat.  Brevitatis  causa  sit 

hic  tantummodo,  quod  Trid.  docet:  Fuit  autem  quovis  tem- 
pore ad  impetrandam  veniam  peccatorum  hic  contritionis  mo- 
tus necessarius . (Sess.  14.  cap.  4.)  Et  sess.  6.  cap.  6.,  ubi 
odium  et  detestatio  de  peccato  inter  praecipuas  dispositiones 
ad  justificationem  recensentur. 

Praeceptum  contritionis  oblig-at  modo  per  se,  modo  per 
accidens;  oblig*at  per  se,  quando  urg*et  necessitas  gravis  se 
reconciliandi  cum  Deo,  scilicet  in  periculo  mortis  etc.;  obli- 
gat per  accidens,  quando  quis  reus  peccati  gravis,  sacra- 
mentum suscepturus  aut  ministraturus  est  etc.  Si  quis  lap- 
sus est  in  peccatum  grave,  contritio  sine  peccato  gravi  diu- 
tius differri  nequit.  Non  est  peccatum  confiteri  veniale 
aliquod  sine  dolore,  modo  dolor  circa  alia  vel  saltem  unum 
non  deficiat,  cum  venialia  non  sint  materia  necessaria  Sacra- 
menti Poenitentiae. 

Contritio  debet  praecedere  absolutionem  vel  saltem  ipsi 
coexistere,  ut  facile  patet.  Practice  autem  loquendo  requi- 

ritur  ut  dolor  praecedat  absolutionem,  quia  nullus  poenitens 
indispositus  absolutionem  petere  aut  accipere  potest.  Valde 
etiam  suadendum  est,  ut,  si  quis  longe  ante  confessionem 
actum  contritionis  de  peccatis  suis  fecerit,  illum  renovet 
immediate  ante  confessionem,  quamvis  per  diem  et  longius 
durare  virtualiter  per  se  possit.  Quando  poenitens  statim 
post  absolutionem  peccatum  mortale  ex  oblivione  omissum 
confitetur,  tutius  est,  novum  actum  contritionis  elicere, 
quamvis  juxta  communiorem  et  probabiliorem  sententiam 
id  non  requiratur. 

De  Dotibus  contritionis. 

Ad  validitatem  contritionis  tum  perfectae  tum  imper- 
fectae quatuor  numerantur,  scilicet  ut  sit: 

\ • ■ - • ■ « f 

1.  interna  seu  vera,  id  est  corde  et  animo  concepta,  juxta 

. i s I ' S.  >'  7 *■ 

illud:  Scindite  corda  vestra  et  non  vestimenta  vestra 
(Joel.  2,  13.); 

2.  supernaturalis,  i.  e.  elicita  per  auxilium  gratiae  et  ex 
motivo  supernaturali  seu  cognito  per  lumen  fidei  et  ad 
Deum  aliquatenus  impellente;  media  enim  naturalia  ad 
finem  supernaturalem  conducere  nequeunt. 

Motiva  autem  supernaturalia  quatuor  numerantur: 
a)  timor  poenae, 

f 

/9)  spes  praemii, 

y)  turpitudo  peccati  supernaturaliter  apprehensa, 
o)  Dei  bonitas  in  beneficiis  nobis  concessis.  Quoties 
aliquis  moyetur  ex  uno  horum  motivorum,  per  fidem 
cognito  cum  spe  veniae  a Deo  impetrandae,  superna- 
turaliter movetur; 

3.  summa,  i.  e.  ut  peccator  detestetur  peccatum  plus  quam 
omne  aliud  malum  et  malit  omnia  perdere  et  pati  quam 
peccatum  patrare;  etenim  conversio  ad  Deum  debet  esse 
totalis; 

4.  universalis,  i.  e.  includere  debet  omnia  peccata  gravia 
saltem  implicite.  Ratio  est,  quia  remissio  fit  infusione 

gratiae,  quae  cum  nullo  mortali  peccato  simul  stare 
potest. 

Notanda: 

1.  contritio  imperfecta  respectu  venialium  peccatorum  uni- 
versalis esse  necessario  non  debet,  ut  patet  ex  eo,  quod 
venialia  ad  materiam  confessionis  necessariam  non  per- 
tinent. 

2.  Contritio  non  debet  esse  intensive  summa,  quia  inten- 
sitas  est  quid  mere  accidentale;  gradus  enim  doloris 
seu  affectus  vel  conatus  major  aut  minor  non  pertinet 
ad  essentiam  contritionis.  Sufficit  igutur,  ut  sit  appre- 
tiative  summa,  i.  e.  ut  peccatum  aestimatione  seu  vo- 
luntate seria  prae  ceteris  odio  habeatur. 

3.  Attritio  formidolosa  seu  ex  metu  g-ehennae  concepta 
sufficit  ad  justificationem  in  Sacramento  Poenitentiae, 
modo  sit  vere  supernaturalis,  absolute  efficax  et  tantum 
materialiter  servilis.  Ratio  est,  quia  hujusmodi  attritio 
est  vera  conversio  ad  Deum  et  vera  aversio  a peccato, 
et  quia  Trid.  dicit  attritionem  conceptam  ex  metu  ge- 
hennae et  poenarum  esse  honestam  et  disponere  pecca- 
torem ad  justificationem  in  Sacramento  Poenitentiae  im- 
petrandam. Verumtamen  ad  attritionem  aliquod  initium 
amoris  requiritur,  per  quod  intelligitur  pius  quidam  mo- 
tus supernaturalis,  quo  peccator  efficaciter  a peccato 
avertitur  et  ad  Deum  convertitur;  non  potest  enim  fieri 
vera  conversio  ad  Deum,  quin  Deus  inchoative  saltem 
ametur  tamquam  omnis  justitiae  fons. 

4.  Contritio  imperfecta  seu  attritio  sine  actuali  susceptione 
Sacramenti  hominem  non  justificat,  e contra  contritio 
perfecta  per  se  justificat  hominem  seu  remittit  peccata 
mortalia,  etiam  extra  Sacramentum  Poenitentiae,  modo 
votum  Sacramenti  sive  explicite  sive  implicite  habeatur. 
Ratio  est,  quia  in  attritione  caritas,  quae  justificat,  non 
obtinetur  ante  susceptionem  Sacramenti,  in  quo  infundi 
debet,  ut  patet;  e contra  in  contritione  perfecta  caritas 

seu  ejus  motivum  jam  adest;  ubi  autem  caritas  quan- 
tumvis remissa,  per  quam  homo  Deo  conjungitur,  adest, 
peccatum  grave,  quod  separat  a Deo,  jam  existere  non 
potest. 

5.  Contritio  perfecta  praeter  culpam  gravem  et  aeternam 
poenam  remittit  etiam  partem  poenae  temporalis  juxta 
majorem  vel  minorem  ejus  intensitatem, 

« % > i f * • * • * 

De  Proposito  ej usque  Dotibus. 

Propositum  est  vera  voluntas  non  peccandi  de  cetero. 
Duplex  distingmitur: 

1.  explicitum  seu  formale,  quo  quis  de  futuro  cogitans  sta- 
tuit non  amplius  peccare; 

2.  implicitum  seu  virtuale,  quod  in  ipsa  contritione  inclu- 
ditur, quin  futurum  tempus  prae  oculis  habeatur. 

Propositum  saltem  implicitum  est  omnino  necessarium, 
cum  propositum  sit  pars  essentialis  contritionis.  Verum 
propositum  triplici  conditione  g-audere  debet;  scilicet  requi- 
ritur ut  sit  firmum,  efficax  et  universale. 

1.  Firmum,  scilicet  poenitens  habere  debet  voluntatem  om- 
nino determinatam  non  relabendi  in  peccatum,  non  ob- 
stante quocumque  incommodo  aut  timore  humano; 

2.  efficax,  seu  poenitens  non  tantum  firmiter  statuere  de- 
bet se  non  amplius  peccare  velle,  sed  etiam  adhibere 
operam  et  omnia  media  necessaria  pro  vitandis  peccatis 
fugdendisque  proximis  occasionibus  etc. ; 

3.  universale,  seu  extendi  debet: 

a)  ad  omnia  peccata  mortalia  patrata; 

/3)  ad  omnia  peccata  mortalia  etiam  non  patrata,  sed 
quae  patrari  possent.  Quod  autem  ad  venialia  spec- 
tat, requiritur  et  sufficit  ad  Sacramenti  valorem,  ut 
firmum  et  efficax  propositum  habeatur  saltem  unum 
veniale  confessum  vitandi. 

§ 3.  De  actuali  Confessione  Sacramentali. 

Confessio  sacramentalis  est  dolorosa,  distincta  et  expli- 
cita  enarratio  peccatorum  propriorum  post  Baptismum  com- 
missorum, quae  post  diligens  conscientiae  examen  occurrunt 
memoriae,  facta  sacerdoti  jurisdictionem  habenti  ad  obti- 
nendam virtute  clavium  eorum  remissionem.  (Trid.  sess.  14. 
cap.  5.) 

Ut  talis  confessio  sit  valida,  requiritur: 

1.  ut  praecedat  diligens  conscientiae  examen,  hoc  est,  fac- 
tum cum  tali  diligentia,  qualem  aliis  in  rebus  gravioris 
momenti  adhibere  solent  viri  pii  et  docti; 

2.  ut  sub  ipsa  confessione  adhuc  perduret  dolor  sive  con- 
tritio, saltem  virtualiter; 

3.  ut  sit  integra  formaliter,  id  est,  debent  explicari  omnia 
peccata,  quae  memoriae  occurrunt  secundum  propriam 
suam  'speciem  ac  numerum  vel  certum,  vel  verisimilem, 
vel  confusum,  et  quidem  eo  modo,  quo  quis  eadem  cog- 
novit, nempe  vel  ut  dubia  vel  ut  certa; 

4.  denique  ut  fiat  cum  spe  et  intentione  obtinendae  vcniee. 
Ut  autem  Deo  sit  grata  nobisquc  magis  fructuosa  se- 
quentes habeat  proprietates: 

Integra  sit,  simplex,  humilis,  discreta,  fidelis, 

Vocalis,  moerens,  pura  atque  parere  parata. 

(S.  Thom.  suppi,  qu.  IX.  art.  4.) 

Ut  facilius  peragatur  memoriae  juvandae  causa  aliquis 
in  confitendo  circa  peccatorum  enumerationem  observandus 
est  ordo,  e.  g.  enarrando  peccata  contra  Deum,  tunc  illa 
contra  proximum  ac  denique  contra  se  ipsum  commissa,  co- 
gitatione, verbo,  opere  aut  culpabili  omissione. 

Notandum  tamen  est  peccata  negative  dubia  saltem  jam 
semel  confessario  dijudicanda  proposita  in  confessione  nul- 
latenus esse  adducenda,  sed  inter  inanes  scrupulos  rejicieuda. 

§ 4.  De  Satisfactione  Sacramentali. 

Satisfactio  nihil  est  aliud  quam  compensatio  poenae  tem- 
poralis Deo  debita  propter  injuriam  ipsi  illatam,  consistens 

in  operibus  poenalibus  et  afflictivis,  qualia  pro  statu  naturae 

& 

nostrae  corruptae  sunt  omnia  opera  et  actus  virtutum,  etiam 
mere  interni,  quae  opera  omnia  ad  tres  reducuntur  species, 
nempe  ad  orationem,  eleemosynam  et  jejunium. 

Ejusmodi  opera  vel  sponte  sua  a poenitente  exercentur, 
et  tunc  satisfactio  extrasacramentalis,  vel  a confessario  in 
sacro  tribunali  imponuntur,  et  vocantur  satisfactio  sacra- 
mentalis,  quae  in  voto  ad  valorem,  in  re  ad  integritatem 
Sacramenti  spectat.  Et  ideo,  quando  pro  gravibus  peccatis 
gravis  satisfactio  injuncta  est,  nunquam  sine  peccato  mor- 
tali omitti,  nec  extra  casum  legitimi  impedimenti  sine  pec- 
cato saltem  veniali  justo  longius  differri  potest. 

Quia  tamen  satisfactio  sacramentalis  raro  quantitati  et 
qualitati  peccatorum  est  commensurata,  poenitentes  quilibet 
naturali  jure  obligantur  hunc  justae  proportionis  defectum 
spontanea  satisfactione  extrasacramentali  supplere,  quod 
facillime  et  certissime  praestant  Religiosi  suae  vocationi  ac 
Regulae  fideles,  quia  isti  versantur  in  jugi  praxi  orationis, 
jejunii  et  eleemosynae,  saltem  spiritualis,  ac  in  perpetua 
sui  ipsorum  abnegatione;  quando  proinde,  ulteriorem  semper 
perfectionem  anhelantes,  omnia  ex  imperio  caritatis  faciunt 
ac  ex  motivo  exhibendae  Deo  condignae  satisfactionis,  plane 
de  intensione  et  extensione  tum  caritatis  tum  contritionis 
pie  in  Domino  confidere  possunt. 

§ 5.  De  Modo  practice  instituendi  Confessionem. 

Ante  omnia  requiritur  debita  dispositio  tam  remota  quam 

« * > 

proxima.  Dispositio  remota  consistit  in  habituali,  vera  ac 
quieta  conscientiae  teneritudine,  quae  per  jugem  recollectio- 
nem  sollicitam  cordis  custodiam,  accuratum  utriusque  exa- 
minis usum  ac  habitualem  peccati  horrorem  acquiritur,  et 
tum  conscientiae  laxae  tum  scrupulosae  e diametro  opponi- 

tur,  ac  pro  obtinenda  perfecta  cordis  puritate  absolute  est 
necessaria. 

Dispositio  proxima  importat  studiosam  et  minime  per- 
functoriam eorum,  quae  confessionem  antecedunt,  comitan- 
tur et  subsequuntur,  observantiam,  scilicet  ante  confessionem: 
1.  puram  intentionem,  2.  actus  virtutum  theologicarum, 
3.  devotam  invocationem  S.  Spiritus  pro  cognoscendis,  de- 
testandis et  emendandis  peccatis,  4.  sedulam  conscientiae 
discussionem,  5.  seriam  contritionem,  6.  efficax  propositum; 

sub  actuali  confessione:  1.  virtualem  saltem  contritionis 
influxum,  2.  profundam  humilitatem  internam  et  externam, 
3.  sanctam  quamdam  verecundiam  ac  sedulam  ad  monita 
et  instructiones  confessarii  attentionem; 

post  confessionem:  1.  devotam  gratiarum  actionem,  2.  poe- 
nitentiae persolutionem,  3.  concepti  propositi  maturam  et 
generosam  executionem,  4.  salubrem  de  peccatis  utut  pro- 
pitiatis timorem,  mediante  frequenti  ac  dolorosa  vitae  pec- 
caminosae  recordatione,  jug*i  ac  severa  ejusdem  expiatione, 
circumspecta  et  reflexa  vivendi  ratione. 

Hunc  in  finem,  quin  et  pro  tranquillanda  conscientia 
plurimum  confert  gemina  industria,  1.  ut  pro  acuenda  ma- 
gis  contritione  unum  ex  praeterita  vita  peccatum  idque 
gravius  aut  omnino  totam  quasi  vitae  malae  transactae  se- 
riem nobis  ob  oculos  ponamus,  de  eo  explicite  doleamus  et 
in  sacro  tribunali  nos  accusemus;  2.  ut  ex  venialibus  pec- 
catis, quae  confessuri  sumus,  eligamus  unum  prae  ceteris 
gravius  vel  frequentius  occurrens  aut  nobis  perniciosius  ac 
plurium  aliorum  peccatorum  et  defectuum  causam  existens, 
ac  illud  specialiter  evitare  proponamus.  Hac  industria 
acquiritur  perfecta  sui  ipsius  cognitio  et  odium,  vita  reflexa, 
et  practice  tenditur  in  perfectionem  religiosam. 

§ 6.  De  Confessione  Generali. 

Confessio  generalis  est  omnium  peccatorum  mortalium 
a primo  usu  rationis  ad  usque  praesens  tempus  commisso- 

rum  dolorosa,  distincta  et  explicita  enarratio,  qualis  omni- 
bus illis  est  necessaria,  qui  nunquam  valide  confessi  sunt, 
sive  id  culpabiliter,  sive  inculpabiliter  factum  fuerit.  Ex 
generali  tamen  consuetudine  FF.  Tyrones  mox  ab  exordio 
novitiatus  hujusmodi  confessionem  generalem  faciant,  ad 
facilitandum  negotium  solidae  reformationis  utriusque  homi- 
nis, quae  a perfecta  conscientiae  puritate  incipi  debet.  Ex- 
tra hos  casus,  nisi  aliud  videatur  confessario  ordinario,  talem 
disponere  confessionem  nec  merito  caret  multiplici  nec  fructu, 
nempe  acquiritur  1.  meritum  obedientiae,  2.  meritum  hu- 
militatis heroicae,  3.  augmentum  caritatis  et  gratiae,  4.  am- 
plior remissio  poenae  temporalis,  5.  major  animae  puritas, 
6.  amplior  sui  ipsius  cognitio  et  consequens  inde  practicum 
sui  odium,  denique  7.  si  ea,  quod  summe  consultum  est,  de- 
ponatur confessario  ordinario,  eidem  haud  exiguum  suppe- 
ditatur adminiculum  pro  faciliori  ac  securiori  poenitentis  di- 
rectione. Unde  pii  quivis  Religiosi  saepius  talem  deponere 
consuescunt  confessionem  ac  singulis  annis  annualem  sal- 
tem deponunt,  quae  respectu  peccatorum  per  anni  illius 
decursum  aliquo  modo  generalis  dici  potest. 

Quod  praxim  attinet,  confessio  generalis  seu  annualis 
seu  semestralis  a confessione  quavis  non  differt,  nisi  sola 
conscientiae  discussione,  quae,  quum,  latius  tempus  respi- 
ciat,  etiam  ampliorem  laborem  ac  indagationem  requirit. 

Quodsi  deposita  confessione  generali  scrupulus  ex  con- 
fessione, ut  saepe  fit,  suboriatur,  malo  huic  radicitus  ampu- 
tando sic  occuratur:  Statim  indagetur, 

1.  num  objectum  anxietatis'  sit  in  materia  gravi  vel  per 
se  vel  per  accidens  tali; 

2.  num  adfuerit  debita  advertentia  et  deliberatio; 

3.  gravitatis  cognitio,  aut  saltem 

4.  culpabilis  aut  vincibilis  ejusdem  ignorantia; 

5.  an  illud  nunquam  confessus  fuerit  legitime,  et  sic 
facilius  erit  resolutio  et  prudens. 

Quodsi  adhuc  dubius  haerere  pergit,  omissa  ulteriore 
indagatione,  certe  inutili  et  in  materia  turpi  nonnunquam 
sat  periculosa,  se  de  tali  peccato  proxime  sub  dubio  ac- 
cuset et  reposita  omni  anxietate  judicio  confessarii  hu- 
militer acquiescat.  Quin  imo  ad  evitandam  scrupulosam 
conscientiam  expedit,  quaevis  dubia  et  anxietates  prima 
vice  occurrentes,  omissa  largiori  disquisitione,  suo  semper 
aperire  confessario,  praecipue  ubi  quis  jam  semel,  adhibita 
debita  diligentia,  confessionem  deposuit  generalem. 

Quodsi  cui  forsitan  diabolus  sacrilegam  tentaret  injicere 
verecundiam,  cogitet: 

1.  imprudenter  se  agere  reticendo  cum  pudore  coram  uno, 
quod  sine  pudore  patravit  forsitan  non  cum  uno; 

2.  se  confiteri  peccatori,  qui  scit  compati,  homini,  qui  id 
quod  per  confessionem  scit,  minus  scit,  quam  id  quod 
penitus  nescit,  medico,  qui  per  candorem  aegroti  non 
scandalizatur,  sed  aedificatur; 

3.  inutilem  esse  hanc  verecundiam,  quia  hoc  ipsum  pec- 
catum non  jam  huic  tantum  confessario,  sed  et  toti 
mundo  in  extremo  judicio  patefiet; 

4.  humili  hac  confessione  extingui  gehennam  et 

5.  fortitudinem  exerceri  plane  heroicam  et  vel  ideo  maxime 
gloriosam.  Plane  his  serio  consideratis  nemo  erit,  qui 
nolit  pietati  Patris  confiteri,  quae  fecit,  ne  severitate 
Judicis  cogatur  exsolvere,  quod  tacuit. 

CAPUT  II. 


De  Modo  devote  et  ferventer  accedendi  ad  sacram 

Communionem. 

Ne  manducando  hunc  panem  vitae  judicium  nobis  man- 
ducemus teste  Apostolo  (I.  Cor.  11,  28.)  probare  nos  ipsos 
debemus,  hoc  est,  rigide  et  sollicite  ad  cibum  illum  coeles- 
tem suscipiendum  nos  disponere  debemus,  quia  pro  quanti- 
tate et  qualitate  dispositionis  etiam  major  erit  perceptio  fruc- 
tus ex  hoc  sacramento. 

§ 1.  De  Praeparatione  s.  Communioni  praemittenda. 

Non  agitur  hic  de  dispositione,  quae  requiritur,  ne  commu- 
nio fiat  sacrilega,  quae  ex  parte  animae  immunitatem  ab 
omni  conscientia  peccati  mortalis,  ex  parte  corporis  autem 
jejunium  naturale  a media  nocte  importat,  sed  potius  de 
dispositione  ad  fructuose  communicandum  requisita,  quae 
g-emina  est,  remota  scilicet  et  proxima. 

Dispositio  sive  praeparatio  remota  quinque  conditionibus 
absolvitur  quarum, 

1.  est  puritas  vitae  non  solum  a peccatis  tam  mortali- 
bus quam  venialibus  sibi  caventis,  sed  et  virtutum  studio 
sedulo  incumbentis; 

2.  puritas  conscientiae  consistens  in  immunitate  ab 
omni  rebelli  motu  amoris  et  odii,  ab  omni  inordinata  appe- 
tentia commoditatis  et  honoris  seu  boni  sensibilis,  ab  omni 
nimis  tenera  adhaesione  ad  rem  quamcunque  creatam,  etiam 
piam,  quae  sunt  tria  obstacula  intimae  conjunctionis  cum 
Christo,  quae  finis  et  effectus  esse  solet  s.  Communionis; 

3.  jug-e  exercitium  mortificationis  tum  internae  tum 
externae,  sine  quo  nec  puritas  vitae  nec  conscientiae  acquiri 
aut  conservari  potest; 

4.  fervens  caritas  erga  Deum  et  sincera  dilectio  proximi; 
nam  est  sacramentum  maximi  erga  nos  amoris  divini,  figura 
quoque  et  symbolum  unitatis;  denique 

5.  maxima  hujus  mysterii  aestimatio,  quam  tum  intrin- 
seca hujus  sacramenti  dignitas  tum  summa  et  ineffabilis 
ejusdem  utilitas  nostris  ingenerare  debet  animis:  prior  illa 
in  triplici  fundatur  titulo,  nempe  in  dignitate  personae,  quae 
ibi  latet,  in  intentione  finis,  ob  quem  ibi  latet,  et  in  exten- 
sione amoris,  quocum  ibi  latet;  posterior  comprobatur  effec- 
tibus, quos  hoc  sacramentum  producit,  non  solum  praestan- 
tissimis,  sed  et  multimodis,  scilicet  remissione  peccatorum 
venialium  ac  per  accidens  etiam  mortalium  inculpabiliter 
ignoratorum;  edomatione  malarum  praedominantium  passio- 
num, praecipue  rebellis  concupiscentiae;  exterminatione  te- 
poris et  acediae;  augmentatione  et  corroboratione  donorum 
S.  Spiritus,  nimirum  sapientiae,  intellectus,  consilii,  forti- 
tudinis, scientiae,  pietatis  ac  timoris  Domini.  Etiam  hoc 
sacramentum  quasi  commune  quoddam  gazophylacium  est,  ex 
quo  omnia  bona  tam  animae,  quam  corporis  nobis  et  offer- 
untur et  conferuntur. 

Dispositio  proxima  id  omne  in  se  complectitur,  quod  ac- 
tuali devotioni  seu  excitandae  seu  promovendae  deservire 
potest,  ac  proinde  requiritur: 

1.  bona  et  pura  intentio  mediante  hoc  Dominicae  passi- 
onis memoriali  manifestandi  excessivam  Dei  erga  nos  cari- 
tatem aliasque  quam  plurimas  perfectiones  in  hoc  sacramento 
latentes; 

2.  ardens  desiderium  et  fames  spiritualis  hujus  coelestis 
cibi;  nam  pro  quantitate  hujus  famis  aut  desiderii  augebitur 
etiam  quantitas  fructus.  Hoc  desiderium  excitandi  admini- 
culum est  attentio  mentis  ac  fervor  devotionis;  prior  habetur 
per  breves  considerationes  de  excellentia  et  utilitate  hujus 
sacramenti,  prouti  in  dispositione  remota  explicatum  fuit; 
posterior  per  pia  suspiria,  preces  jaculatorias  et  amarosas 
aspirationes,  quibus,  deposita  semel  confessione,  a nocte  prae- 

cedenti  usque  ad  instans  tempus  sacrae  communionis  nos 
dormituri  ac  vigilantes  exercere  debemus,  quasque  vel  ex 
Psalmis  vel  ex  aliis  libris  devotionis  sumere  aut  proprio  marte 
componere  possumus; 

3.  exercitium  variarum  virtutum,  quae  hisce  nostris  sus- 
piriis aut  permiscendae  aut  subjungendae  sunt,  praecipue 
fidei,  spei,  caritatis,  admirationis,  gaudii,  invitationis  etc. 
Atque  huic  dispositioni  proximae  ut  ad  minimum  horae  qua- 
drantem impendamus,  dignitas  certe  sacramenti,  majestas 
adventantis  hospitis  divini  ac  propria  nostra  exigit  utilitas. 

§ 2.  De  actuali  Susceptione  Eucharistiae. 

Suscipienda  est  summa  devotione  tum  externa  tum  interna 
Externa,  quam  ipsa  S.  Regula  inculcat  (cap.  20)  praeter 
vestium  corporisque  munditiem,  angelicam  modestiam,  vir- 
ilem gravitatem  et  summam  importat  reverentiam.  Interna, 
praeter  actualem  et  proximam  dispositionem  § praecedenti 
explicatum,  a nobis  exigit  profundam  humilitatem,  quae 
quasi  proprietas  est  characteristica  cujuslibet  digne  com- 
municaturi. Atque  ad  hanc  humilitatem  nos  provocat  Eccle- 
sia per  sacerdotem  alta  voce  ter  nobis  acclamantem:  Do- 
mine, non  sum  dignus  ! Nec  adeo  laboriosum  erit  hanc  in 
corde  excitare  humilitatem,  si  viva  fide,  quam  pariter  Ec- 
clesia in  nobis  excitare  intendit  illis  verbis:  Ecce  Agnus 
Dei,  ecce  qui  tollit  peccata  mundi,  consideramus  tum  pre- 
tium rei,  quae  nobis  datur,  tum  vilitatem  et  nihilum  personae, 
cui  datur.  Suscepto  cum  viva  fide  et  profundissima  humili- 
tate divino  hospite  oportet,  ut  nos  totos  eidem  uniamus  et 
quasi  unus  cum  eo  spiritus  efficiamur,  quod  fit: 

1.  eum  tenerrimis  gaudii  et  amoris  affectibus  quasi  ani- 
mae brachiis  amplectendo; 

2.  eundem  viva  fide  intra  penetrale  cordis  nostri  ado- 
rando; 

3.  coram  illo  nos  in  pulverem  nihili  nostri  humillime  de- 
mergendo ac 

4.  affectuosissima  cum  ipso  colloquia  instituendo,  nunc 
quidem  nos  annihilando  coram  infinita  Dei  majestate  eidem- 
que  nos  immolando  et  offerendo  eo  modo,  quo  se  ipsum 
jugiter  in  hoc  sacramento  Deo  offert,  nunc  vero  Regi  saecu- 
lorum nostram  ostendendo  subjectionem,  plenissime  in  ipsius 
voluntatem  ac  beneplacitum  nos  resignando,  Sponso  animae 
nostrae  iterato  fidem  oppignerando  nostram,  arrhae  loco 
speciale  quoddam  propositum  eidem  offerendo,  modo  Medico 
nostro  fiducialiter  pandamus  singnla  animae  nostrae  vulnera 
dicentes:  Domine  si  vis  potes  me  mundare,  modo  Patrem 
nostrum  filiali  amore  complexi,  in  simplicitate  cordis  omnes 
nostras  indigentias  et  necessitates  eidem  cum  sancta  quadam 
importunitate  in  modum  parvulorum  queruli  exponamus,  aut 
Fratrem  hunc  nostrum  amore  amicitiae  prosequentes  veram 
cum  ipso  morum  similitudinem  per  sedulam  divini  hujus 
prototypi  imitationem  ardentissime  appetamus  et  efficacis- 
sime proponamus,  aut  denique  futurum  hunc  Judicem  nos- 
trum, oblato  pretioso  sanguine,  nobis  placabilem  reddere  stu- 
deamus; quae  omnia  duobus  versiculis  continentur: 

Crede,  dole,  spera,  gratesque  ag^e,  dilige,  adora, 

Vulnera  pande  animae  donaque  sancta  pete. 

Atque  haec  quidem  et  his  similia  colloquia  larga  fluent 
vena  tempore  consolationis  ac  devotionis  sensibilis;' at  tem- 
pore desolationis  et  ariditatis  in  subsidium  vocandus  est 
pius  aliquis  libellus,  qui  praxim  devotae  communionis  con- 
tinet, affectus,  suspiria  aliaque  ibi  contenta  ita  labiis  pro- 
nuntiando, ut  tamen  magis  corde  proferantur  et  animo. 

Opportune  hic  afferri  debet  regula  generalis,  quomodo 
nos  gerere  debeamus  tempore  desolationis  et  ariditatis. 
In  his  circumstantiis,  sat  frequenter  occurrentibus,  ommissa 
inutili  afflictione  et  noxia  perturbatione,  inquirendum  est 
in  mali  originem.  Si  in  dispositione  seu  remota  seu  proxima 
aliqua  a nobis  commissa  fuit  negligentia,  ariditas  provenit 
a nobis  eidemque  per  actum  doloris  de  commissa  negligentia 
et  firmum  propositum  occurrendum  est.  Si  sine  praevia 

culpa  praeter  ariditatem  experimur  magnam  et  quasi  speci- 
alem aliquam  animi  inquietudinem  ac  perturbationem,  erit 
a diabolo,  hac  ratione  nauseam  et  fastidium  hujus  coelestis 
cibi  nobis  ingerere  tentante,  qui  tamen  contemni  debet,  no- 
bis in  humilitate  ac  patienti  hujus  infestationis  tolerantia 
facere  pergentibus,  quantum  invocato  Dei  auxilio  possumus. 
Quodsi  ejusmodi  ariditas  et  inculpabilis  est  et  quieta,  erit 
a Deo,  qui  immissa  ejusmodi  amaritudine  aut  punit  affectus 
nimium  terrenos  aut  purgat  nos  a quaesitu  proprii  commodi 
aut  certe  nos  perficit  et  ad  contemplationis  unionem  disponit. 
Ceterum  credamus  firmiter,  ejusmodi  ariditatem  ut  poenam 
aliquam  nobis  immitti;  haec  enim  persuasio  et  ab  omni 
suspicione  superbiae  et  praesumptionis  est  remotior,  spectata 
nostra  propria  tum  infirmitate  tum  infidelitate  verisimilior 
et  aptior  ad  exercendos  actus  poenitentiae,  resignationis  et 
oblationis  ad  quaevis  dura,  in  quibus  actibus  tempore  deso- 
lationis nos  vel  maxime  et  jugiter  exercere  debemus,  quia 
et  praesenti  animae  dispositioni  magis  quadrant  et  ad  obti- 
nendam consolationem  proxime  disponunt. 

§ 3.  De  Agendis  post  Communionem. 

Ante  omnia,  ut  per  se  facile  patet,  Deo  hospiti  repe- 
tendae sunt  grates  ferventissimae  ac  quantitati  collati  bene- 
ficii commensuratae,  quales  certo  certius  erunt,  si  quae  §§ 
1.  et  2.  dicta  sunt,  sollicite  fuerint  observata  ac  in  subsidium 
adhibeatur  libellus  precum.  Praecipue  curandum  est,  ut 
hunc  in  finem  seligatur  locus  a strepitu  et  distractione  re- 
motus, et  huic  negotio  tempus  impendatur  sufficiens,  quod 
unius  horae  quadrante  brevius  esse  non  debet  unquam,  prout 
urbanitas,  fides  et  ratio  suadet,  quodque  sine  ullo  quorum- 
cumque demum  negotiorum  ac  laborum  nostrorum  dispendio, 
imo  cum  eorundem  compendio  impenditur,  quia  ab  eo,  quem 
intra  nos  praesentem  habemus,  hunc  opportunissime  negotia 
nostra  bene  gerendi  et  modum  edoceri  et  necessariis  ad  id 
gratiae  auxiliis  fulciri  possumus, 

Neque  tamen  sola  gratiarum  actione  omnia  nostra  absolvi 
debet  devotio.  Diutius  et  saltem  per  totum  diei  illius  decur- 
sum perdurare  debet,  partim  frequentius  et  affectuose  recogi- 
tando magnitudinem  gratiae,  quae  nobis  obtigit,  partim 
singulariter  modestiae,  silentio,  recollectioni  ac  compunctioni 
studendo  et  quasvis  inordinationes  sive  internas  sive  externas 
cautissime  devitando. 

Quare  aliquam  saltem  partem  illius  diei,  quo  ad  sacram  com- 
munionem accessimus,  impendamus  serio  nobiscum  perpen- 
dendo, num  et  qualis  ex  tot  sacris  communionibus  reportatus 
fructus  sit,  num  imminuta  sint  peccata,  debilitata  vitia,  auctae 
virtutes  earumque  habitus,  amor  saeculi  restrictus  et  amor 
Dei  magis  accensus;  quod  si  nos  continuo  in  eodem,  ut  ajunt, 
luto  haerere  conspiciamus,  timeamus  ne  minus  bene  dispositi 
communicantes  forsitan  judicium  manducaverimus.  Unde 
in  qualibet  sacra  commnione  quasi  in  gratiarum  actionem 
pro  accepto  beneficio  Deo  hospiti  offeramus  aliquod  propo- 
situm saltem  per  illum  diem  sollicite  observandum.  Materia 
hujus  propositi  aptissima,  utpote  ad  perfectam  animi  puri- 
tatem, quae  pro  digna  communione  praecipua  est  dispositio, 
summe  conducens,  erit,  si  quis  statuet  illa  die  seipsum  una 
alterave  vice  vincere  in  re  aliqua  licet  minima,  erga  quam 
tamen  nimium  et  quasi  inordinate  afficitur  et  vel  ideo  rei 
alicui  creatae  arctiori  glutine  alligatur. 

§ 4.  De  Communione  Spirituali. 

Communio  Spiritualis  est  desiderium  ex  viva  et  per  cari- 
tatem operante  fide  conceptum  suscipiendi  Christum  in  SS. 
Eucharistiae  Sacramento,  cum  affectuosa  animae  cum  ipso 
unione. 

Tria  ergo  involvit: 

1.  vivam  fidem  de  excellentia  et  utilitate  hujus  Sacra- 
menti ac  de  omnipotenti  bonitate  Dei,  effectum  Sacra- 
menti etiam  sine  Sacrmenti  perceptione  conferre  volentis 
et  potentis; 

2.  ardentem  caritatem  ac  consequenter  statum  gratiae;  pec- 
catum enim  mortale  sicut  sacramentalis  sic  et  spiritualis 
communionis  nos  incapaces  reddit; 

3.  fervens  desiderium  Christum  suscipiendi  sacramentaliter. 
Primum  est  dispositio  proxima;  alterum  conditio  removens 
prohibens,  tertium  ipsa  communionis  spiritualis  essentia. 

Effectus  communionis  spiritualis  pene  idem  est  ac  sa- 
cramentalis, prout  docet  S.  Synodus  Trid.  sess.  13.  cap.  8. 
Qui  voto  propositum  illum  coelestem  panem  edentes  fide  viva , 
quae  per  dilectionem  operatur , fructum  ejus  et  utilitatem  sen- 
tiunt., Proinde  facile  patet,  quod  ad  eam  requiratur  eadem 
praeparatio  ac  dispositio,  quae  requiritur  ad  communionem 
sacramentalem,  licet  nec  verbalis  nec  adeo  prolixa  requiratur, 
sed  tota  res  pio,  humili,  contrito  ac  amoroso  desiderio  ac 
suspirio  perficiatur,  qualia  suspiria,  supra  in  § 1.  adduxi- 
mus, quaeque  passim  in  piis  libellis  inveniuntur  nec  unquam 
vere  amanti  deesse  possunt. 

Interim  utut  haec  communio  non  differt  a communione 
sacramentali  quoad  effectum,  differt  tamen  quoad  modum 
conferendi  hunc  effectum;  hunc  enim  non  producit  ex  opere 
operato,  sed  ex  opere  operantis,  adeo,  ut  pro  majori  vel  mi- 
nori caritatis  ac  desiderii  intensione  etiam  majorem  vel  mi- 
norem producat  effectum;  deinde  effectus  communionis  spiri- 
tualis nulli  aut  loco  aut  tempori  est  annexus,  sicut  nec  ipsa 
communio  spiritualis;  semper  ergo  et  ubique  elici  potest,  et 
sic  semper  et  ubique  uniri  possumus  cum  Deo  nostro. 

O quanta  haec  felicitas,  quantum  pro  quibusvis  vitae 
circumstantiis,  praecipue  in  articulo  mortis,  solatium!  Quis 
detrectet  mediante  hoc  tam  facili  exercitio  jugiter  adhaerere 
Deo  suo  et  unus  spiritus  effici  cum  eo ! 

CAPUT  III. 

De  Modo  celebrandi  devote,  assistendi  Missae  sacrificio, 
nec  non  de  modo  instituendi  devote 
visitationem  Sanctissimi. 

Inter  omnes  actus  religionis,  quibus  Deo  debitum  exhi- 
bemus cultum,  longe  praestantissimus,  soli  Deo  conveniens 
ejusdemque  infinitae  majestati  commensuratus  est  missae  sa- 
crificium; quod  dum  simul  latreuticum,  eucharisticum,  impe- 
tratorium  et  propitiatorium  est,  omnes  omnium  Veteris  Tes- 
tamenti sacrificiorum  differentias  ita  in  se  uno  continet,  ut 
etiam  in  infinitum  superet,  sive  spectetur  offerens  principalis, 
qui  est  ipse  Christus  Dominus,  sive  hostia  oblata,  quae  est 
natura  Christi  humana  Verbo  divino  hypostatice  unita,  sive 
modus  sublimissimus  nullique  creato  intellectui  pervius,  sci- 
licet transubstantiatio  panis  et  vini  in  corpus  et  sanguinem 
Christi,  remanentibus  duntaxat  speciebus  quod  non  tum  stu- 
pendum divinae  omnipotentiae  miraculum  est,  quam  plu- 
. % 

rium  miraculorum  inpervestigabilis  complexus.  — Quum  ita- 
que Religiosi  spectata  sola  nominis  etymologia,  specialiter 
sint  obligati,  Deo  debitum  exhibere  cultum,  plane  consequens 
est  eos  quotidiana  hujus  sacrificii  seu  celebratione  seu  au- 
ditione huic  suae  obligationi  satisfacere  et  posse  quam  'ap- 
tissime et  debere  quam  maxime. 

/ i . 

§ 1.  De  Modo  celebrandi  Missam. 

Ad  Missae  celebrationem  quod  attinet,  id  unum  hic  ad- 
notare  volo,  ut  quam  saepissime  et  maxime  serio  perpenda- 

i 

tur  a singulis  praestantia  et  excellentia  divinissimae  hujus 
actionis,  ut  sic  se  praemuniant  contra  tepidorum  exempla, 
laxam  aliorum  doctrinam  et  futilia  respectus  humani  terri- 

culamenta,  ne  forsitan  decursu  temporis  his  abrepti  tremenda 
haec  nostrae  religionis  mysteria  tepide,  irreverenter  et  per- 
functorie tractent.  Plane  irreligiosa  ejusmodi  sacrificandi 
ratione  non  solum  induceretur  sacrilegae  irreverentiae  peri- 
culum sed  et  calix  benedictionis  converti  posset  in  cali- 
cem furoris  Domini,  non  tantum  sacerdoti,  sed  et  universo 
populo  fideli;  si  enim  Deus,  teste  D.  Prospero,  peccantibus 
sacrorum  ministris,  sic  olim  Israeli  iratus  fuit,  ut  etiam  sa- 
cratis locis  ac  vasis  non  pepercerit,  quas  non  justissimas  ir- 
arum flammas  concipiet,  ubi  paria  irreverentiae  peccata  non 
jam  in  umbris  et  figuris,  qualia  erant  Veteris  Testamenti 
sacrificia,  sed  in  ipsa  veritate  excellentissimi  sacrificii  com- 
mittuntur! 

Quare  nunquam  indevota,  mimica  ac  perfunctoria  celebra- 
tione haereticis  scandalo,  catholicis  offendiculo,  Ecclesiae 
probro,  nobis  ac  universo  populo  simus  praejudicio,  nunquam 
sine  devotissima  praeparatione  ad  altare  accedamus,  nunquam 
eidem  sine  profundissima  humilitate,  sine  tenerrima  compunc- 
tione, sine  viva  fide  et  flagrantissima  caritate  assistamus, 
nunquam  ab  eodem  sine  exactissima  gratiarum  actione  rece- 
damus, et  quidquid  cap.  praec.  de  praxi  devote  communicandi 
dictum  est,  id  omne  de  devota  quoque  celebratione  dicendum 
et  observandum  firmiter  credamus.  Neque  causemur  unquam 
hac  ratione  plus  justo  temporis  nostris  subduci  negotiis. 
Pro  toto  hoc  negotio  devote  peragendo  horae  unius  spatium 
sufficit  et  requiritur:  et  tantillum  temporis  negotio  gravissimo 
impendere  nolimus,  quum  non  raro  inter  ipsas  officiorum  et 
laborum  molestias  plures  horas  male  ac  nihil  agendo  per- 
dimus! 

Multo  minus  timeamus,  ne  devota  missae  celebratione 
aliis  nos  exosos  et  molestos  reddamus;  si  ultra  dimidiae  ho- 
rae spatium  sacrificium  non  protrahimus,  nemo  nisi  qui 
omni  fide  et  ratione  caruerit,  justam  conquerendi  causam 
habebit.  Quodsi  tamen  propterea  aliorum  dicteria  et  sarcas- 
mos  subire  nos  contigerit,  cogitemus  illud  D,  Pauli : Si 

adhuc  hominibus  placerem,  Christi  servus  non  essem. 

(Gal.  1,  10.)  Haec  de  celebratione  dicta  sufficiunt;  modo 
quae  auditionem  Missae  spectant,  pertractemus. 

§ 2.  De  Modo  devote  assistendi  S.  Missae  sacrificio. 

Cum  sacerdos  nomine  et  in  persona  populi  fidelis,  prae- 
cipue Missae  assistentis  sacrificet,  plane  vix  alia  devotio  ma- 
g-is  congrua  magusque  tum  attentioni,  tum  fervori  excitando 
opportuna  erit,  quam  ut  idem  mente  volvamus,  quod  sacer- 
dos ad  aram  operatur  aut  loquitur. 

Quum  itaque  sacerdos  in  initio  Missae,  quod  ab  ingressu 
ad  altare  usque  ad  offertorium  extenditur,  exerceat 

1.  confessionem, 

2.  petitionem, 

3.  lectionem,  nos  illum  comitemur 

a)  intenso  actu  doloris  et  contritionis  de  omnibus  pec- 
catis nostris, 

/3)  ferventi  oratione,  per  infinita  Christi  merita  nobis 
vel  aliis  speciales  deposcendo  gratias, 

y)  gratiarum  actione  pro  vocatione  ad  veram  fidem  jun- 
• g-enda  professioni  verae  fidei  ac  petitioni  fidei  vivae, 
suspirando  cum  D.  Aug*ustino:  Domine,  da  quod 

jubes,  et  jtriie  quod  vis . 

Missae  medium  illas  actiones  continet  liturgicas,  quae 
propriam  rationem  sacrificii  constituunt  et  quarum  praecipue 
sunt,  1.  oblatio,  2.  praefatio,  3.  consecratio,  4.  oratio  Do- 
minica. 

Hinc  offeramus  Deo 

a)  cor  contritum  et  humiliatum  in  sacrificium  propitia- 
torium; 

/3)  sacrificium  eucharisticum  per  tenerrimam  gratitu- 
dinem  pro  tot  beneficiis  tam  communibus  quam 
particularibus  nobis  minime  meritis  a Deo  collatis; 

y)  sacrificium  latreuticum,  Filium  Dei  jam  realiter 
praesentem  Deo  offerendo  inter  vivos  adorationis, 
fidei,  spei  et  caritatis  actus; 

8)  denique  sacrificium  impetratorium  per  illum,  quem 
apud  Deum  Patrem  advocatum  habemus,  hujus 
ipsius  verbis  ab  auctore  omnis  boni  petendo  gratias 
in  oratione  Dominica  contentas. 

Missae  finem  imponit  sacerdos;  1.  communione  2.  sump- 
tione, 3.  gratiarum  actione,  quam  comitari  oportet 

a)  humili  petitione  veniae  per  Agnum,  qui  tollit  pec- 
cata mundi, 

fi)  communione  spirituali  ardentissima  ac 

y)  gratiarum  actione  pro  collatis  hoc  sacrificio  nobis 
gratiis. 

Neque  tamen  haec  methodus  ita  congrua  est,  ut  non 
etiam  alia  congrue,  quin  et  forsitan  fructuosius,  adhiberi 
possit,  praecipue  ubi  quis  se  nimis  aridum,  siccum  et  ad 
exercitium  orationis  mentalis  parum  dispositum  ac  quasi 
ineptum  deprehendit.  Hic  enim  juvat,  infirmitati  nostrae 
nonnihil  condescendere  et  libello  precatorio,  qui  utique  in 
hunc  finem  veluti  subsidiarium  adminiculum  conscriptus  est, 
aut  oratione  vocali,  uti,  miscendo  eidem  illos  ipsos  actus, 
quos  supra  tribus  Missae  partibus  assignavimus,  eo  ferme 
modo,  quo  mysteria  vitae  et  passionis  Christi  rosario  immis- 
cere consuevimus.  Hac  industria  non  solum  orandi  taedium 
evitabimus,  sed  et  animi, ad  orationem  mentalem,  quin  immo 
ad  novum  fervorem  disponemus. 

Atque  illud  quidem,  quod  de  mysteriis  Passionis  Domi- 
nicae hic  dictum  est  vel  maxime  meditari  poterit  sub  Missa; 
cum  enim  sacrificium  Eucharistiae  sit  memoriale  Passionis 
Christi  et  in  altari  incruento  modo  perag-atur  cruentum  illud 
crucis  sacrificium,  sub  eodem  contemplabunda  mente  omnes 
tragicae  istius  scenae  circumstantias  percurrere  et  optimum 

andae  devotionis  flabellum. 

§ 3.  De  Visitatione  Ss.  Sacramenti  Religiosis  admodum  familiari. 

Cum  templum  et  in  eo  tabernaculum  sit  quasi  palatium 
et  thronus  regius  Dei  hominis,  plane  convenit,  ut  Religiosis, 
utpote  specialiter  in  sortem  filiorum  Dei  adlectis  ipsiusque 
veluti  aulicis,  cubiculariis,  quin  et  contubernalibus,  juxta 
modum  aulicorum  terreno  principi  inservientium,  nil  adeo 
jucundum  et  familiare  sit,  quam  illuc  ad  colloquium  et  con- 
sortium Dei  nostri  se  conferre.  Certe  id  genus  obsequii 
Christi  Jesu  longe  gratissimum  est,  utpote  cujus  deliciae 
sunt,  esse  cum  filiis  hominum.  (Prov.  8,  31.)  Quibus 
deliciis  ut  potiri  et  nobiscum  esse  posset,  usque  ad  consum- 
mationem saeculi  (Matth.  28.  20.)  hoc  ipsum  sacramentum 
in  suis  asservare  templis  suam  docuit  et  instruxit  Ecclesiam. 

Quare  ut  nec  Deo  eucharistico  hasce  delicias,  nec  nobis 
tot  gratias  subtrahamus,  non  solum  a visitatione  Sanctis- 
simi ordinaria,  quae  post  mensam  institui  solet,  nos  nun- 
quam subtrahamus,  sed  potius  legitime  ab  ea  impediti  ean- 
dem alio  tempore  suppleamus.  Imo  lege  quadam  inviolabili 
certa  statuamus  tempora  pro  speciali  et  extraordinaria  hujus- 
modi visitatione,  scilicet 

1.  mane  ac  vespere  prima  et  ultima  eidem  deferamus  obse- 
quia nostra,  sive  deinde  id  fiat  in  ecclesia,  quod  quidem 
foret  longe  convenientissimum,  sive  in  cella  facie  aut 
certe  corde  ad  ecclesiam  converso; 

2.  post  conversationem,  recreationem  aliudve  solatium  cor- 
porale, praecipue  longius  protractum,  tum  excessuum 
commissorum  veniam  petendi,  tum  mentem  a distracti- 
onibus recolligendi  gratia; 

3.  tempore  tentationum,  adversitatum,  afflictionum,  sive 
hae  sint  publicae  sive  privatae,  ad  illum  confugiendo, 
qui  nunquam  non  paratissimus  est  ad  adjuvandum  nos, 

immo  nos  ipsos  ad  se  invitat  clamans:  Venite  ad  me 

omnes,  qui  laboratis  et  onerati  estis  et  ego  reficiam 
vos  (Mattii.  11,  28.); 

4.  ante  quodlibet  gravioris  momenti  negotium  ad  exemplum 
Moysis  et  Davidis  consulentes  Dominum  et  in  eo  solo 
omnem  nostram  fiduciam  reponentes; 

5.  post  cujuslibet  negotii  bonum  successum,  omnium  bonor- 
um fonti  gratias  agendo  sicque  nova  gratiae  auxilia 
nobis  promerendo. 

Maxime  tamen  curandum  est,  ut  haec  visitatio  nostra 
semper  animetur  viva  fide  et  magna  caritate;  unde  prae- 
mittenda est  bona  et  pura  intentio,  cujus  praecipuum  ac 
principale  motivum  debet  esse,  quia  hoc  devotionis  genus 
Deus  eucharisticus  non  solum  meretur,  sed  et  veluti  suas 
delicias  ardenter  exoptat.  Eliciendi  sunt  actus  fidei,  ado- 
rationis, spei  et  petitionis,  caritatis  et  oblationis  sui  ipsius 
ad  omnem  Dei  voluntatem  et  gloriam,  contritionis  et  humili- 
tatis ac  communionis  spiritualis,  junctis  precibus,  quas  seu 
devotio  privata  seu  necessitas  specialis  dictaverit.  Dictabit 
autem  certe  ferventissimas,  si  quidem  non  ex  arida  ac  frigida 
consuetudine,  sed  prompto  ac  devoto  animo  et  cum  supra 
dicta  intentione  fiat  nostra  visitatio.  Hunc  in  finem  etiam 
quam  maxime  conducunt  distributae  in  libello  precatorio  pro 
singulis  hebdomadae  diebus  devotae  considerationes  ac  piae 
petitiones,  utpote  quae  actuali  visitationis  exercitio  optime 
quadrant. 

CAPUT  IV. 

Praxis  bene  ac  meritorie  instituendi  Orationem. 

Amplissima  est  capitis  hujus  materia,  simul  autem  scitu 
summe  necessaria,  quia  oratio  occupatio  Monachorum  est 
essentialis,  et  quasi  continua  tum  vi  vocationis,  tum  vi  fun- 
dationis ipsis  praescripta.  Accedit,  quod  bona  ac  devota 
oratio  clavis  coeli  sit,  quae  omne  genus  gratiarum  nobis  con- 
fert adeo  ut,  qui  sciverit  bene  orare,  nullas  non  gratias  a 
Deo  secure  expectare  possit.  Itaque  materiam  hanc  tam 
pro  sua  amplitudine,  quam  pro  sua  necessitate  in  tres  ar- 
ticulos dividimus*. 

I.  De  oratione  in  genere, 

. II.  de  oratione  vocali, 

III.  de  oratione  mentali. 


ARTICULUS  PRIMUS. 

De  Oratione  in  Genere. 

§ 1.  De  Notione  Orationis. 

Adaequata  orationis  definitio  est,  quod  sit  elevatio  men- 
tis ad  Deum,  qua  vel  bona  a Deo,  aut  veniam  delictorum 
per  merita  Christi  petimus,  vel  pro  acceptis  beneficiis  gra- 
tias agimus  et  Deum  laudamus.  Essentia  proinde  orationis 
consistit  in  ascensu  sive  elevatione  mentis  ad  Deum;  est 
enim  oratio  internum  colloquium  cum  Deo,  quod  fit  ab  in- 
tellectu tamquam  lingua  et  interprete  voluntatis;  quale  col- 
loquium certe  nec  dari  nec  cogitari  potest  sine  elevatione 
mentis  a terrenis  et  infimis  ad  Deum. 

Partes  orationis  accidentales  sunt:  petitio,  seu  obsecratio, 
qua  Deum  per  suam  bonitatem  contestamur,  ut  peccatorum 
venia  concessa  nos  exaudiri  faciat;  gratiarum  actio,  utpote 
novae  gratiae  petitio,  ac  Dei  laudatio,  hoc  est  divinae  ex- 
cellentiae honorifica  confessio;  prouti  has  partes  requirere 
videtur  D.  Paulus:  In  omni  oratione  et  obsecratione  cum 
gratialum  actione  petitiones  vestrae  innotescant  apud 
Deum.  (Phil.  4,  6.) 

§ 2.  De  Dignitate  et  Excellentia  Orationis. 

» , 

Per  orationem , prout  docet  D.  Thomas,  homo  Deo  reve - 
rentiam  exhibet , in  quantum  scilicet  ei  se  subjicit  et  profitetur 
orando  se  eo  indigere , sicut  auctore  suorum  bonorum . (2.  2. 

quaest.  83.  a.  3.)  Unde  manifestum  est,  quod  oratio  est  pro- 
prie Religionis  actus;  Religio  autem  est  inter  omnes  virtu- 
tes morales  prima  et  praecipua.  Praeter  hanc  praerogati- 
vam, quam  oratio  a virtute  Religionis,  cui  veluti  actus  sub- 
ordinatur,  mutuat,  alteram  habet  excellentiam  quamdam 
intrinsecam  et  quasi  naturalem,  quia  ex  sua  natura  est  collo- 
quium, conversatio,  sermocinatioque  cum  Deo,  et  quidem  ta- 
lis, ut  ait  D.  Chrysostomus,  in  qua  postulamus,  quidquid  de- 
sideramus, et  obtinemus,  quidquid  postulamus,  et  quidem 
sine  metu  repulsae,  utpote  Christo  ipso  fidem  suam  interpo- 
nente ac  dicente  (Joan.  16,  24.):  Petite  et  accipietis . Ex  qui- 
bus proinde  jure  concludimus  cum  D.  Chrysostomo:  Ipsum 
hoc  maximae  insipientiae  signum  est , ignorare  magnitudinem 
honoris  precum , neque  a7na7'e  preces , neque  mortem  puta7'c 
animae  non  adorare  Deum . 

§ 3.  De  Utilitate  Orationis. 

Quantum  ab  excellentia  intrinseca,  tantum  ab  utilitate 
pariter  commendatur  oratio.  Utilitatem  hanc  ex  fructibus 
orationis  metiri  oportet,  horum  est 

1.  Meritum  non  solum  exauditionis,  sed  et  virtutis  seu  ac- 
tus religionis; 

2.  intimior  nostrae  naturae  cum  Deo  unio,  quae  est  ipsis- 
sima beatitudo  tam  viae  quam  patriae; 

3.  acquisitio  scientiae  Sanctorum,  quae  unice  ad  salutem 
est  necessaria  et  orationi  adpromissa  juxta  illud  Jacobi 
1,  5:  Si  quis  vestrum  indiget  sapientia,  postulet  a Deo, 
qui  dat  omnibus  affluenter; 

4.  extirpatio  vitiorum,  victoria  tentationum  et  effugatio 
daemonum  seu  aperta  vi  seu  occulta  fraude  nos  impug- 
nantium, attestante,  id  ipso  Christo  Domino  (Mattii.  17, 
20.):  Hoc  autem  genus  daemoniorum  (ubi  praecipue 
Asmodaeus)  non  ejicitur  nisi  per  orationem  et  jejunium; 
unde  etiam  monet  nos:  Vigilate  et  orate,  ut  non  intre- 
tis in  tentationem  (Mattii.  26,  41.)  Nempe  teste  D. 
Laurentio  Justiniano,  et  forsitan  propria  cujusque  ex- 
perientia, diabolus  nihil  magis  timet , quam  deprecantium 
devota  suspiria , nam  aeque  orationis  quemadmodum  ge- 
hennae crematur  incendio; 

5.  augmentum  fervoris  spiritus  mediantibus  copiosioribus 
ac  efficacioribus  gratiis,  quas  nobis  Deus  intuitu  orationis 
confert,  adeo  ut  verissimum  sit  illud  D.  Augustini:  Recte 
novit  vive?'e,  qzii  recte  novit  orare , quia  scilicet,  teste 
D.  Joanne  Chrysostomo,  nulla  re  amplius  in  sanctimonia 
proficimus , quam  arte  bene  orandi  (Hom.  de  Orat.  4. 
50.),  (or.  II.  deprec.  1.  c.);  tales  enim  cnm  Deo  com- 
mercium habent;  hinc  sancti  non  esse  nequeunt; 

6.  quod  sit  medium  quoddam  universalissimum  in  quacum- 

que seu  corporis  seu  animae  necessitate  propter  promissi- 
ones universales  ac  illimitatas  a Deo  orationi  factas 
(Matth.  7,  7 et  8):  Petite  et  dabitur  vobis,  quaerite 

et  invenietis,  pulsate  et  aperietur  vobis.  Omnis  enim, 
qui  petit,  accipit,  et  qui  quaerit,  invenit,  et  pulsanti 
aperietur,  ut  adeo  bene  et  vere  dixerit  quicumque  dixit: 
Oratio  homines  quoda7mnodo  omnipotentes  facit , quia 
qiiod  Deus  potest  imperio , hoc  orans  precibus;  quin 

etiam  de  discretione  spirituum  accurate  disseruit  dicens, 
esse  aliquos  dcenwnes , qui  sequuntur  animi  motus , et 
nostras  affectiones  ad  malum  scepe  convertunt . Quis- 

quis ergo , o filii , dicebat  is  nobis,  vult  exigere  dcemo- 
nes , prius  in  servitutem  redigat  affectiones  animi;  cujus 
enim  quis  subjugaverit  affectus , ejus  quoque  expellit 
dcemones.  Oportet  autem  vos  paulatim  vincere  affec- 
tiones, ut  carum  expellatis  dcemones.  Si  quis  autem 
gulam  superavit , expellit  ejus  dcemonem , Ex  quo  plane 
fluit  summam  esse  Religiosorum  felicitatem,  utpote  qui- 
bus datum  est  utilissimae  huic  occupationi  prope  omne 
. \ 

vitae  suae  tempus  impendere,  indeque  et  sibi  et  aliis 
ingentia  meritorum  ac  spiritualium  emolumentorum 
lucra  acquirere;  id  quod  certe  illi  omnes  perbene  norunt, 
et  exinde  suam  vocationem  amant  et  aestimant,  quicum- 
que ex  illorum  numero  non  sunt,  quorum  Deus  venter 
est,  et  qui  toti  quanti  animales,  non  capiunt  ea  quae 
sunt  spiritus. 


§ 4.  De  Necessitate  Orationis. 

Oratio  non  tantum  utilis  est  sed  etiam  necessaria,  sal- 
tem necessitate  praecepti,  et  quidem  tam  naturalis  quam 
positivi  juris  divini.  Naturalis  quidem,  quia  summa  ac  illi- 
mitata  Dei  majestas  ex  una  parte  omnimodam  subjectionem 
et  dependentiam,  ex  altera  vero  parte  nunquam  interrupta 
ipsius  erga  nos  liberalitas  summam  a nobis  exigit  gratitu- 
dinem,  et  quidem  utramque  in  lege  sive  jure  naturali  fun- 
datam: ergo  hoc  ipso  ex  eodem  jure  nos  ad  orationem  obli- 
gat, utpote  per  quam  maxime  et  nostram  Deo  subjectionem 
exhibemus  et  gratitudinem. 

De  praecepto  juris  divini  positivi  abunde  constat  ex 
S.  Sriptura,  praecipue  Novi  Testamenti,  quod  plurimis  in 
locis  orationem  non  jam  consulit  tantum,  sed  et  praecipit, 
prouti  unanimi  ore  docent  Ecclesiae  Patres  et  Concilia,  ex 
quibus  declaravit  Catechismus  Romanus,  de  oratione  sic 

dicens  part.  4.  cap.  1.:  Igitur  docendam  est,  qxiam  sit  oratio 
necessaria,  cujus  praeceptum  non  solum  consilii  causa  tradi- 
tum est,  sed  etiam  necessarii  jussi  vim  habet  quod  a Christo 
Domino  declaratum  est  illis  verbis  (Luc  18,  1.)  Oportet 
semper  orare.  Hanc  orandi  necessitatem  ipsa  etiam  illo 
Dominicae  precationis  prooemio,"  ostendit  Ecclesia:  Prae- 

ceptis salutaribus  moniti  et  divina  institutione  formati,  aude- 
mus diceix.  Hujus  autem  praecepti  obligatio  gravis  est  tum 
respectu  cujuscumque  Christiani,  quoties  scilicet  urget  gravis 
necessitas  sive  corporis  sive  animae,  privata  vel  publica, 
aut  periculum  grave-  honoris  divini,  religionis  aut  fidei,  in 
quibus  casibus  plerumque  indici  solent  orationes  ac  suppli- 
cationes publicae,  tum  vero  vel  maxime  respectu  religiosorum, 
qui,  sicut  ad  obligationem  tendendi  ad  perfectionis  consum- 
mationem copiosiori  et  efficaciori  indigent  gratia,  sic  pariter 
frequentiori  ac  ferventiori  opus  habent  oratione,  sine  qua 
proximum  amittendae  tum  vocationis  tum  gratiae  periculum 
non  evadent,  quia  Religiosus  hac  orationis  panoplia  desti- 
tutus, teste  D.  Thoma  Aquinate  miles  est  inermis  et  faciliter 
superatur . (2.  2.  qu.  82.  art.  13.) 

§.  5.  De  Conditionibus  bonae  Orationis. 

Cum  Deus  promissionem  suam  de  infallibili  orationis 
effectu  nonnisi  certis  alligaverit  conditionibus,  eas  perbene 
scire  oportet.  Sunt  autem  aliae  quae  orationem  praece- 
dunt, aliae  quae  eam  comitantur,  aliae  quae  subsequuntur. 

Conditio  orationem  praecedens  est  unica,  scilicet  prae- 
paratio juxta  illud  Ecclesiastici : Ante  orationem  praepara 

animam  tuam,  et  noli  esse  quasi  homo,  qui  tentat  Deum. 
(Eccli.  18,  23.) 

Haec  autem  praeparatio  alia  est  remota  alia  proxima. 
Prior  consistit  in  probitate  vitae,  puritate  cordis  et  recollec- 
tione  mentis.  Posterior  involvit  brevem  sed  practicam  et 
affectuosam  considerationem  de  qualitate  seu  gravitate  ne- 
gotii pertractandi,  hoc  est  ipsius  orationis.  Practica  autem 

erit  et  affectuosa  per  actum  fidei  vivae  de  majestate  illius 
cui  supplicamus,  et  humili  agnitione  vilitatis  illius  qui  sup- 
plicat; per  actum  firmae  spei  de  bonitate  illius  qui  oratur, 
et  viva  persuasione  indigentiae  summae  illius  qui  orat;  per 
actum  denique  caritatis  saltem  initialis  junctum  actui  do- 
loris de  peccatis  commissis  et  proposito  emendationis;  sicut 
enim  Deus  peccatores  non  audit  (Joann.  9,  31.),  econtra 
cor  contritum  et  humiliatum  non  despicit  (Ps.  50,  19.),  quia 
oratio  humiliantis  se  penetrat  nubes.  (Eccli.  35,  21.) 

Conditiones  orationem  concomitantes  sunt  quatuor:  scilicet 

1.  Attentio  excludens  distractionem  voluntariam; 

2.  petitio  in  nomine  Christi,  scilicet  omnia  petendo  in  no- 
mine  Salvatoris  et  nihil  petendo  adversus  utilitatem 
salutis; 

3.  fiducia  exauditionis  inconcussa,  cujus  argumenta  sunt 
omnipotentia  illimitata,  misericordia  infinita,  fidelitas 
fallere  nescia,  promissio  absoluta,  benignitas  inexhausta, 
liberalitas  jam  toties  experta,  mediatio  D.  N.  J.  Ch. 
certissime  exaudienda; 

4.  resignatio  perfecta  sive  implicita  sive  explicita,  tam 
quoad  affectum  quam  quoad  successum  orationis. 

Conditio  denique  orationem  subsequens  est  perseveran- 
tia, quae,  etiam  si  non  statim  exaudiatur  oratio,  orare  tamen 
sive  ex  diffidentia  sive  ex  impatientia  non  intermittit;  imo, 
quae  semper  in  oratione  persistit,  si  non  formali  et  expli- 
cita, certe  virtuali  et  implicita,  dum  omnia  recto  ordine 
rectoque  fine  facit : Semper  clamat  qui  semper  amat! 

§ 6.  De  Causis  impedientibus  devotam  Orationem. 

Devota  oratio  duo  involvit,  scilicet  attentionem  intellectus 
et  fervorem  affectus;  quidquid  ergo  alterutrum  vel  immi- 
nuit vel  destruit,  devotae  orationis  impedimentum  audit. 

Attentio  orationis  est  voluntaria  animi  applicatio  ad 

sensum  orationis;  fervor  est  intensio  affectus  excludens  ace* 

diam  ac  teporem.  Itaque  devota  oratio  excludit  voluntariam 
distractionem  et  importat  sedulam  animi  ad  orandum  appli- 
cationem. Et  haec  est  devotio  substantialis  ad  orationem 
necessaria  et  sufficiens,  quae  breviter  definitur,  quod  sit 
promptitudo  voluntatis  et  fervor  affectus  ad  ea  quae  sunt 
cultus  divini.  Atque  haec  devotio  nunquam  nisi  ex  nostra 
culpa  nobis  deest,  proindeque  ne  unquam  nobis  desit,  (deesse 
autem  nunquam  debet,  cum  ad  bene  orandum  aeque  ac  ad 
bene  operandum  ac  consequenter  ad  obtinendam  aeternam 
salutem  sit  absolute  necessaria)  tum  summis  a Deo  efflagi- 
tanda est  precibus,  tum  nutrienda  frequenti  meditatione  fidei 
veritatum  praecipue  illarum,  quae  acediam  exterminant, 
bonorum  operum  studium  inflammant  mentemque  a terrenis 
ad  coelestia  avocant.  Quodsi  dictae  voluntatis  promptitu- 
dini  accesserit  quaedam  suavitas  et  gustus  ac  sapor,  sive 
mere  internus  et  in  sola  residens  anima,  sive  etiam  redun- 
dans in  ipsum  corpus  et  sensibilis,  tunc  habetur  devotio 
actualis,  integralis  et  affectiva,  quae  tamen  nec  ad  bene 
orandum  nec  ad  perfectionem  est  necessaria,  licet  ad  utrum- 
que multum  proficua.  Haec  devotio  etiam  citra  omnem  cul- 
pam nostram  nobis  deesse  potest;  unde  propter  ejus  absen- 
tiam non  debemus  perturbari,  sed  tantum  pro  ea,  in  quan- 
tum devotionem  substantialem  perficit,  obtinenda  humiliter 
et  resignate  Deum  orare  ac  liberaliter  prorsus  mortificatio- 
nis studio  ad  eam  obtinendam  nos  praeparare.  Quidquid 
itaque  seu  destruit  seu  imminuit  attentionem  intellectus  et 
fervorem  affectus,  illud  omne  et  solum  destruit  devotionem 
substantialem  orationis  seu  devotam  orationem.  Jam  vero 
hoc  duplici  tantum  ratione  contingit,  nimirum  acedia, 
quae  est  tepor  animi  refugientis  bona  laboriosa  inchoare 
et  inchoata  perficere,  et  distractione,  quae  est  evagatio 
quaedam  et  remotio  intellectus  a materia  vel  objecto  oratio- 
nis, dum  imaginatio  rebus  inutilibus  immoratur. 

Distractio  vel  contingit  nobis  plane  invitis  ac  reluctan- 

tibus, et  tunc  est  distractio  involuntaria,  quae  non  vitiat 

orationem,  vel  contingit  nobis  cooperantibus,  et  tunc  dicitur 
voluntaria  distractio,  quae  non  solum  orationem  vitiat,  sed 
nonnunquam  omnino  annullat  auferendo  attentionem  et  ele- 
vationem mentis,  quae  est  orationis  essentia. 

Distractio  voluntaria  denuo  duplex  est:  nimirum  volun- 
taria in  se  et  directa,  aut  voluntaria  in  causa  et  indirecta. 
Prior  datur  si  libere  ac  deliberate  et  advertenter  immora- 
mur cogitationi  vel  imaginationi  cum  oratione  incompatibili; 
posterior  dum  aliquid  vel  agimus  vel  omittimus,  unde  natura- 
liter consequi  solet  mentis  evagatio. 

Ad  eliminandas  ab  oratione  distractiones  absolute  neces- 
sarium est  removere  causas  earundem  tam  remotas  quam 
proximas.  Causae  distractionum  remotae  sunt: 

1.  Animi  inquies  et  perturbatio  ex  malis  passionibus,  inordi- 
natis affectibus  et  immoderatis  desideriis  ortae;  hae  enim 
imaginationem  secum  abripiunt  et  in  objectis  sibi  corre- 
spondentibus  figunt; 

2.  sensuum,  oculorum  praecipue,  infrenata  libertas  ac  curio- 
sitas, quae  phantasiam  et  memoriam  millenis  implent 
imaginibus  tempore  orationis  plerumque  importunius  re- 
currentibus; 

3.  curiositas  intellectus  nunquam  non  cogitationibus  vanis, 
curiosis  ac  statum  parum  decentibus  libere  occupati, 
qui  raro  recollectus,  suis  cogitationibus  ac  phantasiae 
imperare  aut  nescit  aut  negligit,  ac  proinde  cor  generat 
prorsus  animale,  terrenum,  mundanum  ac  saeculare, 
quod  non  percipit  nec  sapit  ea,  quae  sunt  spiritus; 

4.  inordinata  effusio  cordis  in  occupationibus  exterioribus 
sui  officii,  vel  nimia  negotiorum  multitudine  attentionem 
obruens,  vel  impetuosa  activitate  attentionem  fugans, 
vel  nimis  anxia  de  successu  sollicitudine  attentionem  et 
devotionem  exsiccans. 

* Causae  distractionum  proximae  sunt: 

1.  Omissio  praeparationis  tum  proximae  tum  remotae,  quae 
parag.  praec.  fuit  explicata; 

2.  culpabilis  omissio  practicae  et  affectuosae  recordationis 
Dei  praesentis; 

3.  sensuum,  oris  praecipue  et  oculorum  libertas; 

4.  habitualis  mentis  evagatio  seu  neglecta  recollectio; 

5.  voluntaria  in  resistendo  distractionibus  negligentia,  aut 
certe  resistentia  nonnisi  remissa,  languida  et  impropor- 
tionata,  quae  acediae  et  tepiditatis  proles  est  infausta; 

6.  culpabilis  omissio  illorum  adminiculorum,  quae  pro 
conservanda  mentis  attentione  sub  sancta  psalmodia 
praescribuntur  partim  parag.  sequenti,  partim  art.  II.  § 7. 

Denique  D.  Bernardus  addit  causam 

7.  remorsus  conscientiae  ob  commissam  culpam;  atque  hic 
D.  Doctor  causas  distractionum  quatuor  veluti  verbis 
concludit,  dum  ait:  Sensus  egens , cura  pungens , culpa 
mordens , irruentia  phantasmata . 

Habent  quidem  distractiones  involuntariae  etiam  suas 
causas,  quas  tamen  removere  minime  in  nostra  potestate 
est;  sunt  autem  tres,  videlicet;  intrinseca  nostrae  naturae 
corruptio,  unde  oritur  mentis  instabilitas;  malitia  et  invidia 
diaboli  orationem  vel  maxime  impedire  volentis;  benevola 
Dei  probatio  nos  aut  castigantis  aut  a scoria  amoris  proprii 
mundantis. 

§ 7.  Quid  tempore  distractionis  practice  agendum. 

Cum  oratio  juxta  § 4.  sit  necessaria  saltem  necessitate 
praecepti,  Deus,  qui  ad  impossibile  aliquem  obligare  non 
potest,  non  potest  nobis  non  dare  gratiam  bene  orandi,  si 
modo  facimus  hunc  in  finem,  quod  in  nobis  est,  videlicet 
causas  distractionum  removendo  et  media  devotae  orationis 
adhibendo.  Hunc  in  finem  opus  est  ante  omnia,  ut  atten- 
damus, num  distractiones  nostrae  sint  voluntariae  vel  invo- 
luntariae. Quodsi  deprehendimus  eas  esse  voluntarias,  mox 

in  earum  causas  et  radices  indagandum  est,  quae  parag. 
praec.  sunt  assignatae,  eisque  detectis  media  opponenda 
sunt  apta : scilicet 

1.  Tranquillitas  animi  ab  omni  inordinata  passione  et  af- 
fectione liberi,  quae  jugi  ac  liberali  mortificatione  et 
abnegatione  amoris  proprii  ac  constanti  renuntiatione 
hujus  saeculi  obtinetur; 

2.  exacta  et  rigida  sensuum,  oculorum  praecipue,  custodia; 

3.  juge  recollectionis  studium  et  frequens  lectionis  spiri- 
tualis exercitium,  ut  animus  sanctioribus  ideis  impleatur 
et  piis  aspirationibus  adglutinetur; 

4.  diligens  et  affectuosa  ad  orationem  praeparatio  per 
mentis  elevationem  mediantibus  actibus  fidei  et  humi- 
litatis, spei,  contritionis,  amoris  et  religionis; 

5.  humilis,  fervens  ac  constans  oratio  ad  Deum  pro  obti- 

nendo dono  devotae  orationis,  jugiter,  praecipue  urgente 
distractione,  suspirando:  Domine,  doce  me  orare. 

(Luc.  11,  1.) 

Recollectionis,  quum  tanta  sit  necessitas  ad  bene 
orandum,  oportet,  ut  brevis  ejusdem  subministretur  notio  et 
mediorum  illam  acquirendi  cognitio.  Collectio  seu  recollectio 
animi  nihil  aliud  est,  quam  assidua  attentio  sive  exercitium 
memoriae  praesentis  Dei,  ex  qua  oritur  ille  status  animae, 
cujus  vi  inter  quasvis  negotiorum  aut  hominum  turbas  illo 
interno  fruitur  silentio  ac  quiete,  qua  sibi  ipsi  semper  in- 
vigilat et  uni  Deo  jugiter  adhaeret. 

Hoc  exercitium  tres  animae  potentias  afficit  et  sic  totam 
animam  cum  Deo  conjungit.  Memoria  enim  de  Deo  prae- 
sente nos  admonet;  intellectus  viva  fide  ac  simplici  intuitu, 
absque  omni  phantastica  imaginatione,  Deum  praesentem 
attendit,  et  voluntas  in  Deum  praesentem  tendit  per  aspira- 
tiones fervidas  praesertim  caritatis,  aut  etiam  per  alias  prae- 
senti animae  statui,  illi,  quod  prae  manibus  est  negotio,  ei, 
quod  celebratur  festo,  congruas,  aut  triplici  vitae  spiritualis 

vise  correspondentes.  Hujusmodi  autem  aspirationes  semper 
breves  esse  debent,  nec  nimium  multae  et  diversae,  et  in 
Deum,  ut  intime  nobis  praesentem,  directae.  Abundanter 
vero  colligi  possunt  tales  aspirationes  ex  materia  meditatio- 
nis et  examinis  particularis,  ex  psalmis  vel  ex  aliis  libellis 
devotis,  praecipue  ex  Emo.  Card.  Bona,  in  Via  Comp.  ad 
Deum  cap.  6.  et  sequentibus. 

Ad  hujus  recollectionis  tum  actum  tum  habitum,  acqui- 
rendum tria  dantur  adminicula:  videlicet 

1.  Cura  silentii  quoad  tempus,  quod  obedientia,  prudentia 

et  taciturnitas  determinant;  quoad  materiam  loquendi, 
quae  debet  esse  bona  et  honesta,  ad  aedificationem  sci- 
licet et  veram  utilitatem  audientium;  quoad  modum, 
qui  debet  esse  circumspectus,  prout  explicat  Petrus  Blo- 
sius  ep.  101:  Circumspecte  loquimur , si  chciritas , si  ne- 

cessitas, si  utilitas  loquendum  esse  suadeant;  si  de  Deo, 
gloriose;  si  de  nobis,  humiliter  et  modeste;  si  de  proximo, 
cedificatorie ; et  si  quid  ad  animum  recreandum  dicimus, 
sit  id  sale  evangelicae  sapientiae  aut  festiva  intelligentia 
aut  ratione  conditum,  prout  monet  D.  Basilius  de  insti- 
tut.  regul.; 

2.  custodia  cubiculi,  e quo  nunquam  prodeundum  nisi  justo 
necessitatis,  utilitatis  aut  caritatis  titulo  urgente,  ani- 

• moque  ad  Deum  elevato  pro  impetranda  cuj usque  offen- 
diculi fuga;  nec  extra  illud  conversandum  nisi  auribus 
ad  mala  et  vana  obduratis  ac  oculis  contra  objecta 
periculosa,  vana  et  curiosa  occlusis; 

3.  fuga  occupationum  nimis  distrahentium;  vitando  scilicet 
nimiam  negotiorum  multitudinem,  quae  obruit;  nimis 
praecipitem  in  explendis  negotiis  solertiam,  quae  spiritum 
effugat,  quaeque,  dum  id  quod  agit,  deproperat,  et  ad 
id,  quod  nondum  agit  festinat,  nec  praesenti  nec  futuro 
satisfacit;  nimis  anxiam  de  negotiorum  successu  sollici- 

tudinem,  cui  obviandum  est  generosa  fiducia  in  divinam 
providentiam,  virili  contemptu  humani  judicii  ac  prac- 
tica  observatione  illius  s.  Regulae,  c.  43:  Nihil  operi 

Dei  prceponatur . 

His  ergo  mediis  acquiritur  et  nutritur  recollectio,  quae 
potissimum  et  efficacissimum  adminiculum  est,  distractiones 
imminuendi  immo  successive  eradicandi. 

Distractiones  involuntariae,  cum  orationem  non  corrum- 
pant, medium  per  se  nullum  exigunt,  nec  proprie  admittunt, 
quia  illarum  causas  removere  in  nostra  haud  est  potestate. 

s 

Quia  tamen  non  raro  Novellos  inordinata  pusillanimitate 
dejiciunt,  et  adhibita  discreta  industria  imminui  possunt, 
hinc  etiam  de  his  breviter  agendum.  Si  distractiones  invo- 
luntariae oriuntur  a natura  corrupta,  hoc  est,  ex  vivacitate, 
instabilitate  et  volubilitate  phantasiae,  supplicandum  est 
Deo,  ut  corruptam  naturam  sanet  per  gratiam;  mens  per 
lectionem  spiritualem  melioribus  ideis  est  implenda,  et  per 
sedulum  practicae  et  affectuosae  divinae  praesentiae  recorda-' 
tionis  exercitium  assuefacienda,  ut  discat  attendere  et  ad- 
haerere Deo. 

Si  proveniunt  ex  speciali  permissione  Dei  vel  nos  casti- 
gantis vel  nostram  fidelitatem  probantis  vel  ab  amore  pro- 
prio nos  purgantis,  manus  Domini,  amoroso  osculo  excipi- 
enda est  inter  continuatos  actus  poenitentiae,  satisfactionis, 
patientiae,  humilitatis,  resignationis,  oblationis  etc.  Ab 
hujusmodi  actibus  nunquam  est  desistendum,  etiamsi  nobis 
videantur  non  tam  ex  corde,  quam  ex  solo  ore  procedere; 
sed  tunc  de  hac  ipsa  cordis  nostri  duritia  nos  humiliemus 
coram  Deo,  eliciendo  simul  desiderium,  hos  aliosque  actus 
cum  summa  affectuum  intensione  et  divinae  majestatis  bene- 
placito perficiendi.  Semper  tamen  solliciti  simus,  ut  animi 
nostri  sinceritatem  constanti  patientia  in  repellendis  distrac- 
tionibus, hoc  est  animum  identidem  ad  orationem  revocando, 
comprobemus, 

Si  autem,  quod  plerumque  fit,  oriuntur  a diabolo,  resis- 
tamus ei  fortiter  in  fide,  nec  ob  frequentiam,  nec  ob  vehe- 
mentiam, nec  etiam  ob  commissam  hinc  inde  in  resistendo 
negligentiam  animum  deponendo;  in  fide  seu  inconcussa 
fiducia  quod  Deus  non  patiatur  nos  tentari  supra  id  quod 
possumus,  et  quod  distractiones  involuntariae  nobis  reluctan- 
tibus cedant  ad  meritum,  interim  identidem  humiliter  et 
ardenter  ad  Jesum  suspirando  clamantes:  Jesu,  fili  David, 

miserere  mei.  (Mare.  10,  47.) 

Quodsi  sub  oratione  diabolus  non  jam  distractiones  tan- 
tum sed  et  tentationes,  e.  g.  blasphemiae,  luxuriae,  infideli- 
tatis ingerat,  mox  ante  orationis  initium  contra  has  tenta- 
tiones protestandum;  iis  actus  fidei,  adorationis,  amoris 
et  castitatis  sunt  opponendi,  adjecto  pacto,  quod  hos  ac- 
tus velimus  habere  pro  repetitis,  quotiescunque  diabolus 
suum  repetierit  assultum,  vel  quoties  corde,  oculis  aliove 
signo  Deum  imploraverimus.  Atque  praemissa  tali  protesta- 
tione tentationes  quaecunque  exclusa  quavis  perturbatione 
et  anxietate  veluti  catelli  in  via  latrantes  contemnendae  sunt, 
et  nunquam  iisdem  externe,  e.  g.  capite  abnuendo  vel  scre- 
ando etc.  resistendum;  immo  ne  interne  quidem,  saltem  ubi 
animadvertimus  per  ejusmodi  positivam  resistentiam  illas 
augeri  et  invalescere. 

Praeter  ista  media  bonae  orationis  dantur  etiam  quinque 
adminicula,  quae  haud  parum  facilitant  exercitium  orationis. 
Horum  primum  est  mortificatio  tum  interna  tum  externa;  sunt 
enim  recepta  inter  mysticos  adagia:  Devotionem  obtinet , con- 
servatque  mortificatio , cum  qua  fervescit  vel  tepidatur  qucevis 
oratio . Qui  velit  ariditatem  superare  oportet  poenalia  opera 
frequentare. 

Secundum  adminiculum  est  libertas  spiritus,  vi  cujus 
nulli  certae  orationi  scrupulose  addicti  simus,  quin  eam  exi- 
gente sic  indispositione  mutare  velimus  e.  g.  mentali  substi- 
tuendo vocalem,  et  ipsam  orationis  mentalis  materiam  ver- 
tendo in  materiam  orationis  vocalis.  Si  enim  quis  se  om- 


46 


nino  violenter  cogere  vellet,  is  praeter  cerebri  ac  pectoris 
debilitationem  ipsum  etiam  orationis  incurreret  fastidium, 
aut  omnino  de  obtinendo  orationis  dono  desperaret.  Nec 
enim  putetis,  ait  S.  Theresia  in  via  perfect.  cap.  25.  Educi 
parum  profectus  orando  vocaliter  perfectione ; vobis  enim  dico 
esse  valde  possibile , quod  recitantibus  vobis  Pater  noster  vel 
aliam  orationem  vocalem , Dominus  vos  exaltet  ad  perfectam 
contemplationem . 

Tertium  adminiculum  est  variatio  modi  orandi,  qui,  do- 
cente D.  Ignatio  triplex  est,  nempe 

1.  Per  inspectionem  sui  ipsius; 

2.  per  ruminationem  obvii  textus; 

3.  per  suspiria  et  pausas.  Triplicis  hujusmodi  variatio- 
nis exempla  habentur  in  Via  compendii  cap.  8.  et  seqq. 
(Card.  de  Bona.)  Quartum  adminiculum  est  brevis  refle- 
xio cuilibet  orationi  subjungenda,  examinando  orationis 
successum  et  defectus  eorundemque  radices,  has  exstir- 
pandi media,  juncto  de  commissis  defectibus  dolore,  et 
emendationis  proposito. 

Quintum  denique  reflexa  transitio  ab  una  oratione  ad 

. ! I 

aliam,  involvens  peractae  orationis  oblationem,  pro  nova 
bene  instituenda  gratiae  petitionem,  novam  intentionem  et 
affectus  intensionem. 

Removeamus  itaque  devotae  orationis  impedimenta,  ut 
semper  bene  oremus;  recte  enim  novit  vivere,  qui  recte  no- 
vit orare. 


ARTICULUS  SECUNDUS. 

De  Oratione  vocali. 

§ 1.  De  Notione  et  Diversitate  Orationis  vocalis. 

Oratio  vocalis,  quae  prima  orationis  in  genere  species 
est,  breviter  describi  potest,  quod  sit  elevatio  mentis  ad 

Deum,  qua  Deus  mente  simul  et  ore  rogatur.  Proinde  oratio 
vocalis  praeter  attentionem  mentis  et  affectum  cordis,  qui 
cuilibet  orationi  essentialis  est,  insuper  involvit  officium  oris 
seu  vocis,  adhibendo  scilicet  verba  vel  formalia  vel  virtualia, 
hoc  est  scripturam,  nutus,  lacrymas,  tunsionem  pectoris, 
elevationem  oculorum  aut  manuum.  Oratio  vocalis  est  vel 
publica  vel  privata.  Prior  est  quae  fit  a communitate  vel 
nomine  communitatis  ab  ejus  ministro  publico  sive  ad  id 
designato,  seu  deinde  fiat  in  loco  publico  seu  privato.  Pos- 
terior est  oratio,  quae  fit  a persona  privata  vel  nomine  pri- 
vato, etiamsi  fiat  publice  et  pro  ipsa  communitate.  Prior 
quoad  ipsa  verba  et  precandi  formulas  ita  determinata  est 
publica  auctoritate,  ut  privato  arbitrio  eam  immutare  vel 
in  minimo  nefas  sit.  Posterior  cujuslibet  arbitrio  penitus 
relicta  est,  ita  ut  pro  libitu  immutari  queat. 

§ 2.  De  Antiquitate  Officii  canonici  seu  Psalmodiae  sacrae. 

» > . * 

Sicut  ea,  quae  art.  I.  de  oratione  in  genere  dicta  sunt, 
tam  de  oratione  vocali,  quam  de  oratione  mentali  intelligi 
debent,  sic  pariter  quae  in  hoc  articulo  de  oratione  vocali 
publica  suggeruntur,  orationi  quoque  privatae  applicari  non 
tantum  possunt  sed  et  debent. 

Agimus  autem  hic  de  oratione  tantum  publica*  quia 
haec  vitae  monasticae  et  potissima  occupatio  est  et  gravissima 
obligatio  in  titulo  religionis  et  justitiae  fundata;  unde  prae- 
missis illis,  quae  hujus  orationis  aestimationem  instillare 
possunt,  ea  deinde  explicabuntur,  quae  ipsius  praxin  tum 
faciliorem  tum  utiliorem  reddere  possunt.  Est  autem  haec 
oratio  publica  statui  nostro  adeo  necessaria,  ripsissimum  offi- 
cium canonicum  seu  psalmodia  sacra;  pro  cujus  commenda- 
tione vix  magnificentius  quidpiam  dici  poterit,  quam  quod 
sit  et  aetatis  et  institutionis  apostolicae;  quod  comprobare 
adeo  non  est  operosum,  ut  illa  D.  Augustini  regula  sufficiat, 
scilicet:  Quod  semper , quod  ubique  servatum  fiiit  in  ecclesia , 

nec  a conciliis  generalibus  aut  summis  pontificibus  legitur 
institutum , meritissimo  censetur  esse  traditionis  apostolicce . 

Jam  vero  constat  ex  monumentis  historiae  ecclesiasticae, 
quae  Em.  Card.  de  Bona  in  suo  opere,  quod  de  divina  psal- 
modia inscripsit,  a primo  Ecclesiae  saeculo  usque  ad  saeculum 
XVII.  collegit,  psalmodiam  (loquendo  de  psalmodia  quoad 
substantiam)  in  utraque  Ecclesia  communi  usu  fuisse  recep- 
tam, quin  illius  origo  seu  in  concilii  alicujus  canonibus  seu 
in  pontificum  decretalibus  inveniatur.  Sed  nec  desunt  in 
rem  hanc  argumenta  positiva.  Sic  legimus  Matth.  26,  30 
Christum  Dominum  finita  coena  et  hymno  dicto  exi- 
isse  in  montem  Oliveti.  Iterato  in  actibus  Apostolorum  le- 
gitur, Apostolos  ad  horam  orationis  nonam,  sextam  etc.  as- 
cendisse in  templum,  ubi  scilicet  quasi  succedentibus  sibi 
invicem  Levitarum  et  Cantorum  choris,  prout  a Davide  dis- 
positum fuisse  scimus  (I.  Paral.  25.),  psalmi  et  hymni 
decantabantur.  Imo  D.  Paulus  praecepit,  ut  fideles  sese  ju- 
giter occupent  cultu  Dei  docentes  et  commonentes  in  psal- 
mis, hymnis,  canticis  spiritualibus,  in  gratia  cantantes 
in  cordibus  Deo.  (Coloss.  3,  16.)  Unde  D.  Augustinus 
(epist.  29,  num.  54.)  directe  asserit,  hymnorum  et  psal- 
morum cantum  ex  Scripturis  defendi  posse , cum  et  ipsius 
Domini  ct  Apostolorum  habeamus  documenta , exempla  et 
prcecepta . 

Neque  lex  ista  lapsu  temporis  abolita  est,  ut  potius  II. 
saeculo,  veluti  jam  communi  usu  recepta,  in  ecclesia  Antio- 
chena, introducta  alternatim  cantandi  consuetudo,  a D.  Ig- 
natio  Martyre  in  meliorem  praecise  formam  fuerit  commu- 
tata, ac  saeculo  III.  per  constitutiones,  ut  vocant,  Apostoli- 
cas  episcopis  ac  presbyteris  ejusdem  legis  a fidelibus  obser- 
vandae cura  specialis  fuerit  demandata  (1.  8.,  Cap.  14.). 
Putidissimum  proinde  mendacium  est,  psalmodiam  sacram 
seu  officium  canonicum  monachismo  antiquiorem  haud  esse, 
Cum  ex  adductis  documentis  potius  inferendum  sit,  legem 
quae  Ecclesiae  exordio  erat  universalis,  defervescente  paulla- 

tim  fidelium  pietate,  factam  fuisse  particularem  solisque 
clericis  ac  monachis  impositam,  utpote  hominibus  ad  cultum 
Dei  specialiter  destinatis  et  in  hunc  finem  fidelium  oblatio- 
nes ac  eleemosynas  percipientibus;  sic  nempe  per  impuden- 
tissimam  cavillationem  in  odium  monastici  nominis  convertit 
aevi  nostri  irreligiosa  crisis,  quod  veluti  praecipuam  status 
monastici  preerogativam  germana  praedecessorum  nostrorum 
suspexit  pietas. 

§3.  De  Dignitate  et  Excellentia  Officii  canonici  seu  Psalmodiae  sacrae. 

Omissis  iis,  quae  supra  art.  I.  § 2.  hujus  capitis  de  dig- 
nitate  orationis  in  genere  dicta  sunt,  nos  ex  innumeris  pro- 
pemodum  encomiis  quibus  tum  sancti  Patres,  tum  ascetae 
psalmodiam  praedicant,  paucas  tantum  easque  veluti  nativas 
ac  soli  psalmodiae  proprias  praerogativas  hic  adducimus. 

Prima  est,  quod  psalmodia  propriissime  sit  laus  divina, 
utpote  constans  ex  psalmis,  canticis,  ab  ipsomet  Spiritu 
Sancto  dictatis  in  hunc  praecise  finem,  ut  deserviant  ad 
laudandum  et  glorificandum  Deum.  Quodsi  itaque  amica 
et  familiaris  oratio  est,  ut  ait  D.  Cyprianus,  Deum  de  suo 
rogare,  nonne  amica  et  familiaris  ac  vel  ideo  gratissima 
laus  erit,  Deum  de  suo  laudare?  Vel  quis  cogitare  poterit 
vel  encomium  praestantius  illo,  quod  Deus  ipse  dictavit,  vel 
obsequium  gratius  illo,  quod  Deus  ipse  imperavit  dum  repu- 
diatis quasi  sacrificiis  (Ps.  49,  14.  23.)  praecepit:  Immola 

Deo  sacrificium  laudis.  — Sacrificium  laudis  honorificabit 
me  ? 

Secunda  praerogativa  in  eo  est  sita,  quod  officium  psal- 
lendi sit  munus  et  officium  angelicum,  quia  angelorum, 
prout  describit  Isaias  (6,  3.)  et  D.  Joannes  (Apoc.  4,  8.), 
unicum  exercitium  est,  Deum  orare,  laudare,  glorificare  et 
sic  colendo  amare.  Et  hinc  D.  Bonaventura  (1.  de  sex  alis 
Seraph.)  psalmodiam  appellat  imitationem  coelestis  con- 
centus; et  jam  dudum  Tertullianus  (1.  1.  ad  uxorem)  asse- 
ruit psallentes  de  familia  angelorum  esse . Immo  D.  Ber- 

nardus  (serm.  7.  in  Cantica)  non  dubitat  asserere,  an- 

s 

gelos  in  choro  psallentibus  admisceri,  probans  hoc  ex  illo 
psalmistas : Praevenerunt  principes  conjuncti  psallentibus 
in  medio  juvencularum  tympanistriarum  (Ps.  67,  26.). 

Tertia:  Psalmodia  est  oratio  devotissima  et  affectuo- 

sissima, quia  psalmi,  imo  non  raro  plures  unius  ejusdem- 
que  psalmi  versus,  pleni  sunt  affectibus  'sive  diversissimis 
non  minus  quam  praestantissimis  virtutum  actibus  pro  tri- 
plici via  vitae  spiritualis,  imo  prope  pro  quibusvis  vitae 
mortalis  circumstantiis  animum  afficientibus,  prout  jam  du- 
dum  ostendit  D.  Athanasius  in  sua  ad  Marcellinum  epistola, 

et  nuper  collegit  Em.  Thomasius  in  suo  psalterio  in  pro- 

» 

legom.  post  praefationem. 

Quarta:  Psalmodia  est  oratio  efbcacissima,  quia  est 

oratio  publica,  facta  nomine  Ecclesiae,  quae  cum  sit  a Christo 
tenerrime  instar  sponsae  (prout  ait  D.  Paulus  Ephes.  5.,  25) 
amata  et  ob  innumera  omnium  justorum,  qui  fuerunt,  sunt 
et  erunt,  merita  Deo  summe  amabilis,  nihil  non  impetrabit 
a Sponso  suo. 

Fide  itaque,  quin  et  ratione  carent,  seque  tum  violatae 
religionis  tum  laesae  justitiae  reos  constituunt  clerici  illi  ac 
monachi,  qui  psalmodiae  sacrae  sese  aut  nonnisi  inviti  et 
sine  ulla  devotione  tum  interna  tum  externa  impendunt,  aut 
omnino  ex  levissimis  causis  se  subtrahunt,  vel  omnino  con- 
temnunt et  veluti  occupationem  distractionum  refertissimam, 
taedii  plenam,  humanae  infirmitati  minime  commensuratam, 
temporisque  in  bonas  litteras,  animorumque  lucra  sanctius 
impendendi  male  prodigam  traducunt.  Certe  tales  suo  ex 
ore  convincuntur,  quod  tanti  quanti  animales,  plene  ad  ex- 
teriora effusi,  corruptique  omnino  gustus  sunt,  dum  ibi  tae- 
dium, nauseam  ac  fastidium  sentiunt,  ubi  ad  nostra  usque 
tempora  viri  quique  piissimi  aeque  ac  doctissimi  favum  mel- 
lis gustarunt. 

Quodsi  studiis  quandoque  sat  noxiis,  quodsi  lectionibus 
ac  rumoribus  plerumque  vanis  per  plures  horas  intense  stu- 


51 


dere  possunt,  cur  non  pari  mentis  attentione  orare  possint 
tempore  longe  breviori  ac  impendio  conaminis  longe  minori, 
dum  ad  psalmodiam  sufficiat  attentio  virtualis,  ad  studia 
vero  requiratur  actualis? 

Praejudicium  autem  illud,  quod  inde  sive  scientiis  sive 
animabus  pascendis  timent,  tantum  abest,  ut  potius  ex  psal- 
modia sacra  utrique  ingens  accedat  commodum,  dum  medi- 
ante hac  oratione  efficacissima  laboribus  tum  apostolicis  tum 
litterariis  amplior  obtinetur  coeli  benedictio,  ne  vel  in  istis 
ultra  sobrietatem  sapere  volentes  desipiamus  vel  in  illis  casso 
verborum  tinnitu  frustra  defatigemur.  Quid  amplius  dicam 
quam  quod  per  tot^jam  saecula  illi,  qui  choro  ac  officio  ca- 
nonico addicti  fuerant,  nunquam  destiterunt,  seu  editis  doc- 
tissimis lucubrationibus  eruditionem  seu  indefessis  in  vinea 
Domini  laboribus  animarum  promovere  salutem,  et  hoc  ipso 
facto  comprobaverunt,  hoc  praejudicium  nullibi  nisi  in  cere- 
bro hominum  pietatis  ac  religionis  expertium  existere  ac 
putidum  irreligiosae  acediae  aut  impiae  malevolentiae  figmen- 
tum esse. 

§ 4.  De  Utilitate  Psalmodiae  sive  Officii  canonici. 

Gemina  est  sacrae  psalmodiae  utilitas,  privata  una,  pub- 
lica altera,  utraque  in  iis,  quae  parag.  praeced.  attulimus, 
praerogativis  fundata;  etenim,  si  psalmodia  sit  actus  religio- 
nis Deo  gratissimus  et  oratio  praestantissimis  virtutum  acti- 
bus referta,  plane  nunquam  sine  ingenti  ac  multiplici  me- 
rito exerceri  potest.  Quodsi  insuper,  ut  ait  Ven.  Blosius 
(in  medulla  psalmodiae)  et  uti  sua  tum  experientia  tum 
exemplo  comprobavit  rex  David,  psalmodia  inexhaustus 
quidam  thesaurus  est,  nihil  non  continens  eorum,  quae  ad 
purgationem,  sanitatem,  eruditionem,  ornatum,  vel  ad  con- 
solationem animae  spectant;  et  si  anima,  quae  palatum  inter- 
num infectum  non  habet,  delicias  inennarabiles  in  psalmodia 
degustat,  plane  consequens  est,  quod  sit  psalmodia  quoddam 
quasi  alexipharmacum  cuivis  hominum  conditioni,  omnibus 

vitae  circumstantiis  ac  animae  morbis  quam  utilissimum,  ut 
adeo  certissime  vitium  orantis  sit  et  non  orationis,  si  quis 
in  psallendo  taedio  laboret  et  fastidio. 

Utilitas  psalmodiae  publica  h.  e.  tum  in  Ecclesiam  tum 
in  rempublicam  redundans  politicam,  nec  minus  magma  nec 
minus  certa  est;  etenim  si  juxta  Tertullianum  publica  fide- 
lium in  unum  coetum  coeuntium  oratio,  vis  Deo  grata  est, 
nonne  vis  erit  Deo  long^e  magis  grata  oratio  a clericis  et 
religiosis  facta  publica  auctoritate  et  nomine  totius  Eccle- 
siae, cujus  proinde  coadunata  non  vota  tantum  sed  et  merita 
non  poterunt  non  maximum  addere  pondus?  Et  hinc  est, 
quod  Ecclesia  haeresibus,  schismatibus,  persecutionibus  aliis- 
que quibuscunque  periculis  religioni  ac  fidei  minitantibus 
nonnisi  preces  publicas  ac  communes  fidelium  opponere 
consueverit.  Ad  has  ipsas  preces  publicas  pariter  confug*ere 
consueverunt  principes,  easdem  suis  subditis  imperando, 
quoties  impendentes  calamitates  regnis  suis  vastitatem  mini- 
tabantur. Imo,  ut  regnis  suis  ac  provinciis  jug-em  Dei  fa- 
vorem ac  per  hunc  omnimodo  prosperitatem  procurarent,  tot 
olim  ecclesias  et  monasteria  fundaverunt,  prout  e chartis 
fundationum  ac  dotationum  patet.  Quodsi  modo  alia  sint 
sensa  de  oratione  ac  hominibus  orationi  addictis,  id  quidem 
emortuae  fidei  indicium,  nullatenus  vero  assertae  utilitatis 
praejudicium  est,  et  si  modo  viluit  prisca  pietas,  certe  etiam 
evanuit  antiqua  regnorum  prosperitas. 

§ 5.  De  necessaria  Intentione,  Devotione  et  Attentione  ad 

Psalmodiam  sacram. 

Quae  hucusque  dicta  sunt  efficere  possunt,  ut  absque 
taedio . psallamus, , modo  videndum  quid  requiratur,  ut  cum 
fructu  t et  gustu  psallamus.  In  hunc  finem  tria  requiruntur  : 
Intentio , devotio , attentio . 

m ' 

Intentio  ad  psalmodiam  requisita  est  volitio  seu  voluntas 
orandi  et  Deum  landandi,  eaque  vel  implicita  in  voluntate 
satisfaciendi  suae  obligntioni  et  Ecclesiae  praecepto,  vel  ex- 

plicita,  expresse  cogitando  et  statuendo,  quod  quis  velit 
orare  et  laudare  Deum.  Utraque  sufficit  et  alterutra  neces- 
saria est,  ut  psalmodia  de  se  ad  quamplurimos  et  diversis- 
simos fines  indifferens  per  intentionem  determinetur  et  ele- 
vetur ad  rationem  orationis  et  laudis  divinae. 

Devotio,  de  qua  art.  I.  § 6.  hujus  capitis  plura  dicta, 
et  hic  denuo  recolligenda  sunt,  quantum  ad  psalmodiam 
spectat,  eam  imprimis  excludere:  Omnem  acediam,  pigritiam 
ac  teporem. 

Secundo  importare  piam  voluntatis  motionem  sive  affec- 
tum; nam  ut  ait  Cone.  Trev.  a.  1549  can.  1:  Deus  audit 

vocem  cordis , sine  qua  sonum  oris  contemnit , quare  videndum 
est , ut , qui  spiritu  psallunt  i . e . attente , et  mente  psallant  i . e. 
devote  ac  affectuose . Quem  in  finem  D.  Augustinus  (in  Ps. 
30)  auream  suppeditat  regulam,  ut  scilicet  quasi  induti  per- 
sonam Davidis,  psalmos  veluti  ex  proprio  cerebro  ac  corde 
proferamus  et  translatis  in  nos  regii  psaltis  sensibus;  si 
orat  psalmus,  oremus;  si  gemit,  gemamus;  si  gratulatur, 
gaudeamus;  si  sperat,  speremus;  si  timet,  timeamus.  Quae 
quidem  industria  plurimum  confert,  ut  minori  cum  difficultate 
mentis  attentionem  conservemus,  dum  variando  identidem 
affectus  innatae  instabilitati  nostrae  innocue  condescendimus, 
et  quod  de  se  devotionis  solet  esse  impedimentum,  pia  in- 
dustria in  ejusdem  convertimus  subsidium. 

i 

Attentio  duplex  est,  interna  scilicet  et  externa . Prior 
consistit  in  interiori  mentis  advertentia  ad  id,  quod  agitur; 
posterior  vero  est,  quae  excludit  omnem  externam  actionem 
physice  cum  recitatione  incompossibilem,  ut  fabulari,  scri- 
bere etc.  Rursus  attentio  interna  triplex  est:  scilicet 

% 

1.  Spiritualis , quae  est  ad  Deum  ipsum,  ut  orationis  ter- 
minum; 

2.  literalis , seu  ad  sensum  verborum,  et  rerum  significa- 
tionem; 

3.  materialis , quae  fit  ad  verba  tantum,  ad  ea  nempe  rite 

proferenda. 

Ex  his  tribus  attentionis  speciebus  quaelibet  sufficit  ex 
omnium  sententia  ad  bene  orandum,  et  tantum  de  earum 
necessitate  disputatur  inter  theologos,  quam  litem,  quantum 
ad  nos  Benedictinos  attinet,  jam  dudum  diremisse  videtur 
s.  Regula  cap.  19.,  quae  nos  sic  stare  ad  psallendum  prae- 
cipit, ut  mens  nostra  concordet  voci  nostrae,  id  quod  sine 
omni  attentione  interna  non  solum  fieri  sed  vel  concipi 
nequit. 

Auctoritati  s.  Regulae  accedit  auctoritas  Ecclesiae,  quae 
dum  clericis  ac  monachis  obligationem  officii  canonici  impo- 
nit, certe  ceremoniam  religiosam  adeoque  veram  orationem 
Deo  gratam  ac  fidelibus  utilem  requirit;  jam  vero  sine  omni 
attentione  interna  non  potest  dari  vera  oratio,  cum  ad  eam 
essentialiter  requiratur  elevatio  mentis  ad  Deum;  nec  datur 
sine  illa  oratio  Deo  grata,  utpote  quae  testante  id  ipsum 
Christo  Domino  (Joan.  4,  23.)  debet  fieri  in  spiritu  et  veri- 
tate, ad  quod  requiritur,  ut  anima,  prout  est  spiritualis  et 
rationalis,  concurrat  ad  orationem,  videlicet  per  memoriam, 
intellectum  ac  voluntatem,  et  ut  cor  concordet  cum  motu 
ac  sono  labiorum,  sine  qua  concordia  non  datur  nisi  mera 
orationis  simulatio  et  judaica  hypocrisis,  jam  olim  a Christo 
Domino  reprobata  (Matth.  15,  8.).  Talis  autem  oratio  teste 
D.  Augustino  (in  Ps.  118)  inaniter  Jit , et  dicente  D.  Chrys. 
sic  oranti  nulla  est  utilitas , fortasse  autem  et  major  con- 
demnatio (hom.  30  in  Genes.).  Atque  hanc  suam  esse  men- 
tem Ecclesia  indubie  manifestasse  videtur  in  gemino  Con- 
cilio oecumenico  Lat.  IV.  et  Trid.,  in  quorum  priori  (cap. 
dolentes  etc.  de  celebr.  Miss.)  officium  divinum  studiose  pari- 
ter et  devote  in  posteriori  vero  reverenter , distincte  et  devote 
(sess.  24,  c.  12.)  in  virtute  obedientiae  praecipit;  dum  enim 
utrobique  devotio  requiritur,  plane  attentio  mere  externa 

reprobatur,  utpote  quae  potius  devotionis  ac  orationis  simu- 
latio est,  ipsis  etiam  hypocritis  familiaris. 

Itaque  ut  satisfiat  intentioni  ac  voluntati  Ecclesiae, 
oportet,  ut  sub  psalmodia  sacra  observetur  exacte  devotio 
tum  externa  tum  interna.  Attamen  ad  evitandos  scrupulos 
et  erroneam  conscientiam  bene  notandum  est,  quod  attentio 
haec  interna  non  debet  esse  actualis  et  formalis,  quam  sub 
oratione  saltem  prolixa  continuare,  plus  quam  moraliter  im- 
possibile est,  sed  virtualis  tantum,  quae  est  ipsissima  atten- 
tio actualis  ab  initio  orationis  formaliter  et  explicite  habita 
et  exercita  et  aliquo  sui  effectu  per  decursum  perseverans. 
Censetur  autem  tam  diu  perseverare,  quam  diu  non  revo- 
catur vel  expresse,  nempe  ipso  facto,  libere  et  deliberate 

deponendo  attentionem,  vel  implicite  et  interpretative,  nempe 

■ 

distractionibus  negligenter  resistendo  aut  earundem  causas 
non  removendo.  Proinde,  qui  se  debite  praeparat,  qui  ocu- 
lis etc.  invigilat,  reverentem  corporis  compositionem  obser- 
vat, adminicula  infra  designanda  praecipue  art.  III.  pro  mo- 
dulo suo  applicat  ac  mentem  avolantem  studiose  revocat,  is 
virtualem  attentionem  habet,  nec  orationem  utut  distractio- 
nibus plenam,  utpote  mere  involuntariis,  iterare  tenetur. 

§ 6.  De  Attentione  interna. 

Praecedenti  paragrapho  triplicem  speciem  attentionis 
internae,  quae  ad  officium  canonicum  rite  persolvendum  re- 
quiritur, adduximus.  Illarum  equidem  quaelibet  sufficit,  ut 
quis  suae  obligationi  satisfaciat,  una  tamen  altera  melior  et 
tum  ad  conservandam  attentionem,  tum  ad  excitandam  de- 
votionem aptior  est.  Talis  est  attentio  ad  sensum  verborum, 
tam  literalem , eumque  vel  grammaticalem  vel  historicum , 
quam  vel  maxime  mysticum , qui  vel  est  allegoricus  et  fidem 
respicit  ac  Ecclesiam  militantem,  vel  anagogicus , et  spem 
concernit  et  Ecclesiam  triumphantem,  vel  tropologicus , et 
mores  ac  caritatem  ordinat,  prout  notis  hisce  versiculis  con- 
tinetur; 

Ivitera  gesta  docet:  quid  credas  allegoria; 

Moralis  quid  agas:  quo  tendas  anagogia. 

Uterque  hic  sensus,  literalis  scilicet  et  mysticus,  ab 
ipsomet  Spiritu  Sancto  immediate  est  intentus  et  quandoque 
in  uno  eodemque  versu,  imo  verbo  continetur.  Sic  vox  Je- 
rusalem  in  sensu  literali  historico  est  urbs  Palestinae  metro- 
polis, in  sensu  allegorico  Ecclesia  militans,  in  sensu  anago- 
gico Ecclesia  triumphans,  in  sensu  denique  tropologico,  ani- 
ma justa  aut  etiam  pecatrix.  Datur  adhuc  et  alius  S. 
Scripturae  sensus,  accommodatitius  vel  accommodatus,  qui 
scilicet  S.  Scripturae  tribuitur,  quoties  verba  sacra  ad  rem 
quam  divinitus  non  exprimunt,  transferuntur.  Sic  quod  de 
Noe  dicitur  in  Ecclesiastico  44,  17:  Inventus  est  justus,  et 

in  tempore  iracundiae  factus  est  reconciliatio,  Ecclesia  omni- 
bus, Confessoribus  Pontificibus  accommodat. 

Patet  ex  his,  quod  ad  evitandam  distractionem  excitan- 
damque  devotionem  quam  maxime  deserviat  attentio  ad  sen- 
sum mysticum,  quae  tamen  psalmorum  intelligentiam  minime 
superficialem  praesupponit.  Unde  quivis  attentae  ac  devotae 
et  vel  ideo  sapidae  psalmodiae  percupidus  subsicivas  temporis 
particulas  libenter  diligenterque  impendet  volvendis  com- 
mentariis in  psalmos,  v.  g.  Cartierii,  Calmeti,  Thomasii  etc., 
ac  quam  saepissime  compendiosam  psalmorum  synopsin  at- 
tento oculo  percurret,  ut  bonarum  cogitationum  ac  devotorum 
affectuum  pabulum  sibi  comparet.  Laboris  ac  industriae 
hujus  praemium  erit,  quod  tunc  psalmi  nobis  videbuntur  sua- 
vissimi, ut  ait  D.  Augustinus,  et  divinissima  luce  perfusi, 
quia  in  iis,  mediante  notitia  sensus  mystici,  caput  et  mem- 
bra, Christum  et  Ecclesiam  sive  aperte  propalatos  sive 
latenter  designatos  intelligemus.  Sic , ut  idem  Aug.  ait  in 
Ps.  18,  lmmana  ratione , non  quasi  avium  garritu , cantabimus ; 
et  verificabitur  de  nobis,  quod  scriptum  est  Ps.  88.  Beatus 
populus,  qui  scit  jubilationem,  et  sequemur  illud  Apostoli 
I.  Cor.  14:  Orabo  spiritu,  per  intentionem  et  devotionem, 

orabo  mente,  per  intelligentiam;  psallam  spiritu,  psallam 

et  mente.  Interim,  usquedum  ad  pleniorem  psalmorum  in- 
telligentiam  pertingamus,  si  quid  obscuritatis  occurit,  cogi- 
temus et  faciamus,  quod  monet  D.  Augustinus  (tract.  22. 
in  Joan.):  Si  parum  intelUgit  'populus  Christianus  psalmos , 

quos  cantat,  credit  bonum  esse  quod  cantat;  gradus  intellectus 
fides , fidei  f ructus  intellectus . Sic  per  fidem  paremus  viam 
intelligentiae  et  locis  psalmorum  apertis  pascamur,  obscuris 
et  fastidiis  occurramus. 

§ 7.  De  Adminiculis  conservandae  attentionis  tempore  divini  officii. 

Huc  revocari  possunt  ac  debent  ea  omnia,  quos  art.  I. 
§ 7.  de  oratione  in  genere  dicta  sunt.  Hic  tamen  pauca 
superaddimus  stabiliendas  attentionis  media,  psalmodiae  ma- 
gis accommodata. 

Primum  .suppeditat  Cassianus  in  eo  consistens,  ut  j)sal- 
mos  velut  a nobis  editos,  et  quasi  orationem  propriam  de- 
cantemus, eorum  sententias  quotidie  in  nobis  ipsis  geri  im- 
plerique  cognoscentes; 

alterum  adminiculum  virtualiter  multiplex  et  piorum 
affectuum  sat  ferax  indigitat  Em.  Card.  Bona  (Horolog. 
ascet.)  suntque  ipsissimi  Psalmi,  qui  utpote  affectibus  referti, 
nobis  inexhauribilem  venam  praestantissimorum  actuum  ape- 
riunt, quos  velut  ex  propria  persona  et  corde  elicientes  non 
poterimus  non  succendi,  praecipue  si  verbis  psalmorum  addi- 
mus quaedam  adjectiva  vel  adverbia  energiam  ut  plurimum 
augentia;  si  affectus  pro  diversitate  vocabulorum  occur- 
rentium variantur;  si  circumstantiis  ipsis  orationis  juxta 
tritum  illum  versiculum:  Quis,  quid  etc.  ac  praecipue  si 

festo  aut  mysterio,  quod  celebratur,  accommodantur; 

tertium  adminiculum,  idque  teste  libello  de  Imitatione 
Christi  ( I,  25.)  religioso  omnia  utilia  et  necessaria  abunde 
subministrans,  est  devota  contemplatio  mysteriorum  vitae  et 
passionis  Christi,  quorum  pleraque  in  psalmis  praedicta  et 
in  persona  Davidis  fuerunt  praefigurata;  qua  in  re,  ne  sine 
ordine  et  vel  ideo  sine  utilitate  nos  occupemus,  bene  notanda 

sunt  hi  versiculi,  qui  singulis  horis  canonicis  singula  accom- 
modant mysteria: 

Haec  sunt,  septenis  propter  quae  psallimus  horis: 

Matutina  ligat  Christum,  qui  crimina  solvit. 

Prima  replet  sputis:  causam  dat  Tertia  mortis: 

Sexta  cruci  nectit:  latus  ejus  Nona  bipertit: 

Vespera  deponit:  tumulo  Completa  reponit; 

Quartum  adminiculum  pro  evitanda  quavis  irreverentia, 
tum  interna  tum  externa,  tam  sub  oratione  quam,  sub  aliis 
quibuscunque  pietatis  et  religionis  exercitiis,  longe  efficacis- 
simum  nobis  subministrat  s.  Regula  (cap.  19.)  de  disciplina 
psallendi , fidem  videlicet  vivam  ac  practicam  memoriam 
praesentis  Dei,  in  cujus  et  Angelorum  conspectu  stamus  ad 
psallendum. 

Atque  ne  haec  practica  Dei  praesentis  recordatio  sub  re- 
pentibus identidem  distractionibus  cxtinguatur,  juvabit  in 
qualibet  hora  canonica  determinatis  intervallis,  v.  g.  ad 
doxologiam,  orationem  dominicam,  collectam,  Deus  in  adju- 
torium etc.,  explicito  fidei  actu  Dei  praesentis  recordari,  in- 
tentionem Deum  laudandi  renovare  et  sic  intepescentem  de- 
votionem adhibitis  piarum  aspirationum  flabellis  resuscitare. 
Quae  praxis  si  fideliter  continuatur,  auctis  successive  pro 
qualibet  hora  canonica  ejusmodi  intervallis,  non  solum  de 
habita  attentione  virtuali  nos  securos  reddit,  sed  et  ad  con- 
tinuandam diutius  attentionem  actualem  nos  disponit. 

§ 8.  De  exteriori  Gravitate,  Modestia,  ac  Reverentia  tempore 
psalmodiae  sacrae  vel  maxime  necessaria. 

Tam  ex  iis,  quae  art.  I.  hujus  capitis  §§  6.  et  7.  dicta 
sunt,  quam  ex  illa  arctissima  unione  corpus  inter  et  ani- 
mam, vi  cujus  dispositio  vel  indispositio  alterutrius  in  alter- 
utrum plurimum  influit,  patet,  quod  inter  adminicula  attentae 
et  devotae  orationis  minime  ultimo  loco  reponi  debeat  exte- 
rior gravitas,  modestia  ac  reverentia;  quae,  sicuti  a nulla 
oratione  ob  supremam,  quae  adoratur,  Numinis  majestatem 
abesse  debet,  sic  vel  maxime  ad  psalmodiam  requiritur,  quia 

haec  est  publicum  nomine  totius  Ecclesiae  Deo  exhibitum  cul- 
tus latreutrici  obsequium,  ac  proinde,  uti  in  politicis  quoque 
observari  videmus,  majori  solemnitcite  omnique  possibili 
decentia  Deo  persolvendum. 

Devotio  haec  externa  quatuor  involvit  conditiones: 

1.  Decens  totius  corporis  compositio,  quae  exclusa  omni 
inurbanitatis  ac  rusticitatis  umbra,  interni  fervoris,  pro- 
fundae humilitatis  ac  submissae  reverentiae  indicium  pos- 
sit esse  minime  dubium,  quaeque  ritus  ac  ceremonias 
omnes  seu  lege  praescriptas  seu  laudabili  consuetudine 
introductas  ad  amussim  observat; 

2.  arcta  sensuum,  oculorum  praecipue  orisque  custodia,  quae 
sic  orationis  adminiculum  est,  ut  ejusdem  neglectus 
ipsius  orationis  sit  destructio,  utpote  proxima  distractio- 
num causa  existens. 

3.  virilis  gravitas  in  psallendo,  quae  memor  illius  Davidici: 
Psallite  sapienter,  (Ps.  46,  8.)  In  populo  gravi  laudabo 
te;  (Ps.  34,  18.)  divinae  laudis  pensum  sine  praecipita- 
tione, syncopatione  ac  vocum  dissonantia  ita  persolvit, 
ut  simul  sancta  sollicitudine  ad  opus  Dei,  cui  nihil 
praeponit,  id  omne  studiose  praecaveat,  quidquid  vel 
publicam  causare  confusionem,  vel  justam  aliorum  pos- 
set provocare  indignationem; 

4.  oris  vocisque  hilaritas,  quae  serenata  fronte  ac  debitai 
vocis  intensione  distincte,  emphatice  ac  energice  psallit, 
canit  ac  modulatur  non  fractis  et  remissis  vocibus,  mu- 
liebre quoddam  balbe  de  naribus  sonando,  sed  virili,  ut 
dignum  est,  et  sonitu  et  affectu  voces  S.  Spiritus  de- 
promendo. Atque  haec  quidem  de  oratione  vocali  pub- 
lica dicta  sufficiant,  simul  tamen  etiam  de  oratione  qua- 
cumque privata  intelligantur  et  observentur  ob  pari- 
tatem rationis  adaequatam.  Id  quod  sat  clare  innuit 
s.  Regula  c.  50.  praecipiens,  ut,  qui  ab  oratorio  absunt, 
agant  opus  Dei  cum  tremore  divino,  h.  e.  devotione 

interna,  flectentes  genua,  h.  e.  observando  etiam  devo- 
tionem seu  reverentiam  externam;  atque  hoc  regulare 
praeceptum,  olim  scrupulose  admodum  a nostris  Ss. 
praedecessoribus  observatum,  sic  saltem  observemus,  ut 
in  recitatione  Breviarii  extra  casum  legitimi  et  minime 
praevisi  impedimenti,  ordinem  temporis  nunquam  nota- 
biliter invertamus,  et  saltem  intentionis  formulam  i.  e. 
Aperi  etc.  ac  pro  commissis  sub  oratione  defectibus 
clausulam  i.  e.  Sacrosanctce  etc.  flexibus  genibus  reci- 
temus; totumque  servitutis  nostrae  obsequium  iterato 
sanctissimae  Triadi  per  manus  B.  Virginis  omniumque 
Sanctorum  in  unione  meritorum,  et  orationum  Christi 
Domini  offeramus. 


ARTICULUS  TERTIUS. 

De  Oratione  mentali. 

Quidquid  supra  art.  I.  de  excellentia  orationis  in  genere 
dictum  est,  illud  omne  et  quidem  per  eminentiam  de  ora- 
tione mentali  utpote  longe  meliori  et  ad  obtinendam  soli- 
dam sanctitatem  ac  perfectionem  longe  efflcaciori  medio  in- 
telligi  debet.  Certe  hoc  exercitium  veluti  eflicacissimum 
servandae  legis  divinae,  implendae  justitiae  ac  proinde  obti- 
nendae perfectionis  medium  passim  inculcatur  tam  S.  Scrip- 
turae testimoniis  quam  Sanctorum  exemplis.  Meditationem 
D.  Paulus  discipulo  suo  Timotheo  praescripsit,  ut  in  melius 
proficeret:  Haec  meditare,  in  his  esto,  ut  profectus  tuus 
manifestus  sit  omnibus  (Tim.  4,  15.).  De  hac  asserit  D. 
August. : Non  potest  jieri , ut  habeat  mala  facta , qui  habet 
bonas  cogitationes  (in  Ps.  148.).  Meditetur  ergo  quce  Dei 
sunt , infert  D.  Prosper,  fidelis , cum  vacat , et  bene  operandi 
substantia m qucerat , ne  in  actione  deficiat  (Serm.  218  de  Me- 
dit.).  In  hac  se  jugiter  exercuit  David,  prout  testatur 

Ps.  118.  Apostoli  expectantes  adventum  Spiritus  Sancti  soli- 
tudini vacabant  et  orationi,  et  ipsa  B.  Virgo  illa,  quae 
ex  ore  Simeonis  audierat  verba,  conservabat  conferens  h.  e. 
ruminans  ac  meditans  in  corde  suo  (Luc.  2,  19.  51.). 

Horum  exemplis  instructi  Sancti  quilibet  orationis  men- 
talis exercitium  sibi  fecerunt  familiarissimum,  praecipue 
monachi,  utpote  persuasi  cum  D.  Thoma  Aqu.:  Neminem 
sine  meditatione  in  monasteriis  vivere  aut  projicere  fosse; 

et  quia  teste  S.  Theresia:  Meditatio  est  initium  acquirendi 

% 

omnem  virtutem  (in  via  perf.,  cap.  16.).  Quin  imo,  sicut 
ait  Hugo  Victorinus:  Orationi  vocali  sancta  meditatio  sic 

necessaria  est , ut  omnino  ferfecta  oratio  esse  nequeat , si  eam 
meditatio  non  comitetur  aut  firczccdat  (de  modo  orandi);  plane 
consequens  est,  eandem  esse  orationis  mentalis  necessitatem, 
quam  supra  art.  I.  § 4.  de  oratione  vocali  adstruximus. 

Enimvero  nonnisi  frequenti  meditatione,  prout  tristis 
docet  experientia  non  inter  laicos  solum,  sed  etiam  inter 
religiosos,  acquiritur  habitus  fidei,  spei  et  caritatis,  practi- 
cus  horror  peccati,  fuga  vitiorum,  amor  virtutis,  perseve- 
rantia in  bene  coeptis,  aliaque  id  generis  salutis  ac  solidae 
virtutis  adminicula;  hinc  proinde  mirum  esse  non  debet, 
Christum  Dominum  totum  apparatum  acquirendae  salutis 
necessarium  intra  unius  meditationis  exercitium  inclusisse, 
dum  de  S.  Magdalena  ad  pedes  suos  sedente  et  doctrinam 
auscultante  dixit:  Porro  unum  est  necessarium;  Maria 

optimam  partem  elegit  (Luc.  10,  42.). 

§ 1.  De  Notione  Meditationis. 

* 

In  sensu  latiore  ac  communi  loquendi  modo  quidem 
considerationis  ac  meditationis  quin  et  contemplationis  vo- 
cabula promiscue  usurpantur;  a parte  rei  tamen  et  in  sensu 
strictiori  inter  se  omnino  differunt.  Conveniunt  quidem  in 
eo,  quod  singula  haec  denotent  profundiorem  quandam  ali- 
cujus  veritatis  perpensionem,  differunt  vero  modo,  quo  haec 
perpensio  fit;  si  enim  fit  per  simplicem  veritatis  intuitum 

ardentissime  affectuosum,  exclusa  quavis  tum  enucleatione 
tum  ratiocinatione,  vocatur  et  est  contemplatio . 

Si  occupatur  non  tam  circa  probandam,  quam  circa 
clare,  distincte  et  adaequate  cogmoscendam  veritatem  et  de- 
ducendas ex  inde  affectuose  practicas  sequelas,  erit  conside- 
ratio. 

Quodsi  denique  tam  propositae  veritatis  arg-umenta  pon- 
derat, quam  ea  practice  et  affectuose  sibi  ipsi  applicat, 
tunc  proprie  meditatio  est , quae  describitur:  Determinata 

alicujus  materia  pridie  ante  cubitum  praparata  affectuosa  et 
practica  expensio  mediantibus  tribus  anima  potentiis , memoria , 
intellectu  ac  voluntate  in  ordine  ad  extirpationem  vitiorum , 
virtutum  acquisitionem  ac  infundendum  Dei  amorem. 

Ad  meditationem  itaque  concurrunt  omnes  tres  potentiae 
animae,  quam  ob  causam  vocatur  oratio  mentalis,  et  differt 
ab  oratione  vocali,  cum  nec  linguae  nec  labiorum  nec  alterius 
sive  membri  sive  sensus  obsequium  requirat. 

Unde,  qui  in  sola  veritatis  seu  enucleatione  seu  demon- 
stratione subsisteret,  quin  eam  congruis  affectibus  proseque- 
retur, is  proprie  non  meditaretur,  sicuti  nec  ille,  qui  con- 
tentus sterili  voluntatis  notione,  quid  practice  et  in  individuo 
sibi  ag^endum  fugrendumve  sit  nec  inquireret  nec  decerneret, 
quum  sine  hac  industria  nec  solida  morum  conversio,  nec 
solida,  stabilis,  firma  ac  radicata  Dei  caritas  obtineri  queat, 
quorum  tamen  prior  meditationis  finis  proximus,  posterior 
finis  ultimus  est. 

Utut  vero  ex  qualibet  veritate  practica  fructus  hauriri 
possit,  quia  tamen  pluribus  simul  propositis  veritatibus  in- 
tellectus obruitur  potius  quam  convincitur,  dissipatur  mag-is 
quam  aedificatur,  hinc  veritas  determinata  assumi  debet, 
eaque  jam  pridie  ante  cubitum  disponi,  ne  illius  determinatio 
altero  die  plus  justo  temporis  sufferetur  exercitio  intellectus 
ac  voluntatis,  ex  quo  veluti  parte  praecipua,  quin  et  sub- 
stantiali meditationis  fructus  ut  plurimum  dependet.  In 
hac  tamen  determinatione  nullatenus  curiositatis  pruritum 

sed  vel  s.  obedientiae  nutum  vel  propriae  indigentiae,  ac 
spiritualis  necessitatis  experimentum  consulamus  oportet. 

§ 2.  De  Praeparatione  ad  Meditationem. 

Qualem , inquit  D.  Bernardus,  te  paraveris  Deo , talis 
tibi  apparebit  Deus  (serm.  69  in  Cant.);  necessaria  itaque 
est  ad  quamvis  orationem  maxime  tamen  ad  orationem  men- 
talem, praeparatio,  eaque  tam  remota,  quam  proxima.  Re- 
mota tria  involvit: 

1.  Materiae  praeelectionem; 

2.  ejusdem  ante  somnum  brevem  ruminationem; 

3.  ejusdem  primo  mane  recordationem. 

Praeelectio  in  eo  consistit,  ut  quis  pridie  materiam, 
argumenta,  affectuum  fontes  ipsosque  adeo  affectus  deter- 
minet, vel  si  haec  omnia  uti  plerumque  et  ordinarie  fit,  jam 
aut  impressa  in  aliquo  libro  aut  conscripta  habentur,  suffi- 
ciet conari,  ut  quis  materiae  argumentorumque  sensum  clare 
intelligat,  ex  argumentis  forte  justo  pluribus  aptiora  seligat, 
affectus,  affectuum  fontes  determinet  una  cum  fructu  seu 
proposito  particulari  ac  tessera,  quam  tum  ante  somnum 
ruminando,  tum  primo  mane  in  memoriam  revocando,  facile 
ipsam  meditationis  materiam  simul  et  finem  sive  fructum 
in  memoriam  revocare  possit. 

Ex  quo  sua  sponte  fluit,  tesseram  esse  brevem  aliquam 
sententiam,  quae  meditationis  materiam  ac  particulare  pro- 
positum in  se  complectitur.  Quodsi,  ut  plerumque  fit,  ex 
pio  aliquo  libello,  v.  g.  ex  Imitatione  Christi , etc.  lectio 
aliqua  praescribitur,  haec  ipsa  ad  praeparationem  remotam 
spectat,  et  immediate  ante  statutam  meditationis  horam 
peragi  debet,  ut  per  eam  mens  a vanis  et  otiosis  ad  serias 
sanctasque  cogitationes  revocetur  ac  ipsum  meditationis, 
exercitium  facilitetur. 

Praeparatio  proxima,  quae  in  ipso  loco  ac  tempore  me- 
ditationis exercitio  memoriae  immediate  praemittenda  est, 

sequentes  complectitur  actus  brevissime  simul  tamen  fer- 
ventissime eliciendos: 

1.  Actum  fidei  de  praesentia  Dei  ac  dignitate  negotii  nunc 
peragendi;  atque  hic  actus  solertissime  est  eliciendus, 
utpote  omnis  attentionis  ac  fervoris  in  quavis  oratione 
princeps  incitamentum,  mater  et  anima; 

2.  doloris  de  commissis  in  oratione  defectibus  et  impedito 
ejusdem  fructu; 

3.  fiduciae  in  divinum  auxilium  et  diffidentiae  in  propriis 
viribus; 

4.  propositi  praesentem  meditationem  sine  defectibus  per- 
agendi; 

5.  indifferentiae  sive  resignationis  in  divinam  voluntatem 
tam  pro  statu  consolationis  quam  desolationis. 

§ 3.  De  Exercitio  Memoriae. 

Quod  in  concione  propositio,  hoc  in  meditatione  est 
exercitium  memoriae,  cujus  est,  materiam  meditationis,  quan- 
tum fieri  potest,  brevissime,  intellectui  considerandam  pro- 
ponere, vel  simpliciter  scilicet  veritatem  brevi  aliqua  pro- 
positione aut  sententia  complectendo,  vel  adhibita  etiam 
phantasia  et  imaginatione,  singula  puncta  scilicet  rei  con- 
siderandae adjuncta  vivis  veluti  coloribus  in  cerebro  depin- 

gendo,  nosque  eidem  rei,  quasi  nunc  primum  sub  oculis 
nostris  contingenti  praesentes  sistendo.  Priori  modo  pro- 
cedendum est,  quando  vel  materia  meditationis  est  quid 
mere  spirituale  et  a sensibus  prorsus  independens,  vel 
quando  quis  tenuiori  imaginandi  vi  est  instructus.  Posterior 
modus  habet  locum  in  rebus  sensibilibus,  v.  g.  parabolis, 
factis  historicis  etc.,  vel  in  casu  instabilioris  phantasiae. 

Quodsi  contingat,  ut  ipsa  mysterii  imaginatio  vel  sola 
veritatis  recordatio  in  voluntate  pios  excitet  affectus,  tunc 
eidem  inter  pios  affectus  ac  congrua  proposita  tam  diu  in- 
haerendum est,  quamdiu  haec  voluntatis  motio  perdurat,  nec 
prius  ad  exercitium  intellectus  est  transeundum,  quam 

affectus  in  sicco  haereat.  Atque  hoc  regulae  generalis  loco 
tenendum  est,  ut  quotiescunque  et  in  quacunque  meditationis 
parte  sese  aliquis  pius  affectus  vel  voluntatis  motio  cum  ma- 
teria et  scopo  concordans  insinuaverit,  mox  in  eo  sistendum 
sit  et,  omissis  aliis  omnibus,  eidem  tamdiu  inhaerendum, 
quamdiu  in  voluntate  perdurat;  quum  enim  omnes  et  singulae 
meditationis  partes  nonnisi  propter  eliciendos  affectus  sive 
movendum  voluntatem  adhibeantur,  his  obtentis  sive  sua 
sponte  oblatis,  reliqua  omnia  superflua  sunt  et  plane  otiosa. 

* * • • • . i < * 

8 4.  De  Exercitio  Intellectus. 

Ut  voluntas  aliquid  seu  prosequatur,  seu  aversetur,  h.  e. 
ut  moveatur,  indiget  ductu  intellectus,  adeo  ut  sine  praeam- 
bulo  hoc  lumine  indifferens,  segnis  et  immota  haereat. 
Hanc  ipsam  tamen  voluntatis  motionem  intellectus  nunquam 
aut  certe  nonnisi  difficillime  et  languide  extorquebit,  nisi  prius 
fuerit  aptis  convictus  argumentis.  Hocque  exercitium  in- 
tellectus in  eo  consistit,,  ut  materiam  meditationis  exacte 
enucleando  perpendat  ac  congruis  argumentis  comprobet  per 
ratiocinationem,  eandem  praesenti  animae  suae  statui  appli- 
cet per  reflexionem,  ac  denique  practicas  deducat  inde  con- 
clusiones per  resolutionem,  haecque  omnia  veluti  orator  e 
suggestu  conscientiae  ad  suam  perorans  animam  clare,  solide 
et  delectabiliter  exsequatur. 

Ne  hoc  intellectus  exercitium  incipientibus,  ut  passim 
conqueruntur,  plus  justo  negotii  facessat,  illud  pro  diversi- 
tate materiae  considerandae  variandum  est. 

Si  materia  meditationis  est  factum  aliquod  historicum, 

v.  g.  mysterium  passionis  Christi  etc.,  simpliciter  expendi 
debet  secundum  omnes  vel  aliquas  circumstantias  noto  illo 
versiculo:  Quis,  quid , ubi  etc.,  in  singulis  illis  ad  fructum, 
pridie  in  praeparatione  praefixum  collineando. 

Si  in  meditatione  agitur  de  virtute  implantanda,  expen- 
denda erit  ejusdem  excellentia,  dignitas,  utilitas,  necesitas, 
adhibitis  hunc  in  finem  argumentis  ex  verbo  Dei,  Ss.  Patri- 

bus,  Ecclesiae  canonibus  aut  ascetarum  libris,  urgendo  si- 
mul assensum  per  exemplum  Christi  et  Sanctorum,  meriti 
augmentum,  proximi  aedificationem,  divinae  gloriae  dilatatio- 
nem, Ecclesiae,  ordinis  et  regularis  disciplinae  conservationem, 
aliaque  commoda  et  emolumenta  spiritualia  seu  privata  seu 
publica  ex  hujuscemodi  virtutis  exercitio  pullulantia. 

Si  vero  de  vitio  extirpando  tractatur,  ex  eisdem  prorsus 
fontibus  vitii  natura,  partes,  gradus,  malitia,  turpitudo, 
stultitia  et  perniciositas  erit  expendenda,  haesitantem  intel- 
lectum identidem  urgendo  per  exempla  biblica,  per  recorda- 
tionem quatuor  novissimorum,  ut  in  bonum  propriae  animae 
idem  statuat,  quod  in  bonum  corporis  alteri  consuleret. 

Si  denique  materia  meditationis  est  aliquis  scripturae  textus 
vel  aliqua  sententia  sive  dogmatica  sive  moralis,  expendenda 
erit  dicentis  auctoritas,  doctrinae  sensus,  veritas,  aequitas, 
utilitas  ac  necessitas,  haec  omnia  evincendo  ex  principiis 
per  se  claris  sive  fidei  sive  ethices,  sive  sanae  rationis  ac 
prudentiae,  ex  sensu  hominum  proborum  ac  doctorum  ab  ex- 
perientia vel  propria  vel  aliena  etc.  Interim  intellectus  in 
ponderandis  hisce  motivis,  ne  in  vanum  laboret,  sollicite 
attendere  debet,  ut  in  hoc  suo  conamine  procedat: 

1.  Moderate,  sine  nimia  cerebri  intensione,  quae  veritates 
quasi  in  pleno  lumine  conspicere  et  assensum  intellectus 
quasi  persentiscere  vult,  non  alio  commodo,  quam  quod 
caput  laedatur,  vires  exhauriantur  et  nos  vel  ad  medi- 
tandum inepti  vel  certe  pertaesi  efficiamur;  quantam  ita- 
que industriam  ad  studia  et  negotia  seria  adhibere  solet 
vir  diligens,  tantam  ad  meditandum  adhibuisse  sufficit; 

2.  sedate  et  tranquille,  sine  inordinata  cupiditate  omnia 
argumenta  ruminandi,  et  sine  inutili  timore,  ne  forsitan 
citius  ab  uno  puncto  vel  exercitio  ad  aliud  transeamus. 
Finis  meditationis  est  motio  voluntatis,  quae  si  mox 
primo  puncto  aut  argumento  aut  etiam  sine  omni  dis- 
cursu sola  lectione  obtinetur,  eidem  insistendum  est  et 

reliqua  vel  alio  tempore  legenda  vel  cessante  voluntatis 
motione  perpendenda  erunt; 

3.  simpliciter,  solam  veritatis  demonstrationem  ac  motio- 
nem voluntatis  intendendo  ac  nullatenus  sublimes  con- 
ceptus aut  subtiles  discursus  captando  vel  ornatae  dic- 
tioni et  artificiosae  argumentorum  connexioni  studendo; 

4.  non  nimis  praecipitanter,  argumenta  extremis  tantum 
labiis  delibando  et  ab  uno  ad  aliud  transiliendo,  sed  iis 
tamdiu  insistendo  usque  dum  convincatur  intellectus;  - 

5.  non  nimis  prolixe,  ne  minutissima  quaevis  adjuncta  et 
argumentorum  recessus  exenterando  amplius  tempus  de- 
tur conceptibus,  quam  affectibus,  et  meditatio  in  stu- 
dium transeat,  cum  dispendio  plurium  graduum  gratiae 
et  gloriae  nullo  alio  consequente  fructu,  quam  quod  cu- 
riositati aut  vanitati  litaverimus. 

Si  quis  seu  ob  materiae  sterilitatem,  seu  ob  propriam 
indispositionem  ad  quemvis  discursum  et  profundiorem  veri- 
tatis indagationem  se  ineptum  deprehendit,  et  quasi  stupi- 
dum, is  adhibito  moderato  conamine  ac  seria  intellectus 
applicatione  se  dispositum  reddere  studeat;  saepe  enim  ejus- 
cemodi  indispositio  brevi  ac  levi  conatu  dissipatur.  Quodsi 
nihil  proficit,  tunc  materiam  attente  legat  tantum,  relegatque 
immixtis  affectibus  ac  congruis  suspiriis  et  proposito  iden- 
tidem repetito;  sicque  totum  tempus  ab  obedientia  praescrip- 
tum impendat,  hanc  suam  indispositionem  humiliter  et  re- 
signanter  ferendo,  ac  inter  actus  amoris  benevoli  cum  prae- 
paratione animi  ad  diuturniorem  adhuc  spiritus  afflictionem 
Deo  offerendo. 

Atque  hac  ratione  nemo  meritum  fructumque  meditationis 
amittet,  sed  potius  augebit  ob  maximam  voluntatis  et  amoris 
proprii  abnegationem,  quae  in  his  circumstantiis  exercetur, 
et  quam  Deus  remunerabitur  suo  tempore  in  memoriam  re- 
vocando ejusmodi  meditationis  materiam  ac  copiosam  sub- 
ministrando gratiam,  conceptum  in  ea  propositum  exsequendi. 

Utut  vero  ejusmodi  actus  plene  exsucci  e cerebro  potius 
extorti,  quam  ex  corde  eliciti  videantur,  omittendi  tamen 
non  sunt;  ipsa  enim  meditationis  continuatio  in  his  circum- 
stantiis haud  parum  ardua  ipso  facto  comprobat  affectus 
hujuscemodi  sinceros  esse  ac  genuinos. 

Quodsi  quis  propria  sua  culpa  se  fecerit  indispositum, 
is,  elicito  actu  doloris  causam  culpabiliter  positam,  quantum 
in  se  est  revocet  ac  spiritus  ariditatem  mentisque  desolatas 
sterilitatem  veluti  justissimam  suae  negligentiae  poenam  pa- 
tienter, fortiter  ac  longanimiter  perferendo,  sub  vindici 
manu  Dei  se  humiliet. 

§ 5.  De  Exercitio  Voluntatis. 

• _ * * 

Exercitium  voluntatis  duo  involvit,  nempe  affectus  et 

propositum.  Affectus  nomine  intelligitur  motio  voluntatis. 

- 

Dicitur  autem  voluntas  moveri,  quando  incipit  se  aliter  ha- 
bere circa  aliquam  rem  vel  veritatem  ac  prius  se  habuit, 
nempe  vel  aversando  vel  prosequendo  eam;  unde  affectus 
omnes  adaequate  in  prosecutivos  boni  atque  aversativos  mali 
dividuntur. 

Ne  in  hoc  exercitio,  unde  omnis  fructus  meditationis  de- 
pendet, affectuum  vena,  ut  plerumque  Fratribus  Tyronibus 
contingere  solet,  dicto  citius  exarescat,  imprimis  exercitio 
intellectus  statim  subjungatur  reflexio  sive  practica  appli- 
catio consideratae  veritatis  ad  proprium  animae  suae  statum 
per  notas  illas  quaestiones:  Qualiter  hucusque  me  gessi  circa 
hanc  doctrinam?  qualiter  modo  me  habeo?  quantum  mihi  pro- 
fuisset sic  vixisse?  quantum  obfuit  aliter  egisse?  quantum 
proderit  oberitve  etiam  imposterum , veritati  cognitae  confor- 
miter  aut  difformiter  agere  ? Sic  enim  argumentis  ab  utili- 
tate ac  necessitate  propria  ductis  voluntas  ad  humilitatem, 
erubescentiam,  dolorem,  veniae  petitionem  etc.  disponetur, 
qui  affectus  quasi  naturaliter  in  exercitio  voluntatis  primi 
omnium  occurunt. 

Praeter  hanc  reflexionem  ad  facilitandum  exercitium  vo- 
luntas haud  parum  confert  saepius  relegere  ordinem  analyti- 
cum  affectuum  prope  in  qualibet  meditatione  sese  invicem  et 
consequentium  et  producentium.  Sunt  autem  isti  affectus 
elciendi: 

1.  Animi  demissio,  erubescentia,  dolor  ac  veniae  petitio; 

2.  propositum,  attamen  nonnisi  generale,  maximo  tamen, 
quantum  fieri  potest,  voluntatis  nisu  conceptum; 

3.  diffidentia  in  se  ipso  ob  notam  inconstantiam  et  infir- 
mitatem; 

4.  spes  et  fiducia  in  Dei  auxilio; 

• * i ' * < f r 

5.  petitio  divini  hujus  auxilii; 

6.  animi  ad  perseverantiam  contra  emergentes,  in  actuali 
propositi  observatione  difficultates  obfirmatio; 

7.  ac  denique  actus  caritatis  flagrantissimae  ac  benevola, 
ex  cujus  impulsu  ac  cujus  contestandae  intuitu  proposi- 
tum particulare  hic  formatur;  atque  huic  actui  carita- 
tis studiosius,  insistendum  est,  quia  propositum  ex  im- 
pulsu amoris  conceptum  fidelius  et  generosius  observa- 
bitur, cum  amanti  nihil  sit  difficile. 

Unde  ad  hunc  actum  magis  intentendum  expedit,  imo 

oportet  eum  quasi  in  plures  actus  dividere:  videlicet, 

, . * * 

1.  Deum  ejusque  beneplacitum  praeferendo  seu  utilitati  seu 
difficultati,  quae  a propositi  observantia  nos  abduqere 
posset; 

2.  gaudendo  de  gloria  extrinseca,  quae  Deo  ex  nostra  fide- 
litate accedit; 

3.  optando  ut  haec  gloria  immensa  esset; 

• * i « 

4.  dolendo,  quod  hanc  ei  gloriam  tamdiu  simus  sulfurati; 

5.  contestando  nostram  erga  ipsum  amorem*  fideli  propo- 
siti observantia; 

6.  invitando  Beatos  ad  Deum  amandum,  eorumque  amorem 
offerendo  ad  supplendum  frigus  nostrum; 

7.  denique  nos  ipsos  perfectissime  resignando  ad  omnia 
perdenda,  ad  omnia  toleranda,  ad  omnia  agenda,  ut  per- 
fecta hac  subjectione  et  conformitate  nostrae  voluntatis 
demus  Deo  gustum. 

Hi  affectus,  quos  his  verbis  memoriae  juvandae  causa 
includo:  Erubesce , dole , propone,  objirma  animum,  time, 
spera,  pete,  a7na,  amorem  ipso  opere  comproba;  ita  prae- 
fixum meditationi  tempus  implebunt,  ut  tamen  illud  exce- 
dant nunquam,  quia  non  in  multis  et  ornatis  verbis,  sed  in 
intimo  cordis  sensu,  motu  ac  suspirio  consistunt.  Curandum 
tamen,  ut  hi  omnes  affectus  ad  conceptum  collineent  propo- 
situm, itaque  iis  eliciendis  insistendum  est,  ut  nec  inordi- 
nata capitis  intensione  nec  pectoris  contorsione  sensibilem 
captemus  devotionem,  nostrum  potius  gustum  quaerendo, 
quam  Dei  beneplacitum,  quod  in  desolatione  longe  securius 
invenitur;  neque  etiam  anxie  timendum,  ne  forsitan  uni 
affectui  diutius  insistamus  aut  e contrario  totum  hoc  exer- 
citium ante  tempus  finiamus;  nam  illud  prius  non  obest  et 
hoc  posterius  evitari  potest  eosdem  affectus  denuo  repetendo. 

Interim  ne  hi  affectus,  utut  intensissimi,  in  motione  vo- 
luntatis mere  transitoria  ac  sterili  consistant,  ad  practicam 
et  permanentem  hoc  est  ad  actualem  morum  reformationem, 
quae  sola  genuinus  et  adaequatus  totius  meditationis  fructus 
est,  ordinari  debent  mediante  proposito,  quod  nihil  aliud  est, 
quam  resolutio  voluntatis  ad  aliquid  omittendum  vel  faci- 
endum. 

Hujus  propositi,  ne  dicto  citius  in  auras  abeat,  duae 
praecipue  sunt  qualitates,  nempe  ut  sit  serium  et  efficax. 

Serium  dicitur,  quando  sincero  fit  animo  et  vero,  non 
mere  apparenti  voluntatis  consensu.  Hanc  consentientis 
voluntatis  intentionem,  ut  certius  obtineamus,  multum  pro- 
ducit: 

1.  Illud  concipere  coram  Deo  et  omnibus  angelis  ejus; 

2.  sanctos  omnes,  praecipue  qui  illo  die  coluntur,  invocare 
ut  testes; 

3.  se  ipsum  oppignorare  ad  subeundam  quamvis  poenam, 
jacturam  etc.  in  casu  violati  propositi; 

4.  illud  pretioso  Christi  sanguine  quasi  obsignare  ac  in 
aperto  ejusdem  latere  quasi  in  archivo  includere,  ali- 
quando in  die  judicii  in  testimonium  nostrae  infidelitatis 
inde  protrahendum; 

5.  determinare  certam  poenitentiam  sponte  nobis  imponen- 
dam in  casu  violati  propositi. 

Efficax  vocatur  propositum,  si  actu  observetur  vel 
certe  iis  vestitum  sit  qualitatibus,  ut  de  actuali  ejusdem  ob- 
servatione prudenter  timere  non  possimus.  Tres  sunt  ejus- 
modi qualitates: 

1.  Ut  propositum  sit  singulare,  non  vero  multiplex,  inde- 
terminatum ac  generale.  Una  ergo  tantum  aut  ad 
summum  una  et  altera  res  particulatim  est  proponenda, 
determinando  simul  locum,  tempus  et  modum  propositi 
exequendi  ac  selectis,  si  opus  est,  hunc  in  finem  mediis; 

2.  debet  esse  practicabile  h.  e.  tale,  quod  vel  ea  adhuc 
die  vel  certe  proxima  observari  et  in  praxin  deduci 
potest.  Unde  quia  persaepe  praeter  omnem  expectatio- 
nem  deesse  potest  occasio  actum  externum  in  medita- 
tione propositum  ponendi,  semper  unum  alterumve  actum 
internum  per  diem  eliciendum,  determinato  ad  id  tem- 
pore, statuamus;  hujus  enim  eliciendi  nec  occasio  nec 
tempus  deerit  unquam,  simulque  per  frequentatos  ejus- 
modi actus  internos  acquiritur  habitualis  quaedam  promp- 
titudo  animi  ad  similes  actus  externos  quavis  occasione 
ponendos,  ac  vel  ideo  quaevis  virtutes  citius  implantan- 
tur  et  solidius  firmantur; 

3.  debet  esse  nobis  accomodatum  h.  e.  respicere  debet  ne- 
cessitatem spiritualem  propriam,  non  alienam,  praesen- 
tem non  futuram,  ac  denique  magis  ingentem,  quo  no- 
mine venit  tum  vitium,  in  quod  frequentius  aut  propen- 
sius labimur,  vel  quod  profectum  spiritualem  magis  in> 

pedit  sive  plures  post  se  trahendo  defectus  alios,  sive 
proximius  nos  ad  confinia  peccati  mortalis  adducendo; 
tum  etiam  virtus  aut  determinatus  alicujus  virtutis  ac- 
tus corrupte  naturae  nostrae  magis  contrarius,  aut  plus 
conducens  ad  profectum  nostrum  spiritualem,  ad  aliorum 
aedificationem,  aut  disciplinae  regularis  seu  conservatio- 
nem seu  restorationem,  vel  ad  quam  virtutem  Deus  nos 
frequentioribus  gratiae  impulsibus  excitat  et  quae  plus 

humilitatis,  abnegationis  et  nuditatis  spiritualis  in  se 

4 • • / > 

continet. 

► i i ' ' * • i 

> . • 

Quia  tamen  ob  inevitabiles  laborum  et  occupationum 
distractiones  facile  concepti  propositi  oblivisci  possumus,  ne 
id  fiat,  ejusdem  recordatio  saepius  per  diem  est  refricanda 
mediante  tessera,  sive  brevi  aliqua  sententia  vel  meditatio- 
nis veritatem  vel  conceptum  propositum  synoptice  conti- 
nente, quae  schedae  inscripta  atque  loco  apto,  pulpito  aut 
scabello  precatorio  affixa,  ac  toties  quoties  ad  illum  locum 
accedimus  aut  ab  eo  recedimus  inspecta,  non  solum  oblivio- 
nem impedit,  sed  etiam,  si  per  modum  suspirii  aut  affectus 

fuerit  concepta  et  sic  in  spiritu  compunctionis  iterata  per 

> ■ . 

diem  ad  Deum  praesentem  directa,  conceptum  in  meditatione 
fervoris  ignem,  ne  refrigescat,  identidem  suscitabit. 

, Quodsi  idem  propositum  in  Missa  ad  oblationem  et 
communionem,  in  visitatione  sanctissimi  Sacramenti,  ad  sig- 
num salutationis  angelicae  etc.  renovemus,  Deoque  pro  fideli 
ejusdem  observantia  humiliter  supplicemus,  nulla  plane  dies 
sine  linea  novae  reformationis  et  amplioris  gloriae  nos  prae- 
teribit. Nam,  idque  hic  generaliter  et  maxime  notari  volo, 
omnis  propositorum  nostrorum  firmitas,  omnis  nostra  in 
bono  perseverantia  etc.  ab  humili  in  propriis  viribus  diffi- 
dentia, a firma  in  Deo  fiducia  et  a constanti  oratione  depen- 
det: Nisi  enim  Dominus  aedificaverit  domum,  in  vanum 
laboraverunt,  qui  aedificant  eam.  (Ps.  126.) 

§ 6.  De  Partibus  Meditationis  accessoriis. 

Partes  meditationis  accessorias  numeramus  quinque. 
Ex  his  tres  meditationis  quasi  epilogum  conficiunt: 

1.  colloquium  in  eo  consistens,  ut  inter  ardentes  affectus 
concepta  in  meditatione  proposita  offeramus  Sanctis 
illius  diei,  patronis,  B.  M.  Virgini  aut  Christo  Domino 
veluti  ab  ipsis  obsignanda  et  confirmanda.  Atque  hoc 
quidem  colloquium  praecipue  si  Sancti  illi,  ad  quos  diri- 
gitur, veluti  nobiscum  colloquentes  inducantur  ac  nos 

r 

ipsi  pro  diversitate  materiae  consideratae  vel  moventis 
intus  gratiae  diversas  induamus  personas  multum  valet 
ad  inflammandos  affectus,  ut  adeo  ipsum  voluntatis  exer- 
citium hoc  modo  instituere  quandoque  expediat; 

2.  gratiarum  actio  pro  acceptis  gratiis  illustrantibus  ac 
moventibus  nec  non  pro  suggestis  propositis  ac  conces- 
sis luminibus,  offerendo  nos  ipsos  totos  divino  servitio 
ac  beneplacito  pro  tempore  ac  aeternitate  in  unione  ob- 
lationis Christi  in  cruce,  B..  M.  Virginis  aliorumque 
Sanctorum;  denique 

3.  totum  meditationis  exercitium  petitione  ac  supplicatione 
pro  obtinendis  gratiis  ad  reportandum  ex  hac  medita- 
tione fructum  necessariis  concludatur,  atque  haec  petitio 
sic,  ut  et  praecedens  oblatio,  juxta  monitum  D.  Fran- 
cisci  Salesii  fieri  debent  cum  summa  humilitate. 

Duae  reliquae,  quae  supersunt  meditationis  partes  acces- 
soriae finita  meditatione  obtinent,  nempe: 

1.  Discussio  sive  examen,  num  meditati  simus:  Ferventer, 
quoad  applicationem  facultatum  ac  virium  animae; 

2.  reverenter,  quoad  situm  corporis; 

3*  integre,  quoad  moram  temporis  ab  obedientia  prae- 
scripti; 

4.  ordinate,  quoad  regulas  meditandi; 

5.  studiose,  quoad  praeparationem; 

6.  fructuose,  quoad  lumina,  affectus  et  propositum;  cui  dis- 
cussioni statim  conjungitur: 

1.  Actus  brevis  doloris,  si  ex  nostra  culpa  vel  defectus 
irrepsit,  vel  meditatio  minus  succesit,  ob  unum  ex  im- 
pedimentis supra  art.  I.  § 6 et  seq.  determinatis  forsi- 
tan a nobis  positum;  vel  gratiarum  actio  adnectitur 
si  meditatio  bene  successit,  si  ampliorem  ac  clariorem 
veritatis  cognitionem,  intentiores  affectus  et  efficaciora- 
habuimus  proposita  adeoque  ariditatis  et  desolationis 
fuimus  expertes; 

2.  annotatio  luminum  quo  nomine  veniunt  affectus,  qui 
magis  ad  cor  penetrarunt,  item  speciales  cognitiones, 
quae  internum  animae  statum  clarius  nobis  ob  oculos 
ponunt,  radices  vitiorum,  occasiones  et  pericula  lap- 
suum, industrias  sive  media  specialia  pro  implantandis 
virtutibus,  eradicandis  vitiis,  reportandis  ab  amore  pro- 
prio victoriis  aut  modum  exactius  adimplendi  nutum  di- 
vini beneplaciti  demonstrant. 

Ejusmodi  autem  lumina  ordine  alphabetico  in  adversaria 
referre  omnino  expedit,  ut  sic  quovis  tempore  facilius  possint 
inveniri,  et  seu  pro  examine  aliquo  particulari,  seu  pro,  sus- 
citandi fervoris  adminiculo,  seu  pro  dando  aliis  consilio 
queant  adhiberi 

Haec  ipsa'  denique  adnotatio  concludatur,  seu  gratiarum 
actione  pro  bono  meditationis  successu  seu  actu  contritionis 
de  malo  atque  culpabili  successu,  et  serio  proposito,  detec- 
tam mali  successus  causam  in  posterum  duplicata  industrias 
vigilantia  evitandi. 

§ 7.  De  Obstaculis  bonae  Meditationis  et  de  Remediis  oppositis. 

Cum  bonus  meditationis  successus  non  ab  humana  in- 
dustria sed  a gratia  Spiritus  Sancti  dependeat,  Spiritus  au- 
tem sapientiae,  teste  s.  Scriptura  (Sap.  1.  4.  5.)  non  introi- 
bit in  malevolam  animam,  nec  habitabit  in  corpore  subdito 
peccatis,  facile  patet; 

1.  Obstaculum  cx  parte  animae  esse  peccata  et  vitia  prae- 
cipue gulae  et  luxuriae,  utpote  quae,  vel  maxime  hebe- 
tant et  excaecant  intellectum,  effeminant  ac  depravant 
voluntatem  hominemque  nimium  animalem  reddant,  ut 
sic  non  possit  percipere  ea,  quae  sunt  spiritus.  Haec 
proinde  frequenti  detestatione  ac  jugi  poenitentia  et 
mortificatione  removeri  debent. 

Cum  vero  teste  eadem  S.  Scriptura,  1.  cit.  Spiritus 
enim  sanctus  disciplinae  effugiet  fictum  et  auferet 
se  a cogitationibus,  quae  sunt  sine  intellectu;  hinc 

2.  obstacula  sunt  inordinatae  ac  praedominantes  passiones, 
animique  pacem  ac  tranquillitatem  perturbantes  affec- 
tiones, quas  proinde  jugis  mortificationis  ac  continuae  ab- 
negationis  cultro  rescindere  oportet; 

3.  obstaculum  est  ignorantia  tum  praxis  meditandi  tum 
mysteriorum  fidei  veritatum  supernaturailium  ac  princi- 
piorum asceticorum;  cui  malo  medendum  per  frequentem 
lectionem,  per  conferentias  spirituales  et  per  exactam 

observationem  eorum  omnium,  quae  in  hoc  articulo  de 
praxi  meditandi  dicta  sunt; 

4.  obstaculum  est  habitualis  languor  voluntatis,  sive  deinde 
ex  fastidio  aut  modica  aestimatione  rerum  spiritualium, 
sive  ex  inveterata  consuetudine,  rebus  ac  negotiis,  qui- 
buscunque seriis  nonnisi  remisse  admodum  se  applicandi, 
nascatur;  huic  opponi  debet  magna  aestimatio  et  amor 
rerum  spiritualium,  praecipue  orationis  mentalis,  frequens 
exercitium  piorum  affectuum  per  usum  precum  jaculato- 
riarum aliorumque  suspiriorum  sive  e psalmis  sive  ex 
aliis  devotis  libris  collectorum,  ac  denique  per  lauda- 
bilissimam consuetudinem  negotia  quaevis  seria,  non 
sacra  modo,  sed  et  profana,  omni  possibili  animi  in- 
tentione, attentione  ac  fervore  peragendi. 

Dantur  etiam  ex  parte  corporis  obstacula  bonae  medi- 
tationis, quorum; 


76 


1.  Est  phantasias  vivacitas  ac  volubilitas,  quae  sanari  po- 
test ac  debet  mediante  perfecta  saeculi  renuntiatione 
seu  melius  oblivione,  fuga  nempe  conversationum,  col- 
loquiorum ac  rumorum  saecularium;  studio  recollectionis 
vel  si  materia  meditationis  patitur,  mediante,  ut  supra 
§ 3.  dictum  est,  praeludio  sive  imaginaria  loci  mysterii 
etc.  constructione; 

2. *  curiositas  sensum  praecipue  oculorum,  per  quos  ideae,  dis- 

tractionum * semina  aut  producuntur  aut  resuscitantur; 
his  proin  frenum  injiciat  arcta  eorundem  custodia  jugi 
compunctionis  studio  obtinenda; 

3.  amor  commoditatis  laborum,  conatuum,  incommoditatem 
ac  levissimam  qamque  difficultatem  muliebriter  abhorrens, 
cui  opponi  debet  juge  studium  discretae  mortificationis, 
praecipue  in  rebus  minimis  et  obviis; 

4.  intemperantia  in  cibo  et  potu  praecipue,  ad  noctem;  ubi 

vel  maxime  studendum  est  temperantiae,  quia  sobriam 
coenam  sobrius  excipit  somnus  et  sobrium  somnum  sequ- 
untur serenae  vigiliae;  > 

5.  deniqe  somnolentia  sive  ex  immoderatis  vigiliis,  sive  ex 
intemperantia  sive  ex  naturali  corporis  constitutione,  sive 
etiam  ex  invidia  diaboli  oriunda,  cui  fortiter  et  constan- 
ter resistendum  est,  nos  jugiter  excitando  mediis  natura- 
libus somnum  depellendo,  causas  somnolentiae  removendo 
et  si  nihil  proficimus,  eidem  nunquam  cedendo;  quam- 
diu  enim  resistimus  tamdiu  viucimus,  nec  male  oramus 
quamdiu  ne  male  oremus,  laboramus. 

§ 8.  De  Precibus  jaculatoriis. 

Preces  jaiculatoriae  nihil  aliud  sunt  quam  brevissimae  as- 
spirationes  vel  sola  mente,  vel  mente  simul  et  ore  ad  Deum 
directae,  quarum  familiarem  usum  veluti  viam  compendio- 
sam ad  veram  devotionem  et  intimam  unionem  cum  Deo 
non  solum  vitae  spiritualis  magistri,  sed  et  Ss.  Patres,  imo 

Sancti  quicunque  tum  verbis  commendarunt  tum  factis;  nec 
injuste,  summa  enim  est  illarum  utilitas;  nam,  sunt: 

1.  Tutissimum  contra  quasvis  tentationes  remedium,  quia 
Deum  nobis  practice  et  affectuose  praesentem  sistimus, 
in  cujus  conspectu  vix  impudentissimus  peccare  audebit; 

2.  sunt  opportunum  in  quibuscunque  angustiis  auxilium  aut 
certe  solatium,  juxta  illud  (Ps.  76,  3.  4.)  Renuit  con- 
solari anima  mea,  memor  fui  Dei  mei,  et  delec- 
tatus sum; 

3.  actuale  exercitium  orationis  devotissimas,  utpote  ob  suam 
brevitatem  a distractionis  et  teporis  periculo  remotae; 

4.  sunt  practica  observatio  illius  praecepti  dominici:  Opor- 
tet semper  orare  et  non  deficere,  (Luc.  18,  1.)  quia 
inter  quasvis  occupationes,  quin  et  inter  ipsas  recreatio- 
nes exerceri  possunt; 

5.  sunt  continuata  et  practica  recollectio,  quia,  ut  ait  D. 
Franciscus  Sal.:  Intra  Deum  quis  se  recolligit , dum  ad 
Deum  aspirat , et  ad  Deum  aspirat , ut  se  intra  Deum  re- 
colligat, adeo  ut  ipsa  aspiratio  ad  Deum  et  recollectio 
spiritualis  sese  mutuo  producant ; (II.  parte  Introd.  ad 
viam  dev.) 

6.  sunt  medium  universale  cuncta  opera  nostra  cum  excellen- 
tia perag-endi  seu  perfecte  operandi,  in  quo  consistit  ipsa 
perfectio;  unde  idem  Sanctus  (1.  cit.)  ait:  Sine  hoc  exer- 

K , 

citio  vitae  contemplativae  non  bene,  et  activae  nonnisi  aegre 
admodum  quis  se  dare  potest,  et  sine  illo  quies  omnis 
vitae  contemplativae  nonnisi  otiositas  est,  labor  vero  vitae 
activae  tantum  impedimentum  est  et  intricatio; 

7.  denique,  quae  etiam  est  ratio  praecedentis  emolumenti, 
sunt  interrupta  unio,  familiaritas  et  amorosa  conversa- 
tio cum  Deo,  circa  quem  occupatur  memoria  recordando, 
intellectus  credendo,  voluntas  dilig*endo,  ut  adeo  tota 
vita  hominis  precibus  jaculatoriis  assueti  nihil  aliud  sit, 

quam  Deum  diligere,  seu,  quod  idem  est,  Beatorum  in 
coelis  et  aemulari  occupationem  et  gustare  felicitatem. 

Unde  equidem  optandum,  quin  et  conandum  est,  ut  hae 
preces,  utpote  divini  amoris  et  indicium  et  exercitium  et  nu- 
trimentum, continuae  quasi  sint  et  ininterruptae;  quia  tamen 
id  vix  in  perfectissimo  homine  ob  inevitabiles  laborum  ac 
negotiorum  distractiones  possibile  est,  hinc  eo  connitendum 
est,  ut  sint  quam  frequetissimae,  sicque  moraliter  saltem  con- 
tinuae, quod  fit,  si  illae  fideliter  exerceantur: 

1.  Dum  evigilamus; 

2.  ante  quodvis  opus,  praecipue  longioris  durationis  aut  gra- 
vioris momenti; 

3.  sub  ipsis  opificiis  ac  occupationibus,  praecipue  profanis 
et  tunc  vel  maxime  ubi  aut  difficultas  occurrit  aut  inor- 
dinata activitas  subrepit; 

4.  post  opera  et  occupationes; 

5.  ad  horologii  sonum; 

6.  tempore  cujuslibet  tentationis,  afflictionis,  tristitiae,  pu- 
sillanimitatis aut  perturbationis; 

7.  sub  lectione  spirituali; 

8.  in  conversatione,  recreationibus  ac  animi  relaxationibus; 

9.  sub  refectione  corporali. 

Fons,  ex  quo  piae  ejusmodi  aspirationes  hauriri  debent, 
cor  est,  divini  amoris  igne  succensum,  quodsi  enim  nos  ad 
certas  precum  formulas  memoriae  impressas  adstringere  vo- 
lumus, facile  continget,  ut  eas  aut  solo  ore  proferamus  aut 
saepius  omittamus,  aut  illas  primo  excogitando  laboribus 
nostris  ac  negotiis  remoramen  injiciamus. 

Discamus  proinde  ex  omni  re,  quam  videmus,  audimus 
etc.  bonam  aliquam  efformare  cogitationem;  ex  hoc  quasi 
naturaliter  pias  in  Deum  aspirationes  e S.  Scriptura,  prae- 
cipue e psalmis,  colligere,  item  saepius  et  attentius  legere 
varios  libellos,  in  quibus  amplior  ejusmodi  aspirationum 

apparatus  continetur*.  Quae  tamen  industria  parum  pro- 
derit, nisi  simul  studeamus  obtinere  et  conservare  cordis 
libertatem,  quod  fit  phantasiam  jugiter  purgando  a specie- 
bus  terrenis,  cor  evacuando  a curis  inordinatis  et  appetitum 
utcumque  cohibendo  ab  inordinatis  desideriis  et  passionibus 
tumultuantibus. 


CAPUT  V. 


De  Lectione  spirituali. 

Ut  faciliter  et  utiliter  meditemur,  viam  nobis  sternit 
planam  ac  adminicula  nobis  suppeditat  copiosissima  lectio 
spiritualis,  ut  adeo  vel  ex  hoc  solo  titulo  instructioni  de 
modo  meditandi  instructio  de  modo  legendi  subjungi  debeat. 

§ 1.  De  Necessitate  Lectionis  spiritualis. 

Quum  vi  vocationis  nostrae  profiteamur  vitam  activo-con- 
templativam,  lectio  spiritualis  non  potest  non  esse  singulis 
nobis  summe  necessaria;  cardo  enim  vitae  contemplativae  in 
eo  vertitur,  ut  extirpatis  vitiis,  expiatis  peccatis  ac  implan- 
tatis solidis  virtutibus  jugiter  ad  majorem  animi  puritatem, 
spiritus  libertatem  et  intimiorem  cum  Deo  unionem  enita- 
mur; quem  in  finem  non  jam  ea  solum,  quae  vitanda  faci- 
endave  praecipiuntur,  sed  et  illa,  quae  mere  consuluntur  ac 
suadentur,  item  arcaniora  vitae  internae  principia,  aptiora 
sanctitatis  requirendae  media,  efficaciora  haec  omnia  fideliter 
ac  fortiter  adimplendi  motiva  sciri,  paucis  anima  amplis- 


* Quales  sunt  Bellecii  “Christianus  pie  moriens,”  Alvarez  de 
Paz,  toni.  III.,  1.  4;  Card.  de  Bona,  “In  via  comp.  ad  Deum,”  cap.  11 
et  seq. 

sima  spiritualium  rerum  notitia,  ac  piorum  affectuum  copia 
instrui  debet,  quae  aliunde,  quam  ex  piis  et  aedificatoriis 
libris  hauriri  nullatenus  potest. 

i ' ' 

Atque  haec  necessitas  long*e  major  est  in  Religiosius  Ty- 
ronibus,  qui  plerumque  non  solum  crassa  laborant  rerum 
spiritualium  ignorantia,  sed  et  persaepe  perversissimis  in- 
fecti sunt  principiis  ac  laxis  dictaminibus  in  officina  carnis, 
mundi  ac  diaboli  excusis,  quae,  nisi  solidioribus  sanctiori- 
busque  principiis  elidantur  ac  eradantur,  eosdem  non  solum 
vocationis  sed  etiam  aeternae  salutis  amittendae  periculo  ex- 
ponunt proximo.  Denique  snmma  illa  quam  ordinarie  ex- 
periuntur Novelli,  in  meditando  difficultas,  teste  S.  The- 
resia,  nullo  citius  aptiusque  tollitur  medio,  quam  lectione 
spirituali,  qua  mediante  copiosa  ac  clara  veritatum  notitia 
non  minus,  quam  efficacia  ad  convincendum  argumenta  et 
ad  movendum  motiva  abunde  suppeditantur. 

Quanta  lectionis  spiritualis  sit  necessitas  pro  vita  activa, 
vix  probatione  indiget.  In  hac  agendum  cum  omnis  g*eneris, 
aetatis,  conditionis  ac  sexus  hominibus;  tractandum,  docen- 
dum, consulendum,  instruendum  in  diversissimis  et  quando- 
que sat  perplexis  casibus;  terrendi  peccatores,  animandi 
poenitentes,  juvandi  proficientes,  stabiliendi  perfecti;  paucis, 
omnibus  omnia  fieri  oportet,  ut  alii  lucrifiant.  Sed  quo  ex 
penu,  nisi  lectionis  spiritualis  veluti  ex  thesauro  proferri 
poterunt  nova  semper  et  vetera  ? Unde  D.  Paulus  Thimo- 
theum,  quem  episcopum  consecraverat,  monet:  Attende  lec- 
tioni, exhortationi,  et  doctrinae;  hoc  enim  faciens,  et  te 
ipsum  salvum  facies,  et  eos,  qui  te  audiunt.  (I  Tim.  4,  13, 
16.)  Dum  e contra  animarum  pastores,  hac  eruditione  spiri- 
tuali destituti  homines  sunt,  ut  D.  Judas  ait:  Semetipsos 
pascentes,  nubes  sine  aqua,  quae  a ventis  circumferun- 
tur; arbores  autumnales,  infructuosae,  bis  mortuae,  era- 
dicatae; fluctus  feri  maris,  dispumantes  suas  confusiones. 
(Jud.  1,  12  et  sqq.) 

§ 2.  De  Modo  instituendi  fructuose  Lectionem  spiritualem. 

Ut  uberes  hosce  producat  fructus  lectio  spiritualis,  alia 
ante  lectionem,  alia  sub  lectione,  alia  post  lectionem  obser- 
vanda veniunt. 

Ante  lectionem: 

1.  Praemittenda  est  pura  et  bona  intentio,  eo  spiritu  et 
line  legendi,  quo  spiritu  et  line  liber  scriptus  est,  scii, 
ad  augendam  Dei  cognitionem  et  dilectionem  ac  pro- 
movendam hac  ratione  nostram  aliorumque  salutem: 

Qusecunque  enim  scripta  sunt,  ad  nostram  doctri- 
nam scripta  sunt.  (Rom.  15,  4.)  Omnis  quippe  scrip- 
tura utilis  est  ad  docendum,  ad  arguendum,  ad  cor- 
ripiendum, ad  erudiendum  in  justitia,  ut  perfectus 
sit  homo  Dei,  ad  omne  opus  bonum  instructus. 
(II.  Tim.  3,  16.  17.)  Excludi  proinde  debet  ab  animo 
curiositas  et  vana  jactabundae  eruditionis  cupiditas; 

2.  ad  lectionem  afferri  debet  spiritualis  fames,  et  ardens 
scientiam  Sanctorum  augendi  aviditas;  soli  enim  qui 
esuriunt  et  sitiunt  justitiam  saturabuntur,  nam  verbum 
Dei,  quod  cibus  animae  est,  eo  melius  nutrit,  quo  avi- 
dius  concupiscitur;  hinc  minime  legendum  cum  taedio 
ex  tristi  necessitate  aut  temporis  dumtaxat  fallendi  gra- 
tia; unde 

3.  praerequiritur  humilis  cognitio  et  sincera  agnitio  pro- 
priae suae  ignorantiae  in  rebus  quibusque  divinis  ac  spi- 
ritualibus, quam  amor  purae  veritatis  trahit  ad  legen- 
dum, ut  adeo  aeque  libenter  devotos  ac  simplices  libros 
legat,  sicut  altos  ac  profundos,  utpote  sciens,  quod 
Deus  arcana  et  sublimia  sapientiae  suae  consilia  abscon- 
dit a sapientibus  et  revelat  parvulis,  hoc  est  de  se  hu- 
militer sentientibus;  his  enim  dat  gratiam,  superbis 
autem  h.  e.  de  sua  scientia  et  eruditione  praesumentibus 
ac  jam  stylum,  jam  methodum,  jam  materias  temeraria 
crisi  perstringentibus  ac  nonnisi  turgidis  humanae  sa- 

pientiae  verbis  inhiantibus,  resistit,  ut  videntes  non 
videant,  et  audientes  non  intellig*ant,  prout  experien- 
tia abunde  constat;  hanc  humilitatem 

4.  consequitur  ardens  ac  fiducialis  divinae  gratiae  implo- 
ratio, ut  Deus,  qui  scientiarum  Dominus  est,  a quo  tam- 
quam a Patre  luminum  omnis  scientia  descendit,  nobis 
aperiat  sensum  scripturarum,  et  nos  efficiat  docibiles  Deo. 

Sub  actuali  lectione  spirituali  curandum,  ut 
leg^amus: 

1.  Attente  et  tractim  sine  deproperatione,  bene  ruminando 
ac  iis  quae  nobis  utiliora  occurrunt  diutius  immorando; 
nec  enim  multa  sed  multum  legando  sapimus,  et  sicut 
cibus  nimis  avide  et  copiose  injectus  gravat  stomachum, 
sic  lectio  nimis  deproperata  memoriam  et  intellectum  ob- 
ruit potius,  quam  instruit; 

2.  reflexe,  veritates  et  doctrinas  nobis  ipsis  ad  emendatio- 
nem vitiorum  et  implantationem  virtutum  applicando; 

3.  devote,  immiscendo  preces  jaculatorias  aliosque  affectus 

materiae  lectae  congruos; 

* 

4.  studiose,  formando  bona  proposita  haustas  doctrinas 
quovis  tempore  in  opus  deducendi,  ac  denique 

5.  ordinate,  scii,  observando  tum  selectum  librorum  tum 
libros  singulos  a capite  ad  calcem  usque  persolvendo; 
lectio  enim  vag*a  et  fortuita  non  tam  aedificat,  quam 
dissipat,  nec  pietatem,  sed  curiositatem  nutrit. 

Post  lectionem: 

1.  Lecta  in  synopsi  et  quoad  substantiam  rememorentur, 
ut  sic  profundius  memoriae  impressa  et  eidem  inhaereant 
tenacius  et  data  quavis  occasione  refricentur  certius; 

2.  notabiliora  adnotentur  et  in  adversaria  ordine  alpha- 
betico  redig-antur,  tum  ea  scii.,  quae  eruditioni  deser- 
viunt, tum  et  quidem  multo  mag-is  illa,  quae  ad  pro- 
priam et  aliorum  aedificationem  conducunt;  denique 

3.  gratias  agantur  Deo  pro  illustratione  intellectus  et  pia 
motione  voluntatis,  una  cum  humili  oratione  ad  con- 
cepta proposita  fideliter  firmiterque  observanda,  sicque 
uberem  ex  lectione  fructum  reportandum. 

§ 3.  De  Libris,  qui  prae  caeteris  legendi  sunt. 

Prima  regula  generalis  est:  non  legantur  nisi  libri  aedi- 
ficatorii,  i.  e.  tales,  qui  ad  procurandam  morum  reformatio- 
nem partim  intellectum  solidis  principiis  instruendo,  par- 
tim  voluntatem  efficacibus  motivis  impellendo,  faciunt,  quod 
ex  conceptu  formali  lectionis  spiritualis  patet,  quia  hoc  no- 
mine venit  omnis  et  sola  illa  lectio,  qua  renovamur  spiritu 
mentis  nostrae  et  deponimus  secundum  pristinam  conversa- 
tionem veterem  hominem,  qui  corrumpitur  secundum  deside- 
ria erroris  (Ephes.  4,  22.);  unde  inhaerendo  tam  litterae, 
quam  spiritui  s.  Regulae  (cap.  6.  et  67.)  una  cum  verbis 
scurrilibus,  otiosis,  risum  moventibus,  cum  rumoribus  et 
saeculi  novitatibus,  aeterna  clausura  e monasterio  excludendi 
sunt  libri  vani,  profani,  curiosi,  multoque  magis  libri  bonis 
moribus  aut  religioni  praejudiciosi,  quorum  lectio  nunquam 
non  exterminium  fuit  omnis  spiritus  et  disciplinae  monasticae; 
imo  nequidem  libri  boni  ac  de  moribus  formandis  tractantes 
passim  legendi  sunt,  si  aut  nimium  flosculose  conscripti  aut  » 
ab  heterodoxis  compositi  sunt;  nam  illi  cor  quasi  effemina- 
tum et  ad  seria  serio  tractanda  ineptum  reddunt:  isti  vero 
principiis  falsae  religionis  characteristicis  innixi,  saltem  mi- 
nus cautos,  minusque  in  dogmaticis  versatos  aut  pervertunt 
aut  perturbant. 

Regula  secunda  generalis  est:  ii  legantur  libri  quos 
aut  superior  praescripsit  aut  pater  spiritualis  consuluit.  Ra- 
tio primi  est,  quia  hi  sunt  legitimi  interpretes  divinae  circa 
nos  voluntatis,  ac  interveniens  hoc  in  puncto  humilis  et  ab- 
negationis  plena  obedientia,  ampliorem  Dei  gratiam  et  vel 
ideo  ampliorem  e lectione  fructum  nobis  confert;  quodsi  ta- 

men  a parte  rei  aliquis  e libro  per  superiorem  determinato, 
non  obstante  quod  omnes  bene  et  fructuose  legendi  con- 
ditiones observaverit,  nullum  omnino  posset  haurire  fructum, 
i.  e.  aedificationem,  is  idipsum  fiducialiter  insinuare  ac  pro 
alio  libro  humiliter  supplicare  poterit,  modo  id  faciat  animo 
ad  quamvis  superioris  dispositionem  indifferenti.  Ratio  se- 
cundi est,  quia  in  selectu  utilium  librorum  tum  legentis 
capacitas,  tum  spiritualis  necessitas  est  attendenda,  quae 
nemini  melius  quam  patri  spirituali  est  perspecta;  quodsi 
enim  in  hoc  puncto  nostro  fidimus  judicio,  saepe  saepius 
amoris  proprii,  curiositatisve  iniquitas  mentietur  sibi. 

Praemissis  regulis  hisce  generalibus,  ad  particularia 
descendendo,  primum  et  dignitate  et  utilitate  locum  sibi 
vindicat  S.  Scriptura  : dignitate  quidem,  quia  verum  et  pu- 
rum verbum  Dei  est:  Non  enim  voluntate  humana  allata 
est  aliquando  prophetia,  sed  Spiritu  Sancto  inspirati, 
locuti  sunt  sancti  Dei  homines  (II.  Petri  1,  21);  utilitate 
vero,  quia:  Vivus  est  sermo  Dei  et  efficax  et  penetra- 
bilior omni  gladio  ancipiti,  et  pertingens  usque  ad  di- 
visionem animae  ac  spiritus,  compagum  quoque  ac  me- 
dullarum (Heb.  4,  12.);  ac  insuper  artificio  plane  divino 
et  nulli  hominum  imitabili,  miram  sensuum  varietatem  ac 
unctionis  abundantiam  cum  summa  styli  simplicitate  con- 
jungit. Paucis,  ut  cum  Ss.  Patribus  loquar,  est  epistola 
Dei  ad  nos  data,  ut  esset  infallibilis  agendorum  creden- 
dorumque  regula  ac  magistra  veritatum  ad  obtinendam  sa- 
lutem necessariarum,  seu  theoreticae  illae  sint  seu  practicae, 
quas  ratio  humana  sibi  sola  relicta  vel  nullatenus  vel  non- 
nisi imperfecte  attingit. 

Interim,  ut  ex  lectione  S.  Scripturae  optatus  hauriatur 
fructus,  praeter  conditiones  § 2.  allatas  ante  omnia  legi  de- 
bet cum  captivatione  intellectus  in  theoreticis,  in  obsequium 
divinae  Omniscientiae  et  Omnipotentiae  ac  cum  promptissima 
docilitate  voluntatis  in  practicis,  ob  illimitatam  praecipientis 
auctoritatem;  ratio  vero  nonnisi  discrete  et  cum  humili  sub- 

jectione  tam  erga  Deum  quam  erga  Ecclesiam  in  subsidium 
vocanda  est. 

In  ipsis  quoque  Bibliorum  libris  habendus  est  selectus 
ita,  ut  libris  historicis  ac  propheticis  praeferantur  libri,  qui 
praecepta,  promissa  et  dogmata,  seu  quod  idem  est,  instruc- 
tionem ac  doctrinam  fidei  ac  religionis  immediate  continent, 
quales  sunt  libri  Novi  Testamenti  ac  libri  Morales  Veteris 
Testamenti,  scii.  Proverbia,  Ecclesiastes,  Canticum  Canti- 
corum, Sapientia,  Ecclesiasticus  et  Psalterium. 

Alterum  post  S.  Scripturam  locum  sibi  vindicat  s.  Re- 
gula, Statuta  Congregationis  et  scripta  ascetica,  quo  nomine 
non  solum  Tyrocinium  liocce,  sed  et  adnotationes  medita- 
tionum ac  lectionis  spiritualis  intelliguntur.  Priora  enim 
duo  immediate  continent  obligationem  professionis  nostras, 
nobisque  voluntatem  Dei  circa  nos  per  ordinationes  superio- 
rum indubie  manifestant;  posteriora  vero  prima  vitas  spiri- 
tualis principia  fundamentalia  non  solum,  sed  et  illam  con- 
scientias teneritudinem  ac  generosam  fidelitatem,  qua  tum 
in  Novitiatu,  tum  primis  monasticas  conversationis  annis 
erga  illa  affecti  fuimus,  nobis  identidem  in  memoriam  re- 
vocabunt sicque  in  fervore  novitio  conservabunt,  aut  certe 
incusso  salutari  rubore  non  minus,  quam  timore  ad  eundem 
iterato  excitabunt. 

Tertius  denique  locus  tribuitur  libris  et  operibus  Ss. 
Patrum  aliorumque  probatorum  Theologiae  mysticae  et  as- 
ceseos  magistrorum,  quorum  uti  ingens  est  numerus,  ita 
nonnisi  consulto  patre  spirituali  faciendus  est  selectus.  At- 
que haec,  quae  modo  de  libris  pro  lectione  spirituali  assu- 
mendis allata  sunt,  prope  eodem  ordine  praescribit  s.  Regula 
(cap.  73.). 

Casterum  haud  inutile  fore  arbitror,  si  hoc  loco  apponam 
distributionem  librorum  Veteris  et  Novi  Testamenti  ita  con- 
cinnatam, ut  si  quis  quovis  die  mane  aliquot  versus  Novi 
Testamenti  cum  unico  capite  ex  libris  moralibus  vel  prophe- 
ticis Veteris  Testamenti,  vespere  vero  unum  aut  duo  capita 

librorum  historicorum  Veteris  Testamenti  legat,  intra  unius 
anni  curriculum  totam  absolvere  possit  S.  Scripturam. 


§ 4.  De  Distributione  Librorum  utriusque  Testamenti  in  singulos 

menses  pro  lectione  spirituali. 

Mense  Januario : Legatur  Liber  Genesis  cum  primis  duodecim 
capitibus  Libri  Exodi:  Liber  Proverbiorum  cum  primis 
viginti  capitibus  D.  Matthaei,  e quibus  prolixiora  dividi 
possunt. 

Mense  Februario : Legatur  residuum  Libri  Exodi  una  cum 

Libro  Levitico,  Ecclesiastes,  Canticum  Canticorum,  et 
octo  prima  capita  Libri  Sapientiae  cum  residuis  octo 
capitibus  D.  Matthaei  et  primis  decem  D.  Marci. 

Mense  Martio:  Legatur  Liber  Numerorum  et  viginti  sex 

priora  capita  Deuteronomii  cum  undecim  ultimis  capiti- 

bus  Libri  Sapientiae  cum  viginti  primis  Libri  Ecclesia- 
stici, sex  ultima  capita  D.  Marci  cum  quatuordecim 
primis  D.  Lucae. 

Mense  Ajrili:  Legatur  residuum  Deuteronomii,  Josue,  Ju- 

dicum et  Ruth;  residuum  Ecclesiastici  cum  decem  ulti- 
mis capitibus  D.  Lucae  et  decem  primis  D.  Joannis. 

Mense  Majo:  Legantur  duo  primi  Libri  Regum,  priora  tri- 

ginta capita  Isaiae,  undecim  posteriora  D.  Joannis  et 
octo  prima  Actuum  Apostolorum. 

Mense  Junio:  Legantur  duo  posteriores  Libri  Regum,  tri- 

ginta tria  posteriora  capita  Isaiae,  viginti  posteriora  ca- 
pita Actuum  Apostolorum. 

Mense  Julio:  Legatur  Liber  primus  Paralipomenon  : triginta 
priora  capita  Jeremiae,  Epistola  ad  Romanos  et  octo  ca- 
pita primae  Epistolae  ad  Corinthios. 

Mense  Augusto:  Legatur  Liber  secundus  Paralipomenon, 

viginti  duo  posteriora  capita  Jeremiae,  Threni  et  Baruch; 
octo  posteriora  capita  primae  Epist.  ad  Corinthios  et  se- 
cunda Epistola  ad  eosdem. 


87 


Mense  Septembri:  Leg-antur  Libri  Esdras,  Nehemias  et 

Tobias;  priora  triginta  capita  Ezechielis  ac  Epistolas 
ad  Galatas,  Ephesios,  Philippenses,  Colossenses  et 
Thessalonicenses. 

Mense  Octobri:  Leg*antur  Libri  Judith,  Esther  cum  decem 

capitibus  Libri  Job;  duodeviginti  posteriora  capita  Eze- 
chielis  et  Danielis;  Epistolae  ad  Timotheum,  Titum, 
Philemonem  et  Hebraeos. 

Mense  Novembri:  Leg^antur  triginta  posteriora  capita  Job; 

Prophetia  Oseae,  Joelis,  Amos,  Abdiae  et  Jonae;  septeni 
Epistolae  canonicae. 

Mense  Decembri:  Leg^antur  duo  Libri  Machabasorum;  Pro- 

phetia Michaeae  et  reliqui  Prophetae  minores,  et  Apoca- 
lipsis.  Psalmi,  quia  aliunde  quotidie  manibus  terentur, 
in  hac  distributione  consulto  omissi  fuerunt.  Quodsi 
quis  omissis  libris  historicis  ac  mere  propheticis  solos 
libros  morales  juxta  datam  superius  regulam  leg-ere  Vo- 
luerit, substitutio  in  locum  librorum  pro  mense  Decembri 
assignatorum,  Psalterio,  huic  insistendo  distributioni 
nec  materia  deerit  pro  lectione  nec  tempus  pro  lectorum 
practica  ruminatione. 


CAPUT  VI. 

De  quotidiano  Conscientiae  Examine. 

Mors  certa,  incerta  mortis  hora,  calcar  illud  est,  quo 
ipse  Christus  Dominus  ad  perpetuam  nos  excitat  vigilantiam 
dicens:  Vigilate  quia  nescitis  diem  neque  horam.  (Matth. 
25,  13.)  Vigilantia  autem  ista  in  eo  consistit,  ut  semper 
parati  simus  ad  illud  terribile  instans,  quo  Nos  manifestari 
oportet  ante  tribunal  Christi,  ut  referat  unusquisque  pro- 
pria corporis,  prout  gessit  sive  bonum,  sive  malum. 
(II.  Cor.  5,  10.)  Jam  vero  optima  hunc  in  finem  praeparatio 

est,  si  nos  ipsos  dijudicemus  juxta  illud  Apostoli:  Si  nos 

ipsos  dijudicaremus,  non  utique  judicaremur.  (I.  Cor. 
11,  31.)  Hoc  ipsum  proinde  quotidie  fieri  debet  in  examine 
conscientiae,  et  hic  proprius  hujus  exercitii  finis  est  et  sco- 
pus. Et  forsitan  vix  aptius  et  efficacius  in  hunc  finem  ex- 
cogitari poterit  medium;  mediante  enim  hoc  exercitio  rite 
instituto  acquiritur  sui  ipsius  cognitio , unde  oritur  sanctum 
sui  ipsius  odium  et  vilifiensio,  quae  tria  fundamentum  vitee 
spiritualis  solidum  constituunt. 

Accedit  alterum  emolumentum,  scilicet  quotidiana  de- 
fectuum detestatione  et  deploratione  praecaveri,  ne  peccata 
infirmitatis  fiant  peccata  malitiae  et  in  malos  transeant  ha- 
bitus. Imo  ipsi  etiam,  si  in  anima  nidulantur  mali  habitus, 
citius  feliciusque  exstirpantur,  dum  quotidie  in  eorundem 
radices  inquiritur,  eaedemque  aptis  propositis  et  opportunis 
mediis  resecantur. 

Denique,  cum  in  hoc  exercitio  plures  exerceantur  virtu- 
tum actus,  multiplex  pariter  quotidie  acquiritur  augmentum 
gratiae  ac  benedictionis  divinae,  ut  adeo  non  solum  declinare 
a malo,  sed  et  facere  bonum  edocti  quotidiano  justitiae  Chri- 
stianae exercitio  sic  poeniteaimus,  ut  pro  commissis  satisfa- 
ciendo contra  committenda  nos  obarmemus  et  dignos  poeni- 
tentiae fructus  faciamus.  Atque  haec  quidem  ad  commen- 
dandum hoc  exercitium  abunde  sufficere  arbitror. 

Praxin  quod  attinet,  eandem  docebit  geminus  articulus, 
in  quorum  primo  de  examine  generali,  in  altero  de  examine 
particulari  agetur. 


ARTICULUS  PRIMUS. 

De  Examine  Conscientiae  generali. 

Examen  conscientias  generale  est  quotidiana  vitae  nostrae 
et  omnium  actionum  ab  uno  examine  ad  aliud  rite  instituta 
expensio  seu  discussio,  in  eum  finem,  ut  quas  discutiendo 

deteximus  culpas,  defectus  et  imperfectiones,  earumque  ra- 
dices, contritione  de  praesenti  deleamus  et  proposito  in  fu- 
turum emendemus. 

Ex  hac  descriptione  facile  patet  differentia  hujus  exa- 
minis ab  examine  particulari  et  illo,  quod  confessioni  sacra- 
mentali  praemittitur;  illud  enim  prius  circa  determinatos, 
imo  individuales  unius  tantum  vitii  aut  virtutis  actus  ver- 
satur, dum  hoc  e contra  circa  omnia  cordis,  oris  aut  operis 
delicta  seu  commissione  seu  omissione  perpetrata  occupatur. 
Alterum  discutit  cogitata,  dicta  et  facta  totius  illius  tem- 
poris, quod  ab  una  ad  aliam  confessionem  intercedit,  hoc 
vero  unius  tantum  diei  limitibus  circumscribitur. 

Patet  quoque  ex  eadem  descriptione  hujus  exercitii  sco- 
pus, videlicet,  ut  commissa  peccata  seria  contritione  delentes 
cum  Deo  reconciliemur,  et  ut  perspectis  quotidianorum  de- 
fectuum causis  et  occasionibus,  easdem  amputare  firmiter 
statuamus,  sicque  solidae  ac  stabili  morum  conversioni  pro- 
spiciamus.  Geminum  hunc  finem  certissime  consequemur, 
modo  exercitium  hoc  rite  instituatur  ac  singulae  ejusdem 
partes  exacte  observentur. 

Hujus  autem  exercitii  partes  sunt: 

1.  Gratiarum  per  diem  acceptarum  brevis  recordatio  et 
humilis  pro  eisdem  gratitudo,  ut  magis  palpabilis  fiat 
nostra  in  Deum  tam  liberalem  ingratitudo; 

2.  petitio  gTatiae  tum  illustrantis  ad  cognoscendos  singulos 
defectus  eorumque  radices,  tum  moventis  ad  eosdem  se- 
rio detestandos  ac  denique  adjuvantis  ad  eosdem  con- 
stanter emendandos; 

3.  actualis  conscientiae  discussio,  quae  debet  esse; 

a)  Ordinata,  observando  scilicet  certum  ordinem  ac 
methodum,  qualis  sat  exacta  aeque  ac  commoda 
illa  est,  quae  habetur  in  libello  precatorio,  quae  per 
singulas  diei  actiones  ac  horas  discurrendo  sollicite 
indagat,  quid  in  singulis  earum  contra  Deum,  pro- 
ximos ac  nos  ipsos  peccaverimus; 

/9)  succincta,  ut  scilicet  intra  tempus  a sancta  obedi- 
entia  huic  exercitio  praescriptum  ita  absolvatur  dis- 
cussio, ut  eliciendae  contritioni  formandoque  propo- 
sito, unde  hujus  exercitii  fructus  praecipue  dependet, 
justum  adhuc  relinquatur  spatium; 

y)  exacta,  scilicet  non  tepide  sed  industriose,  non  prae- 
cipitanter et  dimidiate,  sed  integre  discutienda  sunt 
omnia,  nec  in  fallaci  amoris,  carnis,  mundive  sta- 
tera ponderanda,  sed  in  pondere  sanctuarii,  juxta 
principia  Evang-elii,  s.  Regulae  praecepta,  purioris 
asceseos  dogmata  ac  sanctorum  praedecessorum  no- 
strorum dicta  et  facta,  libranda  sunt  eo  rig*ore,  quo 
quis  in  articulo  mortis  suam  discuteret  conscientiam; 
discussionem  excipit 

4.  contritio  quantum  fieri  potest  perfecta  et  justificativa, 
quae  proinde  saltem  in  g-enere  ad  omnia  totius  vitee 
nostrae  peccata,  praecipue  occulta,  extendere  se  debet 
atque  intenso  perfectae  caritatis  motivo  animari; 

5.  dolorem  subsequitur  veniae  petitio  plena  ruboris,  confu- 
sionis et  profundae  humilitatis,  ad  quam  sponte  quasi 

i 

sua  consequitur 

6.  propositum,  quod  particulare  et  individuum  ac  omnibus 
illis  vestitum  sit  qualitatibus,  quas  supra  cap.  IV. 
art.  III.  § 5 de  proposito  meditationis  attulimus;  deni- 
que 

7.  statuenda  est  mulcta  seu  arbitraria  pro  peccatis  poeni- 
tentia, v.  g\  visitatio  Sanctissimi,  lectio  spiritualis  aut 
meditatio  extraordinaria,  speciale  examen  particulare, 

gestatio  cilicii,  abstinentia,  disciplina,  aliave  austeritas 

/ 

corporalis,  quae  tamen  austeritates  nonnisi  cum  consensu 
superioris  vel  patris  spiritualis  suscipiendae  sunt;  sic 
enim  vitia  mag-is  ac  citius  eradicantur,  horror  peccati 
practicus  implantatur,  ac  sancti  hujuscemodi  rig*oris 
metu  anima  a relapsu  fortius  retrahitur.  Atque  mulcta 

haec  arbitraria  uti  pro  grandioribus  excessibus  necesssa- 
ria  est  imponenda,  ita  nec  pro  minoribus  defectibus  est 
omittenda,  ut  sic  curam  mininiorum,  maximum  illud 
solidandae  virtutis  adminiculum,  jugiter  suo  in  vigx>re 
conservemus. 


ARTICULUS  SECUNDUS. 

De  Examine  particulari. 

§ 1.  De  Notione,  Utilitate  et  Praxi  hujus  examinis. 

Examen  particulare  est  monomachia  sive  certamen  sin- 
gulare quotidiano  examine  ac  proposito  certum  et  denomi- 
natum vitium  tamdiu  impugnans,  usquedum  radicitus  ex- 
stirpetur, vel  conatus  quotidianus  certam  et  determinatam 
virtutem  implantandi.  Nam  tum  virtutes  tum  vitia  possunt 
esse  objectum  hujus  exercitii,  quod  Ss.  Patres  ac  vitae  spi- 
ritualis magistri  veluti  medium  efhcacissimum  ac  quasi  unice 
sufficiens  ad  exstirpanda  vitia  et  implantandas  virtutes  nun- 
quam non  commendarunt;  sicuti  enim  nemo  unus  de  repente 
aut  optimus  aut  pessimus  evadit,  sic  neque  vitia  uno  ictu 
amputantur,  nec  virtutes  uno  actu  implantantur:  sed  sicut 
natura  per  gradus  incedit,  sic  et  gratia  ordinarie  nonnisi 
successive  hominem  purg^at  et  sanctificat. 

In  hoc  proinde  exercitio  eo  collineare  debet  nostra  in- 
dustria et  solertia,  ut  nunquam  nimis  g-eneraliter  sed  quan- 
tum fieri  potest  particularissime  et  individualiter  proceda- 
mus, pro  ejusdem  objecto  selig*entes  actus  individuos,  h.  e. 
omnibus  circumstantiis  loci , temporis , persona,  modi  nume- 
rique determinatos,  et  sic  ab  una  circumstantia  ad  alteram, 
ab  uno  actu  ad  alterum,  ab  uno  gradu  ad  alterum  gressum 
promoveamus. 

Praxin  quod  attinet,  illa  a praxi  examinis  generalis 
non  differt,  ac  omnes  ejusdem  partes  eodem  prorsus  ordine 
involvit;  unam  tamen  superaddit  scilicet  defectuum  ac  pro- 
fectuum annotationem  et  collationem,  quae  huic  exercitio 
essentialis,  characteristica  et  veluti  constitutiva  pars  est; 
hac  enim  mediante  nobis  innotescit,  utrum  et  quantum  de 
septimana  in  septimanam,  de  anno  in  annum  proficiamus 
aut  deficiamus,  aut  saltem  in  eodem  luto  haereamus,  id  quod 
scire  vel  maxime  oportet,  ut  sic  de  mali  origine,  occasio- 
nibus, illiciis,  de  mediorum  efficacia  aut  inefhcacia,  de  pro- 
positorum nostrorum  firmitate  aut  infirmitate  securius  soli- 
diusque  judi-care  possimus. 

In  hac  autem  annotatione  exacte  et  ordinate  proceden- 
dum est,  adeo,  ut  si  examen  particulare  versatur  circa  vitium 
exstirpandum,  annotentur  defectus  sive  actus  vitiosi  com- 
missi, sin  vero  agitur  de  implantanda  virtute,  profectus  sive 
actus  virtuosi  exerciti  annotari  debeant;  actus  etiam  reflexi, 
h.  e.  illi  qui  fiunt  aut  omittentur  cum  explicita  recordatione 
propositi  in  hoc  examine  facti,  specialiter  notandi  sunt, 
quia  ex  his  omnium  facillime  de  fructu  ex  hoc  exercitio 
hausto  concludi  potest. 

Kx  his  facile  patet  fructum  exercitii  vel  maxime  depen- 
dere a proposito,  quod  sequentes  debet  habere  proprietates: 
1.  Debet  serium  et  firmum  esse,  h.  e.  non  obiter  ac  per- 
functorie, sed  magno  fervore  et  intenso  seu  virtutis  im- 
plantandae  amore,  seu  vitii  exstirpandi  odio  concep- 
tum, quia  Secundum  'propositum  nostrum  est  cursus  pro- 
fectus nostri  (Imitat.  Chr.,  1.  I.,  c.  19.).  Quod  si  fortiter 
proponens  saepe  deficit,  quid  ille,  qui  raro  aut  minus 
fixe  aliquid  proponit?  Unde  oportet  ut  primaevum  pro- 
positi fervorem  jugiter  conservemus,  si  non  quotidie, 
saltem  frequentissime  aliquid  legendo  aut  meditando  de 
illo  vitio  vel  virtute,  circa  quam  versatur  examen  par- 
ticulare; 

2.  forte  et  longanime , ut  nec  difficultatum  magnitudine  nec 
laboris  impendendi  diuturnitate  labefactetur  unquam; 

3.  prudens  et  discretum,  ut  nec  nimis  multa  nec  nimis  ardua 
nec  nimis  generalia,  sed  particularia  et  quasi  individua- 
lia  proponamus,  per  gradus  a facilioribus  ad  difficiliora 
ascendendo  caveamus,  ne  imprudens  et  vel  ideo  inutilis 
conatus  reportandi  fructus  spem  suffocet,  et  sic  hujus 
exercitii  taedium  animo  nostro  ingeneret; 

4.  denique  debet  esse  conjunctum  cum  vigili  et  sollicita 
cura , quae  hoc  propositum  per  diem  saepius  in  memo- 
riam revocat,  ejus  violandi  pericula  caute  prospicit,  sol- 
licite declinat,  contra  eadem  animum  praemunit,  occa- 
siones illud  observandi  fideliter  apprehendit,  quin  et 
studiose  inquirit,  defectus  amare  deflet,  severe  punit, 
de  novis  et  efficacioribus  mediis  identidem  cogitat,  ac 
pro  felici  conatus  successu  illius  auxilium  et  gratiam 
humili  ac  fervente  prece  quotidie  efflagitat,  qui  docet 
manus  nostras  ad  praelium  et  digitos  nostros  ad  bellum. 

§ 2.  De  Electione  Materiae  hujus  examinis. 

Ex  iis  quae  paragr.  praeced.  dicta  sunt,  facile  patet  in 
hac  monomachia  spirituali  opus  esse  electione  prudenti  sive 
vitii  exstirpandi  sive  virtutis  implantandae.  Unde  hunc 
in  finem  assignare  has  regulas  oportet: 

1.  Pro  materia  examinis  particularis  assumatur  vitium  vel 
passio  praedominans,  unde  videlicet  reliqua  vitia  vel 
omnia  vel  certe  potissima  ac  reliquarum  passionum  et 
affectuum  inordinatio  originem  trahit; 

2.  si  quis,  ut  saepe  fit,  pluribus  vitiis  aut  passionibus 
aequaliter  infestatur,  seligatur  passio  et  vitium  pernicio- 
sius, quod  scilicet  profectui  spirituali,  solidae  morum 
conversioni,  caritati  Dei  aut  proximi  majora  et  frequen- 
tiora  ponit  obstacula; 

3.  qui  pluribus  vitiis  aequaliter  nocivis  impugnatur,  primi- 
tus vitia  externa  exstirpet,  quae  cum  oculis  aliorum  pa- 
tent, generando  scandalo,  evertendae  disciplinae,  laedendae 
paci  ac  caritati  magis  apta  sunt,  ac  bonae  aestimationi 
tum  privatae  tum  ipsius  communitatis  magis  periculosa, 
qualia  sunt  in  religioso  morum  immodesta  dissolutio, 
mundana  levitas  ac  incompositio,  contentio,  detractio, 
murmuratio,  hypocrisis; 

4.  exstirpatis  hisce  vitiis  exterioribus  ad  eliminanda  vitia 
interna  convertatur,  implantando  scilicet  illas  virtutes, 
quae  statui  ac  vocationi  nostrae  sunt  characteristicae  et 
fundamentales,  videlicet:  excellentia  in  operibus  quoti- 
dianis, profunda  humilitas,  caeca  ac  prompta  in  omnibus 
obedientia,  constans  mortificationis  et  abnegationis  stu- 
dium, terrenorum  contemptus,  invicta  patientia  ac  per- 
fecta in  voluntatem  Dei  resignatio. 

Sed  hoc  ipsum  determinare  quodnam  sit  vitium  vel 
passio  praedominans,  res  est  magnae  artis  et  multae  indagi- 
nis, cui  sublevandae  haud  parum  deserviunt  regulae  se- 
quentes: 

1.  Saepius  indagare  in  causam  proximam  laetitiae  et  tristi- 
tiae solito  majoris,  qua  subinde  cor  afficitur;  ab  hac 
enim  causa  uno  alterove  passu  retrogradiendo  facile  in 
passionem  praedominantem  offendemus; 

2.  sollicite  attendere  undenam  oriantur  quotidiani  defectus 
nostri  ac  peccata  illa,  in  quae  frequentius  prolabimur; 

3.  invigilare  de  qua  re  saepius  veluti  inviti,  certe  indeli- 
berate,  cogitemus  illam  vel  desiderando  vel  metuendo; 
denique 

4.  vigili  oculo  observare  indicia  illa,  quibus  passio  prae- 
donii nans  ab  aliis  se  distinguit;  sunt  autem  sequentia: 

a)  In  omnes  prope  actiones,  intentiones,  negotia  sese 
insinuat; 

/9)  ubi  contingit  cor  a diversis  affectibus  in  diversas 
trahi  rapique  partes,  affectio  sive  passio  praedomi- 
nans  palmam  semper  reportat; 

y)  sese  studiosissime  occultat,  eloquentissime  excusat, 
nihilque  aegrius  tolerat,  quam  si  in  suspicionem 
trahatur  aut  nobis  objiciatur; 

8)  utut  hoc  vitium  oculos  plerumque  proprios  fallat, 
alienos  tamen  facile  offendit;  unde  illud,  quod  nobis 
ab  aliis,  praecipue  si  erga  nos  commotioris  sunt 
animi,  exprobratur,  communiter  aut  certe  saepius 
in  nobis  reprehenditur,  tuto  veluti  vitium  praedo- 
minans  respicere  possumus,  quin  et  debemus. 

Detecto  semel  per  has  industrias  .vitio,  in  eodem  im- 
pugnando iste  servetur  modus,  ut  scilicet  per  actus  virtutis 
oppositae  illud  impugnemus;  sic  enim  citius  expugnabitur 
et  utilius,  dum  una  eademque,  ut  loqui  solemus,  fidelia  et 
malum  oblitteramus  et  bonum  induimus.  Actus  autem  isti 
non  solum  externi  sed  vel  maxime  interni  sint;  his  enim 
exercendis  nec  tempus,  nec  locus,  nec  occasio  deest  unquam, 
prouti  tamen  externis  quam  frequentissime  deese  solent. 
Insuper  per  actus  internos  acquiritur  citius  profundiusque 
cordi  imprimitur  habitus,  sive  animi  propensio,  qua  acqui- 
sita actus  externi  quasi  sponte  sua  et  veluti  connaturaliter 
sequuntur.  Accedit  quod  per  actus  internos  homo  interior 
reformetur,  sine  cujus  reformatione,  quantacunque  demum 
exterior  reformatio,  nec  multum  proderit  nec  diu  durabit. 
Ceterum  huic  pio  conatui  tamdiu  insistendum  est,  donec  vi- 
tium non  solum  infirmetur  sed  omnino  exstirpetur.  Censetur 
autem  vitium  infirmatum,  quando  quis  occurrentes  etiam 
graviores  tentationes  ad  actus  tali  vitio  proprios  impellentes 
facili  negotio  vincit.  Quodsi  quis  occurrente  tali  tentatione 

vel  omnino  sola  cogitatione  de  actibus  tali  vitio  propriis  in- 
cidente statim  per  horrescit,  et  ad  aversionem  movetur,  talis 
de  vitio  exstirpato  gaudere  potest  in  Domino. 


CAPUT  VII. 

I)e  Manifestatione  superiori  sive  patri  spirituali 

fideliter  facienda. 

Manifestationis  nomine  intelligitur  candida  et  exacta 
declaratio,  qua  vel  superiori  nostro  vel  patri  spirituali 
fidelissimam  reddimus  rationem  de  statu  animae  nostrae. 
Non  solum  s.  Regula  iterato  tum  cap.  4.  instrumento  51 
tum  cap.  46.  hanc  manifestationem  praescribit,  sed  et  Ss.  Pa- 
tres ac  vitae  spiritualis  magistri  eandem  veluti  ingens  spiri- 
tualis perfectus  adminiculum  consono  ore  depraedicant.  Et 
certe,  communi  naturae  nostrae  vitio  ita  comparati  sumus, 
ut  cum  festucas  in  oculis  nostri  fratris  videmus,  trabes  in 
propriis  ne  palpemus  quidem;  et  ab  amore  proprio  excaecati 
morbos  ac  vulnera  animae  nostrae  non  agnoscamus,  imo  et 
occultemus,  atque  etiam  amemus;  glaucomati  huic  abster- 
gendo solo  illi  pares  sunt,  quos  Deus  imposuit  super  capita 
nostra;  nam  sicut  illis  Deus  injunxit  obligationem  officium 
patris,  magistri,  consiliarii  ac  medici  spiritualis  erga  suos 
subditos  obeundi,  sic  vicissim  subditos  obligavit  id  omne 
observare,  quidquid  patri  filius,  magistro  discipulus,®  consili- 
ario dubius  ac  medico  debet  aegrotus,  h.  e.  amorem,  confi- 
dentiam, docilitatem,  ac  candoris  plenam  sinceritatem;  unde 
eo  prorsus  modo,  quo  quilibet  corporaliter  aegrotans  vulnera, 
morbos,  morborumque  radices  candide  detegere  in  conscientia 

ex  jure  obligatur,  quilibet  subditus  superiori  ac  patri  suo 
spirituali  morbos  animae  detegere  obligatur. 

Quae  quidem  obligatio  in  F.  F.  Tyronibus  longe  est 
maxima;  hi  enim  quantum  hospites  et  peregrini  sunt  in 
scientia  Sanctorum,  tantum  plerumque  turgent  sapientia 
hujus  mundi,  h.  e.  perversissimis  principiis,  laxissimis 
dictaminibus,  periculosissimis  praejudiciis,  quibus  dementati 
virtutem  parvi  pendunt,  solidissima  asceseos  principia  su- 
specta habent,  jugum  religionis  aut  subdole  declinant,  aut 
infideliter  portant,  aut  veluti  intolerabile  cum  summo  aeternae 
felicitatis  praejudicio  excutiunt,  nisi  in  tempore  sincera  ma- 
nifestatione virus  evomant  et  meliora  edoceri  satagant. 
Unde  S.  Dorotheus  directe  asserit:  Dicunt  aliqui , ideo  ce- 

cidit hic , hac  de  causa  egressus  est  ille  e monasterio , nam 
morbus  eum  compulit  exire , vel  parentes , at  ego  dico , nec  hoc , 
nec  illud  in  causa  fuisse , sed  quod  ipse  jam  inde  ab  initio 
se  non  detexit , nec  locum , nec  rationem  superiori  dare  voluit . 
Nec  mirum,  subdola  enim  hujusmodi  sui  ipsius  occultatio 
effectus  est  superbiae  occultae,  prout  asserit  D.  Basilius: 
Intolerabile  est  superbi  ce  argumentum  existimare , nullius  se 
egere  consilio , sed  sibi  uni  contentum  esse , quasi  solus  posset 
sibi  consilio  decernere , quce  optima  sunt . 

Unde  tales  sapientissimae  Providentiae  suae  inversores 
Deus  punit  caecitate  mentis  et  obduratione  cordis,  ut  videntes 
non  videant  et  audientes  non  intelligant  datique  in  repro- 
bum sensum  evanescant  in  cogitationibus  suis.  Qui  enim 
se  sibi  magistrum  constituit , shilto  se  discipulum  subdit . 
(D.  Bern.  ep.  37.) 

Denique  seu  ad  superandas  tentationes,  seu  ad  eludendas 
antiqui  serpentis  fraudulentas  machinationes  praesentissimum 
et  efficacissimum  remedium  est  sincera  manifestatio;  princeps 
enim  tenebrarum  latebras  amat,  et  ideo,  ut  ait  Cassianus: 
E tenebroso  specu  virtute  confessionis  protractus  ad  lucem  et 
traductus , dehonestatus  abscedit . 

Manifestatio  haec  aut  ordinaria  est  aut  extraordinaria. 
Prior  fit  exigente  ipsamque  manifestationis  materiam  prae- 
scribende superiore  aut  patre  spirituali.  Posterior  fit  pro 
cujuslibet  arbitrio  aut  necessitate,  nulli  tempori  alligata 
nullisque  materiae  limitibus  circumscripta,  utpote  complectens 
id  omne,  quod  ad  statum  animae  tum  internum  tum  exter- 
num spectat,  videlicet  tentationes,  perplexitates,  adversitates 
affectus,  propensiones,  inclinationes,  passiones,  spiritualis 
profectus  tum  obstacula  tum  adminicula,  frequentiores,  quas 
in  anima  quis  experitur  inspirationes,  inclinationes  speciales 
ad  certas  quasdam  virtutes,  res  spirituales  et  pias  materias, 
intentiones,  quae  in  operando  primatum  tenent,  aestimationem 
vocationis,  studium  pia  desideria  in  se  suscitandi  et  alendi, 
donum  denique  ac  gradum  orationis. 

De  his  proinde  omnibus  in  manifestatione  reddenda  est 
ratio: 

1.  Mature,  ne  mala  per  longas  invalescant  moras; 

2.  humiliter,  cum  abnegatione  judicii  proprii  ac  heroica 
victoria  superbiae,  naevos  ac  vitia  sua  occultare  solitae; 

3.  breviter  et  succincte,  evitatis  otiosis  et  ad  rem  non  per- 
tinentibus narratiunculis; 

4.  fideliter  ac  sincere,  nihil  occultando; 

5.  clare  et  distincte,  nihil  terminis  aequivocis  et  amphibolo- 
gicis  involvendo; 

6.  dociliter,  consiliis  acquiescendo,  monitis  obtemperando, 
mediis  praescriptis  fideliter  utendo. 

Manifestatio  hujusmodi  semper  quidem  fieri  potest 
Domno  Abbati,  utpote  qui  per  eminentiam  pater  spiritualis 
est  omnium  suorum  subditorum,  communiter  tamen  fieri 
consuevit  senioribus  spiritualibus,  quos  in  partem  sollicitu- 
dinis pastoralis  vocat  Abbas,  h.  e.  directoribus  et  confes- 
sariis;  de  his  verificatur  illud  Christi  Domini:  Qui  vos 

audit,  me  audit  (Luc.  10,  16.);  Hi  sunt,  quos  imposuit 
Deus  super  capita  nostra  (Ps.  66,  12.)  ut  ex  eorum  ore 

requiramus  legem,  quorum  labia  custodiunt  scientiam  (Ma- 
lach.  2,  7.)  Proinde  licet  et  homines  sint,  et  fortasse  hinc 
inde  aliquid  humani  patiantur,  confidentiam  tamen  erga  eos 
amittere  debemus  nunquam,  memores  illius,  quod  nobis 
s.  Regula  inculcat:  Prceceptis  Abbatis  in  omnibus  obedire; 

etiam  si  ipse  aliter  ( quod  absit)  agat , 7ne77iores  illius  Do7ni- 
nici  prczcepti:  Super  cathedram  Moysis  sederunt  Scribae 

et  Pharisaei:  quae  dicunt  facite,  quae  autem  faciunt,  facere 
nolite!  (cap.  4,  instr.  61;  Matth.  23,  2.)  Vel,  quid  demum 
interest  per  quos  ad  se  nos  velit  dirigere  Deus,  cujus  omni- 
potentia ac  sapientia  nulli  seu  scientiae  seu  dexteritati  seu 
probitati  creatae  est  alligata?  Procul  ergo  absint  quaevis  su- 
spiciones, judicia  temeraria,  et  quidquid  seu  aversionem 
seu  amaritudinem  erga  patrem  spiritualem  animae  instil- 
lare potest.  Imo  quidquid  in  superiore  aut  patre  spiri- 
tuali nos  offendit  et  ab  eis  monitis  ac  consiliis  quomo- 
docunque  avertit,  id  candide  et  sincere  eidem  aperiamus; 
hic  ipse  filialis  candor  ac  minime  fucata  sinceritas  nobis 
honori,  ipsi  solatio  erit.  Paucis  indubitate  credamus,  quod 
Deus  in  paterna  providentia,  in  qua  statuit  homines  per 
homines  docere  ac  dirigere,  possit  perficere,  ut  quisquis  sin- 
cere et  candide  agit  cum  moderatore  conscientiae  suae,  is 
optime  manuducatur,  etiam  si  ille  nec  pietate  nec  scientia 
emineat.  E contra  illud  aeque  firmissime  nobis  persuade- 
amus, quod  Deus,  cui  abominatio  est  illusio  omnis  (Prov. 
3,  32.)  vindici  sua  justitia  efficiat,  ut  quisquis  subdole  et 
fraudulenter  cum  suo  se  gerit  directore,  eundemve  suae  com- 
moditati, suaeque  voluntati  obsequentem  vel  quaerit  vel  am- 
phibologica  subreptione  seducit,  is  etiam  a piissimo  ac  doc- 
tissimo viro  male  manudacatur,  quia  Deus  eludit  illusores. 
(Prov.  3,  34.) 

CAPUT  VIII. 

De  Modestia  ac  Gravitate  religiosa. 

Ex  instructionibus  hucusque  subministratis  didicimus 
hominem  reformare  interiorem;  superest  ut  discamus  exte- 
riorem pariter  ad  recti  normam  dedolare;  ad  utrumque  enim 
nos  obligamus  dum  in  sacra  professione  solemni  juramento 
conversionem  morum  nostrorum  promittimus.  Totum  prope 
reformationis  hujus  exterioris  negotium  unico  verbulo  com- 
prehenditur, videlicet  Modestia , cujus  proinde  naturam,  neces- 
sitatem ac  regulas  tum  generales,  tum  particulares  distinctis 
paragraphis  succincte  enucleabimus. 

§ 1.  De  Notione  Modestiae  ac  Gravitatis  religiosae. 

Unanimi  Patrum  ac  celebriorum  ascetarum  sententia 
describitur  modestia,  quod  sit  virtus  moralis,  quae  verba, 
actiones  ac  motus  exteriores  totius  corporis  debite  modera- 
tur, adeo  ut  quod  in  sua  Regula  (p.  III.  c.  40.)  praescribit 
D.  Augustinus:  In  omnibus  moribus  nihil  fiat , quod  cujus - 
quam  offendat  aspectum , sed  quod  nostram  deceat  sanctitatem . 
Unde  et  Card.  Bona  partes  actusque  modestiae  sic  describit: 
Vestes  habere  semper  mundas , quietas  manus,  faciem  hilarem , 
frontem  serenam , oculos  demissos , gravem  incessum , sermonem 
placidum , risum  discretum , mores  ingenuos  totumque  corpiis 
ita  dispositum , ut  nihil  appareat , quod  vel  in  minimo  offen- 
dere posset  oculos  intuentium  (in  horol.  asc.). 

Modestia  itaque  quam  latissime  patet  nec  tam  virtus 
simplex  est,  quam  plurium  virtutum  moralium  complexus; 
involvit  enim  honestatem,  verecundiam,  humilitatem,  man- 
suetudinem, veracitatem,  sinceritatem,  prudentiam  ac  civilem 
humanitatem.  / 

His  si  destituta  sit  comitibus  aut  fucata  tantum  aut 
certe  brevi  disparitura  erit. 

Ex  quo  ulterius  patet  fundamentum  religiosas  gravitatis 
esse  sanctum  quemdam  timorem  ac  laudabilem  pudorem, 
qui  ex  recollectione  practica  et  affectuosa  Dei  ubique  prae- 
sentis recordatione  nascitur,  et  per  preces  jaculatorias  ac 
pia  suspiria  nutritur.  Unde  S.  Pater  hanc  practicam  Dei 
recordationem  iterato  commendat,  non  solum  veluti  effica- 
cissimum  virtutum  ac  bonorum  operum  instrumentum  (c.  4. 
instr.  49.),  sed  et  veluti  vitiorum  et  peccatorum  exterminium 
ac  humilitatis  tum  internas  tum  externae,  quae  est  ipsissima 
modestia  religiosa,  fundcimentum  (c.  7.). 

§ 2.  De  Necessitate  Modestiae  ac  Gravitatis  religiosae  externae. 

Necessitas  hasc  triplici  fundatur  titulo  videlicet: 

Professionis  christiance , vocationis  religio sce  ac  odoris 
bonce  famce . 

Primum  quod  attinet,  sufficit  dicere  quod  modestia  sit 
virtus  Christiani  characteristica;  hanc  enim  veluti  capitale 
ac  fundeimentale  dogma  suis  sequacibus  inculcavit  ipsemet 
Christus  illis  verbis:  Discite  a me,  quia  mitis  sum  et 

humilis  corde  (Mattii.  11.  29.),  quamque  suo  exemplo  itei 
luculenter  comprobavit,  ut  D.  Paulus  monitis  precibusque 
suis  ab  eadem  pondus  et  energiam  petere  haud  dubitaverit 
dicens:  Obsecro  vos  per  mansuetudinem  et  modestiam 

Christi  (II.  Cor.  10,  1.);  unde  idem  Apostolus  pluribus  in 
locis  fideles  ad  hujus  virtutis  studium  adhortatur:  Induite 
vos  sicut  electi  Dei  benignitatem,  modestiam,  humilita- 
tem (Coi.  3,  12.);  Rogamus  vos  fratres,  ut  honeste  ambu- 
letis ad  eos,  qui  foris  sunt  (Thes.  4,  11.);  Ut  honorem 
invicem  praeveniemus  (Rom.  13,  10.);  Ut  reddamus  hono- 
rem, cui  decet  honor  (ib.  13,  7.);  ac  denique  simpliciter 
praecipit:  Modestia  vestra  nota  sit  omnibus  hominibus, 
(Phil,  4,  5.) 

Hujus  praecepti  rationem  adaequatam  Doctor  gentium 
illis  verbis  complexus  fuisse  videtur:  Providentes  bona 

non  tantum  coram  Deo,  sed  etiam  coram  omnibus  ho- 
minibus (Rom.  12,  17.). 

Sic  enim  mentem  Apostoli  interpretatur  D.  Bernardus 
dicens:  Debet  quisque  quantum  potest  se  irreprehensibilem 

exhibere , primum  quidem  coram  Deo , deinde  etiam  coram 
hominibus . Tribus  quidem  coram  hominibus  bona  provide- 
amus: habitu , ne  sit  notabilis;  actione , ne  sit  reprehensibilis ; 
sermone , ne  sit  contemptibilis . Hoc  adeo  verum  indubitatum- 
que  censuit  D.  Joannes  Chrisostomus,  ut  asseruerit:  Fidem 

mundi  luminare  ac  solem  esse  congruum  est  et  ex  omnibus 
partibus  manifestum  esse , ex  incessu , ex  aspectu , ex  habitu , 
ex  voce . Hoc  autem  dixi , non  ut  ad  ostentationem , 5£c/  ac/ 
videntium  utilititatem  nos  ipsos  disponamus . (Hom.  ad  pop. 
Antioch.). 

Quae  si  vera  sunt  de  quolibet  Christiano,  certe  multo 
magis  vera  sunt  de  quolibet  Religioso.  Religiosis  enim  ve- 
luti  supra  candelabrum  positis  et  per  dignitatem  sacerdota- 
lem supra  montem  ponendis,  propriissime  in  persona  Apo- 
stolorum dictum  est  illud:  Vos  estis  lux  mundi  (Matth. 

5,  14.).  Sic  luceat  lux  vestra  coram  hominibus,  ut  videant 
opera  vestra  bona,  et  glorificent  patrem  vestrum,  qui  in 
coelis  est  (Matth.  5,  16.). 

Hinc  nullam  est  invenire  regulam  alicujus  Ordinis,  nul- 
las constitutiones  monasticas,  quae  gravitatem  et  modestiam 
religiosam  non  inculcarent  summopere;  haec  enim  verae  con- 
versionis et  principium  est  et  criterium:  principium  quidem, 
quia,  ut  ait  D.  Bonaventura:  Dum  coipus  per  disciplinam 
stringit  modestia , animus  ad  constantiam  solidatur , et  pau- 
latim  intrinsecus  mens  ad  quietem  componitur , cum  per  dis- 
ciplina custodiam  mali  motus  foras  ruere  non  sinuntur;  cri- 
terium vero,  quia  teste  eodem  purpurato  Doctore:  Desertio 

exterioris  disciplina , qua  pro  decore  religionis  et  habilitatione 
profectus  spiritualis  statuta  est , signum  est  neglecta  conscientia  et 

interioris  levitatis  (in  libr.  de  6.  alis  Seraph.  c.  4.).  Ex  visu 
cognoscitur  vir,  et  ab  occursu  faciei  cognoscitur  sensatus. 
Amictus  corporis  et  risus  dentium  et  ingressus  hominis 
enuntiant  de  illo  (Eccli.  19,  26,  27.). 

Unde  D.  Bernardus  veluti  regulam  sffituit  indubitatam: 

Si  videris  monachum,  de  quo  prius  bene  confidebas , ubi- 
cunque stat , ambulat , sedet , oculis  incipientem  vagari , caput 
erectum , aures  portare  suspensas , e motibus  exterioribus  ho- 
minis interiorem  immutatum  agnosce;  vir  quippe  perversus 
annuit  oculis , terit  pede , digito  loquitur , et  ex  insolenti  cor- 
poris motu  recens  animee  morbus  deprehenditur;  ac  demum 
expresse  asserit:  Sine  modestia  forma  quidem  conversionis 

est , non  veritas , vacua  virtute  gerit  specie7n  pietatis . 

Unde  sequitur  monachum  praecipue  Benedictinum,  sine 
modestia  esse  sacrilegum  transgressorem  suae  professionis, 
in  qua  Deo  solemniter  promisit  conversionem  morum  suorum; 
quin  imo  etiam  effrenis  esse  suae  Regulae  contemptor  agnos- 
citur, utpote  quae  modestiam  ac  gravitatem  religiosam  gra- 
phice adeo  describit  et  non  minus  energice  praecipit  cap.  7. 
grad.  9.,  10.,  11.,  12.  ac  cap.  13.  generaliter  asserit  Ss. 
Pater:  Regulam  totam  ideo  scriptam  esse  ut  eam  observantes 

in  monasteriis  aliquatenus  vel  honestatem  morum , aut  mitium 
conversationis  nos  demonstremus  habere , ne  videlicet  morum 
incomposita  levitate  servantes  saeculo  fidem  mentiri  Deo  per 
tonsuram  noscamur  turpes  sarabaitae.  Quodsi  immodesta 
hominis  exterioris  conversatio  internae  inordinationis  criteri- 
um  est  minime  dubium,  plane  Religiosi  immodesti  famae 
suae  pessime  consulunt,  seque  haud  parum  in  oculis  ipsius 
etiam  saeculi  prostituunt,  hisce  praecipue  temporibus,  quibus 
vitae  monasticae  osores  levissimos  quosvis  Religiosorum  nae- 
vos lyncea  sagacitate  detegunt  et  satyrica  dicacitate  exag- 
gerant. 

Imo  quum  de  facto  pessima  argumentandi  ratione 
vitia  privatorum  integris  imputentur  communitatibus,  Reli- 

giosi  immodesti  non  jam  seipsos  tantum,  sed  et  Monasterium 
ac  Ordinem  suum  prostituunt,  adeo  ut  de  ipsis  idem  cum 
proportione  dici  quidem  possit,  quod  de  malis  sacerdotibus 
olim  scripsit  D.  Gregorius,  M. : Nullum  puto  ab  aliis  majus 
praejudicium , quam  a sacerdotibus  (dicamus  a Religiosis  im- 
modestis) tolerat  Deus  (status  religiosus),  quando  eos , quos 
ad  aliorum  correctionem  (aedificationem)  posuit , dai*e  de  se 
exempla  pravitatis  cernit;  quando  ipsi  peccamus , qui  compes- 
cere (deflere)  peccata  debemus , et  qui  locum  sanctitatis  acce- 
pimus, terrenis  actibus  (vanis,  scurrilibus  et  scandalosis  sae- 
cularium moribus)  implicamur  (Hom.  12.  in  Luc.).  Nam 
nihil  amabilius  est  verecundo  adolescente  teste  D.  Bernardo: 
Quam  pulchra  enim  haec  et  quam  splendida  gemma  verecun- 
dia inorum  in  vita  et  vultu  adolescentis  ? quam  vera  et  mini- 
me dubia  bonce  nuntia  spei , bonce  indolis  index , virga  disci- 
plince , expunctrix  malonim  et  propugnatrix  puritatis  innat  ce, 
specialis  gloria  conscientice  et  famce  custos,  vitee  decus,  virtu- 
tis sedes,  virtutum  primitice,  naturce  laus  et  insigne  totius 
honesti  (Serm.  86.  sup.  Cant.). 

E contrario,  asserente  D.  Bonaventura:  Religionis  con- 
fusio est  juvenis  preesumtuosus  et  effrons  (In  spec.  p.  I.  c.  8). 

Hinc,  quia  quilibet  bonum  famae  et  honoris  suae  com- 
munitatis, cujus  membrum  et  pars  existit,  tueri  debet,  jam 
non  consilium,  sed  praeceptum  est  illud  D.  Pauli:  In  omni- 
bus te  ipsum  praebe  exemplum  bonorum  operum,  in  doc- 
trina, in  integritate,  in  gravitate,  verbum  sanum,  irre- 
prehensibile: ut  is,  qui  ex  adverso  est,  vereatur,  nihil 
habens  malum  dicere  de  nobis  (Tit.  2,  7.). 

Nemo  enim  nobis  nocebit,  si  boni  aemulatores  fuerimus, 
et  vix  alia  ratione  melius  obturabimus  calumniatorum  no- 
strorum ora  quam  religiosa  gravitate  et  modestia. 

§ 3.  Regulae  generales  Modestiae  ac  Gravitatis  religiosae. 

Regulas  generales  et  communes  dicimus  illas,  quae  qui- 
buscunque circumstantiis  particularibus  facile  accommodari 

possunt.  Eas  D.  Bonaventura  paucis  hisce  verbis  con- 
clusit: 

Morum  disciplina  in  Religiosis  triplici  colore  sit  decorata: 
sint  maturi , sint  humiles , sint  benigni ’.  Maturitas  prohibet 
ne  simus  leves  in  incessu;  proni  et  excussi  in  risu;  verbosi 
et  garuli  in  discursu;  protervi , audaces  et  vagabundi  in  visu; 
nugivenduli , histriones  ac  mimi  in  communi  consortio ; incom- 
positi, inquieti , sordidi  ac  inurbani  in  corporis  et  membrorum 
situ . Humilitas  cervicem  deprimit , oculos  humi  defigit , 

gestus  omnes  ad  verecundiae  et  honestatis  normam  componit; 
amat  simplicitatem  in  vestitu , prensat  extremam  vilitatem  in 
victu  et  habitatione , locum  quaerit  ultimum , ostentationem  in 
verbis  et  moribus  horret , contempta  tacet , honorata  erubescit , 
refugit  ministrari , cupit  ministrare , omnibus  obsequi  et  etiam 
in  rebus  vilissimis  servire . Benignitas  denique  nos  facit  ad 
bona  consilia  tractabiles , ad  aliorum  beneplacitum , etiam  cum 
proprio  incommodo , flexibiles,  communicativos  nostri  et  no- 
strorum, jucundos  et  hilares  in  Domino,  affabiles  et  sociales, 
fidos  et  secreti  tenaces,  aeque  promptos  in  dandis  et  reddendis 
gratiis,  omnia  in  meliorem  partem  interpretantes,  omnes  ho- 
nore praevenientes,  neminem  contemnentes,  nullum  temere  ju- 
dicantes (De  profect.  rei.  lib.  II.  c.  11.).  Et  hac  ratione, 

■■ 

ut  ait  idem  Sanctus,  humilitas  reddet  conversationem  nostram 
imitabilem,  benignitas  amabilem,  maturitas  venerabilem : ma- 
turitas temperabit  benignitatem,  ne  degeneret  in  levitatem; 
benignitas  inoderabitur  maturitatem,  ne  transeat  in  morosi- 
tatem; ipsamque  diriget  hmnilitatem,  ne  aut  adulationis  aut 
abjectae  affectionis  incurrat  suspicionem . 

§ 4.  De  Modestia  ac  Gravitate  religiosa  in  specie. 

Ne  in  materia  nimis  ampla  justos  compendii  limites 
excedam,  speciales  modestias  regulas  ad  quinque  circum- 
stantias particulares  restringo,  videlicet: 

I.  In  conversatione  cum  aliis  regulas  sequentes 
observandae  sunt: 

1.  Nunquam  accedendum  ad  conversationem  nisi  prae- 
missa bona  intentione  animi  contra  quosvis  defectus  per  fir- 
missima proposita  obfirmatione,  et  materiae  pro  utili  et  aedi- 
ficator io  discursu  praeparatione; 

2.  sub  conversatione  animus  per  preces  jaculatorias  ad 
Deum  elevetur,  et  sic  practica  et  affectuosa  Dei  praesentis 
recordatione  inepta  ac  carnalis  laetitia,  quae  omnis  dissolu- 
tionis radix  est  primaria,  praecaveatur; 

3.  nunquam  ad  conversationem  accedamus  facie  tristi, 
caperata,  melancholica  aut  taediosa,  sed  experrecta  ac  hilari, 
ne  quod  ad  aliorum  exhilarationem  conceditur,  nostro  vitio, 
in  justum  taedium  convertatur; 

4.  hic  vel  maxime  obtinet  illud  s.  Regulae:  Honore  in- 
vicem praevenientes  (c.  63.),*  ita  videlicet  cum  quovis  con- 
versando, ut  reverentia,  observantia  et  honor,  quo  illum  in 
animo  prosequimur,  ex  tota  nostra  agendi  et  loquendi  rati- 
one eluceat,  tuizatione  aut  alia  inurbanitate  exclusa; 

5.  exclusa  item  quavis  familiaritate,  quae  communitatum 
praecipue  religiosarum  pestis  est,  ac  amicitia  privata,  quze 
nec  Deum,  nec  animae  salutem  pro  objecto  habens,  in  carne 
fundatur  et  in  carnem  desinit;  erga  omnes  simus  aequales 
i.  e.  urbani,  humiles,  benigni,  affabiles,  obsequiosi; 

6.  hinc  absit  omnis  machiavellica,  dolosa,  subdola, 
astuta,  vulpina  ac  simulata  agendi  et  loquendi  ratio;  sed 
veritatem  in  corde  et  ore  cum  sale  prudentiae  proferentes, 
columbinam  sectemur  simplicitatem; 

7.  maxima  habeatur  cura  observandae  pacis  ac  mutuee 
concordiae,  sine  qua,  teste  D.  Hieronymo,  monasteria  sunt 
vera  tartara,  ubi  alter  alteri  est  diabolus. 

Hinc  saepius  recolamus  et  quotidie  practice  observemus 
characteristicas  verae  caritatis  notas,  quas  D.  Paulus  recenset: 
Caritas  patiens  est,  benigna  est;  caritas  non  aemulatur, 
non  inflatur,  non  agit  perperam,  non  est  ambitiosa,  nec 

quaerit  quae  sua  sunt,  non  irritatur,  non  cogitat  malum, 
non  gaudet  super  iniquitate,  congaudet  autem  veritati: 
omnia  suffert,  omnia  credit,  omnia  sperat,  omnia  sustinet; 
(I.  Cor.  13,  4.  et  seqq.) 

8.  hac  caritate  instructi,  quaecunque  ab  aliis  aut  di- 
cuntur aut  aguntur,  simplici  ac  recta  intentione  accipiemus 
et  in  partem  meliorem  interpretabimur,  de  omnibus  bene 

sentiendo,  neminem  judicando,  nullum  contemnendo. 

■ 

9.  hinc  ulterius  in  conversatione  juxta  exemplum  D. 
Pauli  omnibus  erimus  omnia,  nimirum  quantum  salva  con- 
scientia, salva  s.  Regula  aliisque  constitutionibus  et  obli- 
gationibus status  nostri  fieri  potest,  nos  in  omnibus  accom- 
modando omnibus,  omnibus,  etiam  inferioribus  cedendo,  ac 
amore  pacis  judicium,  voluntatem,  commoditatem  ac  amorem 
proprium  libenter  abnegando,  idque  vel  maxime,  ubi  cum 
discolis,  superbis,  contentiosis,  sciolis  et  ultra  crepidam  sa- 
pientibus agendum  est;  cum  talibus  enim  pacifice  posse  con- 
versari virtutis  est  et  perfectionis. 

Haec  sunt  onera  a communitatibus  inseparabilia,  quae 
tamen  facilius  portabimus,  si  cogitemus  nec  nobis  deesse 
sphalmata,  quae  ab  aliis  patienter  portanda  sunt.  Proinde 
alte  cordi  nostro  insculpamus  illud:  Si  vis  portari , porta 

(Imit.  chr.  1.  II.  c.  3.). 

10.  denique  modestiae  memores  ac  studiosi  corpus  totum 
ad  regulas  urbanitatis  et  humilitatis  componamus,  a clamo- 
ribus, cachinnis,  scurrilitate  et  petulantia  nobis  sollicite  ca- 
veamus, praecipue  si  cum  saecularibus  aut  publice  conver- 
samur. 

II.  Tempore  et  occasione  colloquii  sequentes 
regulae  sunt  observandae: 

1.  Suppeditatur  haec  a D.  Bonaventura:  Modestiam 

debet  habere  gestus  loquentis , ut  nec  inordinate  nec  turbulenter 
inter  loquendum  membra  moveat , nec  oculorum  nutibus , labi- 
orum contractione  vel  altero  non  decenti  alterationis  modo 

vultus  honestatem  deformet !,  sed  in  eadem  vultus  constantia 
semper  permanens  severitatem  benignam  et  constantem  benig- 
nitatem praetendat  (tom.  VII.  p.  I.  c.  .20.  Spec.  disc.). 

Nunquam  igitur  plus  manibus  quam  ore  loquendum  est, 
ne  contra  civilitatis  politicae  leges  impingamus  et  nos  laten- 
tis superbiae  ac  morum  levitatis  reos  faciamus; 

2.  non  loquendum  nisi  de  rebus  seriis,  utilibus  aut  ne- 
cessariis, verba  enim  otiosa,  scurrilia  ac  risum  moventia 
damnat  tum  s.  Regula  (c.  6.)  tum  status  nostri  sanctimo- 
nia, cui  ejusmodi  histriones  ac  nugivendiculi  haud  parum 
praejudicant.  Equidem  ad  se  aliosque  exhilarandos  licet  ali- 
quando uti  eutrapelia,  sed  cavendum  ne  quid  nimis,  curan- 
dum ut  si  quid  ad  animum  recreandum  dicimus,  id  sale 
evangelicae  sapientiae  sit  conditum  aut  festiva  intelligentia 
aut  ratione.  Sales  sint  sine  dente , D.  Basii,  satyrice  irri- 
dendo, mimice  repraesentando,  amarulenter  pungendo;  hinc 

3.  omnis  locutio  nostra  sit  considerata,  matura  ac  parca, 
prout  praescribit  s.  Reg.  (c.  7.  grad.  11.).  Sapiens  enim , 
ut  ait  D.  Bonaventura,  quando  loquendum , quando  tacendum 
prudenter  considerat , ac  verba  semper  bis  ad  limam  vocat 
priusquam  ad  linguam  admittit , dum  e contra  stultus , quid- 
quid juvenilis  levitas  aut  praevalens  passio  dictat  improvide 
effutit; 

4.  a colloquiis  nostris  aibsit  ampliibologia,  restrictio 
mentailis,  duplicitas,  simulatio,  falsitas  aut  adulatio:  ubique 
eluceant  sancta  sinceritas  et  candida  simplicitas.  Ante  om- 
nia opera,  verbum  verax  praecedat  nos  (Eccli.  37,  20.); 

5.  absit  pariter  omnis  detractio,  calumnia,  contumelia, 
irrisio,  murmuratio,  aculeata  dictio  et  quidquid  alium  aut 
confundit  aut  offendit,  et  vel  maxime  caveamus,  ne  de  ab- 
sente aliquid  dicamus,  quod  ipso  praesente  diceremus  nun- 
quam. Potius  absentium  famae  consulamus,  eorum  delicta 
aut  tegendo  aut  certe  excusando; 

6.  fugiamus  vel  levissimam  umbram  superbiae,  jactan- 
tiae, ostentationis,  ne  et  apud  Deum  amittamus  meritum  et 

hominum  incurramus  despectum;  potius  de  nobis  et  nostris 
alte  sileamus; 

7.  pari  humilitate  declinemus  omnem  irreligiosam  con- 

tentionem, clamorosam  ac  pertinacem  disputationem,  ver- 
bosam litig-ationem;  opiniones  nostras  modeste,  humiliter  ac 
caritative  - proponamus,  ne  forsitan  de  lana  caprina  alter- 
cantes laedamus  caritatem  et  disputatio  nostra  fiat  mutua 
cavillatio.  Sapientis  est  cedere,  insipientis  nolle  acquiescere, 
mulieris  obg-annire;  e contra:  Honor  est  homini,  qui  se- 

parat se  a contentionibus  (Prov.  20,  3.); 

8.  sive  cum  magno  sive  cum  parvo  loquamur,  semper 
in  ore,  prout  docet  D.  Bonaventura,  verba  dulcedinem  habe- 
ant, et  omnem  ad  omnes  mansuetudinem  ostendamus; 

Hinc  sine  impetuositate  e latenti  nonnisi  indignatione 
et  impatientia  oriunda  loquamur:  quaesiti  quiete,  pacate  ac 
serena  semper  fronte  respondeamus  sine  ullo  signo  pertur- 
batae mentis,  commotae  bilis,  inordinatae  passionis,  taedii  aut 
aversionis; 

9.  vitemus  cautissime  omnem  umbram  rusticitatis  et 
inurbanitatis,  et  eos  quibuscum  loquimur,  pro  suo  quolibet 
statu  ac  dignitate  congruo  honore  prosequamur; 

10.  nunquam  denique  in  aliorum  verba  et  discursus 
immodeste  nos  ingeramus,  eos  interrumpendo  aut  inepta  ac 
insulsa  sive  narratiuncula,  sive  crisi,  sive  contradictione  in- 
tercipiendo. Imo  praesentibus  senioribus,  viris  spectatis  aut 
doctis  usque  ad  interrog-ationem  taceamus  juxta  praescriptum 
s.  Reg*.  (c.  7.  grad  9.). 

III.  In  Refectione  corporali  sequentes  obser- 
vandi sunt  canones  modestiae,  quos  omnes  synoptice  com- 
plectitur illa  D.  Pauli  reg-ula: 

1.  Sobiie,  pie  et  juste  vivamus  in  hoc  saecula  (Tit. 
2,  12.);  sobrie , quoad  quantitatem  et  qualitatem,  quam 


utramque  nunquam  gmlae  voluptas,  sed  sola  vitam  viresque 
ad  servitium  divinum  conservandi  necessitas  mensuret; 

jie,  per  meritoriam  mortificationem  ac  bonam  intenti- 
onem toties  sub  refectione  renovandam  quoties  sese  cibi 
potusque  delectatio  subdole  insinuat; 

juste,  non  solum  cuilibet  portionem  suam  relinquendo, 
sed  sibi  semper  viliora  seligendo  ac  in  solatium  pauperum 
hinc  inde  aliquid  sibi  subtrahendo; 

2.  nunquam  accedamus  ad  refectionem  corporalem,  quin 
saltem  transeundo  salutemus  augustissimum  Altaris  Sacra- 
mentum, ab  hoc  pane  supersubstantiali  efflagitando  supernam 
benedictionem  contra  gulae  illecebras; 

3.  ante  et  post  mensam  in  summo  silentio,  corpore  ad 
omnes  religiosae  modestiae  ac  humilitatis  leges  composito 
in  compunctione  cordis  conversemur  in  refectorio; 

4.  mensae  assideamus  semper  corpore  nec  nimis  elato, 
nec  nimis  depresso,  ex  omni  parte  libero,  cubitis  aut  bra- 
chiis mensae  non  innitentes,  nec  pedes  aut  genua  ad  invicem 
imponentes,  ac  praecipue  rigorosam  oculorum  ac  oris  custo- 
diam observemus  ita,  ut  nullius  musitatio  aut  vox  nisi  solius 
legentis  audiatur  (s.  Reg.  c.  35.); 

5.  cibus  capite  detecto  et  inclinato  in  signum  gratitu- 
dinis  et  reverentiae  debitae  inservientibus,  in  quibus  Angelos 
vel  ipsum  Angelorum  Dominum  respicimus,  accipiamus,  nec 
in  eos  statim  involemus,  sed  interposita  repetitae  intentionis 
mora;  nunquam  utamur  digitis,  ubi  cochleari,  fuscinula  aut 
cultro  uti  possumus;  atque  haec  ipsa  instrumenta  mensalia 
ad  praecavendam  proxime  assidentium  nauseam  et  observan- 
dam munditiem  exteriorem,  sedulo  purgemus  primitus  quidem 
pane,  tum  vero  mantili,  nunquam  tamen  mappa; 

6.  caveamus  ne  nimis  ardenter,  avide  et  festinanter, 
sonore  aut  nimis  diducto  ore  manducemus:  tractim,  tarde 
ac  modeste  comedendum  est,  et  dum  adhuc  masticamus  pro 
alio  bolo  manum  extendere  signum  est  voracitatis  religiosum 
maxime  dedecentis; 

7.  dum  corpus  reficimus  animam  pascamus  lectione 
mensali,  communione  spirituali,  repetita  intentione  ac  preci- 
bus jaculatoriis; 

8.  si  quis  defectus  vel  in  quantitate  vel  in  qualitate 
praecipue  si  is  rarius  contingat,  caveamus  nobis  a murmu- 
ratione, sed  veluti  operarii  mali  et  inutiles  omni  vilitate  et 
extremitate  simus  contenti,  memores  juratae  paupertatis  ac 
tam  necessariae  mortificationis; 

9.  vel  maxime  autem  temperantiae  studeamus,  ubi  cum 
aut  coram  saecularibus  reficimur,  nec  aliorum  seu  exemplis 
seu  principiis  eo  nos  adduci  patiamur,  ut  in  nos  quadret 
illud:  Sacerdotes  et  prophetae  (i.  e.  confessarius  et  parochus) 
nescierunt  prae  ebrietate,  absorpti  sunt  a vino,  erraverunt 
in  ebiietate,  nescieiunt  videntem,  ignoraverunt  judicium 
(Is.  28,  7.);  proh!  quale  hoc  foret  scandalum  in  oculis  sae- 
cularium. 

IV.  In  Dormitorio  sequentia  sunt  servanda  regu- 
laris disciplinae  puncta: 

1.  In  eodem  observetur  strictissimum  silentium  tum 
erga  saeculares  tum  erga  confratres,  prouti  expresse  praescri- 
bit s.  Reg.  (c.  22.);  contra  quam  legem,  utpote  pro  conser- 
vanda disciplina  regulari  absolute  necessariam,  nullus  dari 
potest  validus  superiorum  consensus  sive  tacitus  sive  expres- 
sus, multo  minus  aliqua  praescriptio  aut  consuetudo. 

Quin  imo  taciturnitatis  hujus  violatio  vix  unquam  a 
peccato  veniali  excusari  potest,  et  si  sit  frequens,  valde  pro- 
terva, ac  notabili  tempore  continuata,  ob  intervenientem 
virtualem  s.  Regulae  contemptum,  ne  a peccato  quidem  mor- 
tali immunis  erit; 

2.  propter  hujus  taciturnitatis  gravitatem  aeque  ac  cari- 
tatem fraternitatis,  quae  alteri  qualecunque  incommodum 
causare  perhorrescit,  in  dormitorio  evitetur  omnis  strepitus 
in  claudendis  et  aperiendis  januis,  in  ascendendo  et  descen- 

dendo  per  scalas,  et  juvenilis  cursus,  etiam  tunc  quum  festi- 
nandum est,  ne  unquam  scurrilitas  inveniat  fomitem; 

3.  in  eodem  aeque  ac  quibuslibet  - claustri  ambulacris 
cura  habeatur  maxima  munditiei,  ejuscemodi  enim  patulae 
sordes  jure  suspectos  reddunt  superiores  quidem  negligentiae, 
subditos  vero  incuriae; 

4.  denique  ubicumque  nobis  obviaverit  superior  aut  se- 
nior illam  ei  reverentiam  exhibeamus,  quam  praescribit  s. 
Regula  (c.  63.). 

V.  Denique  in  Cella  sequentes  praescribit  leges 
disciplina  regularis: 

1.  Cella  sit  munda  et  nullibi  sputis  vel  aliis  faecibus 
maculata;  in  illa  supellex,  vestes,  libri  ordinate  et  concinne 
sint  dispositi,  lectus  decenter  compositus  et  tam  cellae  janua 
quam  cistae  et  arculae  adposita  clavi  superiori  pateant  semper; 

2.  in  cella  etiam  remotis  arbitris  degentes  ob  reveren- 
tiam praesentis  Numinis  decentissimum  ac  modestissimum 
semper  observemus  corporis  situm; 

3.  in  cella  nihil  omnino  habeatur,  nisi  quod  superior 
expresse  dederit  aut  concesserit,  nihilque  quod  vanitatem, 
superfluitatem  aut  sensibus  blandientem  commoditatem  re- 
doleat, utpote  cum  statu  paupertatis  et  poenitentiae,  quam 
profitemur,  minime  compatibile; 

4.  in  lecto  semper  bene  tecti,  caste  et  verecunde  com- 
positi et  saltem  sacro  Ordinis  nostri  scapulari  induti  jace- 
amus, et  plus  semper  castitati  quam  commoditati  tribuamus; 

5.  sine  expressa  superioris  licentia  nullus  alterius  cel- 
lam unquam  ingrediatur,  multo  minus  in  cellis  privata  in- 
stituantur conventicula  et  omnium  minime  scandalosae  com- 
potationes, quae  obedientiam,  paupertatem,  silentium  disci- 
plinamque regularem  penitus  evertunt,  saeculares  scandalizant, 
pacem  et  concordiam  dissipant,  et  pretiosissimum  tempus 
pessime  dilapidant; 

6.  si  quid  ab  alio  petere  necesse  est,  id  fiat  paucis  ver- 
bis, submissa  voce  et  aperta  janua,  praemissa  salutatione: 
Laudetur  J esus  Christus  ac  si  superior  est : Benedicite. 

Hm  sunt  regulae  quibus  nota  fieri  debet  modestia  nostra 
omnibus  hominibus,  ut  simus  spectaculum  jucundum  Deo, 
gratum  angelis,  sedificatorium  hominibus. 

Nihil  proinde  quod  in  hac  secunda  Tyrocinii  parte  dic- 
tum est,  utut  vobis  F.  F.  Tyrones,  minimum  videatur,  pro- 
tervo supercilio  despicite,  nihil  laxa  conscientia  negiigite. 

Grandi  oblig*ationi  tendendi  ad  religiosam  perfectionem 
aliter  satisfacere  poteritis  nunquam,  nisi  in  operibus  vestris 
quotidianis  fueritis  praecellentes.  Tales  eritis  si  omnia, 
quae  in  hac  parte  edocti  estis,  peregeritis;  has  si  negiigitis, 
omnia  agendo  nihil  agitis,  quia  Deus  non  tam  pensat  verba, 
quam  adverbia,  nec  multa  egisse,  sed  omnia  bene  fecisse 
sanctitatis  compendium  est. 

PARS  TERTIA. 


CAPUT  I. 

De  Statu  Religioso. 

§ 1.  De  Notione  Status  religiosi. 

Status  religiosus  est  status  hominum  ad  perfectionem 
acquirendam  perpetuo  tendentium  et  quidem  per  tria  vota 
paupertatis,  castitatis  et  obedientice,  emissa  secundum  regulam 
quandam  determinatam  in  religione  approbata  ab  Ecclesia. 

Dicitur: 

1.  Status,  i.  e.  stabilis  quaedam  vitae  ratio  fundata  in  votis 
solemnibus  et  perpetuo  oblig-antibus; 

2.  hominum  utique  fidelium;  etenim:  Sine  fide  impossibile 
est  placere  Deo  (Hebr.  11,  6.);  hinc  infidelium  irrita 

esset  professio; 

3.  ad  perfectionem  acquirendam  tendentium,  quae  est  finis 
principalis  status  religiosi;  status  religiosus  nondum  est 
status  perfectionis  acquisitae,  qualis  est  status  episcopa- 
lis, sed  status  acquirendae  perfectionis; 

4.  perpetuo  tendentium : In  eo  enim  instanti,  ait  D.  Bernar- 
dus,  quo  Religiosus  non  progreditur  in  via  perfectionis, 
regreditur  ; 

5.  per  tria  vota  paupertatis,  castitatis  et  obedientice ; vel 
unico  ex  his  votis  deficiente  status  religiosus  non  habetur. 

Apte  haec  tria  vota  nuncupantur,  nam  per  haec  tria  prae- 
cipua impedimenta  perfectionis  removentur;  Omne 
quod  est  in  mundo  concupiscentia  carnis  est  et  con- 
cupiscentia oculorum  et  superbia  vitae  (I.  Joh.  2,  16). 

Per  concupiscentiam  oculorum  communiter  Pa- 
tres  intelligunt  cupiditatem  inordinatam  rerum  tem- 
poralium; certe  quanta  haec  inferat  obstacula  et  sa- 
lutis pericula  patet  ex  Matth.:  Arnen  dico  vobis, 
quia  dives  difficile  intrabit  in  regnum  coelorum  . . . 
facilius  est  camelum  per  foramen  acus  transire, 
quam  divitem  intrare  in  regnum  coelorum  (ig,  23. 
24.);  Vae  vobis  divitibus,  quia  habetis  consolatio- 
nem vestram  (Euc.  6,  24.). 

Ex  concupiscentia  carnis  quanta  pericula  salutis! 
Magis  fer  luxuriam  humanum  genus  subditur  dia- 
bolo, quam  fer  cetei'a  vitia.  (S.  Isidorus  lib.  2. 
sent.  c.  39.).  Hoc  feccatum  luxuria  Icetificat  infer - 
nmn  et  quasi  totum  mundum  trahit  ad  supplicium. 
(S.  Bernardinus  Serm.  4.  21.  de  lux.).  Demptis 
parvulis  ex  adultis  propter  carnis  vitium  pauci  sal- 
vantur. (S.  Remigius  in  epist.  ad  Rom.  relata  a 
S.  Thom.  de  Villanova). 

Per  superbiam  vitas  intelligitur  voluntas  propria, 
de  qua  ait  D.  Bernardus:  Cesset  voluntas  propria  et 
infernus  non  erit.  (Serm.  3.  in  Pasch.). 

Iam  vero  concupiscentiae  oculorum  opponitur 
paupertas;  concupiscentiae  carnis,  castitas;  superbiae 
vitae,  humilis  subjectio  et  obedientia;  ideoque  vota 
religiosa  ex  sua  natura  eid  perfectionem  conducunt. 
Disputabatur  olim  num  vota  haec  substantialia  status, 
religiosi  solemnia  esse  debeant,  an  sufficiant  vota 
simplicia,  dummodo  ex  parte  voventis  veram  impor- 
tent immobilitatem,  ut  sponte  sua  non  possint  rece- 
dere a promissione  sua,  etiamsi  ex  parte  religionis 
acceptantis  omnimodo  talis  immobilitas  non  adsit, 

quae  probrie  est  differentia  inter  vota  simplicia  et 
solemnia. 

Talia  vota  simplicia  sunt  prima,  quae  emmittun- 
tur  a nostris  fratribus  clericis  et  secunda  fratrum 
laicorum; 

6.  secundum  regulam  quamdam  determinatam , hinc  nomen 
regulares;  Religiosi  constituunt  integram  aliquam  com- 
munitatem, quae  stare  non  potest  sine  regrtla,  sicut  ne- 
que respublica  sine  legibus.  Hinc  Trid.  praecipit,  ut 
omnes  regulares  ad  regulam  quam  professi  sunt,  prae- 
scriptam vitam  instituant.  (Sess.  25,  c.  1.  De  Reg*.  et 
Mon.). 

Ideo  S.  Benedictus  c.  1.  Sarabaitas  reprehendit,  qui 
nulla  regnla  approbati  mentiri  Deo  per  tonsuram  nos- 
cuntur; 

7.  in  religione  approbata  ab  Ecclesia . In  Concil.  Lateran. 
Innocentius  III.  potestatem  hanc  Sedi  Apostolicae  reser- 
vavit, licet  antiquitus  fuerit  sufficiens  approbatio  me- 
diata et  tacita,  prout  patet  in  religiosis  ordinibus  anti- 
quioribus S.  Augustini,  S.  Benedicti  etc. 

Corollarium : 

Religusi  nomen  sine  dubio  a religione  derivatur:  sunt 
nempe  Religiosi  vi  professionis  suae  perpetuo  oblig*ati  ad 
opera  religionis  exercenda,  ad  exactam  votorum  observan- 
tiam, laudes  divinas  die  noctuque  cantandas  aliaque  pia 
opera  et  jug*e  virutum  exercitium.  Hinc  sequitur,  quod  Re- 
ligiosi adhuc  operibus  servantes  saeculo  fidem  mentiri  Deo 
(et  hominibus)  per  tonsuram  (et  nomen)  noscuntur.  (S. 
Reg\  c.  1.). 

§ 2.  De  Dignitate  et  Excellentia  Status  religiosi. 

Statui  religioso  et  quidem  soli  proprium  est,  sua  vivendi 
ratione  imitari  vitam  non  solum  Apostolorum  sed  et  ipsius 
Christi  Domini.  Hinc  D.  Hieronymus  ait:  Christum  et 

Apostolos  primos  fuisse  religiosos . (Ep.  contra  Iovin.).  Item 
D.  Chrysostomus  (P.  1.  c.  3.  contra  monast.  vit.  vituperat.) 

Porro  finis  status  religiosi  est  praestantissimus,  media 
hunc  finem  assequendi  sunt  efficacissima;  finis  enim  est  Deo 
perfecte  servire,  eum  perfecte  amare,  continuo  laudare;  media 
sunt  vota  religiosa. 

Beatorum  conditionem  aemulatur  vita  religiosa;  quemad- 
modum illi  divinis  laudibus  et  obsequiis  semper  et  toti  sunt 
intenti,  ita  quantum  fert  fragilitas  humana  etiam  Religiosi 
ferventes.  In  rebus  humanis , inquit  S.  Laurentius  Just.,  et 
in  hac  peregrinatione  nihil  tam  efficaciter  gerit  in  se  coelestis 
patrice  imaginem , quam  monastica  conversatio  et  congregatio 
divino  cultui  dicata . (De  monte  perf.  c.  6.)  Cellce  et  coeli 
habitatio  cognata  sunt , quia  sicut  coelum  et  cella  ad  invicem 
habent  cognationem  nominis  sic  et  pietatis . (D.  Bernardus 

ad  fratres  de  monte  Dei).  Idem  mellifluus  Doctor  (in  hom. 
de  quaerent,  bon.  marg.  c.  7.):  Religionem  aliquem  approba- 
tum statum  vocat , in  quo  homo  vivit  purius , cadit  rarius , 
surgit  velocius , incedit  cautius , irroratur  f requentius,  quiescit 
securius , purgatur  citius , moritur  confidentius , remuneratur 
copiosius . Sententia  fecundissima  et  consideratione  dignis- 
sima. 

Corollaria : 

1.  Deo  gratias  debemus  maximas,  quod  nos  ad  statum  reli- 
giosum vocavit:  Quis,  quem,  ad  quid  vocavit? 

2.  gratitudinem  nostram  erga  Deum  melius  demonstrare 
non  possumus,  quam  sancte  i.  e.  secundum  statum  no- 
strum religiosum  vivendo; 

3.  quam  indigne  de  statu  suo  Religiosi  illi  sentiunt,  qui 
jugum  religionis  crucem  putant  intollerabilem;  vivunt 
ideo  male  contenti  et  evadunt  tandem  apostatae; 

4.  status  religiosi  dignitatem  et  emolumenta  saepe  perpen- 
damus, ut  amore  erga  eum  accendamur.  Hunc  amorem 
etiam  opere  ostendere  juvat: 

a)  Vestem  religiosam  reverenter  osculari,  quoties  indui- 
tur vel  exuitur; 

/5)  ex  horis  canonicis  unam  designare  ad  agendas  Deo 
gratias  pro  beneficiis  vocationis,  item  ad  impetrandum 
donum  perseverantiae; 

y)  vota  religiosa  nuncupata  saepius  renovare; 
o)  exactissime  vivere  secundum  observantias  regulares, 
utut  exiguae  nobis  videntur;  nam  a cura  minimorum 
plerumque  maxima  status  religiosi  incrementa  depen- 
dent. 


§ 3.  De  Impedimentis  Status  religiosi. 

Impedimenta  haec  alia  sunt  dirimentia,  quae  professionem 
invalidam  reddunt,  alia  impedientia,  quae  eam  illicitam  et 
graviter  peccaminosam  efficiunt.  Impedimenta  porro  alia 
sunt  juris  divini,  alia  juris  ecclesiastici,  alia  jufis  privati 
ipsius  Ordinis. 

In  professione  religiosa  contractus  quidam  intercedit 
inter  Religiosum  et  religionem  cum  mutua  obligatione; 
quemadmodum  enim  Religiosus  vi  professionis  se  omnino 
tradit  religioni,  ita  vicissim  religio  se  obligat  ad  novum 
Religiosum  inposterum  alendum  et  sustentandum.  Jam  vero 
sicut  in  contractibus  civilibus  quibuslibet  privatis  licet  cer- 
tas apponere  conditiones  honestas,  a quibus  dependeat  valor 
contractus,  ita  integro  Ordini  licet  impedimenta  statuere, 
quibus  stantibus  religio  non  intendit  talem  acceptare  in 
membrum  congregationis;  ideoque  poterit  irritare  professio- 
nem, ubi  noverit  se  fuisse  deceptam,  vel  per  subdolam  et 
culpabilem  vel  etiam  inculpabilem  occultationem  talis  im- 
pedimenti. 


Impedimenta  dirimentia  Juris  Divini  naturalis  sunt: 

1.  Defectus  perpetuus  usus  rationis.  Si  quis  ad  tempus 
hoc  defectu  laboraret,  praecipue  si  longiora  haberet  rectae 
rationis  intervalla,  valide  profiteretur,  dummodo  tem- 

pore  professionis  et  per  annum  probationis  eumque  con- 
tinuum sui  compos  fuerit,  licet  minime  congruum  sit, 
hujusmodi  homines  ad  professionem  admittere,  sicut 
etiam  nimium  melancholicos,  hypochondriacos,  furiosos 
et  eos,  qui  modico  haustu  vini  statirn  usu  rationis  pri- 
vantur, utpote  qui  homines,  experientia  teste,  bono  com- 
munitatis plurimum  obsint. 

2.  impotentia  ad  servanda  regularia  statuta  saltem  essen- 
tialia ac  praecipua  accidentalia.  Hoc  impedimento  labo- 
rant senes  nimis  decrepiti  vel  adeo  infirmi,  ut  spes  nulla 
affulg-eat  sanitatis. 

3.  conditio,  si  quis  nempe  non  est  sui  juris,  sed  titulo' 
quocumque  oneroso  justitiae  est  obstrictus  alteri.  Ingres- 
sus enim  in  relig-ionem,  et  multo  magus  professio,  debet 
essensialiter  esse  de  bono  meliori,  qualis  non  esset,  si 
cum  damno  tertii  esset  conjuncta.  Porro  professio  est 
libera  sui  oblatio;  jam  vero  nemo  potest  libere  se  offerre, 
qui  de  se  libere  disponere  non.  potest. 

Corollaria : 

1.  Conjugas,  consummato  matrimonio,  sine  consensu  alterius 
relig-ionem  neque  ingredi  neque  profiteri  possunt.  Matri- 
monio rato,  sed  non  consummato,  bimestre  conceditur 
ad  deliberandum,  intra  quod  tempus  unus  conjuguim  re- 
lig-ionem ingredi  et  profiteri  potest,  altero  non  consen- 
tiente, imo  invito; 

2.  qui  defloravit  virgunem  cum  promissione  matrimonii, 
licet  animo  ficto  sit  facta,  tenetur  eam  ducere,  saltem 
si  paris  sit  conditionis  et  alia  satisfactione  nolit  esse 
contenta. 

Aliud  dicendum  est  de  sponsalibus,  quibus  tacita  con- 
ditio adjecta  praesumitur:  nisi  statum  religiosum  amplexus 
fuero;  pariter  prohibentur  a susceptione  habitus 

3.  aere  alieno  gravati  in  saeculo  permanentes  per  bre- 
vius tempus,  puta  infra  biennium  vel  triennium, 

obligationi  suae?  satisfacere  possint.  Sin  autem  nec 
actu  habeant,  nec  probabiliter  in  futuro  sint  habi- 
turi, unde  solvere  debita  possint,  tenentur  facere  quod 
possunt;  ergo  cedere  bona  sua  creditoribus,  et  sic  licite 
religionem  ingredientur,  eximente  eos  impossibilitate 
ad  ulteriora.  (Cfr.  D.  Thom.  2.  2.  q.  189  art.  6 ad  3.) 
Ex  Constitutione  tamen  Sixti  V.  non  possunt  licite  ad- 
mitti ingenti  aere  alieno  gravati; 

4.  prohibentur  ii  quibus  obligatio  incumbit  sublevandi 
egestatem  parentum.  Est  communis  sententia  Docto- 
rum non  esse  licitum  filio  paitrem  aut  matrem  in  ex- 
trema aut  etiam  in  gravi  necessitate  relinquere,  ut 
monasterium  ingrediatur,  imo  docent  teneri  filium,  etiam 
professione  facta,  monasterium  relinquere,  sive  bene- 
ficium saecularizationis  petere,  si  ejus  parentes  in  ex- 
trema necessitate  inveniuntur,  ac  desit  aliud  medium 
illis  subveniendi.  Similiter  dicendum  est  si  fratres  aut 
sorores  aut  filii  in  extrema  necessitate  versentur,  nec 
alium  quemquam  habent,  qui  eisdem  succurrere  ex  ju- 
stitia teneatur. 

Seclusa  tali  inopia  parentum  filii  post  annos  puber- 
tatis, vel  invitis  parentibus  impediri  non  possunt,  quo- 
minus religionem  amplectantur; 

5.  qui  voto  ingrediendi  ordinem  severiorem  obligatus  est; 
ideo  in  mitiore  invalide  profiteretur,  quia  professio  esset 
in  praejudicium  voti  praecedentis,  ideoque  non  esset  de 
•bono  meliori. 

Impedimenta  dirimentia  juris  Ecclesiastici  sunt: 

1.  Episcopatus;  episcopus  scilicet  non  potest  ingredi  reli- 
gionem sine  consensu  summi  Pontificis; 

2.  defectus  aetatis;  nemo  censetur  habilis  ad  vota  simplicia 
emmittenda  ut  Clericus,  nisi  annum  aetatis  suae  decimum 
sextum;  neque  ut  Conversus  ad  vota  perpetua,  nisi  an- 

num  vigesimum  primum  expleverit  (Ex  priv.  spec.  Cong. 
Am.  Cass.); 

3.  defectus  libertatis  sufficientis;  tollitur  autem  haec  liber- 
tas vi,  dolo  vel  metu  gravi  injuste  incusso.  Novitiatus 
tamen  hoc  modo  absolutus  validus  est.  Valide  ergo 
talis  Novitius  poterit  profiteri,  si  independenter  a metu 
vel  dolo  sponte  sua  admissionem  ad  professionem  petat. 

Ut  metus  sit  impedimentum  dirimens  requiritur: 

1.  Ut  sit  gravis,  cadens  in  virum  constantem; 

2.  injuste  ab  extrinseco  incussus; 

3.  incussus  in  hunc  finem,  ut  alter  ingrediatur  religionem; 
secus  metus  gravis  esset  occasio  professionis,  non  vero 
causa  necessaria  impellens  ad  eam.  Etiam  metus  reve- 
rentialis,  si  gravis  sit  et  conjunctus  cum  verbis  vel 
signis  grave  malum  comminantibus,  irritat’  professionem, 
non  vero  simplex  metus  reverentialis,  ne  facilior  ape- 
riatur via  tepidis  Religiosis  et  male  contentis  Monia- 
libus  reclamandi  contra  professionem,  cum  maximo  pro- 
priae conscientiae  detrimento. 

Religiosus  ex  metu  gravi  vel  cum  alio  impedimento 
dirimente  professus  intra  quinquennium  a die  professio- 
nis causas  nullitatis  coram  superiore  et  Ordinario  afferre 
potest,  quo  tamen  tempore  elapso,  quin  reclamaverit, 
licet  potuisset,  non  audietur  amplius.  Tali  Religioso 
nifcil  restat,  nisi  ut  liberum  praestet  consensum  in  pro- 
fessionem religiosam,  vel  dispensationem  obtineat,  quod 
etiam  ab  illo  Religioso  faciendum  esset,  qui  voluntarie 
professionem  suam  fecisset  nullam  ob  defectum  consen- 
sus, quem  ipse  tamen  pro  foro  externo  probare  non 
posset;  in  utroque  enim  casu  pro  foro  externo  professio 
praesumitur  valida.  (Trid.  sess.  25.  cap.  19,  De  Regul. 
et  Monial.) 

Impedimenta  impedientia,  imo  ex  parte  dirimentia,  in  Congregatione 
nostra  ex  tacito  saltem  consensu  et  consuetudine 

hactenus  recepta  sunt: 

1.  Sponsalia  carnaliter  consummata; 

2.  ecclesiastica  censura; 

3.  origo  ex  thoro  illegitimo; 

4.  crimen  publicum  et  infamans; 

5.  defectus  corporis  notabilis,  vel  infirmitas  gravis; 

6.  omne  id,  per  quod  monasterio  grave  damnum  evenire 
potest. 

Admittuntur  ergo  Novitii  ad  professionem  tacita  hac 
conditione,  si  nullum  intercedat  hujusmodi  impedimentum. 
Habent  ergo  Novitii  gravem  obligationem  hujusmodi  impe- 
dimentum mature  manifestandi,  ne  monasterium  damnum 
capiat  et  professio  nullitatis  periculo  exponatur.  In  dubio 
standum  erit  judicio  Religionis,  quae,  si  velit  esse  contenta 
membro  laboranti  defectu  aliquo,  dummodo  non  sit  impedi- 
mentum substantiale  et  irritans  ex  jure  communi,  quod 
religio  mutare  non  potest,  valida  erit  professio. 

Ut  revalidetur  professio,  quae  ab  initio  ex  aliquo  defectu 
fuit  nulla,  requiritur  ut  qui  novum  praestet  consensum,  sciat, 
professionem  primani  fuisse  invalidam,  vel  certe  ita  sit 
animo  comparatus,  ut  professionem  suam  velit  esse  validam, 
etiamsi  fortasse  ob  aliquam  causam  ab  initio  non  fuisset 
valida. 

% 

§ 4.  De  Intentione  amplectentibus  Statum  religiosum 

necessaria  vel  perutili. 

Duplicem  finem  Religiosi  distinguere  oportet,  alterum 
principalem,  qui  est  Deo  in  hac  vita  perfecte  servire  et  in 
altera  vita  ad  beatificam  Dei  visionem  pervenire,  alterum 
minus  principalem,  qui  varius  esse  potest: 

1.  Ut  Religiosus  poenitentiam  agat  et  pro  peccatis  prae- 
teritis congrue  satisfaciat;  si  enim  peccata  eleemosynis 

redimuntur  (Dan.  4,  24.)  quanto  magis,  si  quis  statum 
religiosum  amplectens  omnibus  renuntiat; 

2.  ut  scandala,  quas  male  vivendo  prsebuit,  tollat  et  re- 
paret; 

3.  ut  non  solum  perfectioni  su;e  sed  et  aliorum  hominum 
saluti  aliis  conjunctus  certius  et  efficacius  prospicere 
possit. 

Corollaria : 

Hinc  peccant  contra  religionem  et  justitiam, 

1.  qui  ex  respectu  et  inordinato  amore  parentum,  consan- 
guineorum, ex  desiderio  vitam  commodam  degendi;  ex 
solicitudine  circa  victum  et  vestitum,  ex  ambitione  offi- 
cia honorifica,  dignitates  etc.  adipiscendi  religionem  in- 
grediuntur; agunt  enim  contra  finem  status  religiosi  et 
contra  intentionem  fundatorum; 

2.  si  Novitius  ex  nullo  fine  bono  vel  ex  motivis  inordina- 
tis statum  religiosum  amplexus  est; 

3.  Novitii,  qui  sine  ulla  spiritus  renovatione  circa  id  unum 
sunt  solliciti,  ut  exterius  Novitiatum  peragant,  sicque 
correctiones  sui  superioris  effugiant,  et  ad  professionem 
admittantur,  in  re  gravissima  Ordinem  et  superiorem 
decipiunt,  et  aliquando  sibi  et  aliis  erunt  onus  intole- 
rabile. 

CAPUT  II. 

De  Perfectione  religiosa. 

§ 1.  De  Essentia  Perfectionis  religiosae. 

Perfectio  christiana  in  vera  Dei  caritate  est  consti- 
tuenda: 

Super  omnia  autem  haec,  caritatem  habete,  quod  est 
vinculum  perfectionis.  (CoL  3,  14.)  Finis  autem  prae- 
cepti est  caritas  (I.  Tim.  1,  5.);  sed  finis  caritatis  est  per- 
fectio; erg-o  perfectio  in  caritate  consistit.  Plenitudo  legis 
est  dilectio.  (Rom.  13,  10.)  Hinc  D.  Tliomas:  Secundum 
caritatem  specialiter  attenditur  perfectio  christiance  zntee . (2.  2. 
qu.  184.  art.  1.  in  corp.)  Ita  sentiunt  communiter  Ss.  Patres 
et  vitae  spiritualis  magdstri.  Dixi  perfectionem  in  caritate 
consistere,  utique  habituali  sed  non  illa  sola  quae  per  mo- 
dum habitus  per  Spiritum  Sanctum  in  cordibus  nostris  dif- 
funditur et  parvulis  etiam  in  Baptismo  infunditur,  quin  ex 
eo  perfecti  denominentur;  sed  perfectio  potius  consistit  in 
incremento  illius  habitus  caritatis  infusae,  quod  per  repetitos 
actus  caritatis  vel  elicitos  vel  imperatos  successive  compara- 
tur et  voluntatem  inclinat  et  roborat  ad  similes  actus  per 
gratiam  actualem  producendos.  Ab  hac  perfectione  com- 
muni, perfectio  relig-iosa  in  hoc  tantum  differt,  quod  ad 
hujusmodi  augmentum  caritatis  infusa  acquirendum,  media, 
quae  statui  religroso  sunt  propria,  adhibentur. 

Corollaria: 

1.  perfectio  relig-iosa  nequaquam  in  altis  illuminationibus 
aut  raptibus  nec  in  affectuum  suavitate  vel  solatiis 
spiritualibus  consistit;  neque  hi  affectus  sunt  semper 
effectus  inhabitantis  alicujus  solidae  caritatis,  sed  potius 
sensibilis  teneritudinis  ac  suavitatis,  quam  amor  pro- 

prius  saepe  affectat,  ut  sibi  satisfaciat,  quod  tunc  certe 
accidit  quum  subtractis  ejusmodi  solatiis  in  exercitiis 
spiritualibus  et  bonis  operibus  negligentes  evadimus. 
Contra  religiosa  perfectio  consistere  potest  cum  habi- 
tuali ariditate  ac  desolatione  (ab  acedia  bene  distingu- 
enda) ut  Sanctorum  probant  exempla,  quod  bene  notent 
homines  pusillanimes  et  scrupulosi.  Verus  amator  prae- 
cipue ex  operibus  propriae  voluntati  contrariis  dignos- 
citur; 

2.  perfectio  religiosa  non  consistit  in  castigatione  corpo- 
ris, abnegatione  sui  ipsius  et  austeritate  vitae,  nec  in 
desiderio  multa  sustinendi  adversa  pro  Deo,  licet  ordina- 
rie sint  effectus  et  signa  caritatis  et  perfectionis;  e con- 
tra nullam  vel  tenuissimam  caritatem  se  habere  probant 
illi  delicatuli,  qui  amore  Dei  nihil  subire  volunt  diffi- 
cultatis et  minimam  fugiunt  sui  abnegationem; 

3.  perfectio  religiosa  denique  non  consistit  in  multis  et  pro- 

lixis precibus  et  exercitiis  piis,  licet  sint  media  ad  acquiren- 
dam perfectionem  aptissima  et  omnino  necessaria.  Quodsi 
cum  judicii  et  voluntatis  pertinacia  conjuncta  sint  et 
aliis  tum  officii  tum  obedientiae  operibus  praeferantur, 
perfectionem  impediunt  plurimum  et  inter  opera  religio- 
nis spuriae  sunt  ableganda.  Melior  est  obedientia  quam 
victimae  ! (I.  Reg.  15,  22.) 

§ 2.  *De  Natura  Caritatis,  in  qua  consistit  Perfectio  religiosa. 

Caritas  duplici  sensu  accipi  potest,  intensive  et  exten- 
sive aut,  ut  alii  dicunt,  intrinsece  et  extrinsece.  Per  cari- 
tatem intensive  perfectam  intelligitur  caritas  fervida,  quae 
quo  plures  gradus  fervoris  habet  (veluti  aquae  calor)  eo  erit 
intensive  perfectior;  haec  caritas  efficit,  ut  quaelibet  opera 
virtutis  facile , prompte  ac  delectabiliter  faciamus.  Caritas  ex- 
tensive perfecta  denominatur  ab  adminiculo  virtutum,  quas 
habet  concomitantes,  quae  quo  plures  et  excellentiores  fue- 

rint  eo  extrinsece  perfectior  caritas  supponitur.  Caritas 
in  quocunque  gradu  minimo  vel  intensa  vel  extensa  est 
donum  Dei  supernaturale.  Haec  tamen  caritas,  utpote 
quae  cum  magma  in  bonis  operibus  exercendis  difficultate 
multis  imperfectionibus  et  habitibus  pravis  conjuncta  esse 
possit,  hominem  non  denominat  vere  perfectum.  Perfectio  reli- 
giosa non  requirit  caritatem  intensive  perfectam,  sed  sufficit  ad 
illam  caritas  appretiative  et  aliquo  modo  extensive  perfecta. 
Quis  ergo  nos  seperabit  a caritate  Christi?  tribulatio,  an 
angustia,  an  fames  ....  Certus  sum,  quia  neque  mors,  neque 
vita.  . . . potest  nos  separare  a caritate  Dei!  (Rom.  8,  35.) 
En  caritatem  appreciative  perfectam  ! et  caritas  patiens  est, 
benigna  est,  caritas  non  aemulatur,  non  agit  perperam, 
non  inflatur  ,etc.  (I.  Cor.  13,  4.)  En  caritatem  extensive 
perfectam  ! 

Corollaria : 

1.  Ad  perfectam  caritatem  religiosam  per  gradus  ascendi- 
tur; hinc  alia  est  caritas  incipientium,  quse  movet  ad 
extirpanda  peccata  per  poenitentiam  et  eliminanda  vitia 
per  mortificationis  exercitium;  alia  est  caritas  pro- 
ficientium, quae  sollicitum  reddit  de  virtutibus  im- 
plantandis ; alia  caritas  perfectorum,  quae  excitat 
ad  Deum  summe  amandum  eique  adhaerendum  continuo 
per  actus  caritatis  tum  imperatos  tum  elicitos ; 

2.  tepiditas  habitualis  non  est  compatibilis  cum  perfectione 
religiosa  et  cum  fine  status  religiosi,  ideoque  graviter 
est  peccaminosa ; 

3.  long*e  absunt  a perfectione,  qui  peccata  quidem  mortalia 
evitant,  de  venialibus  vero  parum  sunt  solliciti  et  ten- 
tationibus  negiig*enter  resistunt. 

CAPUT  III. 


De  gravi  Obligatione  Religiosorum  tendendi  ad  Perfectionem. 

§ 1.  Num  Religiosi  debeant  esse  actu  perfecti. 

Consentiunt  ascetae  Religiosos  non  esse  oblig-atos,  ut 
actu  sint  perfecti.  D.  Thomas  expresse  dicit:  Ille , qui 

statum  religionis  assumit , non  tenetur  habere  perfectam  cari- 
tatem, sed  tenetur  ad  hoc  tendere  et  operam  dare , ut  habeat 
caritatem  perfectam  (2,  2,  qu.  186.  art.  2.  in  corp.).  Et  me- 
rito; nam  status  religiosus  est  schola  perfectionis:  Consti- 

tuenda  ergo  est  a nobis  dominici  schola  servitii  (s.  Reg-ula 
in  Prolog*.);  sicut  erg*o  qui  scholam  ingreditur  philosophiae 
non  debet  actu  possidere  scientiam  philosophiae,  sed  ei  ope- 
ram dare,  ita  et  in  casu  nostro.  De  hoc  conatu  perfectionis 
acquirendas  Ss.  Patres  loqui  putandum  est,  cum  supponere 
videntur  Religiosum  actu  debere  esse  perfectum.  Ita  enim 
scribit  D.  Bernardus:  Indefessum  proficiendi  studium  et  jugis 
conatus  ad  perfectionem  perfectio  reputatur.  D.  Aug-ust.  dicit 
perfectum  illum,  qui  ad  ipsam  perfectionem  irreprehensibi- 
liter  currit. 

Corollaria : 

* 

1.  Aliud  est,  esse  in  statu  perfectionis,  aliud  actu  esse 
perfectum;  primum  cuivis  Religioso  convenit,  nam  nihil 
aliud  est  quam  talem  elegisse  vivendi  rationem  seu  ta- 
lem statum,  cui  annexa  est  oblig*atio  perpetuo  ad 
perfectionem  tendendi  per  evang-elica  consilia;  alterum 
vero  supponit  habere  aliquam  actu  caritatem  apprecia- 
tive  et  extensive  perfectam; 

2.  pussilanimes  et  scrupulosi  non  habent  quod  de  oblig*a- 
tione  hac  anxii  sint. 

§ 2.  Num  Religiosi  sub  peccato  gravi  ad  Perfectionem 
religiosam  tendere  obligati  sunt? 

In  genere  affirmandum  videtur,  ut  elucet: 

1.  Ex  auctoritate  Ss.  Patrum.  D.  Hieronymus:  Monachum 
in  via  sua  perfectum  esse  non  posse;  perfectum  autem 
esse  nolle  delinquere  est . (Epist.  ad  Heliodor.)  (Verbum 
delinquere  apud  Patres  peccatum  grave  significat.)  D. 
Caesarius:  Venire  quidem  ad  eremum  (seu  ad  statum  reli- 
giosum) summa  perfectio  est , non  perfecte  in  eremo 
vivere  summa  damnatio  est  (hom.  29.); 

2.  ex  communi  sententia  Theologorum,  quos  recenset  San- 
chez  1.  6.  decalog. ; 

3.  ex  ratione:  Perfectio  est  finis  status  religiosi;  sed  quis- 

que obligatur  tendere  ad  finem  status  sui  assequendum, 
haec  enim  est  summa  officiorum  sui  status.  Porro:  vota 
religiosa  servare  est  tendere  ad  perfectionem;  liinc  Chri- 
stus: Si  vis  perfectus  esse,  vade,  vende  quae,  habes 

etc.  (Matth.  19,  21.)  sed  ad  servanda  vota  Religiosus 
graviter  obligatur,  ergo  etiam  ad  perfectionem  acqui- 
rendam. Sub  professione  monastica  scandere  perfectionis 
excelsa  promisimus.  (D.  Bernard.)  Tu  perfectum  te 
fore  pollicitus  es;  Dominum  fefellisti , si  perfectus  non 
cs!  (D.  Hieron.  ad  Heliod.) 

Corollaria : 

1.  Tendentia  perfectionis  acquirenda?  debet  esse  seria  et 
efficax,  ideoque  omnino  rejicienda  sunt  laxa  quorundam 
dictamina,  qui  sibi  aliisque  persuadere  videntur,  quod 
sterilis  quaedam  intentio  ac  animus  otiosus  tendendi  ad 
perfectionem  sufficiat,  ita,  ut  tamdiu  Religiosum  suae 
conscientiae  satisfacere  putent,  quamdiu  retineat  ani- 
mum tendendi  ad  perfectionem,  etsi  nunquam  vel  certe 
perraro  tantum  manus  operi  admoveat; 

2.  ad  excitandum  in  nobis  fervorem  spiritus  valde  conducit 
quotidiana  hujus  gravis  obligationis  consideratio  vel 

illius  D.  Bernardi  effati  recordatio:  B emar  de,  ad  quid 
venisti? 

3.  gravis  porro  datur  obligatio  cognoscendi  non  solum 
finem  status  religiosi,  sed  etiam  media  ad  hunc  conse- 
quendum necessaria  vel  opportuna.  Ideoque  Novitii 
doctrinam  asceticam  bene  addiscant  et  practice  exerceant, 
secus  ignorantia  utpote  culpabilis  eos,  votis  aliquando 
nuncupatis,  minime  excusabit. 

§ 3.  In  quo  consistat  gravis  Obligatio  tendendi  ad  Perfectionem. 

Obligatio  ista  in  hoc  consistit,  ut  Religiosus  continuo  effi- 
cacia et  opportuna  seu  professioni  seu  regulae  suae  confor- 
mia media  adhibeat  ad  finem  status  religiosi  consequendum. 
Ideoque  obligatio  tendendi  ad  perfectionem  non  est  proprie 
distincta  ab  obligatione  servandi  vota  et  observantias 
regulares.  Ita  dicunt  plerique  Theologi  contra  paucos. 
D.  Thomas : Status  religiosus  est  exercitium  ad  perfectio- 

nem perveniendi , ad  quam  aliqui  pervenire  nituntur  diversis 
exercitiis  (2,  2.  q.  art.  2,  186).  In  fine  asserit  Religiosum  non  te- 
neri ad  omnia,  quibus  pervenitur  ad  perfectionem,  sed  ad  illa , 
quce  determinate  sinit  taxata  secundum  regulam , quam  profes- 
sus est.  Christiani  sacculares  obligantur  ad  perfectionem 
statui  suo  convenientem  ; omnibus  enim  dictum  est:  Estote 

ergo  vos  perfecti,  sicut  et  Pater  vester  coelestis  perfec- 
tus est  (Matth.  5,  48.);  sed  saeculares  huic  obligationi  satis- 
faciunt servando  praecepta  Dei;  ergo  a pari  Religiosus  satis- 
facit praecepto  tendendi  ad  perfectionem  servando  vota  et 
regulam;  secus  Religiosus  votum  violans  duplex  peccatum  com- 
mitteret, contra  votum  nempe  et  contra  perfectionem,  quod 
nemo  dixerit. 

Corollaria : 

1.  Profectus  noster  et  perfectio  in  eo  consistit,  ut  opera 
nostra  quotidiana  et  exercitia  spiritualia  bene  perfe;cte- 
que  peragamus.  Haec  est  differentia  inter  bonum  et  per- 

fectum  Religiosum  et  inter  tepidum,  non  quod  ille  plura 
vel  alia  agat,  quam  bic,  sed  quod  perfectius  opera  sua 
peragat; 

2.  Religiosus  non  tenetur  ad  opera  supererogatoria,  attamen 
bonus  Religiosus  non  est  contentus  operibus  stricte  prae- 
ceptis, sed  ad  instar  boni  filii  Deo  placere  studet  ope- 
ribus extraordinariis  juxta  mensuram  caritatis  magis 
vel  minus  intensae,  quae  nequit  constringi  inter  limites 
strictae  obligationis; 

3.  Religiosus  a peccato  gravi  excusari  non  potest,  qui,  etsi 
servet  vota  substantialia,  de  observationibus  tamen  re- 
gulae statutorumque  parum  est  sollicitus,  eaque  passim 
transgreditur;  praeterquam  enim  quod  hic  ipse  modus 
agendi  ab  interpretativo  saltem  contemptu  regulae  ac 
statutorum  excusari  non  possit,  insuper  media  a s.  Re- 
gula ad  obtinendam  perfectionem  praescripta  non  adhi- 
bet, sicque  animo  carere  videtur  tendendi  serio  et  effi- 
caciter ad  finem  vocationis  suae.  Insuper  talis  trans- 
grediendo passim  regulam  proximo  se  exponit  periculo 
violandi  vota  substantialia.  Nec  obstat,  quod  ex  com- 
muni sententia  s.  Regula  non  obligat  sub  gravi  peccato; 
nam  licet  id  verum  sit  de  singulis  statutis  regularibus, 
nisi  transgressio  fiat  ex  contemptu  vel  concernat  vota 
substantialia  aut  praepepta  gravia  naturalia,  id  tamen 
non  ad  communem  et  habitualem  transgressionem  s.  Re- 
gulas extendi  potest; 

4.  gravis  haec  obligatio  tendendi  ad  perfectionem  utpote 
essentialis  status  religiosi,  urget  quovis  tempore  et  loco, 
in  quocunque  officio  vel  dignitate.  Imo  Religiosi  ad 
officia  publica  deputati  multo  magis  obligantur  ad  fer- 
vens studium  perfectionis,  utpote  qui  saepe  cum  homi- 
nibus saecularibus  diversi  sexus  et  conditionis  conversari 
debeant,  variis  implicati  sint  negotiis  etiam  saecularibus, 
multis  distractionibus  et  periculis  expositi;  quare  magis 

in  spiritu  debent  esse  solidati  et  perfecti.  Ideo  Ludov. 
de  Ponte  suadet,  ut  nunquam  ad  curam  animarum  as- 
sumantur, nisi  qui  perfectionem  actu  sunt  assecuti  vel 
certe  eidem  sunt  proxime  et  in  sanctitate,  quam  alios 
docere  debent,  quasi  perfecti  (1.  2,  de  christ.  homin. 
perfect.); 

5.  graviter  peccat  Religiosus  ille,  qui  pessimo  suo  exemplo 
alios  inducit  ad  vitam  pravam  vel  ad  regillae  et  disci- 
plinaris observantiae  relaxationem,  e.  g\  ut  passim  locis 
et  temporibus  prohibitis  frang-atur  silentium,  conven- 
ticula instituantur  cum  confratribus  vel  saecularibus; 
item  qui  confratres  excitat,  ut  superioribus  resistant, 
murmurationes  adjuvet,  ordinationes  quascunque  obvias 
superioris  negiig*at,  qui  consiliis  vel  factis  discordias 
seminat; 

6.  peccata  Religiosorum  multis  de.  causis  long*e  sunt  gra- 

viora,  quam  peccata  saecularium,  quia  plures  habent 
oblig-ationes,  sed  plures  etiam  gratias  et  media  per- 
fectionis plura.  Hinc  D.  Aug-ustinus:  Ex  quo  Deo  se r- 

vire  cerpi,  quemadmodum  difficile  sum  expertus  meliores 
quam  qui  in  claustris  profecerunt , ita  non  sum  expertus 
pejores  quam  qui  in  monasteriis  ceciderunt  (epist.  ad  ple- 
bem Hipp.); 

7.  item  graviter  peccat,  qui  media  perfectionis  ut  medi- 
tationem, examina,  lectionem  spiritualem,  opera  obe- 
dientiae  aliasque  functiones  in  ordine  ad  obtinendam  per- 
fectionem a s.  Reg-ula  praescriptas  notabili  tempore  vel 
omnino  negiigit,  vel  sine  ullo  fervore  ex  mera  consue- 
tudine vel  respectu  humano  ideoque  sine  ullo  fructu 
peragit;  nam  cum  hac  negiig*entia,  tendentia  ad  perfec- 
tionem consistere  non  potest; 

8.  ut  vero  superfluis  et  scrupolosis  anxietatibus  via  prae- 
cludatur, notandum  Religiosum  non  teneri,  ut  continuo 
et  quotidie  perfectiora  opera  suscipiat,  sed  sufficit  ut 

exercitia  sua  et  opera  quotidiana  praescripta  recte  per- 
ficiat; nam  hoc  ipso  quotidie  magis  in  nobis  confirma- 
tur caritas; 

9.  si  non  statim  et  continuo  incrementum  perfectionis  sen- 
timus, non  est  quod  timeamus;  saepe  enim  Deus  occultat 
profectum  nostrum,  imo  majoribus  nos  probat  tentatio- 
nibus,  ut  humiles  nos  reddat  et  ad  majores  vires  exer- 
cendas nos  excitet.  Quodsi  vero  notabili  tempore  nullum 
perfectionis  incrementum  ex  ordinariis  nostris  exercitiis 
experimur,  argumentum  est  satis  probabile,  culpam  no- 
stram esse;  facienti  enim  quod  est  in  se  Deus  non  dene- 
gat gratiam.  In  hoc  casu  proinde  radicem  mali  inves- 
tigare debemus; 

10.  non  habent  quod  de  peccato  mortali  sibi  timeant  Reli- 
giosi illi,  qui  ex  fragilitate  humana  hinc  inde  regulam 
aliquam  violant,  per  aliquod  tempus  in  exercitiis  spiri- 
tualibus et  fervore  proficiendi  tepescunt,  sed  timeant  vere 
et  habitualiter  tepidi  religiosi. 


PARS  QUARTA. 


l)e  triplici  Via  seu  de  Mediis  perveniendi  ad 

Finem  Status  religiosi. 


Asceticae  vitae  magistri  ex  D.  Thoma  triplicem  viam 
perfectionis  statuunt,  nempe  j purgativam  seu  incipientium, 
illum inativam  seu  proficientium  et  unitivam  seu  perfectorum. 


DISSERTATIO  I. 

De  Via  purgativa. 

In  via  purg*ativa  removentur  obstacula  quae  cum  firma 
et  stabili  caritate  consistere  non  possunt.  Haec  obstacula 
sunt: 

1.  Peccata  et  quidem  mortalia,  quae  caritatis  substantiae 
cujuscumque  gradus  omnino  opponuntur  et  hominem  peni- 
tus a Deo,  fine  ejus  ultimo,  avertunt;  peccata  vero  venia- 
lia, quae  in  imminutione  fervoris,  intensionis  et  exten- 
sionis caritatis  consistunt,  caritati  firmae  ac  stabili  op- 
ponuntur; 

2.  vitia,  seu  pravi  habitus,  cum  hominem  ad  peccandum 
propensum  reddant,  cum  caritate  firma  et  stabili,  quae 
facilitatem  et  promptitudinem  importat,  consistere  non 
possunt.  Duplici  huic  malo  duplex  opponitur  remedium; 
peccatis  vera  poenitentia,  vitiis  continuum  mortifica- 
tionis exercitium. 


CAPUT  I. 


De  vera  Pernitentia  ad  exstirpanda  peccata  necessaria. 

§ 1.  De  Notione  verse  Pcenitentise. 

Non  agimus  hic  de  poenitentiae  sacramento,  de  quo  supra, 
sed  de  virtute,  quae  sacramenti  poenitentiae  pars  est  mate- 
rialis potissima. 

Poenitentia  est  virtus  moralis  infusa  seu  supernaturalis, 
inclinans  peccatorem  ad  dolorem  et  detestationem  peccati 
proprii,  quatenus  est  offensa  Dei  cum  efficaci  emendationis 
ac  satisfactionis  proposito.  Ig*itur  ad  veram  poenitentiam 
requiritur: 

1.  Dolor  et  detestatio  peccati  proprii;  non  sufficit  ut  Pro- 
testantes  ex  Graeco  fier  avoca  inferunt,  simplex  resipiscen- 
tia. Patet  hoc,  ut  etymologiam  vocabuli  Pcenitentice 
omittam,  ex  compluribus  S.  Scripturae  locis,  ubi  poeni- 
tentia cum  voluntaria  quadam  animi  afflictione  et  dolore 
conjungitur,  e.  g\ : Cum  quaesieris  ibi  Dominum  Deum 
tuum,  invenies  eum:  si  tamen  toto  corde  quaesieris, 
et  tota  tribulatione  animae  tuae  (Deut.  4,  29.).  D. 
Paulus  (II.  Cor.  7,  10.)  poetentiam  vocat  tristitiam  se- 
cundum Deum;  adde  exemplum  Ninivitarum  etc.  (Trid. 
Sess.  14.  cap.  4.)  D.  Greg-orius  M. : Poenitentiam  agere, 

est  perpetrata  mala  plangere  et  plangenda  non  perpetrare , 

Accedit,  quod  nemo  potest  vere  poenitentiam  agere,  quin 
recogitet  se  Deum  per  peccatum  mortale  amisisse  et 
inferni  poenis  obnoxium  esse,  vel  si  venialiter  peccavit, 
Deum  offendisse  et  poenas  temporales  gravissimas  mer- 
uisse, et  sic  animi  dolore  et  amaritudine  afficiatur.  Cer- 
tum quoque  est,  neminem  de  peccato  serio  posse  dolere, 
quin  implicite  saltem  sancto  quodam  odio  in  illud  pecca- 
tum feratur; 

2.  dolor  et  detestatio  peccati  quatenus  est  offensa  Dei , non 
enim  quilibet  dolor  sufficit  ad  veram  poenitentiam,  v.  g. : 
dolor  ob  turpitudinem  naturalem  peccati,  poenas  tempo- 
rales, sed  debet  respectus  haberi  ad  Deum,  seu  initium 
aliquod  dilectionis  Dei  saltem  implicite  in  dolore  illo 
includi; 

3.  serium  et  efficax  emendationis  propositum;  S.  Scriptura 
fere  semper  utrumque  conjungit,  odium  vitae  veteris  et 
novae  propositum,  e.  g.:  Si  autem  impius  egerit  poeni- 
tentiam ab  omnibus  peccatis  suis,  quae  operatus  est 
et  custodierit  omnia  praecepta  mea  . . . omnium  ini- 
quitatum ejus,  quas  operatus  est,  non  recordabor 
(Ezech.  18,  21.). 

Porro  per  se  patet,  aliquem  delicti  poenitere  non  posse, 
quin  habeat  animum  serium  illud  in  posterum  emendandi, 
i.  e.  media  necessaria  adhibendi,  ne  in  peccatum  rursus 
incidat; 

4.  satisfactionis  propositum  conjunctum  dolori;  David,  licet 

ex  Nathan  audisset  propheta:  Dominus  quoque  trans- 

tulit peccatum  tuum  (II.  Reg.  12,  13.),  tamen  pec- 
cata sua  flevit  jugiter,  jejunavit  etc.  Ita  docent  Ss.  Pa- 
tres. D.  Cyprianus:  Putasne  Deiim  cito  posse  placari? 

putasne  facile  eum  misereri  tui?  orare  oportet , impen- 
sius justis  operibus  incumbere , ut  crimen  et  culpa  dilua- 
tur (lib.  de  laps.). 

Poenitentia  a Ss.  Patribus  laboriosus  baptismus  nun- 
cupatur. Trid.  declarat:  Quod  ad  novitatem  et  integri- 

tatem  per  sacramentum  poenitentice  sine  magnis  nostris 
fletibus  et  laboribus , divina  id  exigente  justitia , pervenire 
nequaquam  possimus . (Sess.  14,  c.  2.) 

Hac  de  causa  Ecclesia  primis  saeculis  difficilia  operet 
poenitentiae  injunxit.  Non  potest  quidem  homo  Deo  satis- 
facere ad  aequalitatem,  faciat  ergo  saltem  id,  quod  potest 
divina  adjutus  gratia.  Si  nemo  potest  Deo  gratias  debitas 
agere,  quis  ideo  eximit  hominem  ab  obligatione  exhibendi 
Deo  gratiarum  actionem  possibilem  ? 

Inferes  ex  his: 

1.  Quae  sit  facies  genuina  verae  poenitentiae,  nimirum 
ex  fructibus  cognoscendum,  utrum  vera  sit  an  spuria. 
Fructus  verae  poenitentiae  est  stabilis  morum  conversio, 
mutatio  opinionum  et  praejudiciorum,  mutatio  affectuum 
et  actionum;  superbiae  et  ambitioni  succedat  humilitas, 
liberimae  sensuum  ac  mentis  evagationi  cauta  sensuum 
custodia,  recollectio  et  cordis  compunctio,  superfluis  gar- 
rulitatibus solitudo,  acediae  diligentia  et  amor  rerum 
spiritualium,  gulae  temperantia,  libidini  abnegatio  sui 
et  corporis  castigatio; 

2.  quid  sentiendum  de  illorum  poenitentia  et  conversione, 

quorum  vita  est  continua  vicissitudo  poenitendi  et  pec- 
candi ? Praeclare  hac  de  re  loquitur  D.  Augustinus  in 
Soliloq. : Inanis  est  poenitentia  quam  sequens  coinquinat 

culpa , nihil  prosunt  lamenta , si  replicantur  peccata;  nihil 
valet  a malis  veniam  poscere , et  mala  de  novo  iterare . 
Hi  nimirum  ipso  facto  comprobant,  nec  dolorem  nec 
propositum  ad  cor  penetrasse,  sed  potius  inter  Dei  il- 
lusores esse  numerandos  quam  inter  vere  poenitentes. 

§ 2.  De  Necessitate  verse  Poenitentiae. 

Poenitentia  alia  interna  est  consistens  in  dolore  de  pec- 
cato tamquam  offensa  Dei  cum  efficaci  proposito  emenda- 
tionis et  satisfactionis  possibilis;  alia  externa , quae  in  afflic- 

tione  corporis  consistit  sive  sponte  sua  suscepta,  sive  in 
sacramento  poenitentias  a sacerdote  injuncta.  Communis  est 
omnium  sententia,  peccatori  adulto  poenitentiam  internam 
in  re,  poenitentiam  externam  in  voto  saltem  esse  necessariam. 
Prima  pars  patet  ex  Luc.  13,  3:  Nisi  poenitentiam  habu- 

eritis, omnes  similiter  peribitis.  Trid.  sess.  14,  c.  4: 
Fuit  autem  quovis  tempore  ad  impetrandam  veniam  pecca- 
torum hic  contritionis  motus  necessarius;  et  merito,  nemo 
enim  se  potest  efficaciter  ad  Deum  convertere,  nisi  prius  se 
averterit  a peccato  per  illius  detestationem.  Altera  pars  patet 
ex  dictis  § prae.  de  satisfactione.  Aliqui  Theologi  conten- 
dunt, hominem,  qui  peccatum  grave  commisit,  statim  obli- 
gari ad  eliciendam  contritionem,  saltem  si  peccatum  memo- 
riae occurit;  hoc  vero  inter  omnes  Theologos  constat,  prae- 
ceptum poenitentiae  non  solum  in  articulo  mortis,  sed  etiam 
in  quolibet  probabili  periculo  vitae,  ante  administrationem 
vel  perceptionem  sacramentorum  et  alias  obligare,  licet  tem- 
pus certum  nequeat  determinari.  Oui  enim  diu  in  statu 
peccati  mortalis  perseverat,  Deum  contemnere  videtui  et 
periculo  alia  peccata  gravia  committendi  se  exponit.  Ideo 
nos  hortatur  Scriptura:  Non  tardes  converti  ad  Dominum, 

et  ne  differas  de  die  in  diem:  subito  enim  venit  ira  illius 
et  in  tempore  vindictae  disperdet  te  (Eccli.  5,  8;  9.).  S.  Isi- 
dorus  Hisp. : Festinare  debet  ad  Deum  poenitendo  unusquis- 

que, dum  potest , ne  si,  dum  potest,  noluerit,  quum  tarde  vo- 
luerit, omnino  non  possit  (1.  II.  Sent.  c.  13.  n.  42.).  Proinde 
propheta  ait:  Quaerite  Dominum,  dum  inveniri  potest, 

invocate  eum  dum  prope  est  (Is.  55,  6.)  et  alibi.  Quae- 
retis me  et  non  invenietis  (Joan.  7,  36.).  In  peccato 
vestro  moriemini  (ib.  8,  21.).  Si  hasc  cuivis  Christiano 
etiam  laico,  inculcanda  sunt,  quid  de  Religiosis  dicendum 
est,  quorum  est,  teste  D.  Hieronymo  ad  Rusticum,  plangere, 
et  sua  aliorumque  peccata  deflere  ? Status  enim  religiosus 
essentialiter  est  status  poenitentia}. 

§ 3.  De  Qualitate  verae  Poenitentiae. 

De  fide  tenendum  est  (contra  Protestantes)  cum  culpa  non 
semper  omnem  etiam  poenam  temporalem  tolli;  haec  ergo  tol- 
lenda est  per  satisfactionem,  quae  est  poenae  temporalis  afflic- 
tiv  ae  voluntaria  perpessio  vel  sponte  suscepta  vel  a confes- 
sario  injuncta,  tum  ad  compensandam  injuriam  Deo  illatam, 
tum  ad  relapsum  in  peccatum  cavendum  (vid.  Trid.  sess. 
14,  c.  8.).  Opera  ista  satisfactoria  sunt  oratio , jejunium  et 
eleemosyna.  Ad  orationem  referuntur  quaevis  opera  quae  ad 
cultum  Dei  pertinent;  ad  jejunium  referuntur  omnia  opera 
quae  affligunt;  ad  eleemosynam  pertinent  omnes  actus  miseri- 
cordiae tum  spirituales  tum  corporales.  Quartum  denique 
modum  supper  addit  Trid.  dum  dicit:  Tantum  esse  diviner 

munificcntice  largitatem , ut  non  solum  poenis  sponte  a nobis 
pro  vindicando  peccato  susceptis  aut  sacerdotis  arbitrio  pro 
mensura  delicti  impositis , sed  etiam , quod  maximum  amoris 
argumentum  est , temporalibus  flagellis  a IJeo  inflictis  et  a 
nobis  patienter  toleratis , apud  Deum  Patrem  per  Christum 
Jesum  satisfacere  valeamus  (Sess.  14.  c.  9.).  Debent  ergo 
sacerdotes  quantum  spiritus  et  prudentia  suggesserit , pro  qua- 
litate criminum  et  pernitentium  facultate  salutares  et  conveni- 
entes satisfactiones  injungere , ne  si  fo7'te  peccatis  conniveant 
et  indulgentius  cum  pcenitentibus  agant , Icevissima  qucedam 
opera  pro  gravissimis  delictis  injungendo,  alienorum  pecca - 
torum  participes  efficiantur  (Sess.  14.  c.  8.).  Quaenam  poenae 
criminibus  sint  convenientes  ex  Ecclesiae  disciplina  patet; 
et  licet  Ecclesia  propter  infirmitatem  nostram  multum  re- 
miserit et  publicam  satisfactionem  fere  omnino  sustulerit, 
non  sustulit  naturalem  obligationem  de  peccatis  pro  viribus 
satisfaciendi.  Dico:  ad  quid  ergo  sunt  indulgentiae?  Re- 
spondeo: Ad  aibolendas  poenas,  facere  debes,  quod  moraliter 
potes,  et  Ecclesia  per  indulgentias  faciet,  quod  tu  non  potes. 
Haec  est  verior  Theologorum  sententia,  quae  est  ad  mentem 
Trid:  Ad  remissionem  plenam  et  integram  peccatorum  sine 

magnis  f etibus  nostris  et  labore  pervenire  non  possumus 
(Sess.  14.  c.  2.)-  Porro  Tricl.  definivit: 

v 

1.  Esse  in  Ecclesia  potestatem  indulg-entias  impertiendi;  et 

2.  illarum  usum  esse  salutarem;  sed  non  esset  salutaris, 
si  tam  facile  poenas  pro  peccatis  gravissimis  et  pluri- 
mis debitas  tollere  possemus  (Sess.  25.  decr.  de  Indui g*.). 

£ 4.  De  Motivis  excitantibus  in  nobis  veram  Poenitentiam. 

Primum  est  peccati  mortalis  gra vitas. 

Peccatum  mortale  a morte  animae  sic  dictum  est  libera 
transgressio  leg-is  Dei  graviter  obligantis.  Peccatum  mortale 
est  malum,  quo  majus  et  horribilius  cogitari  non  potest  sive 
in  se  consideretur  sive  in  suis  effectibus: 

1.  In  se  consideratum  peccatum  mortale  est  libera,  plene 

deliberata  transgressio  legis  divinee;  homo,  vermiculus 
terrae  Omnipotentis  ordinationi  resistit,  erecto  colle  dicit 
saltem  facto:  Non  serviam  (Jer.  2.  20.);  quae  est  Dei 

legislatoris  nostri  offensa,  eaque,  cum  crescat  pro  dig-- 
nitate  personae  offensae,  moraliter  infinita.  Peccatum 
mortale  est  totalis  aversio  a Deo  et  inordinata  ad  crea- 
turas conversio;  creatura  Deo  praefertur,  proh ! quanta 
injuria  ! Porro  peccatum  mortale  est  summa  in  Deum 
ingratitudo:  quot  enim  et  quanta  beneficia  recepimus  in 
creatione,  redemptione,  sanctificatione ! Est  perfidia 
maxima,  qua  solemniter  Deo  in  baptismo  juratam  fidem 
frangamus.  Est  aut  stultitia  inexplicabilis  aut  nequitia 
intolerabilis,  qua  odio  habemus,  quod  unice  amari,  et 
amamus,  quod  unice  odio  haberi  meretur; 

2.  in  suis  effectibus  consideratum,  per  peccatum  mortale 

homo  multa  bona  perdit  eaque  maxima;  perdit  gratiam 
sanctificantem;  ex  filio  Dei  fit  filius  diaboli;  perdit  fa- 
cultatem aliquid  boni  et  meritorii  faciendi;  perdit  omnia 
merita  virtutum  hucusque  sibi  comparata;  perdit  jus  ad 
hereditatem  coelestem:  Si  autem  averterit  se  justus  a 

justitia  sua,  et  fecerit  iniquitatem,  ....  omnes  justi- 
tiae ejus,  quas  fecerat,  non  recordabuntur  (Ezech. 
18,  24.). 

Ecce  haec  est  immensa  jactura  illa,  quam  per  unum 
peccatum  grave  incurrimus  ! Quanta  mala  invenit  peccator  ! 
fit  mancipium  diaboli,  filius  irae  Dei;  vermis  conscientiae 
nascitur;  homo  impotens  est,  ut  sine  ope  gratiae  coelestis  ex 
hoc  statu  egrediatur,  inde  aeternae  damnationis  principium 
et  fundamentum  ! 

Inferes: 

a)  Nulla  opera  utut  perfecta  Sanctorum,  etiam  omnium 
simul  sumptorum,  vel  ad  unum  peccatum  mortale  de- 
lendum aut  condigne  pro  eo  satisfaciendum  sufficere; 
hinc  pro  statu  praesentis  providentiae,  in  quo  Deus 
supponitur  ex  rigore  condignum  exegisse  satisfactio- 
nem pro  peccato,  incarnatio  divinae  personae  fuit  om- 
nino necessaria; 

fi)  pessimae  istae  qualitates  et  effectus  peccati  mortalis 
perpendendi  sunt  ad  veram  et  supernaturalem  contri- 
tionem eliciendam  et  firmum  emendationis  et  satis- 
factionis propositum  concipiendum; 
y)  sicut  utilissimum,  imo  necessarium  est  sancto  quodam 
timore  concuti  ob  gravitatem  et  turpitudinem  pecca- 
torum mortalium,  ita  periculosum  est  cum  inordinata 
pusillanimitate  et  pene  desperatione  huic  contempla- 
tioni nimium  inhaerere:  hinc  mox  intellectus  a peccati 
horribilitate  ad  Dei  bonitatem  et  misericordiam  infi- 
nitam convertendus  est.  Saepe  igitur  cum  D.  Augustino 
suspirandum:  Domine , etsi  commisi,  unde  me  damnare 
potes,  tu  tamen  non  amisisti,  unde  salvare  potes . 

Secundum  est  peccatorum  venialium  gra- 
vitas 

1.  in  se  cosiderata.  Licet  peccata  venialia  hominem  non 
omnino  a Deo  avertant,  et  gratia  sanctificante  seu  cari- 

tate,  ac  proinde  jure  ad  gloriam  coelestem,  non  privent, 
et  cum  peccatis  mortalibus  comparata  levia  dicantur: 
nihilominus  secundum  se  considerata  tantae  sunt  mali- 
tiae, ut  ab  iis  veluti  a facie  colubri  merito  fugiamus. 
Peccatum  veniale,  secundum  se  consideratum,  pejus  quid 
est  omnibus  malis  physicis  collective  sumptis,  ipsa  etiam 
morte.  Videtur  hoc  ipse  Aristoteles  solo  lumine  ratio- 
nis agnovisse;  nam  lib.  3,  Eth.  dicit.  Melius  est  mori , 
quam  facere  aliquid  contra  bonum  virtutis;  quod  idem  est 
ac  dicere:  Melius  est  mori  quam  'peccare  veniali  ter. 

Peccatum  veniale  est  offensa  Dei;  minima  autem 
offensa  Dei  sine  comparatione  majus  malum  est,  quam 
maxima  injuria  omnia  creaturarum:  unde  potius  totus 
mundus  interire  permittendus  esset,  quam  unico  men- 
dacio Deus  offendendus.  Quodlibet  peccatum  veniale 
tantae  est  malitiae,  ut  nulla  creatura  utut  perfecta  neque 
omnes  simul  illud  expiare  possint,  sed  et  ipsum  Christi 
passione  expiari  debuit.  Quemadmodum  ergo  de  iis, 
qui  motaliter  peccant,  secundum  Hebr.  6.  6.  dici  potest: 
Rursum  crucifigentes  sibimetipsis  filium  Dei,  et  osten- 
tui habentes,  sic  qui  venialiter  peccant  saltem  multum 
ad  passionem  Christi  conferunt; 

2.  in  effectibus  considerata,  gravitas  peccatorum  venialium 
etiam  magis  apparet. 

d)  Omnia  enim  corrumpunt  virtutum  opera,  etiamsi  sint 
nobilissima,  imo  omne  iis  meritum  non  raro  detra- 
hunt. Testatur  D.  Hieronymus:  Quod  martyrium 

ipsum , si  ideo,  fiat , ut  admirationem  et  laudem  a fra- 
tribus habeamus , frustra  sanguis  effusus  est.  Constat 
idem  ex  Matth.  6,  1:  Attendite  ne  justitiam  vestram 

faciatis  coram  hominibus,  ut  videamini  ab  eis:  alio- 
quin  mercedem  non  habebitis  apud  Patrem  vestrum, 
qui  in  coelis  est.  Est  axioma:  Bonum  ex  integra 

causa , malum  ex  quolibet  defcctti; 

/9)  peccata  venialia,  quo  saepius  iterantur,  eo  magis  minu- 
unt fervorem  caritatis,  criticum  quendam  in  Dei  ser- 
vitio languorem  inducunt,  cui  rerum  spiritualium  con- 
sequitur insolens  fastidium,  fastidium  excipit  succes- 
sive status  habitualis  tepiditatis,  qui  corde  divino 
nauseam  movet  et  os  ad  vomitum  provocat.  Nec 
mirum;  nam 

y)  venam  gratiarum  actualium  obstruunt;  in  dies  Deus 
magis  a nobis  recedit,  ut  tristis  et  forsitan  propria 
probat  experientia; 

d)  etsi  peccata  venialia  hominem  gratia  habituali  et 
caritate  non  privent,  reddunt  eum  tamen  in  oculis 
Dei  admodum  foedum  et  detestabilem.  S.  Catharina 
Genuensis  maluit  se  vivam  in  fornacem  succensam 
injici,  D.  Anselmus  in  orcum  demergi,,  D.  Chrysos- 
tomus  a cacodaemone  possideri,  quam  vel  minimo  pec- 
cato veniali  se  contaminari;  et  nos  tam  facile  quavis 
oblata  occasione  turmatim  ejusmodi  peccata  admitti- 
mus ! 

e)  peccatum  veniale  disponit  ad  grave  Qui  spernit  mo- 

dica, paulatim  decidet  (Eccli.  19,  1.)  ; et  D.  Ber- 
nardus:  A minimis  incipiunt , qui  in  maxima  proru- 

unt. Crescunt  enim  successive  tentationes,  habitus 
pravi  magis  invalescunt,  propter  subtractionem  grati- 
arum in  dies  evadimus  infirmiores  et  ideo  lapsui  pro- 
pinquiores; supervenit  gravior  tentatio,  et  in  peccatum 
grave  lapsi  sumus,  quia  conscientia,  peccatis  levibus 
saepe  iteratis,  hebetata  et  quasi  insensibilis  effecta  ne 
animadvertit  quidem  peccatum  grave  esse  commissum; 

p)  meretur  quodvis  peccatum  veniale  poenam  temporalem 
vel  in  hac  vita  vel  in  purg~atorio  gravissimam.  S.  Cae- 
sarius  Arei.:  Ille  purgatorius  ignis  durior  erit,  quam 

quidquid  potest  in  hoc  sceculo  poenarum  videri  aut  co- 
gitari aut  sentiri.  D.  Augustinus:  Hic  i senis  etsi  non 

O O 

sit  ce  ternus,  miro  tamen  modo  gravis  est;  superat  enim 

omnem  poenam , quam  homo  unquam  passus  est  in  hac 
vita  vel  pati  potest  (sermo  de  igne  purgat.). 

Nihil  inter  se  differunt  tormenta  infernalia  ah  iis , quee 
sunt  in  purgatorio , quia  eadem  sunt  magnitudine ; sed  unum 
est , quo  differre  possunt , quia  infernales  finem  non  expectant 
et  purgatorii  pcence  sunt  eum  fine . S.  Cyrillus  (Epist.  ad 
August.).  Sed  cur  tam  parvi  pendimus  peccata  venialia? 
Quia  ex  una  parte  de  ejusmodi  moti  vis  vel  raro  vel  tantum 
speculative  et  obiter  cogitamus;  ex  altera  vero  parte  inordi- 
nata concupiscentia  et  objecta  sensibilia  maximam  vim  in 
nos  habent. 

Ad  peccata  venialia  cavenda  adhibe: 

1.  Considerationem  seriam  motivorum,  quae  modo  exposui- 
mus; 

2.  examen  conscientiae  quotidianum  tum  generale  tum 
particulare; 

3.  continuam  vigilantiam  et  exactissimam  sensuum  custo- 
diam; 

4.  promptam  in  occasionibus  peccandi  resistentiam; 

5.  humilis  orationis  fervorem; 

6.  aliud  adminiculum  detestandi  peccata  est  consideratio 

novissimorum:  In  omnibus  operibus  tuis  memorare 

novissima  tua,  et  in  aeternum  non  peccabis  (Eccli. 
7,  40.).  De  his  passim  in  libris  meditationum. 

CAPUT  II. 

De  Mortificatione  ad  pravos  Habitus  extirpandos. 

Non  sufficit  cum  Deo  reconciliari  per  poenitentiam  et 
obtinere  remissionem  peccatorum;  debet  securis  ad  radicem 
eorum  poni,  i.  e.  pravi  habitus  quicunque  extirpandi  sunt, 
quia  virtutem  caritatis  variis  et  praesentissimis  periculis 
exponunt  vel  certe  ejus  perfectionem  maxime  impediunt; 
sunt  veluti  spina?,  quae  plantis  recentibus  succum  subtra- 
hunt omnem.  Quare  incipientium  studium  ex  una  parte  in 
eo  versari  debet,  ut  peccata,  praecipua  perfectionis  obstacula 
removeant,  ita  ex  altera  parte  in  eo  consistit,  ut  carnem 
suam  crucifigant  continuo  cum  concupiscentiis  suis. 


ARTICULUS  PRIMUS. 

De  Mortificatione  in  genere. 

§ 1.  De  Notione  Mortificationis. 

Quemadmodum  mors  naturalis  hominem  privat  vita  na- 
turali, ita  mortificatio  privat  eum  vita  sensuali  et  inordi- 
nata seu  legibus  morum  opposita.  Est  ergo  mortificatio 
vis  quaedam  virtuosa,  qua  nos  ipsos  adigimus  ad  agendum 
vel  patiendum,  quod  perversae  nostrae  naturae  ejusque  inor- 
dinatis affectibus  contrarium  est,  et  ad  omittendum  id  quod 
eisdem  gratum  est.  Finis  mortificationis  est,  carnem  rati- 
oni, rationem  Deo  plene  subjicere,  quae  subjectio  peccato 
originali  perdita  fuit.  Non  sunt  ergo  passiones  eradicandae; 
nec  enim  ex  natura  sua  malae  sunt,  utpote  quae  Deum  auc- 
torem habent,  et  etiam  in  statu  innocentiae- fuissent,  sed 
emendandae  et  recte  dirigendae. 

§2.  De  Divisione  Mortificationis. 

Totum  hominem  dividimus  in  spiritualem  et  animalem, 
seu  in  interiorem  et  exteriorem.  Ad  hominem  interiorem 
pertinent  intellectus , voluntas  et  memoria ; ad  hominem  ex- 
teriorem referimus  quinque  sensus,  quia  in  his  homo  multa 
habet  communia  cum  animalibus.  Quum  per  peccatum  ori- 
ginale totus  homo  sit  corruptus,  scilicet  pars  interior  et 
pars  exterior,  hinc  duplex  requiritur  mortificatio:  interna, 
quae  intellectum  et  voluntatem  legi  divinae  subjicit  et  inor- 
dinatos affectus  et  inclinationes  corrigit;  externa,  quae  ver- 
satur circa  refraenandos  sensus  externos.  Alii  mortificatio- 
nem insuper  dividunt  in  activam,  quam  libere  suscipimus, 
ipsimet  nos  vim  inferentes;  et  passivam,  qua  adversitates 
et  molestias  ab  aliis  nobis  illatas  et  Deo  disponente  vel  per- 
mittente quocunque  modo  occurrentes  aequo  animo  amplecti- 
mur. 

§ 3.  De  Necessitate  Mortificationis. 

Necessitas  haec  probatur: 

1.  Ex  S.  Litteris:  Post  concupiscentias  tuas  non  eas, 
et  a voluntate  tua  avertere  (Eccli.  18,  30.).  Si  quis 
vult  post  me  venire,  abneget  semetipsum  et  tollat 
crucem  suam  quotidie,  et  sequatur  me  (Luc.  9,  23.). 
Fratres  debitores  sumus  non  carni,  ut  secundum  car- 
nem vivamus.  Si  enim  secundum  carnem  vixeritis, 
moriemini:  si  autem  spiritu  facta  carnis  mortificave- 
ritis,  vivetis  (Rom.  8,  12.  Matth.  11,  12.  Coi.  3,  5.); 

2.  ex  Ss.  Patribus:  Tota  vita  christiani  hominis , si  secun- 
dum Evangelium  vivat , crux  est  et  7nartyrium  (D.  Au- 
gust.).  Hoc  est  opus  nostrum  in  hac  vita , actiones  car- 
nis spiritu  mortificare  quotidie , affligere , minuere , fr cenare, 
interimere . Hcec  est  actio  nostra , hcec  militia  nostra 
(S.  Climacus); 

3.  ex  exemplis  Christi  et  Sanctorum:  Tota  vita 

Christi  continua  fuit  mortificatio;  sed  quos  Deus  vocavit, 

10 

hos  praedestinavit  conformes  fieri  imaginis  filii  sui  (Rom. 
8,  26.).  Si  commortui  sumus,  et  convivemus:  si  sus- 
tinebimus, et  conregnabimus  (II.  Tim.  2,  11;  12.). 
Exempla  Sanctorum  nominatim  afferre  superfluum  est; 
pro  omnibus  sufficiat  D.  Paulus  Castigo  corpus  meum, 
et  in  servitutem  redigo:  ne  forte  quum  aliis  praedica- 
verim, ipse  reprobus  efficiar  (I.  Cor.  9,  27.); 

4.  ex  ratione:  Quid  magis  necessarium  et  consentaneum, 
quam  ut  pars  inferior  hominis  subordinetur  parti  supe- 
riori, i.  e.  appetitus  sensitivus  rectas  rationi  ? Quem- 
admodum magna  est  abusio , ait  D.  Bernardus,  dominam 
ancillari  et  ancillam  dominari , ita  pugnat  contra  omnia 
sance  rationis  dictamina , si  homo  inferior  jam  non  de- 
trectat solum  subesse  superiori , sed  dominium  affectat  in 
superiorem  de sp oticum.  Praecipua  ratio  necessitatis  hujus 
deducitur  ex  intrinseca  corruptione  naturae,  nam  Sensus 
et  cogitatio  humani  cordis  in  malum  prona  sunt  ab 
adolescentia  sua  (Genes.  8,  21.)  et  Caro  concupiscit 
adversus  spiritum  (Galat.  5,  17.)  et  quotidiana  docet 
experientia;  accedunt  malae  consuetudines,  perversa  ali- 
orum exempla  et  dictamina,  daemonis  mille  fraudes. 
Quis  ad  perfectam  Dei  caritatem  perveniet  per  exactam 
votorum  substantialium,  s.  Regulae  et  Constitutionum 
observantiam,  nisi  prius  removerit  impedimenta  hujus 
observantiae  maxima,  inordinatum  scii,  appetitum  hono- 
rum, divitiarum,  voluptatum  etc.  ? Quis  in  parvis  aeque 
ac  in  magnis  rebus  humiliter  superiori  obediet,  nisi  con- 
tinuo sciverit  abnegare  judicium  et  voluntatem  propri- 
am ? Ergo  mortificationis  exercitium  Religiosis  maxime 
est  necessarium. 

§ 4.  De  Utilitate  et  Jucunditate  Mortificationis. 

Fructus  mortificationis  nobilissimi  sunt: 

1.  Pax  et  tranquillitas  animi.  Omnis  perturbatio  et  inquie- 
tudo a rebelli  concupiscentia  et  natis  inde  inordinatis 

passionibus  oritur;  hoc  patet  in  homine  ambitioso,  in- 
vido, rixoso,  iracundo,  lascivo  etc. : propria  testatur 
conscientia;  jam  vero  cessante  causa  cesset  oportet  effec- 
tus. Quando  cunque  homo  aliquid  inordinate  appetit,  sta - 
tim  in  se  inquietus  Jit , ....  si  autem  prosecutus  fuerit 
quod  concupiscit , statirn  ex  reatu  concupiscentia  gravatur; 
....  resistendo  ergo  passionibus  invenitur  pax  vera  cor- 
dis, non  autem  eis  serviendo  (Imit.  Chr.  1.  1.  c.  6.). 
Qui  perfectum  in  se  dominium  exercet,  in  quibuscunque 
adversitatibus  et  tentationibus  cum  Propheta  dicere 
potest:  Si  consistant  adversum  me  castra,  non  time- 

bit cor  meum  (Ps.  26,  3.).  Exemplo  sunt  Sancti; 

2.  facilitas  in  virtutum  exercitio,  quia  per  mortificationem 
impedimenta  virtutum  removentur.  In  tentationes  homo 
mortificatus  raro  incidit,  quia  per  continuam  sensuum 
custodiam  occasiones  vitat,  tum  proximas  tum  remotas; 
exortas  vero  tentationes  facile  superat,  quia  in  resis- 
tendo cupiditatibus  bene  est  exercitatus;  qui  res  licitas 
saepe  sibi  denegat,  ab  illicitis  facile  abstinebit.  Recte 
Imit.  Chr.  Tantum  proficies,  quantum  tibi  ipsi  vim  intu- 
leris (1.  1.  c.  25.); 

3.  decora  hominis  exterioris  compositio;  si  enim  voluntas 
bene  est  affecta,  hoc  ipso  etiam  omnes  motus  exteriores 
bene  erunt  compositi  propter  arctam  inter  corpus  et 
animam  connexionem.  Ex  hac  decora  hominis  exterio- 
ris compositione  consequitur  vitae  et  actionum  nostrarum 
exemplum  optimum  et  adimplebimus  illud  Lucae  12,  35: 
Sint  lumbi  vestri  praecincti  et  lucernae  ardentes  in 
manibus  vestris.  Lucernas  ardentes  in  manibus  tene- 
mus, ait  S.  Gregorius,  cum  per  bona  opera  proximis 
nostris  lucis  exempla  monstramus  (hom.  13  in  Ev.).  Et 
sane  exempla  trahunt.  Quod  saepe  in  petulante  Reli- 
gioso efficere  non  poterant  exhortationes,  meditationes 
etc.,  quandoque  bonum  exemplum  confratris  potest. 
Bono  exemplo  praeluceant  maxime  concionatores,  con- 

fessarii,  superiores,  ne  dicatur  ipsis:  Dicunt  et  non  fa- 
ciunt (Matth.  23,  3.)  et  Medice,  cura  te  ipsum  (Duc. 
4,  23.). 


ARTICULUS  SECUNDUS. 

De  Mortificatione  in  specie. 

A.  De  Mortificatione  interna. 

§ 1.  De  Mortificatione  Intellectus  et  Abnegatione  proprii  Judicii. 

Necessitas  mortificationis  intellectus  patet;  nam  volun- 
tas utpote  caeca  in  omnibus  dependet  a directione  intellec- 
tus; nihil  volitum  quin  praecognitum  ideoque  perversitatem 
intellectus  consequitur  inordinatio  voluntatis,  inordinationem 
voluntatis  sequitur  inordinatio  ceterarum  potentiarum  exe- 
cutricium.  Tria  sunt  intellectus  vitia  praecipua,  quae  mor- 
tificatione tolli  debent:  curiositas , temeritas , pertinacia . 

I.  Curiositas. 

1.  Hoc  vitio  laborat  homo  in  iis  penetrandis,  quae  captum 
hominis  superant  e.  g\  mysteria  fidei.  Altiora  te  ne  quae- 
sieris, et  fortiora  te  ne  scrutatus  fueris;  sed  quae  prae- 
cepit tibi  Deus,  illa  cogita  semper,  et  in  pluribus  operi- 
bus ejus  ne  fueris  curiosus.  Non  est  enim  tibi  neces- 
sarium ea,  quae  abscondita  sunt,  videre  oculis  tuis  (Eccli. 
3}  22.  23.).  Inde  enim  oriuntur  saepe  tentationes,  imo  erro- 
res circa  fidem; 

2.  quando  inordinate- scire  appetit,  quae  proximum  atti- 
nent, mordacem  censorem  actionum  confratrum  se  constituit, 
superiores  oculo  lynceo  observat:  quot  inde  judicia  temeraria. 

II.  Temeritas. 

Ne  ex  indiciis  dubiis  vel  rationibus  levissimis  judices 
de  vita  et  moribus  proximi.  Quod  tibi  non  vis  fieri,  alteri 

ne  feceris.  Quis  te  constituit  judicem  ? Rerumque  temera- 
rii hujusmodi  judices  hoc  ipso  pejores  se  ipsos  esse  probant, 
plerumque  enim  alios  tales  esse  judicamus,  quales  ipsi  su- 
mus, juxta  illud:  In  quo  enim  judicas  alterum,  te  ipsum 
condemnas : eadem  enim  agis  quae  judicas  (Rom.  2,  1. 
Eccl.  10,  3 et  Matth.  7,  1.).  Qucecunqiie  audis  vel  vides , 
-puta  bona  intentione  dici  vel  jieri,  etiamsi  contraria  videan- 
tur . (D.  Bernard.).  Si  malum  adeo  est  apertum,  ut  excusari 
nullatenus  possit,  compatere  infirmitatibus  aliorum,  tibi 
invigila;  qui  enim  stat  videat  ne  cadat;  si  Deus  gratiam 
tibi  subtraheret,  nonne  quovis  peccatore  esses  deterior  ? 

III.  Pertinacia. 

Laborant  hoc  vitio,  qui  mordicitus  suae  inhaerent  opini- 
oni. Pertinacia  haec  est  filia  superbiae.  Homines  proprio 
suo  judicio  pertinaciter  inhaerentes  nocent  sibi,  dum  saepe 
gravissimis  se  exponunt  periculis;  nocent  communitatibus, 
in  quibus  factiones  et  dissidia  excitant,  sunt  flagella  superi- 
orum et  confratrum.  Quasi  peccatum  ariolandi  est,  re- 
pugnare: et  quasi  scelus  idololatriae,  nolle  acquiescere 
(I.  Reg.  15,  23.).  Praecipue  radicitus  ab  intellectu  sunt 
eliminanda  laxa  quaevis  conscientiae  dictamina. 

Actus  Mortificationis  Intellectus: 

1.  Cogitationes  statui  tuo  parum  convenientes,  sollicitudi- 
nes de  parentibus  et  amicis,  recordationem  eorum  quae 
in  saeculo  vidisti  vel  audisti,  cogitationes  de  cibis,  de 
recreationibus,  de  muneribus  tibi  injungendis  et  similes 
statim  repelle.  Pro  parentibus  amicisque  preces  funde 
quotidie,  ceterum  sine  mortuos  sepelire  mortuos;  non 
solum  corpore  sed  maxime  affectu  mundum  relinquere 
debemus; 

2.  caveas  ne  unquam  legendo  schediasmata  hujus  saeculi, 
etiam  in  materia  religionis,  periculosissimis  intellectum 

tuum  praejudiciis  repleas;  semper  aliquid  haeret.  Libros 
ad  tempus  terendum  vel  curiositatem  fovendam  ne  legas, 
praecipue  neglectis  libris  piis  vel  theologicis  vel  aliis 
tibi  utilioribus; 

3.  ne  sis  praeceps  in  judicando  vel  sententia  ferenda;  ratio- 
nibus tuis  modeste  expositis  humiliter  aliis  cede; 

4.  alienis  negotiis  importunus  ne  te  immisceas,  aliorum  et 
praecipue  superiorum  modum  agendi  eorumque  ordinatio- 
nes noli  examinare  et  dijudicare;  quid  ad  te? 

5.  novitates  audire,  epistolas  recipere  etc.  ne  desideres. 

§ 2.  De  Mortificatione  Voluntatis  propriae  et  inordinati  Amoris  proprii. 

Voluntatem  dico  propriam,  ait  D.  Bern.  serm.  3.  de  re- 
surrectione Domini,  qzice  non  est  communis  cum  Deo  et  ho- 
minibus, sed  nostra  tantum , quando  quod  volumus , non  ad 
honore7n  Dei , non  ad  utilitatem  fratrum , sed  propter  nosmet- 
ipsos  facimus . Benedictino  neque  voluntatem  licet  habere 
in  propria  potestate;  per  votum  obedientiae  jus  omne  in  su- 
periorem transtulit  (s.  Reg.  c.  33.).  Voluntatem  propriam 
odire  (s.  Reg.  c.  4.  Instr.  60.).  Radix  omnis  peccati  est 
voluntas  propria  et  amor  sui.  Cesset  voluntas  propria  et 
infernus  non  erit  (D.  Bern.  serm.  3.  de  resurr.  Dom.). 
Sicut  totum  hominis  bonum  est  amare  Deum , ita  totum  ho- 
minis malum  est  amare  seipsum  scii,  inordinate  (D.  Aug.). 

Per  peccatum  originale  voluntas  corrupta  est  et  ad  ma- 
lum inclinatur:  nitimur  in  vetitum.  Hinc  saluberrimum  il- 
lud attendamus:  Post  concupiscentias  tuas  non  eas,  et  a 

voluntate  tua  avertere.  Si  praestes  animae  tuae  concu- 
piscentias ejus,  facient  te  in  gaudium  inimicis  tuis  (Eccli. 
18,  30.  31.).  Hinc  necessaria  est  mortificatio  voluntatis 
propriae,  quae  in  eo  consistit,  ut  voluntas  ab  omni  inordinato 
amore  sui  et  creaturarum  retrahatur.  Contraria  contrariis 
curantur.  Qui  odit  animam  suam  in  hoc  mundo,  in  vi- 
tam aeternam  custodit  eam  (Joan.  12,  25.), 

Actus  Mortificationis  Voluntatis  propriae: 

1.  Nihil  velle  facere,  omittere,  recusare,  nisi  quod  volunt 
superiores  voluntate  expressa,  tacita  vel  prudenter  prae- 
sumpta. Nisi  efficiamini  sicut  parvuli  etc.  (Mattii. 
18,  3.).  Deus  reprobat  opera  etiam  religionis  preestan- 
tissima,  in  quibus  reperitur  voluntas  propria; 

2.  distributionem  temporis  et  omnes  superiorum  ordinatio- 
nes quasi  dispositiones  divinas  accuratissime  observare; 

3.  nunquam  agere  aliquid  ideo,  quia  sibi  placet,  sed  quia 
Deo; 

4.  desiderare  nunquam,  ut  res  quaecunque  secundum  nostrum 
proprium  desiderium  eveniant,  sed  ut  in  omnibus  Dei 
voluntas  fiat. 

Signa  propriae  Voluntatis  adhuc  praevalentis: 

1.  Ea  solum  prompte  et  diligenter  facere,  quae  placent,  in 
ceteris  taedio  affici; 

2.  singularia  amare,  in  exercitiis  communibus  languere; 

3.  difficulter  aliorum  imperio  se  subdere,  vel  aliis  se  ac- 
commodare; 

4.  contra  superiorum  monita  et  correctiones  indignari, 
murmurare; 

5.  exemptiones  a communibus  oneribus  efflagitare  et  mo- 
lesta in  alios  rejicere; 

6.  quae  desideramus,  importune  a superioribus  extorquere, 
fugere  rerum  inopiam  et  vilitatem; 

7.  propter  difficultates,  incommoditates,  mores  superiorum 
vel  confratrum,  desiderare  mutationem  monasterii,  officii 
etc. ; 

8.  pro  favoribus,  recreationibus  etc.  acriter  contendere  alios- 
que  ad  similia  defendenda  animare; 

9.  amicitiam  particularem  fovere, 

§ 3.  De  Mortificatione  Memoriae. 

Memoriae  officium  est,  ideas  ex  objectis  externis  per 
sensus  in  anima  excitatas  recipere,  conservare  et  suo  tem- 
pore intellectui  iterum  repraesentare.  Intellectus  molae  com- 
paratur, quae  conterit,  quidquid  memoria  affuderit;  sive  bo- 
num sive  malum  est,  inde  concupiscentia  et  inordinatio 
voluntatis  exoritur.  Patet  ergo  necessitas  mortificationis 
memoriae,  quae  in  eo  consistit,  ut  memoria  a reminiscendis 
rebus  inutilibus,  periculosis  vel  nocivis  cohibeatur  et  ad  res 
utiles  vel  necessarias  reminiscendas  adigatur. 


Actus  Mortificationis  Memoriae: 

1.  Imaginationi  circa  res  vanas  non  indulgere.  Parva 
scintilla  saepe  magnum  excitat  incendium,  a vanis  ad 
obscoena  facile  fit  transitus; 

2.  peccata  praeterita,  confessione  sacramentali  expiata,  non 
secundum  particulares  circumstantias,  sed  solum  in  ge- 
nere recordari  ad  humilitatem,  poenitentiam  etc.  foven- 
dam; praecipue  in  re  turpi  hoc  observandum  et  homini- 
bus anxiis  valde  inculcandum; 

3.  nunquam  sibi  imaginari  honores,  temporalium  bonorum 
possessionem  etc.  quia  affectum  erga  hujusmodi  res  in- 
ordinatum excitant  et  augent  magnopere; 

4.  tempore  orationis  non  admittere  cogitationes  ceteroquin 
utiles  v.  g.  circa  officia; 

5.  nunquam  recordari  injurias  ab  aliis  illatas; 

6.  cogitationes  pias  (ex  meditatione  mututina)  proposita 
in  mentem  sibi  saepius  revocare,  in  praesentia  Dei  am- 
bulare. 

§ 4.  De  Mortificatione  Passionum  malarum. 

Passio  generice  sumpta  quaevis  vehemens  animi  pro- 
pensio vel  aversio  dicitur;  quodsi  objectum  passionis  malum 
vel  modus  inordinatus  est,  passio  evadit  mala.  Passiones 

malae  pace  interna  nos  privant  et  inconstantes  nos  reddunt, 
nunc  timidos,  nunc  iratos,  nunc  inordinate  gaudentes;  vir- 
tutes suffocant,  in  peccata  gravissima  praecipitant.  Actum 
ergo  erit  de  perfectione  christiana,  nedum  religiosa,  nisi 
passiones  mortificemus.  Habitus  et  tonsura , ait  Imit.  modi- 
cum conferunt , sed  mutatio  morum  et  integra  mortificatio 
passionum  verum  faciunt  Religiosum  (1.  1.  c.  17.). 

Mortificatio  passionum  consistit  in  virtuoso  (ex  motivo 
nempe  virtutis  praesertim  caritatis  erga  Deum,  secus  est 
sine  merito)  quodam  et  efficaci  conatu  per  frequentes  actus 
tum  internos  tum  externos  ea  tantum  et  eo  modo  prose- 
quendi vel  fugiendi,  quae  et  quomodo  recta  ratio  prosequenda 
vel  fugienda  dictat.  Ut  hanc  passionum  mortificationem 
strenue  et  cum  successu  aggrediamur,  ope  meditationis, 
lectionis  spiritualis,  examinis  conscientiae,  naturam,  turpi- 
tudinem, radices,  pravos  effectus  singularium  passionum  et 
media  ad  eas  eradicandas  opportuna  cognoscamus  necesse  est. 

Praecipua  Media  et  generalia  hic  suppeditamus: 

1.  Meditationem,  lectionem  spiritualem,  examen  conscien- 
tiae, praecipue  particulare,  secundum  methodum  Parte  II. 
hujus  tyrocinii  expositam  perage; 

2.  saepius  per  diem  actus  virtutum  tum  internos  tum  ex- 
ternos passionibus  contrarios  exerce:  Consuetudo  con- 
suetudine vincitur; 

3.  sollicite  occasiones  peccandi  praevide,  et  declina  vel  sal- 
tem te  obarma;  minus  enim  feriunt  tela,  quae  praevi- 
dentur; 

4.  principiis  obsta,  sero  medicina  paratur,  quum  mala  per 
longas  invaluere  moras; 

5.  patri  spirituali  tanquam  medico  sincere  te  manifesta  et 
religiose  obedi; 

6.  in  te  diffide,  sed  in  Deo  confide;  gratias  ad  resistendum 
tentationibus  necessarias  humili  oratione,  frequenti  et 

digna  sacramentorum  perceptione,  Sanctorum  interces- 
sione tibi  compara. 

§ 5.  De  Mortificatione  Respectus  humani. 

Respectus  humanus  est  inordinata  cupiditas  placendi 
hominibus,  eisque  displicendi  metus  vilis,  qui  proinde  nos 
impellit  ad  plurima  mala  agenda  ac  plurima  bona  omittenda, 
ut  aliorum  gratiam  aucupemur,  aliorum  vituperium  evitemus; 
opera  in  se  bona  prava  intentio  corrumpit.  Originem 
habet  a superbia,  qua  aestimari  cupimus,  vilipendi  fugimus. 

Respectus  humanus 

1.  injuriosus  est  Deo,  quia  homines  magis  timentur,  quam 
Deus;  eorum  gratia  majoris  fit,  quam  amicitia  Dei. 
Quicunque  voluerit  amicus  esse  saeculi  hujus,  inimi- 
cus Dei  constituitur  (Jac.  4,  4.).  Si  hominibus  pla- 
cerem, Christi  servus  non  essem  (Gal.  1,  10.).  Nemo 
potest  duobus  dominis  servire  (Matth.  6,  24.); 

2.  respectus  humanus  homini  valde  est  nocivus;  maxime 
in  religiosis  communitatibus  ejus  effectus  pessimi  appa- 
rent; facit  hominem  ad  quasvis  transgressiones  regulares 
paratum,  opera  pietatis  erubescentem,  ut  torvum  vultum 
confratrum  fugiat.  Qui  timet  hominem  cito  corruet 
(Prov.  29,  25.).  Praecipue  religiosis  juvenibus  hic  sco- 
pulus periculosissimus; 

3.  respectus  humanus  opera  quae  homo  facit,  utut  in  se 
praestantissima,  ob  defectum  purae  intentionis  corrumpit, 
quin  imo  homo  respectu  humano  affectus  nullam  habet 
virtutem  solidam;  arundini  comparatur,  quae  vento  quo- 
vis levissimo  agitatur,  erubescit  se  palam  pro  Deo  de- 
clarare, ergo  erubescet  eum  Filius  hominis.  Qui  non 
appetit  hominibus  placere , nec  timet  displicere , multa 
perf ruetur  pace  (Imit.  Chr.  1.  3.  c.  28.). 

Actus  Mortificationis  Respectus  humani  sunt: 

1.  Non  curare,  multo  minus  investigare,  quid  de  nobis 
dicant  homines,  ipsi  etiam  superiores.  Deum  solum 

respice;  recte  faciendo  non  habes,  quod  quemquam 
timeas; 

2.  sarcasmis,  dicteriis  etc.,  quibus  nostra  religiose  vivendi 
ratio  traducitur,  non  moveri; 

3.  non  laxa  confratrum  dictamina  et  exempla,  sed  s.  Re- 
gulam et  Statuta  sequi  et  exempla  Sanctorum,  etiam 
in  rebus  minimis; 

4.  nemini  adulari,  et  familiaritates  particulares  fugere,  a 
nemine  serviliter  et  turpiter  dependere; 

5.  humilitati  studere,  qua  vilipensiones  quascunque  non 
timeamus. 

B.  De  Mortificatione  externa. 

§1.  De  Mortificatione  Visus. 

Per  visum  excitantur  in  nobis  ideae  longe  vivaciores, 
quam  per  alios  sensus,  ideo  visus  periculosissimus.  Vestigia 
terrent:  David,  Samson  etc.  Nequius  oculo  quid  creatum 
est  (Eccli.  31,  15.)?  Vulnera  per  incautam  oculorum  eva- 
gationem animae  illata  saepe  post  longum  tempus  erumpunt 
et  tentationes  causant  gravissimas.  S.  Benedictus.  Quot 
inde  cogitationes  inutiles,  distractiones,  judicia  temeraria, 
desideria  parva  ! 

Praxis  hujus  Mortificationis: 

1.  Non  aspicere  partes  inhonestas  in  proprio  vel  alieno 
corpore  vel  in  picturis; 

2.  mulieris,  praesertim  junioris,  faciem  vel  nunquam  vel 
saltem  non  fixe  aspicere.  Virginem  ne  conspicias,  ne 
forte  scandalizeris  in  decore  illius  (Eccli.  9,' 5.).  Mu- 
lierum conspectus  est  sagitta  veneno  illita , quee  ferit  ani- 
mum et  venenum  immittit , et  quo  diutius  manet , eo  magis 
vulnus  putrescit  (S.  Nilus,  orat.  2.  adv.  vitia); 

3.  oculos  avertere  etiam  a splendido  mulierum  vestitu; 

4.  neque  pueros  fixe  adspicere  vel  juvenes  decoros; 

5.  oculos  custodire  in  choro,  in  ecclesia,  in  deambulatione 
etc. ; generatim  nullibi  curiose  circumspicere; 

6.  oculos  saepius  cohibere  etiam  ab  objectis  per  se  indif- 
ferentibus, quotiescunque  ad  ea  videnda  specialem  sen- 
timus pruritum; 

7.  aspectum  rerum  indifferentium  per  piam  quandam  con- 
templationem sibi  reddere  utilem. 

§ 2.  De  Mortificatione  Auditus. 

Nisi  auditus  mortificetur,  mens  innumeris  impletur  co- 
gitationibus, quibus  distrahitur,  in  oratione  turbatur,  variae 
passiones  excitantur,  peccatorum  alterius,  praecipue  detrac- 
tionum, particeps  fit.  Hinc:  Sepi  aures  tuas  spinis  (Eccli. 

28,  28.).  Nec  firce  sumat  qnisquam  aliis  7'eferre , qucecunque 
foris  viderit  aut  audierit , quia  filurima  destructio  est  (s.  Reg. 
c.  67.). 

Praxis  hujus  Mortificationis: 

1.  Verba  obscoena,  etiam  ex  joco  dicta,  non  audire,  sed 
sermonem  alio  divertere,  vel  discedere,  vel  saltem  dis- 
plicentiam quandam  ostendere,  inferioribus  vel  aequali- 
bus in  faciem  resistere; 

2.  aures  avertere  a graviter  vel  leviter  detrahentibus  famae 
alterius,  etiamsi  res  vera,  occulta  tamen  esset; 

3.  aures  avertere  a murmurationibus  contra  superiores, 
officiales  vel  confratres,  imo  illorum  defensionem  vel 
excusationem  suscipere; 

4.  nunquam  curiose  attendere,  multo  minus  indagare,  quae 
alii  secreto  loquuntur; 

5.  pronum  non  esse  ad  percipiendas  saeculi  rumores,  novel- 
las, et  quaecunque  mentem  ex  naturali  etiam  compas- 
sione vel  affectu  anxiam  et  inquietam  reddere  possent, 
quia  magnum  sunt  recollectionis  et  rerum  spiritualium 
impedimentum; 

6.  libenter  audire  et  continuare  colloquia  pia.  Laxorum 
enim  Religiosorum  est  hujusmodi  sermones  fastidire, 
contemnere,  irridere; 

7.  libenter  audire  superiorum  exhortationes,  monita,  cor- 

rectiones. Pravi  enim  Religiosi  hujusmodi  monita  im- 
patienti animo  audiunt,  arguunt,  sugillant,  flocci  faciunt. 

§ 3.  De  Mortificatione  Gustus. 

Quo  delicatius  caro  nutritur,  eo  fit  insolentior,  augentur 
humores  maligni  et  ideo  morbi;  caro  magis  concupiscit  ad- 
versus spiritum,  anima  aggravatur,  et  ad  negotia  minus 
fit  apta  juxta  illud:  Plenus  venter  non  studet  (nec  orat),  liben- 
ter. Peccatur: 

1.  Quoad  quantitatem; 

2.  quoad  qualitatem; 

3.  quoad  modum  sumendi. 

Cibi  et  potus  quantitas  ex  corporis  constitutione  et 

genere  laborum  dimetienda  et  propria  cujusvis  experientia 
exploranda  est.  Ceterum  natura  paucis  contenta  est,  ut 
exempla  probant.  Edacitas  et  potandi  libido  ex  educatione 
et  consuetudine  prava  repetendae,  et  contraria  consuetudine 
vincendae  sunt.  Si  quis  post  mensam  majorem  quam  alias 
sentit  torporem,  somnolentiam  et  pigritiam,  intemperantiae 
se  accuset,  multo  magis  si  mane  multas  experitur  eructa- 
tiones, signa  cibi  nondum  concocti. 

Praxis  hujus  Mortificationis: 

1.  Nunquam  ex  solo  appetitu  naturali  pecudum  more  in 
cibum  et  potum  involare,  sed  prius  piam  intentionem 
praemittere; 

2.  si  plures  cibi  quam  necessarii  sunt,  apponuntur,  unum 
alterumve  relinquere  amore  paupertatis,  poenitentiae  etc. 

Non  te  effundas  super  omnem  escam:  in  multis  enim 


158 


escis  erit  infirmitas, ....  qui  autem  abstinens  est,  ad- 
jiciet vitam  (Eccli.  37,  32.  et  seqq.); 

3.  cibis  communibus  esse  contentum,  nec  unquam  propterea 
murmurare  contra  officiales,  famulos  etc.  multo  minus 
alios  ad  hoc  excitare; 

4.  a cibo  grato  ex  parte  vel  ex  toto  abstinere; 

5.  extra  tempus  ordinarium  non  manducare  sine  necessitate 
et  petita  licentia,  multo  minus  cupedia  sibi  procurare; 

6.  regulas  urbanitatis  et  modestiae,  praesertim  inter  saecu- 
lares, observare; 

7.  lectioni  mensali  attendere. 

§ 4.  De  Mortificatione  Odoratus. 

Per  odoratum  peccamus,  si  solum  delectationem  inten- 
dimus; mortificatur  odoratus,  si  nares  cohibeamus;  a perci- 
piendis sine  justa  causa  rebus  odoriferis  et  ad  sustinenda 
interdum  ingrata  applicemus. 

Praxis  hujus  Mortificationis: 

1.  Linteola  et  alias  vestes  balsamo  odorifero  etc.  inuncta 
non  circumferre;  viros  enim,  multo  magus  Religiosos,  de- 
decet; 

2.  flores  non  decerpere  et  circumferre; 

3.  suffitu  exquisito  in  sua  cella  non  uti; 

4.  a tabacco  omnino  abstinere,  vel  saltem  moderate  eo  uti; 

5.  graveolentiam  e.  g\  apud  aegrotos,  patienter  sustinere. 

§ 5.  De  Mortificatione  Tactus. 

Hic  sensus  castitati  est  periculosissimus.  Cogitemus 
corpus  nostrum  esse  templum  Spiritus  Sancti.  In  quolibet 
angulo , ait  D.  Bernardus,  angelo  tutelari  debitam  habeamus 
reverentiam . Mortificatio  hujus  sensus  in  eo  consistit,  ut 
abstineamus  a mollibus  rebus  et  sensui  huic  blandientibus 
et  amplectamur  aspera,  molesta,  corpus  affligentia. 

Praxis  hujus  Mortificationis: 

1.  Partes  corporis  sui  inhonestas  nunquam  sine  necessitate 
tangere,  multo  minus  alterius; 

2.  etiam  partes  honestas  e.  g.  faciem  alterius  cujuscunque 
sexus  non  tangere,  nec  manum  comprimere  et  similia; 

3.  neque  animalia,  e.  g.  canes  libere  tangere; 

4.  modestum  corporis  situm  in  sedendo,  jacendo  etc.  ser- 
vare. 

5.  frigus,  aestum,  morbos  etc.  patienter  ferre; 

6.  lecto  duro,  cilicio,  flagello  discrete  et  ex  consilio  patris 
spiritualis  uti. 

§ 6.  De  Mortificatione  Linguae. 

Si  quis  putat  se  religiosum  esse,  non  refrsenans  lin- 
guam suam,  hujus  vana  est  religio  (Jac.  1,  26.),  et  c.  3,  6. 
linguam  vocat  universitatem  iniquitatis.  Os  lubricum 
operatur  ruinas  (Prov.  26,  28.).  Et  merito;  quot  enim 
verba  vana,  adulatoria,  mendacia,  detractoria,  scurrilia, 
caritatem  laedentia,  murmurantia,  minus  casta  etc.  ! En 
quantae  ruinae ! Atqui  omne  verbum  otiosum,  quod  locuti 
fuerint  homines,  reddent  rationem  de  eo  in  die  judicii 
(Matth.  12,  36.).  . Inter  sceculares , ait  D.  Bernardus,  nugce 
sunt , in  ore  sace?'dotis  blasphemice . Consecrasti  os  tuum 
Evan  gei  io,  talibus  jam  aperire  illicitum , assuefacere  sacrile- 
gium est  (De  consideratione.).  Quanto  magis  de  Religioso 
hoc  dicendum  est.  Omnes  Ss.  Ordinum  institutores  silentii 
observantiam  valde  inculcarunt,  nam  vir  linguosus  non  po- 
test esse  recollectus  et  orationi  deditus,  ac  proinde  in  per- 
fectione non  proficiet.  Lingua  ergo  est  mortificanda,  i.  e. 
a verbis  otiosis  et  quomodocunque  peccaminosis  abstinendum, 
neque  loquendum  nisi  de  rebus  utilibus  et  piis.  Fabri  fa- 
brilia tractant , nautce  navalia  narrant , ait  proverbium;  quis 
ergo  Religiosum  dixerit,  qui  nihil  horret  magis,  quam  de 
materia  religionis  disserere ! 

Praxis  hujus  Mortificationis: 

1.  Singularem  semper  adhibere  vigilantiam,  ne  ex  impetu 
et  ex  dominante  quadam  passione  loquamur; 

2.  cum  bona  intentione  et  proposito  ad  colloquia  accedere; 

3.  non  loqui  locis,  temporibus  et  cum  personis  prohibitis; 

4.  cavere  loquacitatem:  in  multiloquio  non  deerit  peccatum; 

5.  nunquam  dicere  quod  factiones  in  communitate  excitare, 
auctoritatem  superiorum  minuere,  famam  vel  caritatem 
laedere  vel  quomodocunque  peccaminosum  esse  posset; 

6.  regulas  modestiae  (Parte  II.  tyroc.)  in  loquendo  servare; 

7.  interdum  etiam  a licitis  sermonibus  abstinere. 


DISSERTATIO  II. 

De  Via  illuminati va. 

Declina  a malo  (Ps.  36,  27.),  hoc  primum  est,  sed  non 
sufficit;  et  fac  bonum,  hoc  alterum  est  et  in  via  illumina- 
tiva  seu  in  secundo  perfectionis  gradu  faciendum;  Magis 
satagite  ut  per  bona  opera  certam  vestram  vocationem, 
et  electionem  faciatis  (II.  Petr.  1,  10.).  De  virtutibus  igi- 
tur agendum. 

CAPUT  I. 

De  Virtute  in  genere. 

§ 1.  De  Notione  Virtutis  in  genere. 

Virtus  est:  Habitus  pe7 f ciens  substantiam  7'ationalem  ad 
bonam  operationem  inclinans  ac  facilitans . Alii  ita  definiunt: 
Habitus  scu  firma  ct  efficax  animi  dispositio  legem  divinam 
adhnpleiidi . Qui  magnam  difficultatem  in  virtute  exercenda 
experitur,  virtutem  nondum  acquisivit,  sed  is  tantum,  qui 
virtutis  actus  p7'07iipte , facile  et  cum  voluptate  exercet.  Ha- 
bitus (acquisitus)  actibus  repetitis  acquiritur.  Ut  actus  ali- 
quis virtuosus  sit,  debet 

1.  in  se  esse  bonus  seu  legi  divinae  conformis; 

2.  deliberatus  et  liber; 

3.  ex  motivo  honesto  elicitus; 

4.  nulla  circumstantia  prava  vitiatus;  nam  bonum  ex  inte- 
gra causa,  malum  ex  singulis  defectibus.  Ut  iste  actus 
etiam  7neritorius  sit,  debet  porro  esse 

5.  ope  gratiae  supernaturalis, 

6.  in  statu  gratiae  sanctificantis  elici. 


S 2.  De  Divisione  Virtutum. 

Aliae  virtutes  dicuntur  theologica , quarum  objectum  im- 
mediatum est  ipse  Deus,  nempe  fides,  spes  et  caritas;  moti- 
vum  formale  earum  est  perfectio  quaedam  Dei  essentialis, 
scii,  fidei:  infinita  Dei  veracitas;  spei:  infinita  ejus  po- 
tentia, misericordia  et  fidelitas;  caritatis:  infinita  ejus 

bonitas  absoluta  et  respectiva;  ideo  hae  virtutes  omnium  sunt 
nobilissimae  et  maxime  necessariae.  Aliae  virtutes  dicuntur 
morales , quarum  est  hominum  actiones  juxta  dictamen  rectae 
rationis,  leg-em  divinam  et  humanam  dirig-ere.  Inter  virtu- 
tes morales  aliquae  dicuntur  cardinales , quibus  ceterae  inni- 
tuntur et  in  iis  omnis  vitae  honestas  quasi  ostium  in  car- 
dine vertitur.  Virtutes  cardinales  ex  communi  sententia 
sunt:  prudentia , justitia , temperantia , fortitudo. 

8 3.  De  Modo  acquirendi  Virtutes. 

Inter  media  virtutes  acquirendi  tria  sunt  potissima:  me- 
ditatio, exercitium  et  examen,  praecipue  particulare.  Sine 
cognitione,  sine  amore,  sine  petitione  nulla  virtus  acquiritur; 
nam  incogniti  nulla  cupido;  quod  non  cupimus  et  amamus 
id  comparare  nobis  non  laboramus;  sed  sine  gratia  Dei  nul- 
lam virtutem  supernaturalem  comparare  possumus;  Sine  me 
nihil  potestis  facere  (Joan.  15,  5.).  Non  quod  sufficientes 
simus  cogitare  aliquid  a nobis,  quasi  ex  nobis:  sed  suffi- 
cientia nostra  ex  Deo  est  (II.  Cor.  3,  5.);  gratiam  vero 
Deus  ordinarie  humiliter  petentibus  concedit.  Tria  autem 
haec:  cognitio,  amor,  petitio  partes  essentiales  meditationis 
sunt. 

Sine  actuali  exercitio  seu  frequentatione  actuum  nulla 
virtus  acquiritur,  quia  virtus,  de  qua  hic  sermo,  est  habitus; 
habitus  autem  repetitis  actibus  acquiritur,  quod  etiam  ex 
inductione  habituum  quorumvis  naturalium  patet. 

Ex  hoc  collig-es,  quam  insipienter  ag-ant,  qui  perfectioni 
intendentes  anxii  fiunt,  a Deo  se  derelictos  arbitrantur,  cum 
in  varias  tentationes  et  virtutis  exercendae  occasiones  inci- 
dunt. Patientia  sine  tribulationibus,  humilitas  sine  vilipen- 
sionibus  et  confusionibus,  temperantia  sine  abstinentia  etc. 
acquiri  nullo  modo  possunt. 

Examen  conscientiae  quantum  conferat  ad  vitia  exstir- 
panda et  virtutes  acquirendas  ex  ipsius  natura  patet;  praeci- 

pue  commendandum  examen  particulare;  nam  pluribus  in- 
tentus minor  est  ad  singula  sensus.  Per  continuam  vigi- 
lantiam et  fidelem  propositorum  executionem  virtus  in  dies 
magis  firmatur.  Hoc  examen  particulare  tamdiu  est  conti- 
nuandum, donec  incipiamus  actus  virtutis  cum  promj)titudine, 
facilitate  et  delectatione  perficere.  Quae  tamen  facilitas  et 
delectatio  interdum  non  ex  virtute  jam  acquisita  sed  ex 
fervore  devotionis  transeuntis,  ex  felici  successu  peracti  ali- 
cujus  negotii,  significato  superioris  favore  etc.  provenit;  or- 
dinarie haec  inferunt  transeuntem  tantum  voluntatis  promp- 
titudinem,  nequaquam  firmam  ac  stabilem;  facilitas  ergo  in 
ipso  habitu  et  frequentatione  actuum  sit  fundata  oportet; 
nimirum  virtus  etiam  tempore  desolationis  et  afflictionis 
firma  persistat. 


CAPUT  II. 


De  Virtutibus  in  specie. 


ARTICULUS  PRIMUS. 

/ 

De  Solertia  in  rite  obeundis  operibus  communibus 

et  quotidianis. 

§ 1.  De  Natura  et  Necessitate  hujus  Solertise. 

Solertia  haec  est  virtus,  qua  quis  acediam  fugiens,  la- 
bores et  negotia  quaecunque  ex  officio  vel  ex  obedientia  vel 
ratione  status  incumbentia  debito  tempore,  modo  et  ordine 

diligenter  et  pro  viribus  peragit.  Quantae  sit  necessitatis 
haec  virtus  facile  patet,  quum  tota  fere  Religiosi  perfectio 
in  ea  consistat.  Certe  ille  Religiosus  perfectus  est,  qui  con- 
stanter et  perfecte  Dei  voluntatem  exequitur;  nam  is  ipso 
opere  perfectam  erga  Deum  caritatem  ostendit.  Opera  extra- 
ordinaria et  heroica  non  ab  omnibus  Deus  exigit  vel  raro 
occasio  se  offert;  Qui  fidelis  est  in  minimo,  et  in  majori 
fidelis  est:  et  qui  in  modico  iniquus  est,  et  in  majori  ini- 
quus est  (Luc.  16,  10.).  Porro  qui  in  parvis  et  quotidianis 
rebus  fidelis  non  est,  neque  in  majoribus  erit;  nam  ipsa 
fidelitate  illa  in  rebus  minutis  gratias  speciales  ad  res  ma- 
jores peragendas  acquirimus.  Bene  notat  S.  Ephrem:  Non 
ad  actionem  respicit  Dens , sed  ad  propositum  voluntatis , et 
non  intuetur , quod  fit , sed  quo  studio  et  propensione  pera- 
gatur (1.  3.  serm.  de  poenit.). 

§2.  De  pura  Intentione  Operibus  nostris  quotidianis  praemittenda. 

Intentio  pura  ea  est,  qua  soli  Deo  placere,  sanctissimam 
ejus  voluntatem  exequi  et  sic  gloriam  ejus  extrinsecam  au- 
gere cogitamus.  Intentio  vel  est  actualis , qua  hic  et  nunc 
aliquid  ad  Deum  referimus;  vel  virtualis , quae  quidem  jam 
praeteriit,  sed  in  sua  efficacia  adhuc  remanet,  ita  ut  quis  vi 
et  virtute  intentionis  antea  habitae  id  modo  faciat  quod 
facit;  e.  g.  si  quis  peregrinatur  in  aliquem  locum,  intentio 
peregrinandi  virtualiter  perseverat:  intentio  habitualis  est 
intentio  actualis  praeterita  et  nondum  per  actum  contrarium 
revocata,  tamen  non  amplius  influens  in  actiones.  Haec  in- 
tentio habitualis  non  sufficit,  ut  actio  sit  bona  et  meritoria. 
Ut  actiones  nostrae  supernaturaliter  bonae  et  meritoriae  sint, 
eas  immediate  vel  saltem  mediate  ad  Deum  referre  debemus; 
Qui  reliquerit  domum  ....  propter  nomen  meum,  cen- 
tuplum accipiet  (Matth.  19,  29.).  Sive  ergo  manducatis, 
sive  bibitis,  sive  aliud  quid  facitis:  omnia  in  gloriam  Dei 
facite  (I.  Coi.  10,  31.).  D.  Ambrosius  dicit:  Christianus 

debet  omnia  in  laudem  Dei  referre  (sup.  verba  Malach.  1,  6.). 
D.  Bernardus:  Quidquid  facimus , jubemur  facere  in  gloriam 
Dei . Benedictinorum  s3^mbolum  (ex  s.  Regula  c.  57.)  sem- 
per  erat:  Ut  in  omnibus  glorificetur  Deus;  et  S.  Ignatii: 

Ad  majorem  Dei  gloriam . Omnis  actus  humanus  i.  e.  de- 
liberatus, ut  sit  bene  ordinatus,  proinde  moraliter  bonus, 
debet  procedere  ex  motivo  tinis  ultimi;  per  hoc  enim  discer- 
nitur hominis  actio  a modo  operandi  brutorum;  atqui  homi- 
nis tinis  ultimus  est  Deus,  nempe  ut  ei  serviat  in  hac  vita 
et  in  altera  Eum  possideat,  ergo  omnes  actiones  saltem 
mediate  ad  Deum  referri  debent. 

Propter  ultimam  hanc  rationem  multi  theologi  conten- 
dunt, non  esse  actum  humanum  (i.  e.  deliberatum)  in  indi- 
viduo, qui  sit  indifferens  seu  neque  bonus  neque  malus;  di- 
cunt enim,  vel  refertur  actio  in  Deum  et  est  moraliter  bona, 
vel  non  refertur  (saltem  mediate)  in  Deum,  et  est  inordinata, 
ideoque  mala.  Hoc  saltem  certissimum  est,  per  intentionem 
puram  minimas  quascunque  actiones  altiorem  gradum  gloriae 
coelestis  in  aeternum  duraturae  nobis  comparare,  sine  illa  in- 
tentione laborem  et  operam  perdi.  Deus  cor  et  non  substan- 
tiam pensat,  nec  perpendit  quantum , sed  ex  quanto  proferatur 
(D.  Gregorius  hom.  5.  in  Ev.).  Magnum  hoc  solatium 
afferre  debet  iis,  quibus  officia  vilia  committuntur,  et  com- 
missa infeliciter  succedunt. 

Inferes: 

1.  Intentio  matutina  ad  singulas  diei  actiones  se  extendens 
Deo  quidem  acceptissima  et  nobis  utilissima  est,  ideo- 
que quotidie  summo  cum  caritatis  fervore  elicienda;  sua 
tamen  facile  privabitur  efficacia,  nisi  saepius  per  diem 
ante  actiones  majoris  momenti  renovetur;  secus  in  ha- 
bitualem intentionem  desinit,  unde  fit,  ut  actiones  par- 
tim  ex  sola  tepida  consuetudine,  partim  ex  motivis 
pravis  nempe  respectu  humano,  vana  gloria,  amore  pro- 
prii commodi  etc.  peragantur; 

2.  non  sufficit  opus  intentione  pura  praemissa  inchoare, 
sed  eadem  intentione  continuetur  et  finiatur.  Astutia 
diaboli  est,  ut  opus  corrumpat  in  principio,  quum  in- 
tentionem puram  omittimus  vel  pravam  habemus;  si 
hoc  non  obtinet,  sub  ipso  opere  varia  ingerit  motiva 
prava,  vel  saltem  in  fine  vanam  complacentiam  et  inor- 
dinatum laudis  appetitum  instillat; 

3.  valde  utile  est,  plures  intentiones  supernaturales  speci- 
fice diversas  actionibus  praemittere,  e.  g.  jejunare  ex 
motivo  temperantiae,  castitatis,  poenitentiae,  obedientiae, 
humilitatis  etc. ; nam  eo  magis  Deus  honoratur,  meritum 
multiplicabitur,  intentio  perficitur. 

Facile  tamen  contingit,  ut  operibus  nostris  intentiones 
pravae  se  insinuent,  his  signis  cognoscuntur: 

1.  Si  de  felici  aliorum  in  suis  muneribus  successu  tristi- 
tiam vel  invidiam  sentimus; 

2.  si  negotio  infelici  successu  peracto  valde  dejicimur; 

3.  si  exercitia  spiritualia  propter  ariditatem,  desolationem 
negligimus  vel  abbreviamus; 

4.  si  ad  officia  vilia  a superiore  commissa  minus  prompte 
nos  accingimus; 

5.  si  officia,  quia  a superiore  propter  ea  in  aliquibus  repre- 
hensi, languide  et  cum  taedio  continuamus. 

§ 3.  De  Modo  rite  et  perfecte  obeundi  Opera  nostra. 

Ad  opus  bonum  perfecte  peragendum  non  sufficit  pura 
intentio,  debet  etiam  modo  debito  fieri,  et  quidem: 

1.  Tempore  debito;  hoc  maxime  in  religiosa  communitate 
propter  ordinem  necessarium  est.  Omnia  tempus  ha- 
bent (Eccl.  3,  1.).  Opera,  quae  horis  praescriptis  non 
fiunt,  nisi  excuset  necessitas  vel  causa  rationabilis,  par- 
tus sunt  proprii  judicii  et  voluntatis,  Deoque  displicent 
vel  saltem  minus  placent.  Huc  pertinet  quod  S.  Bene- 
dictus c.  5.  de  promptitudine  obedientiae  dicit.  Exer- 

citia  praecipue  spiritualia  dilata,  vel  festinanter  vel  ne- 
gligenter  fiunt,  vel  omnino  omittuntur; 

2.  integre  et  diligenter.  Contra  hanc  conditionem  peccant, 
qui  passim  ad  communia  obedientiae  opera  serio  veniunt, 
ante  tempus  sine  necessitate  discedunt,  ex  fastidio  opera 
sua  incompleta  relinquunt,  vel  a negotiis  vocationis  suae 
perfunctorie  absolutis  ad  occupeitiones  minus  utiles  festi- 
nant, opera  injuncta  languide  et  nauseabunde  peragunt. 
Maledictus,  qui  facit  opus  Dei  fraudulenter  (Jerem. 
48,  10.); 

3.  hilariter.  Non  ex  tristitia  aut  ex  necessitate,  hilarem 
enim  datorem  diligit  Deus  (II.  Cor.  9,  7.).  Serenitas 
in  vultu , inquit  D.  Bernardus,  dulcedo  in  sermonibus 
multum  colorant  obedi  enti am  obsequentis  (de  virt.  obed.). 
Qui  sub  onere  gemit,  illud  non  diu  portabit.  Quis  non 
libenter  servit  ei,  quem  sincere  amat  ? Domino  tam 
nobili  ? tam  benigno  ? pro  tanto  praemio  ? 

4.  attente  et  unice , sine  inordinata  solicitudine  aut  distrac- 
tione ad  alia  vel  jam  acta  vel  mox  agenda;  Age  quod 
agis . Ne  in  multis  sint  actus  tui  (Eccli.  11,  10.); 

5.  modeste , ad  aedificationem  aliorum,  et  ob  reverentiam 
Dei  praesentis  et  Angeli  custodis; 

6.  pacate,  sine  inordinato  desiderio  hominibus  placendi,  et 
sine  timore  iis  displicendi;  simus  resignati  quoad  even- 
tum operis;  Deus  cor  respicit,  et  conatum  praemiat. 

§ 4.  De  Mediis  perfecte  peragendi  Opera  quotidiana. 

1.  Efficax  voluntas  et  desiderium  cuncta  perfecte  peragendi. 
Pro  majori  vel  minori  hoc  desiderio  major  vel  minor 
erit  virium  intensio,  vigilantia  applicandi  media,  soler- 
tia  impedimenta  removendi. 

2.  Diffidentia  sui . Superbis  et  praesumptuosis  Deus  resistit 
et  gratias  suas  subtrahit,  ut  vel  sic  confusi  resipiscant. 

3.  Confidentia  in  Deo ; Scitote  quia  nullus  speravit  in 
Domino  et  confusus  est  (Eccli.  2,  11.).  Infirma  mundi 

elegit  Deus,  ut  confundat  fortia  ut  non  glorietur 

omnis  caro  in  conspectu  ejus  (I.  Cor.  1,  27.  29.).  Haec 
est  voluntas  Dei,  sanctificatio  vestra  (I.  Thes.  4,  3.); 
ergo  dabit  etiam  gratias  necessarias.  Christus  in  aegro- 
tis, quos  sanaturus  erat,  confidentiam  excitare  studebat 
(Matth.  9,  2.  22.). 

4.  Humilis  oratio . Vult  enim  Deas  rogari,  ait  D.  Grego- 
rius,  vnlt  cogi,  vult  quadam  importunitate  vinci . Oratio 
igitur  requiritur  humilis,  fervens,  constans,  vera  fide  et 
caritate  formata.  Omnia  quaecunque  orantes  petitis, 
credite,  quia  accipietis  (Mare.  11,  24.). 

5.  Actuale  exercitium;  debemus  gratiae  strenue  cooperari: 
Qui  fi  e cit  nos  sine  nobis,  non  vult  salvare  nos  sine  nobis, 
certissima  est  D.  Augustini  sententia. 

6.  Quodvis  opus  ita  faciamus,  ac  si  postremum  totius  vitae 
foret;  neque  frivola  est  imaginatio,  quia  neque  diem 
scimus  neque  horam. 

7.  Medium  denique  universalissimum  est  exercitium  divince 
prcesentice,  quod  etiam  S.  Benedictus  consulit  s.  Reg. 
c.  7.,  gr.  1. 


ARTICULUS  SECUNDUS. 

De  Humilitate. 

§ 1.  De  Notione  Humilitatis. 

Humilitas  alia  cognitionis,  alia  ajfectionis  est,  illa  ad 
intellectum  pertinet,  haec  ad  voluntatem. 

Humilitas  cognitionis  est  cognitio  suae  omnimodae  a Deo 
dependentiae  et  infirmitatis,  coram  Deo  et  hominibus  acti- 
bus tum  internis  tum  externis  expressa. 

Nos  utrumque  conjungimus  et  sic  definimus.  Humilitas 
est  virtus  moralis,  qua  homo  verissima  omnimodae  suae  a 
Deo  dependentiae  et  infirmitatis  cognitione  sibi  ipsi  vilescit 
et  ab  aliis  hominibus  se  parvipendi  sinit  imo  gaudet. 

Itaque  humilitas  non  in  eo  consistit,  ut  bona  a Deo 
nobis  concessa  nesciamus,  sed  ut,  quidquid  accepimus,  divinae 
benignitati  adscribamus.  Quid  autem  habes,  quod  non 
accepisti  ? Si  autem  accepisti,  quid  gloriaris  quasi  non 
acceperis  (I.  Cor.  4,  7.)? 


§ 2.  De  Necessitate  Humilitatis. 

1.  Christus  Apostolis  de  principatu  contendentibus  dixit: 
Nisi  conversi  fueritis,  et  efficiamini  sicut  parvuli,  non 
intrabitis  in  regnum  coelorum.  Quicunque  ergo  hu- 
miliaverit se  sicut  parvulus  iste,  hic  est  major  in 
regno  coelorum  (Matth.  18,  3.  4.); 

2.  communis  est  Ss.  Patrum  sententia  humilitatem  esse 

; 

fundamentum  totius  Christianae  perfectionis.  Fundamen- 
tum sanctitatis  semper  fuit  humilitas  nec  in  coelo  stare 
potuit  superba  sublimitas  (S.  Cyprianus,  in  Nativ.  Do- 
mini). Cogitas  magnam  fabricam  construere  celsitudinis? 
de  fundamento  prius  cogita  humilitatis  (D.  August.  de 
verb.  Dom.  serm.  10.).  Qui  sine  humilitate  virtutes  con- 
gregat, quasi  in  ventum  pulverem  portat  (D.  Greg.  super 
psalm.  poenitent.); 

3.  non  datur  virtus  supernaturalis,  nisi  gratia  divina  nos 
praevenerit  et  comitari  pergat;  atqui  Deus  superbis 
resistit,  humilibus  autem  dat  gratiam  (Jac.  4,  6.); 
unde  sine  humilitate  virtus  neque  acquiri  neque  acqui- 
sita conservari  potest; 

4.  nos  Benedictini  promittimus  obedientiam  secundum  re- 
gulam S.  Benedicti,  atqui  in  hac  nihil  magis  commen- 
datur, quam  vera  humilitas;  duodecim  gradibus  humili- 

tatis,  quos  cap.  7.  statuit,  ascensis,  ad  perfectam  cari- 
tatem, ad  quam  Religiosi  omnes  tendere  debent,  per- 
venitur; 

5.  necessitatem  hanc  ostendit  ipsa  ratio  ex  consideratione 
naturae  nostrae  a Deo  omnino  dependentis,  infirmae,  pec- 
catis inquinatae. 

§ 3.  De  ceteris  Motivis  persuadentibus  veram  Humilitatem. 

1.  Exemplum  Christi  et  Sanctorum.  Discite  a me,  quia 
mitis  sum,  et  humilis  corde  (Matth.  11,  29.).  Post 
lotionem  pedum  Christus  dixit:  Exemplum  dedi  vobis 
etc.  (Joh.  13,  15.).  Sed  frustra  sumus  Christiani , ait 
D.  Bernardus,  si  Christum  non  sequimur; 

2.  Deo  et  hominibus  nos  reddit  acceptos:  Excelsus  Domi- 
nus, et  humilia  respicit;  et  alta  a longe  cognoscit 
(Ps.  137,  6.); 

3.  qui  autem  se  exaltaverit,  humiliabitur:  et  qui  se  hu- 
miliaverit, exaltabitur  (Matth.  23,  12.); 

4.  humilitatem  consequitur  pax  et  tranquillitas  animi;  sicut 

superbia  potissima  causa  confusionis  et  inordinatae  tris- 
titiae est:  Discite  a me,  quia  mitis  sum,  et  humilis 

corde:  et  invenietis  requiem  animabus  vestris  (Matth. 
11,  29.).  Ouodsi  in  mundo  pax  est,  hanc  certe  possidet 
humilis  cordis  homo  (Imit.  Christi.). 

§ 4.  De  Praxi  verse  Humilitatis. 

A.  Erga  Deum. 

1.  Profundissime  se  humiliare  coram  immensa  majestate 
divina  in  visitatione  Sanctissimi,  cum  divino  officio  as- 
sistimus, in  meditatione  etc.; 

2.  ob  sua  peccata  indignum  se  reputare  omni  favore,  con- 
solatione, exauditione  etc.,  hic  actus  utillissime  exer- 
cetur tempore  desolationis  et  afflictionis.  Dicamus  cum 

Davido:  Cognovi  Domine  quia  aequitas  judicia  tua  et 
in  veritate  tua  humiliasti  me  (Ps.  118,  75.); 

3.  sibi  ipsi  in  omnibus  diffidere,  et  in  solo  Dei  auxilio 
confidere; 

4.  in  nulla  re  propriam  honorem,  sed  Dei  beneplacitum  et 
majorem  Dei  gloriam  quaerere  et  intendere; 

5.  bona,  quae  habemus,  ingenii  dotes,  successum  in  operi- 
bus, Dei  gratiae  tribuere. 

B.  Erga  Proximum. 

1.  In  omnibus  se  inferiorem  reputare;  et  merito,  mim  si 
Deus  aliis  tot  gratias  contulisset,  quot  nobis,  forte  longe 
meliores  essent,  quam  nos;  si  nos  in  talibus  occasionibus 
et  tentationibus  fuissemus,  in  quibus  alii  fuerunt,  forte 
pejores  ipsis  essemus;  ergo  si  tam  mali  non  sumus, 
quam  alii,  Dei  miserentis  est; 

2.  officiis  honorificis  indignum  se  putare  eaque  quantum 
salva  obedientia  et  caritate  fieri  potest,  fugere; 

3.  officia  humiliora  sponte  eligere  et  alacriter  peragere; 

4.  humiliter  et  patienter  pati,  si  alii  nos  parvi  pendant, 
defectus  nostros  irrideant,  propalent,  ab  officio  aliquo 
honorifico  directe  vel  indirecte  nos  arceant;  si  aliorum 
virtutes,  opera  etc.  laudantur,  de  nobis  alte  siletur;  si 
alii  nos  adversantur,  nostram  conversationem  et  prm- 
sentiam  fugiunt;  si  aliis  meliora,  nobis  ubique  viliora 
et  deteriora  assignantur;  si  humanitatis  et  urbanitatis 
signa,  aliis  comiter  exhiberi  solita,  nobis  denegantur; 

5.  si  coram  aliis  erramus,  vel  aliquid  committimus,  ex  quo 

confusio  nostri  oritur,  dolere  quidem,  quod  Deum  et 
proximum  offendimus,  simul  tamen  interne  laetari,  quod 
superbia  nostra  humiliata  sit:  Bonum  mihi  quia  hu- 

miliasti me  (Ps.  118,  71.).  Defectus  minime  excusare, 
potius  incusare; 

6.  defectus  naturales,  ingenii  tarditatem,  parentum  inopi- 
am, non  erubescere; 

7.  non  quaerere  familiaritatem  cum  personis  altioris  digni- 
tatis. 

§ 5.  De  Criteriis  Humilitatis  spuriae. 

Est  qui  nequitur  humiliat  se  (Eccli.  19,  23.).  De- 
hujusmodi  hominibus  D.  Ambrosius  ait:  Multi  habent  hu- 

militatis speciem , sed  virtutem  non  habent , 7nulti  eam  foris 
prcetendunt  et  intus  impugnant . 

4 

Signa  hujus  fictae  Humilitatis  sunt: 

1.  Coram  aliis  se  peccatorem,  idiotam  etc.  praedicare  et 
aegre  ferre,  imo  indignari,  si  alii  idem  de  nobis  dicant, 
vel  ut  tales  nos  condemnant.  Sic  saepe  Deo  mentimur 
in  meditationibus,  orationibus  nos  humiliando  sed  prima 
humiliationis  occasione  oblata  indignamur; 

2.  demissis  oculis,  inclinato  capite  incedere,  leniter  loqui, 
quamdiu  omnia  bene  succedunt,  sed  irasci,  resistere,  cum 
ab  aliis  offendimur.  Tange  montes  et  fumigabunt 
(Ps.  143,  5.); 

3.  ea  negotia,  res  etc.  abhorrere,  quae  ab  hominibus  non 
considerantur,  vel  ex  quibus  humiliatio  et  confusio 
oritur,  nullus  successus  expectatur;  contra  vero  officia 
publica  et  honorifica  appetere; 

4.  tristari  vel  aegre  ferre,  si  ab  aliis  res  praeclare  geruntur; 

5.  propter  defectus  publicos  valde  turbari,  de  occultis  vix 
leviter  tangi. 


ARTICULUS  TERTIUS. 

De  perfecta  Conformitate  voluntatis  nostrae  cum 

voluntate  divina. 

§ 1.  De  Notione  hujus  virtutis. 

Haec  conformitas  est  virtus,  qua  homo  infinita  Dei  om- 
nipotentia sapientia  et  bonitate  confisus  suam  voluntatem 

cum  sanctissima  Dei  voluntate  perfecte  unit,  ita  ut  id  omne 
et  solum  velit  vel  nolit,  agat  vel  omittat  vel  patiatur,  quod 
Deus  vult,  quomodo  et  quia  Deus  vult. 

§ 2.  De  Excellentia  et  Necessitate  hujus  virtutis. 

Haec  conformitas  hominem  ad  intimam  cum  Deo  unio- 
nem et  amicitiam  promovet,  ideoque  caritatem,  quae  in  unione 
consistit,  maxime  perficit;  in  caritate  autem,  ut  supra  dixi- 
mus, perfectio  hominis  consistit.  Multo  'propinquiores  Deo 
sunt , ait  S.  Chrysostomus,  qui  voluntatem  Ejus  faciunt \ 
quam  qui  summa  carnis  necessitate  junguntur  (hom.  45  in 
Matth.).  Comprobavit  id  Christus,  quum  nuntianti  ipsi: 
Ecce  mater  tua  et  fratres  tui  foris  stant  quaerentes  te, 
respondit:  Quicunque  fecerit  voluntatem  Patris  mei,  qui 
in  coelis  est:  ipse  meus  frater,  et  soror,  et  mater  est 
(Matth.  12,  47.).  Haec  conformitas  est  criterium  certissi- 
mum amoris  Dei.  Qui  habet  mandata  mea,  et  servat  ea: 
ille  est,  qui  diligit  me  (Joan.  14,  21.).  Haec  conformitas 
unica  actionum  regula  Christo  fuit.  Meus  cibus  est  ut 
faciam  voluntatem  ejus,  qui  misit  me  (Joan.  4,  34.) 

Necessitas  hujus  conformitatis  facile  patet;  ad  nutum 
divinae  providentiae  et  sapientiae  sese  subjiciunt  creaturae 
quaevis  inanimes  et  irrationales;  numquid  solus  homo  ratione 
praeditus  collum  servituti  subtrahat?  Titulo  creationis,  re- 
demptionis, sanctificationis,  imo  liberae  electionis  Deus  ab- 
solutus dominus  est;  ideoque  voluntatem  nostram  ejus  volun- 
tati sanctissimae  conformemus  oportet.  Caritas  sine  hac 
conformitate  voluntatis  consistere  non  potest.  Idem  velle 
atque  idem  nolle  ea  demum  firma  amicitia  est  (Salust.  Catii. 
20.).  Amor  similes  aut  invenit  aut  facit. 

§ 3.  Motiva  ad  hanc  Conformitatem  comparandam. 

1.  Afflictiones  quaevis  sive  corporis  sive  animi,  sive  per 
naturae  vires  sive  per  malitiam  hominum  accidentes  a 

voluntate  Dei  vel  positive  decernente  vel  justis  de  cau- 
sis permittente  et  sapientissime  ad  salutem  nostram 
universa  ordinante  proveniunt:  Si  erit  malum  in  civi- 

tate, quod  Dominus  non  fecerit?  (Amos  3,  6.)  Bona 
et  mala,  vita  et  mors,  paupertas  et  honestas  a Deo 
sunt  (Eccli.  11,  14.); 

2.  etiam  ad  minimum  Dei  providentia  se  extendit.  Et  ca- 
pillus de  capite  vestro  non  peribit  (Luc.  21,  18.); 

3.  adversitates  quascunque  ad  nostram  utilitatem  Deus  di- 
rigit, nempe: 

a)  ut  pro  peccatis  in  hac  vita  satisfaciamus; 

ft)  ut  ab  inordinato  amore  creaturarum  nos  retrahat; 

y)  ut  a peccatis  nos  praeservet; 

d)  ut  virtus  probetur  et  perficiatur; 

e)  ut  merita  et  gloria  major  acquirantur:  Non  sunt 

condignae  passiones  hujus  temporis  ad  futuram  glo- 
riam, quae  revelabitur  in  nobis  (Rom.  8,  18.).  Con- 
firmatur Sanctorum  exemplis  et  propria  cujusvis  ex- 
perientia. Hinc  adversitates  signa  sunt  divini  erga 
nos  amoris.  Ego  quos  amo  arguo,  et  castigo  (Apoc. 
3,  19.):  Job,  Joseph,  Tobias; 

4.  Deus  homini  non  majores  immittit  aerumnas,  quam  qui- 
bus cum  divina  gratia  ferendis  par  est.  Fidelis  enim 
est  Deus,  qui  non  patietur  vos  tentari  supra  id,  quod 

4 

potestis,  sed  faciet  etiam  cum  tentatione  proventum 
ut  possitis  sustinere  (I.  Cor.  10,  13.). 

Fructus  hujus  conformitatis  sunt  praeter  supra  recen- 
sitos nobilissimi; 

1.  Praecaventur  peccata  plurima,  quae  ex  impatientia  et 
desperatione  consequi  solent; 

2.  adversitates  minus  graves  evadunt  et  cavetur  illa  inor- 

dinata  tristitia,  quae  semper  torquet  magus  quam  malum 
ipsum  quod  patimur; 

3.  animi  tranquillitas; 

4.  signum  praedestinationis:  Haeredes  quidem  Dei,  cohae- 

redes  autem  Christi:  si  tamen  compatimur,  ut  et 
conglorificemur  (Rom.  8,  17.).  Quos  praescivit,  et 
praedestinavit  conformes  fieri  imaginis  filii  sui  (Rom. 
8,  29.). 

§ 4.  De  Praxi  et  Gradibus  hujus  Conformitatis. 

1.  Saepe  considerare,  nihil  fieri  sine  voluntate  Dei,  et 
Quod  diligentibus  Deum  omnia  cooperantur  in  bonum 
(Rom.  8,  28.); 

2.  nihil  agere  sine  praevia  consideratione  quae  sit  voluntas 
Dei; 

3.  de  futuris  non  esse  anxie  sollicitum,  praecipue  in  nego- 
tiis commissis; 

4.  tempore  adversitatis  implorare  quidem  divinum  auxilium, 
sed  cum  perfecta  sui  resignatione  secundum  Christi 
exemplum; 

5.  ex  vera  conformitate  cum  voluntate  Dei  indifferentem 
esse  ad  omnia  officia  et  negotia  committenda. 

Gradus  hujus  conformitatis  sunt: 

1.  Ut  sine  externo  signo  impatientiae  nos  subjiciamus;  quo 
major  vis  adhibenda,  quo  plures  difficultates  superandae 
sunt,  eo  gloriosior  est  victoria; 

2.  ut  sine  interna  repugnantia  et  animi  perturbatione  nos 
subjiciamus.  Ubi  amatur , non  laboratur  (S.  Aug.); 

3.  ut  cum  gaudio  et  animi  exultatione  nos  subjiciamus 

Dei  voluntati  etiam  in  maximis  tribulationibus,  imo  eas 
ardenter  desideremus:  Amplius!  Domine!  exclamabat 

S.  Franciscus  Xaverius. 

ARTICULUS  QUARTUS. 

De  virili  in  bono  Perseverantia. 

Qui  perseveraverit  usque  in  finem,  hic  salvus  erit 
(Matth.  10,  22.).  Nemo  mittens  manum  suam  ad  ara- 
trum, et  respiciens  retro,  aptus  est  regno  Dei  (Lue.  9, 

62.).  Non  est  magnum  bonum , inchoare  quod  bonum  est , 
sed  consumare , hoc  solum  'perfectum  est  (D.  Aug.  serm.  8.). 
Axioma  erat  Berchmanni  e S.  J.:  Parum  sed  constanter . Haec 
perseverantia  praecipue  junioribus  Religiosis  commendanda 
est,  ne  pravis  aliorum  exemplis  seducantur.  S.  Regula  et 
Statuta,  item  Christi  et  Sanctorum  exempla  sint  norma,  ad 
quam  vitam  instituere  debemns.  Diabolus , ait  S.  Bernard, 
soli  perseveranti  ce  invidet , utpote  quam  solam  novit  a Domino 
coronari;  hinc  proposita  nostra  sancta  infirmare  nititur  et 
perseverantiam  in  bono  labefactare.  Hoc  efficit: 

1.  Neglectu  exercitiorum  spiritualium; 

2.  pusillanimitate  et  horore  difficultatum; 

3.  dissolutorum  laxe  vivendi  ratione; 

4.  nimia  exteriorum  occupatione; 

5.  vehementibus  tentationibus; 

6.  illusionibus  et  indiscreto  fervore; 

7.  nimia  de  se  suisque  viribus  praesumptione; 

8.  defectu  vigilantiae  et  neglectu  minimorum.  Contraria 
vero  contrariis  curantur. 

ARTICULUS  QUINTUS. 

Brevis  conspectus  aliquarum  aliarum  Virtutum  ad 
Viam  illuminativam  pertinentium. 

i 

§ 1.  De  virtute  Religionis. 

Per  virtutem  Religionis,  quae  inter  ceteras  virtutes  mo- 
rales praestantissima  est,  intelligimus  illam,  qua  Deo,  tam- 
quam nostro  Creatori  ac  Domino  cultum  debitum  exhibemus. 
Cum  spiritu  et  corpore  homo  constet,  et  utriusque  principium 
sit  Deus,  etiam  actibus  internis  externisque  nostram  erga 
Deum  exhibeamus  reverentiam.  Virtus  Religionis  inprimis 
Religiosis  propria  est,  utpote  qui  a Religione  Religiosi  nun- 
cupantur. 

Actus  hujus  virtutis  sunt: 

1.  Adoratio,  quae  est  contestatio  summae  et  absolutae  ex- 
cellentiae Dei  atque  omnimodae  dependentiae  nostrae  ab 
ipso.  Vocatur  adoratio  cultus  latriae  et  soli  Deo  de- 
betur; 

2.  oratio,  tum  mentalis  tum  vocalis.  Huc  spectat  psalmo- 
dia sacra,  ad  quam  non  solum  titulo  Religionis,  sed 
etiam  titulo  fundationis  Religiosi  specialiter  obligantur; 

3.  sacrificium,  quod  consistit  in  oblatione  rei  sensibilis 
facta  a legitimo  ministro  ad  contestandum  supremum 
dominium  Dei  cum  aliqua  rei  oblatae  vel  immutatione 
vel  destructione; 

4.  devotio,  quae  sita  est  in  pia  quadam  promptitudine  et 
inclinatione  ad  ea  omnia,  quae  Dei  cultum  et  honorem 
attinent. 

§ 2.  De  virtute  Prudentiae  prima  inter  virtutes  cardinales. 

Prudentia,  vel  ut  alii  dicunt,  discretio,  est  virtus  intel- 
lectus, monstrans  quid  in  omni  actu  singulari  ad  recte 

12 

operandum  fieri  aut  omitti  debeat,  unde  actionum  moralium 
directrix  vocatur.  Est  ergo  discretio  non  tam  virtus  quam 
moderatrix  et  auriga  virtutum . Tolle  hanc  et  vh  tus  vitium 
erit  (D.  Bern.  serm.  49.  in  Cant.). 

Peccatur  contra  prudentiam: 

1.  Per  defectum: 

a)  Praecipitatione,  ut  contingit  iis,  qui  passiones  suas 
domare  nondum  didicerunt; 

/3)  inconsideratione,  qui  ex  pigritia  vel  inordinato  affectu 
de  negotii  suscepti  natura,  circumstantiis,  mediis, 
difficultatibus  non  cogitant; 

y)  inconstantia  (vel  contra  pertinacia),  si  sine  sufficiente 
ratione  mutatur  consilium  et  propositum  ex  taedio, 
vano  timore  etc; 

d)  negligentia,  si  intellectus  vires  suas  non  exercet 
omnes. 

2.  Per  excessum: 

a)  Prudentia  carnis,  quae  nonnisi  terrena  vel  fines  om- 
nino turpes  prosequitur,  vel  media  inhonesta  adhibet, 
de  qua  Rom.  8,  6.:  Prudentia  carnis,  mors  est:  pru- 
dentia autem  spiritus,  vita,  et  pax;  quoniam  sa- 
pientia carnis  inimica  est  Deo:  legi  enim  Dei  non 
est  subjecta,  neque  enim  potest; 

/3)  astutia,  quae  iniqua  solet  excogitare  media  ad  decipi- 
endum subdole  proximum;  ordinarie  includit  pessimam 
artem  simulandi  et  dissimulandi.  Vae  duplici  corde 
(Eccli.  2,  14.); 

y)  nimia  sollicitudine  et  anxietate  in  rebus  omnibus  sive 
ad  salutem  animae  sive  corporis  necessariis.  Martha, 
Martha,  sollicita  es,  et  turbaris  erga  plurima.  Porro 
unum  est  necessarium  (Euc.  10,  11.).  Etiam  quoad 
animae  salutem  peccatur  nimia  anxietate,  ut  patet  in 
scrupulosis. 


179 


De  religiosa  Simplicitate. 

Non  intelligimus  hic  per  simplicitatem  quandam  ingenii 
hebetudinem  et  defectum  prudentiae,  sed  virtutem  qua  quis 
sine  dolo,  simulatione,  adulatione,  se  verbis  talem  exterius 
exhibet,  qualis  revera  est;  et  ita  cum  sinceritate  convenit. 
Simplicitas  haec  Deo  et  hominibus  gratos  nos  reddit.  Cum 
simplicibus  sermocinatio  ejus  (Prov.  3,  32.).  Scio  Deus 
meus,  quod  probes  corda  et  simplicitatem  diligas  (I.  Paral. 
29,  17.).  Sine  hac  virtute  monasteria  essent  insidiatorum 
latibula,  hypocritarum  et  deceptorum  congregatio. 

Quare: 

1.  Absit  in  sermone  omnis  amphibologia,  restrictio  praecipue 
mere  mentalis; 

2.  neminem  captiose  interrogemus,  ita  ut  proximus  sincere 
respondens,  verbis  capiatur,  secretum  eliciatur; 

3.  neminem  praesentem  laudemus  eique  adulemur,  absentem 
contemnamus; 

4.  ne  coram  alio  amici  tui  inimico  te  pariter  inimicum  si- 
mules contra  eum  murmurando  eo  fine,  ut  quid  alter 
dicat  et  obloquatur,  amico  tuo  referre  valeas; 

5.  nemini  praesenti  auxilium  e.  g.  in  munere  consequendo 
promitte,  ita  ut  deinde  secrete  impedias; 

6.  ne  aliis  placere  cupiens,  eorum  opinionibus  in  omnibus 
assentiaris. 

§ 4.  De  religiosa  Mansuetudine. 

Mansuetudo  est  virtus  moralis,  quae  secundum  rectam 
rationem  iras  moderatur,  scilicet  ne  levibus  ex  causis,  ne 
nimis  vehementer,  ne  ex  passione  aliqua  prava  irascamur. 
Quare  mansuetudo  non  omnem  indignationem  excludit,  sed 
eam  ad  rectam  rationem  refraenat.  Si  enim , ait  S.  Grego- 
rius,  sic  proximos  ut  nos  amare  prcecipiimir , restat , ut  -sic 
eorum  erratibus  sicut  nostris  vitiis  irascamur  (Moral.  1.  5, 
c.  30.).  Heli.  Christus.  Patet  hujus  necessitas  ex  eo: 

1.  Quod  immediate  opponitur  iracundias  saepe  subito  ex- 
candescenti, quae  quanta  mala  et  saepe  scandala  publica 
etiam  in  communitatibus  religiosis  excitet,  experientia 
docet;  nam  etiam  Religiosis  saepe  accidunt,  quae  jam 
inclinationi  propriae,  jam  opinioni  privatae,  jam  expec- 
tationi  et  desiderio  ardenti  adversantur,  quae  sunt  ira- 
cundiae incitamenta  frequentia; 

2.  ad  amplectendam  ergo  mansuetudinem,  ejus  necessitas 
nos  moveat,  sed  etiam  ejus  utilitas.  Facit  enim  nos 
Deo  et  hominibus  acceptos.  Fili  in  mansuetudine  opera 
tua  perfice,  et  super  hominum  gloriam  diligeris  (Eccli. 

3.  19.).  Humilium  et  mansuetorum  semper  tibi  pla- 
cuit deprecatio  (Judith  9,  16.).  Alterum  mansuetudinis 
emolumentum  est  pax  et  tranquillitas  animi.  Mansueti 
delectabuntur  in  multitudine  pacis  (Ps.  36,  11.).  Dis- 
cite a me  etc.  (Matth.  11,  29.).  Nihil  animum  ita  in 
tranquillitate  et  quiete  esse  facit , jit  mansuetudo  et  modes- 
tia. S.  Chrysostomus  (homil.  33  in  Genes.).  Imo  et  alios 
pacatos  reddit:  Responsio  mollis  frangit  iram  (Proverb. 
15,  1.); 

3.  utilissima,  imo  necessaria  est  superioribus,  Religiosis 
ad  curam  animarum  vel  erudiendam  juventutem  desti- 
natis. Fratres,  et  si  praeoccupatus  fuerit  homo  in  ali- 
quo delicto,  vos,  qui  spirituales  estis,  hujusmodi 
instruite  in  spiritu  lenitatis,  considerans  te  ipsum, 
ne  et  tu  tenteris  (Galat.  6,  1.). 

S.  Laurentius  Just.  serio  hortatur  rectores  animarum, 
ut  mentem  habeant  a passionibus  liberam,  et  corripiendos 
ut  pater  arguant,  alioquin,  ait:  Vulnus  superadditur  vulneri, 
et  passioni  passio  cumulatur . .Sed  cavendum  etiam  a vitio 
opposito:  nimia  indulgentia,  ex  timiditate,  respectu  humano, 
partium  studio  vel  alia  inordinata  affectione  proveniente. 
Observetur  quod  S.  Benedictus  Abbatibus  praescribit:  Mis- 

cens tc?nporibus  tempora,  terroribus  blandimenta,  etc.  (c.  2.). 


181 


Subsidia  ad  hanc  virtutem  acquirendam  in  diss.  de  via 
illuminativa  c.  1,  § 3.  generatim  indigitata  sunt;  specialem 
modum  mansuetudinis  conservandae  insinuat  S.  Gregorius: 
Cum  alienos  excessus  aspicimus , nostra  quibus  in  alio  exce- 
dimus delicta  cogitemus . Considerata  quippe  infirmitas  pro- 
pria, mala  nobis  excusat  aliena  (Moral.  1.  5,  c.  20.). 

Actus  mansuetudinis: 

1.  Subito  et  inadvertenter  excitatum  indignationis  motum 
verbo  vel  signo  non  prodere; 

2.  amaras  cogitationes  de  afflictionibus  vel  injuriis  prae- 
sentibus vel  praeteritis  non  ruminari,  potius  mentem  alio  - 
divertere  et  imaginationem  coercere; 

3.  non  praecipitanter  vel  nimis  fervide  agere,  vel  loqui, 
sed  pacate; 

4.  etiam  infimos  modeste  et  humaniter  alloqui,  aures  eo- 
rum petitionibus  vel  interrogationibus  praebere,  licet 
negotia  urgeant,  difficultates  et  molestiae  occurramt; 

5.  cum  nullo  verbis  contendere  sed  rationibus  placite  ex- 
positis cedere  et  acquiescere; 

6.  nullum  erroris,  mendacii,  inscitiae  arguere,  sed  errorem 
dissimulare  vel  modeste  alterum  monere; 

7.  pacem  inter  confratres  conservare  vel  laesam  restituere. 

§ 5.  De  religiosa  Amicitia  et  Affabilitate. 

Per  religiosam  amicitiam  hic  mutuam  inter  confratres 
dilectionem  intelligo.  Quae  quantae  sit  necessitatis  ex  sex- 
centis S.  Scripturae  locis  patet:  Joan.  13,  35;  14,  21  etc. 
Haec  necessitas  maxime  urget  Religiosos,  qui  non  per  bap- 
tismum tantum  fratres  sunt,  sed  etiam  per  eandem  profes- 
sionem religiosam  arctissimo  quodam  propinquitatis  vinculo 
conjuncti  sunt.  Sine  mutua  hac  dilectione  monasteria  spe- 
luncae essent  latronum.  Mutua  haec  dilectio  valde  juvatur 
affabilitate,  seu  suaviter  et  modeste  cum  aliis  colloquendi 
promptitudine,  Affabilitati  opponitur  morositas,  cum  ex 

indole  quadam  melancholica  vel  ex  affectu  quodam  inordi- 
nato aliorum  colloquium  fugimus  vel  verbis  paucis  iisque 
asperis  respondemus.  Hujusmodi  homines  indolem  quidem 
non  avertere,  sed  per  continuum  virtutis  contrariae  exercitium 
emendare  possunt  et  debent,  nisi  sibi  et  aliis  gravi  oneri 
esse  velint. 

Amicitia  seu  dilectio  fraterna  supernaturalis  et  univer- 
salis sit  oportet;  hinc  amicitia  spuria  est  inter  Religiosos 
amicitia  particularis,  quam  propterea  nonnisi  inter  tepidos, 
otiosos,  male  contentos,  discolos  homines  intercedere  vide- 
mus. Suspiciones,  murmurationes,  detractiones,  factiones, 
dissidia  pessimi  sunt  amicitiarum  particularium  effectus. 
Ne  sub  specie  verae  amicitiae  turpiter  decipiamur,  signa  spu- 
riae hujus  amicitiae  indicabimus: 

1.  Vitio  laborant  pravae  familiaritatis,  qui  loco  secreto, 
tempore  prohibito  passim  conveniunt; 

2.  qui  convenientes  jam  contra  confratres,  jam  contra  su- 
periores suspiciones  suas,  molestias  acceptas,  murmura- 
tiones contra  illorum  ordinationes-  vel  agendi  modum 
sibi  communicant; 

3.  qui  ab  aliis  audita  amicis  suis  referunt,  unde  odium  et 
discordia  excitantur,  pax  turbatur.  Susurrones  tales 
pestis  sunt  communitatis; 

4.  qui  ceterorum  confratriim  conversationem  fugiunt,  pauca 
cum  iis  loquuntur,  contra  vero  cum  amico  frequenter 
diu  et  cum  voluptate  colloquuntur. 

DISSERTATIO  III. 

De  Via  unitiva. 

Sicut  in  via  purgativa  nobis  dicitur:  declina  a malo,  et 
in  via  illuminativa:  fac  bonum,  ita  in  via  unitiva  dicitur: 
E.t  inhabita  in  saeculum  saeculi  (Ps.  36,  27.).  Finis  enim 
hominis  est  habitare  cum  Deo  seu  unio  cum  Deo.  In  via 
purgativa  removentur  obstacula  ad  hujusmodi  unionem, 


183 


nempe  peccata,  vitia,  pravi  habitus  etc.  In  via  illuminativa 
adhibentur  media  quae  animam  recte  disponunt  ad  hujus- 
modi unionem,  virtutes  etc.  In  via  denique  unitiva  jam 
hac  in  vita  anima  incipit  frui  caritativa  unione  cum  Deo 
juxta  illud:  Qui  autem  adhaeret  Domino,  unus  spiritus  est 
(I.  Cor.  6,  17.). 

CAPUT  I. 

De  Unione  Memoriae  cum  Deo. 

§ 1.  De  Notione  Unionis  Memoriae  cum  Deo. 

Haec  unio  consistit  in  jugi  quadam  et  affectuosa  divinae 
praesentiae  recordatione,  quam  recordationem  omnes  vitae 
spiritualis  magistri  tamquam  medium  ad  intimam  cum  Deo 
unionem  per  caritatem  praestantissimum  commendant. 

Exercitium  praesentiae  Dei  tria  requirit: 

1.  Actualem  et  frequentem  recordationem  Dei  praesentis 
non  per  repraesentationem  speciei  alicujus  corporalis, 
quod  caput  fatigat  et  illusionibus  aditum  praebet,  sed 
per  simplicem  actum  fidei  Deum  intime  nobis  esse  prae- 
sentem; 

2.  actus  voluntatis  seu  potius  affectus  huic  recordationi 
convenientes  pro  varietate  perfectionum,  quas  in  Deo 
intime  nobis  praesente  cogitamus,  ut  adorationis,  si 
immensae  ejus  majestatis,  coram  qua  angeli  contremis- 
cunt, recordamur;  confidentiae,  si  ipsius  bonitatem  infi- 
nitam, gratitudinis,  si  ejus  beneficentiam  summam  etc. 
perpendimus.  Quae  varietas  affectuum  exercitium  illud 
suave  reddit,  et  taedium  animae  arcet; 

3.  actiones  istiusmodi  affectibus  conformes,  qui  sunt  finis 
hujus  exercitii  principalis,  ut  nimirum  intuitu  Dei  intime 
nobis  praesentis,  et  cogitationes,  verba  et  actiones  om- 
nes nostras  attente  considerantis,  perfecte  agamus  quid- 
quid agimus. 

§ 2.  Emolumenta  hujus  exercitii. 

Hoc  exercitium  efficit: 

1.  Ut  tentationes  facilius  vincamus,  tum  pravas  cogitati- 

ones submovendo,  tum  salutarem  timorem  incutiendo, 
tum  Dei  auxilium  comparando.  Sic  Susanna  gravissi- 
mas illusit  innocentiae  insidias  dicens:  Melius  est 

mihi  absque  opere  incidere  in  manus  vestras,  quam 
peccare  in  conspectu  Domini  (Dan.  13,  23.).  Contra 
vero:  Non  est  Deus  in  conspectu  ejus:  inquinatae 

sunt  viae  illius  in  omni  tempore  (Ps.  10,  5.); 

2.  ut  perfectionem  assequamur:  Ambula  coram  me,  et 

esto  perfectus  (Gen.  17,  1.),  Deus  Abrahamo  dicit. 
Ratio  est,  quia  hoc  exercitium  movet  hominem,  ut  opera 
sua  quotidiana  intentione  pura  et  perfecte  peragat; 

3.  ut  semper  oremus,  juxta  illud  Christi  effatum:  Oportet 
semper  orare  et  non  deficere  (Luc.  18,  1.);  ' 

4.  ut  magnam  cum  Deo  familiaritatem,  pacem  et  consola- 
tionem consequamur:  Frequens  illi  visitatio  eum  homine 
interno , dulcis  sermocinatio , grata  consolatio , multa 
ftax,  familiaritas  stupenda  nimis  (Imitat.).  Renuit  con- 
solari anima  mea,  memor  fui  Dei,  et  delectatus  sum 
(Ps.  76,  4.); 

5.  ut  angelos  et  sanctos  imitemur,  qui  Deum  intuentur,  et 
hac  intuitione  in  ejus  amorem  rapiuntur;  ut  angeli  etiam 
in  terris  degentes  coelum  secum  circumferunt,  divinam 
majestatem  ubique  contemplantes,  sic  etiam  interni 
hujusmodi  homines  qualibuscunque  negotiis  occupati  vel 
tribulationibus  affecti  pace  ac  consolatione  fruuntur  in- 
enarrabili, 

§ 3.  De  Mediis  et  Praxi  hujus  exercitii. 

Media  in  hunc  finem  certe  efficacissima  praescribit 

Imitat.  Chr.  (1.  1.  c.  20.). 

1.  Custodiam  cellae;  Si  vis  corde  tenus  compungi , intra 

cubile  tuum  et  exclude  tumultus  mundi \ sicut  scriptum 
est:  In  cubilibus  vestris  compungimini  (Ps.  4,  5.). 

In  cella  invenies  quod  de  foris  scepe  amittes . Cella  con- 
tinuata dulcescit  et  male  custodita  t ce  dium  generat  etc. ; 

2.  curam  silentii:  In  silentio  et  quiete  proficit  anima  devota , 
et  discit  abscondita  Scripturarum , ibi  invenit  fluenta  la- 
cry marum  etc. ; 

3.  fuga  nuntiorum,  rumorum  etc.  Si  non  exiisses  nec 
quidquam  de  rumoribus  audiisses , melius  in  bona  pace 
permansisses . Ex  quo  nova  delectat  aliquando  audire , 
oportet  te  exinde  turbationem  cordis  tolerare  (Imit.  1.  1. 
c.  20.); 

4.  cautionem  in  negotiis,  ne  nimis  multis,  alienis  vel  mi- 
nus necessariis  impliceris.  Internus  homo  sui  ipsius  cu- 
ram omnibus  curis  anteponit , et  qui  sibi  ipsi  diligenter 
intendit , faciliter  de  aliis  tacet  (Imit.  1.  2.  c.  5.);  His 
adde: 

5.  humilem  orationem; 

6.  constantiam  in  exercitio  praesentiae  Dei; 

7.  mortificationem  passionum  inordinatarum:  Ubi  enim 

thesaurus  vester  est,  ibi  et  cor  vestrum  erit  (Luc. 
12,  34.).  Beati  mundo  corde:  quoniam  ipsi  Deum  vi- 
debunt (Matth.  5,  8.).  Recordemur  ergo  Dei  intime 
nobis  praesentis  in  principio  orationis,  negotiorum,  ad 
sonum  horologii,  tentatiohe  insurgente,  quum  aspicimus 
Christi  imaginem  vel  ex  intuitu  creaturae  cujuslibet  ob- 
viae. Recordationi  buic  affectus  seu  preces  jaculatorias 
sive  ex  S.  Scriptura  desumptas,  sive  a nobis  compositas 
et  perfectionis  nostrae  gradui  vel  peculiaribus  necessi- 
tatibus respondentes  conjungamus,  iisque  Deum  velut 

amicum  praesentem  alloquamur.  Caveamus,  ne  unquam 

nos  cogamus  ad  percipiendam  hac  occasione  devotionem 

% 

aliquam  sensibilem,  sed  ad  opera  nostra  quotidiana  per- 
fectius exequenda  exercitium  hoc  dirigamus. 


CAPUT  II. 

De  Unione  Intellectus  per  Fidem. 

§ 1.  De  Notione  Fidei. 

Fides  divina  est  virtus  theologica  a Deo  infusa,  qua 
veritatibus  a Deo  revelatis  et  ab  Ecclesia  propositis  propter 
summam  Dei  auctoritatem  firmissime  assentimur.  Quodsi 
haec  fides  cum  caritate  Dei  (cum  statu  gratiae  sanctificantis) 
conjungitur,  seu  si  correspondeant  opera  fidei,  fides  viva 
dicitur,  secus  mortua  est.  Sicut  enim  corpus  sine  spiritu 
mortuum  est,  ita  fides  sine  operibus  mortua  est  (Jac.  2, 
26.).  Tu  credis  quoniam  unus  est  Deus:  Bene  facis:  et 
daemones  credunt,  et  contremiscunt  (ib.  2,  19.).  Vera  fides , 
ait  S.  Gregorius  M.,  est , quce  hoc , quod  verbis  dicit , moribus 
non  contradicit  (hom.  36  in  Ev.).  Haec  est  recta  fidei  men- 
sura, frequenter  eam  applica. 

§ 2.  De  Necessitate  Fidei. 

Qui  crediderit,  et  baptizatus  fuerit,  salvus  erit:  qui 
vero  non  crediderit,  condemnabitur  (Mare.  16,  16.).  Sine 
fide  autem  impossibile  est  placere  Deo.  Credere  enim 
oportet  accedentem  ad  Deum  quia  est,  et  inquirentibus 
se  remunerator  sit  (Hebr.  11,  6.).  Fides  haec  firmissima 
sit  oportet  et  universalis.  In  inultis  sunt  mecum , ait  D. 
Augustinus  ad  Donat.,  in  paucis  non  sunt  mecum , non  pro- 
sunt illis  multa . Hanc  autem  fidem  vivam  seu  caritati  et 

bonis  operibus  conjunctam  esse  debere  ex  dictis  §§  praeced. 

et  Jac.  c.  2.,  patet. 

§ 3.  Impedimenta  hujus  Fidei  vivae  praecipua: 

1.  Negligentia  in  exercitiis  spiritualibus,  per  quas  quasi 
per  canales  divinas  gratias  ac  supernas  illustrationes  de- 
rivari deberent;  quas  enim  ex  consuetudine  legimus  vel 
meditamur,  animam  non  feriunt; 

2.  defectus  bonas  voluntatis;  timemus  agnoscere  malum, 
quod  corrigere  non  libet;  hinc  nulla  media  efficacia  ad- 
hibentur, prava  vivendi  ratio  sophisticis  rationibus  ex- 
cusatur, imo  defenditur; 

3.  superbia;  huc  conveniunt  verba  Apostoli:  Cum  cogno- 

vissent Deum,  non  sicut  Deum  glorificaverunt,  aut 
gratias  egerunt : sed  evanuerunt  in  cogitationibus  suis, 
et  obscuratum  est  insipiens  cor  eorum.  Dicentes 
enim  se  esse  sapientes,  stulti  facti  sunt  ....  propter 
quod  tradidit  illos  Deus  in  desideria  cordis  eorum 
etc.  (Rom.  1,  21.).  Exemplo  sunt  omnes  heresiarchae  et 
apostatae; 

* 

4.  curiositas  intellectus,  lectio  schediasmatum  polemico- 
rum,  librorum  haereticorum  vel  prohibitorum;  hinc  talia 
legere  Ecclesia  sapienter  prohibet; 

5.  conversatio  frequens  et  incauta  cum  hominibus  haereticis 
pseudo-illuminatis,  scepticis,  indifferentistis.  Ideo  S.  Jo- 

• annes,  qui  caritatem  verbo  et  exemplo  docuit,  ita  scri- 
bit: Si  quis  venit  ad  vos,  et  hanc  doctrinam  non  af- 
fert, nolite  recipere  eum  in  domum,  nec  Ave  ei 
dixeritis  (II.  10.).  Ex  his  etiam  intelligitur,  quae 
media  sint  adhibenda  ad  fidem  perficiendam,  nempe 
media  e diametro  opposita;  contraria  enim  contrariis  cu- 
rantur. 

CAPUT  III. 

De  Unione  Voluntatis  per  Caritatem. 

§ 1.  De  Notione  Caritatis  unitivse. 

Deus  duplici  modo  uniri  solet  animae  justi;  nemper  per 
unionem  habitualem  ac  permanentem,  deinde  per  unionem 
actualem  eamque  vel  mobilem  et  imperfectam  vel  radicatam 
et  perfectam.  Unio  habitualis  consistit  in  ipsa  gratia  san- 
ctificante seu  caritate  illa,  quae  cum  aliis  virtutibus  super- 
naturalibus  in  justificatione  homini  infunditur,  quae  proinde 
in  quovis  justo  utut  imperfecto  etiam  in  infantibus  bapti- 
zatis habetur.  Unio  actualis  ea  est,  qua  Deus  hominem  justum 
movet  ad  actus  procedentes  a caritate  aliisque  virtutibus 
caritatem  comitantibus,  quibus  actibus  homo  suam  ergo 
Deum  caritatem  exercet,  et  quidem  mobilem  et  imperfectam, 
si  actus  hi  saepe  interrupti  et  peccatis  corrupti  sunt,  sta- 
bilem vero  et  perfectam,  si  secus  accidit.  Unio  actualis 
perfecta  seu  caritas  unitiva  perfecta ' efficit,  ut  homo  Deo 
firmiter  adhaereat  per  actus  tum  elicitos  tum  imperatos,  ut 
nullo  non  tempore  omnes  vires  tum  animi  tum  corporis  col- 
ligat et  ad  Deum  dirigat,  ut  homo  inferior  superiori,  homo 
superior  Deo  perfecte  subjiciatur. 

§ 2.  De  Proprietatibus  Caritatis  unitivse. 

1.  Nihil  sibi  reservat,  nam  amicorum  omnia  sunt  com- 
munia:,  ut  fert  adagium,  proprio  judicio  renuntiat,  vo- 
luntatem propriam  abnegat;  solum  divini  sponsi  bene- 
placitum est  omnium  actionum  et  desideriorum  meta; 

2.  fidelis  est  in  rebus  minimis,  etiam  imperfectiones  mini- 
mas, nedum  peccata,  studiosissime  devitat; 

3.  zelo  gloriae  Dei  propagandae  ardet,  ut  Deus  ab  omnibus 
ametur  optat,  de  ejus  offensione  tristatur; 


189 


4.  saepissime  de  Deo  cogitat,  imo  in  hac  cogitatione  quasi 
absorpta  est:  Ubi  enim  est  thesaurus  tuus,  ibi  est  et 
cor  tuum  (Mattii.  6,  21.); 

5.  Christum  perfecte  in  omnibus  imitari  studet; 

6.  in  virtutum  et  actuum  heroicorum  exercitio  nullam  diffi- 
cultatem, imo  jucunditatem  magnam  sentit. 

§ 3.  De  Subsidiis  ad  Caritatem  unitivam  consequendam. 

1.  Exercitium  divinae  praesentiae  (v.  supra); 

2.  oratio  mentalis; 

3.  omne  genus  tribulationum;  aurum  igne  purificatur; 

4.  ut  opera  quotidiana  et  ordinaria,  quae  ratione  status 
nostri  nobis  incumbunt,  perfecte,  praesertim  cum  inten- 
tione supernaturali,  peragamus,  deinde  ad  opera  super- 
erogatoria  et  extraordinaria,  sed  non  sine  consilio  patris 

i 

spiritualis,  progrediamur; 

5.  ut  coepta  vivendi  ratione  constantes  simus:  Itaque  fra- 
tres mei  dilecti,  stabiles  estote,  et  immobiles;  abun- 
dantes in  opere  Domini  semper,  scientes  quod  labor 
vester  non  est  inanis  in  Domino  (I.  Cor.  15,  58.). 


PARS  QUINTA. 


De  Votis  Religionis. 

Omne,  quod  est  in  mundo,  concupiscentia  carnis  est, 
et  concupiscentia  oculorum,  et  superbia  vitae  (I.  Joan.  2, 
16.),  i.  e.  immoderata  quaedam  propensio  ad  corporis  volup- 
tates, ad  divitias  et  ad  honores,  quae  quantum  hominem  a 
via  virtutis  et  perfectionis  avertant,  experientia  constat. 
Triplici  huic  impedimento  opponitur  votum  castitatis , votum 
paupertatis  et  votum  obedientice , unde  haec  tria  vota  ad 
essentiam  status  religiosi,  cujus  finis  hominis  perfectio  est, 
pertinere  intelligitur. 


CAPUT  I. 

De  voto  Paupertatis  religiosae. 

§ 1.  De  Notione  Paupertatis  religiosae. 

Votum  solemne  paupertatis  religiosae  est  voluntaria  re- 
nuntiatio, qua  quis  in  religione  aliqua  approbata  omnium 
prorsus  rerum  temporalium  jure  et  proprietate  ob  amorem 

Dei  et  desiderium  perfectionis  re  et  affectu  et  cum  gravi 
obligatione  in  perpetuum  se  privat.  Dicitur: 

1.  In  religione  aliqua  approbata,  ut  distinguatur  a voto 
paupertatis,  quod  etiam  in  saeculo  emitti  posset,  ut  pro- 
babiliter a primis  christianis  Hierosolymis  factum  est; 

2.  jure  et  proprietate;  in  voto  simplici  renuntiatur  omni 
usui  proprietario,  non  ipsi  proprietati  seu  dominio; 

3.  ob  amorem  Dei  etc.;hoc  est  motivum  voti  paupertatis; 
etiam  ethnici  philosophi  divitias  contempserunt,  sed 
aliis  ex  motivis; 

4.  re  et  affectu;  meritum  paupertatis  religiosae  nonntam  ex 
qualitate  rei  temporalis,  quam  ex  affectus  intensione, 
qua  relinquitur,  mensurari  debet.  Totum  enim  mundum 
dimittit , qui  et  illud , quod  habet , et  quod  habere  optat , 
dimittit  (D.  Aug.  epist.  89  ad  Hilar.);  et  haec  est  pau- 
pertas spiritus,  quam  Christus  adeo  commendat  (Matth. 
5,  3.); 

5.  in  perpetuum , tum  ex  parte  voventis,  tum  ex  parte  reli- 
gionis acceptantis,  et  per  hoc  distinguitur  a voto  sim- 
plici. 

§ 2.  De  Excellentia  religiosae  hujus  Paupertatis. 

Non  exigua  hujus  paupertatis  laus  est,  quod  inter  cete- 
ras beatitudines  principem  locum  tenet:  Beati  pauperes 

spiritu : quoniam  ipsorum  est  regnum  coelorum  (Matth. 
5,  3.).  Juveni  illi  Jesus  dixit:  Si  vis  perfectus  esse,  vade, 
vende  quae  habes,  et  da  pauperibus,  et  habebis  thesau- 
rum in  coelo : et  veni,  et  sequere  me  (Matth.  19,  21.). 
Potestne  securior  via  ad  evangelicam  perfectionem  cogitari 
illa,  qua  Christus  incedit  et  Apostoli  et  primi  fideles.  Om- 
nes etiam,  qui  credebant,  erant  pariter,  et  habebant  om- 
nia communia.  Possessiones  et  substantias  vendebant 
et  dividebant  illa  omnibus  prout  cuique  opus  erat  (Act. 
2,  44.).  Hinc  mirum  non  est,  quod  nullo  non  tempore  Ss. 
Patres  et  religiosorum  ordinum  fundatores  votum  pauper- 

tatis  ut  necessarium  et  firmissimum  religionis  fundamentum 
commendaverint  et  inculcaverint.  Et  sane,  quum  plurima 
peccata  (superbia,  ambitio,  ebrietas,  avaritia,  incontinentia 
etc.)  ab  hominibus  non  committantur,  nisi  ope  pecuniae,  fa- 
cultatem peccandi  quodammodo  tollit  votum  paupertatis. 
Propterea  paupertas  spiritus  hominem  a cura  et . amore  re- 
rum terrenarum  avellit,  itaque  efficit,  ut  cogitationem,  cu- 
ram et  desiderium  omne  in  Deum  transferat  et  quae  sursum 
sunt  sapiat,  non  quae  super  terram  (Coi.  3,  2.)*  S.  Grego- 
rius  scite  bona  terrestria  cum  vestibus  comparat  dicens:  St 
vestitus  quisquam  cum  nudo  luctatur , citius  ad  terram  dejici- 
tur, quia  habet  unde  teneatur.  Quid  enim  sunt  terrena  omnia 
nisi  quaedam  corporis  indumenta?  Qui  ergo  contra  diabolum 
ad  certamen  properat , vestimenta  abjiciat ',  ne  succumbat  (hom. 
32.  in  Ev.). 

§3.  De  Commodis  Paupertatis  religiosae. 

Commoda  haec  tum  ad  praesentem  tum  ad  futuram  vitam 
pertinent,  sicut  et  centuplum  illud,  quod  Christus  promisisse 
legitur  iis,  qui  reliquerint  omnia.  Accipient  centies  tantum, 
nunc  in  tempore  hoc  et  in  saeculo  futuro  vitam  aeternam, 
(Mare.  10,  30.).  Et  quidem  bona  spiritualia  in  hac  vita 
recipiet:  Qui  carnalia  dimiserit  pro  Salvatore , spiritualia  re- 
cipiet, quee  comparatione  et  merito  sui  ita  erunt , quasi  si 
parvo  numero  centenarius  numerus  comparetur  (S.  Hieron. 
1.  3.  in  Matth.  c.  19.).  Pauper  spiritu  magna  fruitur  men- 
tis tranquillitate.  Quid  paupertate  melius , quid  securius , 
quid  jucundius  ? Tristentur  omnes , cuncti  gemant ',  formident 
universi;  heee  semper  hilaris , heee  semper  eodem  vultu , eodem 
animo  perseverat.  Bonum  coeleste  praestolatur  possidere  in 
ccelo,  ideo  nihil  habet , quod  posset  amittere  in  terra  (S.  Lau- 
rentius Justinianus  in  ligno  vitae  c.  4 de  paup.).  Confe- 
rantur curae,  vigiliae,  molestiae  hominum  saecularium  in  divi- 
tiis comparandis,  conservandis  et  augendis.  Etiam  quoad 
bona  exteriora  centuplum  recipiunt  Religiosi  jam  in  hac 

vita.  Convenit  enim  ipsis  quod  S.  Paulus  de  se  et  ceteris 
Apostolis  dicebat:  Tamquam  nihil  habentes  et  omnia 

possidentes  (II.  Cor.  6.  10.).  Demonstravit  id  ipsum  Cas- 
sianus, et  ad  litteram  adimpleri  quotidie  videmus.  Reli- 
quimns  domum . unam  propter  Christum , cujus  loco  tot  alias 
habemus , quot  sunt  quce  ad  integram  pertinent  communitatem , 
cujus  membra  siimus . Uni  patri  et  matri  terga  vertimus , et 
eorum  loco  tot  nobis  Deus  dat  patres , quot  superiores  sunt , 
qui  majori  in  nos  feruntur  amore  et  jam  non  de  salute  cor- 
porali tantum  sed  et  animi  sunt  solliciti \ Reliquimus  fratres 
et  multos  novos  in  religione  invenimus , qui  puriore  longe  et 
integriore  nos  amant  caritate , et  sic  cetera  simili  modo  nobis 
compensantur  (Coli.  ult.).  Recte  D.  Bernardus:  Avarus 

terrena  esurit  ut  mendicus , fidelis  contemnit  ut  dominus;  ille 
possidendo  mendicat,  hic  contemnendo  servat  (serm.  3.  in 
Cantica  num.  8.).  Sed  excellentiora  sunt  commoda  vitae  fu- 
turae, quae  vere  pauperibus  a Deo  sunt  promissa.  Beati 
pauperes  spiritu:  quoniam  ipsorum  est  regnum  coelorum 
(Matth.  5,  3.).  O quanta  beatitudo!  pro  parvis  magna  re- 
cipere, aeterna  pro  brevibus,  pro  morituris  semper  viventia , 
et  habere  Deum  debitorem  (D.  Hieronymus  ep.  150.).  Arnen 
dico  vobis,  quod  vos,  qui  (relictis  omnibus)  secuti  estis 
me,  in  regeneratione  quum  sederit  filius  hominis  in  sede 
majestatis  suae,  sedebitis  et  vos  super  sedes  duodecim, 
judicantes  duodecim  tribus  Israel  (Matth.  19,  28.).  Quod 
Ss.  Patres  de  omnibus,  qui  Apostolos  imitati  sunt,  ut  Reli- 
giosi, intelligunt  et  singularem  in  aeterna  beatitudine  ipsis 
collatum  iri  praerogativam  existimant. 

i 

§ 4.  De  Obligationibus  Paupertatis  religiosae. 

Religiosus  solemniter  professus  fit  incapax  omnis  domi- 
nii et  juris  circa  bona  temporalia  tum  mobilia,  tum  immobilia, 
ita  ut  praeter  solum  usumfructum  seu  simplicem  usum  nihil 
habeat,  quod  jure  praetendere  possit.  Nimirum  Ecclesia 

13 

hanc  incapacitatem  annexuit  soletnni  voto  paupertatis  sicut 
et  incapacitatem  matrimonii  solemni  voto  castitatis.  Nemini 
igitur  Regularium  tam  virorum  quam  mulierum  liceat  bona 
immobilia  vel  mobilia  cujuscunque  qualitatis  fuerint  etiam 
quovis  modo  ab  eis  acquisita  tamquam  propria  aut  etiam  no- 
mine conventus  possidere  vel  tenere;  sed  statim  ea  superiori 
tradantur  conventuique  incorporentur.  Nec  deinceps  liceat 
superioribus  bona  stabilia  alicui  Regulari  concedere  etiam 
ad  usumfructum  vel  usum , ad?ninistrationem  aut  commen- 
dant. Administratio  autem  bonorum  monasteriorum  seu  con- 
ventuum  ad  solos  officiales  eorundem , ad  nutum  superiorum 
amovibiles,  pertineat.  Mobilium  vero  usum  ita  superiores 
permittant , ut  eorum  supellex  statui  paupertatis , quam  pro- 
fessi sunt,  conveniat;  nihil  que  stiper  fui  in  ea  sit;  nihil  etiam, 
quod  sit  necessarium  eis  denegetur.  Quodsi  quis  aliter  quid- 
quam tene?'e  deprehensus  aut  convictus  fuerit,  is  biennio 
activa  et  passiva  voce  privatus  sit;  atque  etiam  juxta 
suce  Regulce  et  Ordinis  Constitutiones  puniatur  (Trid.  Sess. 
25.  c.  2.  de  Reg\  et  Mon.).  Quod  s.  Reg-ula  nostra  de  hac 
re  praescribit  cap.  33.  leg-endum  et  animo  alte  imprimen- 
dum est. 

Praeter  constitutiones  Summorum  Pontificum  et  Conci- 
liorum gravis  hujus  voti  oblig*atio  ex  omnium  ordinum  re- 
gmlis  patet,  quae  gravissimas  in  proprietarios  poenas  statu- 
unt. Incapacitas  proprietatis  singrdos  ad  Religiosos,  non 
integram  communitatem  spectat,  ut  expresse  Trident.  sess. 
25.  cap.  3.  de  Reg\  et  Mon.  declaravit,  ubi  tantum  domus 
fratrum  S.  Francisci,  Capucinorum  et  eos,  qui  Minores  de 
observantia  vocantur,  excipit,  qui  bona  immobilia  possidere 
non  possunt. 

Attamen  nec  integra  communitas  bonorum  tempo- 
ralium dominium  habet  absolutum,  sed  restrictum  ad 
Religiosorum  congruam  sustentationem  et  pios  usus.  Quare 
bona  immobilia  vel  mobilia  pretiosa  alienari  nequeunt,  nisi 
in  commodum  Religionis  et  post  beneplacitum  Sedis  Apo- 

stolicae  obtentum.  Quodsi  clicas,  occasione  hujus  dominii 
varia  oriri  impedimenta  perfectionis  in  communitatibus  re- 
lig-iosis,  v.  g*.  sollicitudinem  circa  temporalia  nimiam,  amo- 
rem rerum  temporalium,  distractiones  etc.  respondeo,  solli- 
citudinem non  esse  nimiam,  quee  est  necessaria,  quas  insuper 
ex  caritate  Dei  et  proximi  oritur,  ut  servi  Dei  sustententur; 
porro  paucos  tantum  afficit.  Ceterum  neg-ari  non  debet  ni- 
mietatem, abusum  et  vitia  irrepere  posse,  quae  nullibi  satis 
vitari  possunt. 

C o r o 1 1 aria. 

1.  Nullus  Relig-iosus  potest  rem  ullam  temporalem  pretio 
aestimabilem  sine  licentia  superioris  accipere,  retinere, 
absumere,  destruere,  permutare,  commodare,  vendere, 
donare  aut  ea  uti; 

2.  omnis  rei  temporalis  alienatio,  donatio  vel  quaecunque 
dispositio  a Religioso  privato  propria  voluntate  facta 
ipso  jure  est  irrita  et  restitutioni  obnoxia; 

3.  Relig-iosus  scienter  et  saepius  leve  quid  sine  licentia, 
recipiens,  absumens,  etc.,  maximo  periculo  se  exponit 
peccandi  graviter,  quia  paul^tim  ad  materiam  etiam  in 
furto  gravem  perveniet; 

4.  Relig-iosus  vi  hujus  voti  ita  debet  animo  esse  paratus, 
ut  exui  rerum  sibi  permissarum  possessione  et  usu  velit 
omni  tempore,  quo  superior  voluerit;  hinc  non  licet  rem 
abscondere,  obmurmurare  etc.; 

5.  rem  quamlibet  concessam  ad  unicum  usum  non  potest 
Relig-iosus  adhibere  ad  alium  usum  licet  honestum,  quia 
hic  usus  esset  sine  licentia.  Nec  refert,  quod  sua  par- 
simonia sibi  aliquid  reservaverit,  e.  g.  esculenta;  quid- 
quid acquirit  monachus  etiam  parcius  vivendo,  ad  bona 
monasterii  petinet; 

6.  tenetur  Religdosus  dilig-entiam  adhibere  in  rebus  ad 
usum  sibi  concessis  conservandis.  Quodsi  res  ad  con- 

sumptionem  tribuatur,  e.  g.  vestis  etc.,  tribuitur  ei  tan- 
tum ad  consumptionem  necessariam; 

7.  oeconomus  et  administratores  bonorum  communitatis 
non  possunt  dare,  impendere,  alienare  pro  libitu,  sed 
solum  secundum  ordinis  regulam  et  superioris  volun- 
tatem, et  quatenus  ratione  muneris  eis  cofnmissum  est; 

8.  Abbates  peccant  contra  paupertatis  votum  et  justitiam, 
si  bona  conventus  aliter  impendant  vel  donent,  quam 
ordinis  sui  regula  vel  approbata  consuetudo  vel  superi- 
orum praelatorum  voluntas  eis  permittit;  nam  Abbates 
non  sunt  domini  sed  administratores  bonorum  commu- 
nium; imo  nec  possunt  cum  consensu  conventus  bona 
illa  in  luxum  vel  in  usus  neque  necessarios  neque  reli- 
gioni utiles  impendere; 

§ 5.  De  Dominio  quod  salva  Paupertate  sibi  reservare  possunt 

Religiosi. 

Cum  votum  paupertatis  versetur  solum  circa  jura  rerum 
corporalium  et  pretio  aestimabilium,  hinc: 

1.  Religiosus  quilibet  retinet  dominium  famae;  potest  ergo 
sine  consensu  sed  non  invito  superiore  famam  suam 
vindicare.  Dixi  non  invito  superiore,  quia  etiam  jura 
spiritualia  subjecta  sunt  per  votum  obedientiae  voluntati 
superioris,  quatenus  regulae  et  disciplinae  conservatio 
id  exigit.  Porro  potest  quidem  Religiosus  famam  suam 
vindicare,  tamen  humilitas  et  perfectio  religiosa  plerum- 
que contrarium  suadent,  quin  et  praecipiunt; 

2.  retinet  jura  spiritualia,  e.  g.  jus  electionis  activae  et 
passivae,  jus  absolvendi; 

3.  reliquias  Sanctorum  utpote  pretio  non  aestimabiles,  nisi 
forte  theca  sit  pretiosa,  recipere  et  retinere  licet,  non 
item  numismata,  imagines,  rosaria  etc.  Manuscripta 
non  cadunt  sub  voto  paupertatis  secundum  communem 

opinionem;  sed  non  potest  monachus  de  artef actis  ex 
materia  a monasterio  concessa  libere  disponere; 

4.  actus  naturales  et  supernaturales,  e.  g.  orare,  concionari, 
sacrum  facere  etc.  non  comprehenduntur  voto  pauper- 
tatis, sed  voto  obedientiae. 

§6.  De  Licentia,  quae  Religiosum  liberat  a vitio  Proprietatis. 

Licentia  efficit,  ut  Religiosus  non  propria  voluntate 
agat.  Haec  licentia  est: 

1.  Expressa,*  quae  verbis  et  aliis  signis  sensibilibus  expri- 
mitur; 

2.  tacita,  quae  ex  signis  quibusdam,  ex  facto,  taciturnitate 

vel  consuetudine  non  raro  colligitur.  Quoad  superiores 
valet  axioma:  Qui  tacet  consentire  videtur , dummodo 

sciat  superior  et  facile  dissentire  posset; 

3.  praesumpta,  i.  e.  non  temere,  sed  rationabiliter  supposita, 
quae,  si  superior  rogaretur,  certe  daretur. 

Ad  quamvis  licentiam  ut  legitima  sit  requiritur: 

a)  Ex^  parte  superioris,  ut  potestatem  ipsius  non  superet; 

/9)  ex  parte  subditi,  ut  non  sit  metu,  importunis  precibus, 
obreptitie,  rationibus  falsis  allatis,  vel  subreptitie, 
rationibus  quibusdam  necessario  afferendis  dissimulatis, 
extorta; 

y)  ex  parte  rei,  ut  sit  honesta.  Cautissime  tamen  atten- 
dendum, ne  licentia  tacita  nimium  extendatur. 

Licentia  enim  tacita  et  generalis  in  religionibus  bene 
ordinatis  non  conceditur  nisi  in  rebus  levioris  momenti  et 
crebro  occurrentibus.  Consuetudines  saepe  sunt  verae  cor- 
ruptelae, quia  sunt  disciplinae  regulari  noxiae.  Licentia  ta- 
cita recte  colligitur,  si  unum  in  altero  includitur;  sic  e.  g. 
qui  habet  licentiam  iter  instituendi,  hoc  ipso  licentiam  habet 
ea  omnia  faciendi,  quae  in  hunc  finem  sunt  necessaria.  Ad 
licentiam  rationabiliter  praesumptam  non  sufficit,  quod  licen- 
tia daretur,  si  peteretur,  (nam  sic  nunquam  vel  fere  nun- 

quam  opus  esset  licentiam  petere),  neque  superior  potest 
concedere,  ut  eo  usque  licentia  praesumpta  extendatur;  nam 
non  potest  permittere  quod  disciplinam  religiosam  everteret. 
Ad  licentiam  rationabiliter  praesumptam  requiritur: 

a)  Ut  superior  adiri  nequeat  vel  difficulter  tantum; 

/?)  ut  res  non  sit  magni  momenti; 
y)  ut  non  facile  differri  possit; 

8)  ut  moraliter  certum  sit  superiorem  rem  concessurum 
fuisse.  Quodsi  quis  ex  licentia  prudenter  praesumpta 
rem  aliquam  acquirit,  postea  tenetur  #quam  primum 
id  fieri  potest,  superiori  indicare,  quia  non  solum  rem 
accipere,  sed  etiam  retinere  prohibetur  voto  pauper- 
tatis. Antoine  (theolog\  moral.)  recte  asserit  non 
sufficere  licentiam  debitam,  sed  quas  praevidetur  dene- 
ganda, licet  indiscrete,  quia  inferior  facile  sibi  persua- 
deret licentiam  irrationabiliter  deneg*ari. 

§ 7.  De  Rebus  superfluis. 

Superfluum  illud  dicitur,  sine  quo  quis  decenter  omni- 
bus circumstantiis  consideratis  modo  statui  suo  congruo 
vivere  potest.  Religiosum  non  posse  retinere  superflua  ex 
natura  voti  paupertatis  et  ex  Trident.  supra  citato  patet. 
Neque  ipse  superior  validam  circa  hoc  concedere  potest 
licentiam.  Si  Religiosus  dubitet,  num  res  aliqua  superflua 
sit,  ea  uti  potest,  si  superior  vir  timoratae  conscientiae  sit. 
Peccant  igitur  Religiosi,  qui 

1.  victu  et  vestitu  ordinario  non  contenti  laute  tractari 
volunt,  contra  superiorum  parcitatem  clamitant,  vina 
et  electuaria  clam  sibi  procurant,  cingula  serica,  habi- 
tum ex  panno  pretioso  etc. ; 

2.  in  cellis  habitant  superfluis  reculis,  cistis,  imaginibus, 
fibulis  et  pixidibus  argenteis,  libris  eleganter  ligatis  et 
variis  rebus  adventiciis  adeo  infertis,  ut  tabernae  mer- 
catoriae similes  sint; 

3.  integri  conventus,  maxime  praelati,  peccant,  si  monaste- 
rii substantia  in  superflua  fastosa  aedificia  vel  similia 
expenditur. 


§ 8.  De  Gradibus  Paupertatis. 

Primus  gradus  est,  ut  Religiosus  neque  in  affectu  neque 
in  effectu  rem  temporalem  tamquam  propriam  accipiat,  pos- 
sideat, de  ea  libere  disponat  vel  superfluum  aliquid  retineat. 
D.  Bernardus  (ep.  341)  complurium  Religiosorum  deplorat 
insipientiam,  qui  postquam  pingues  saepe  reliquerunt  for- 
tunas, in  monasteriis  ob  inordinatum  affectum,  quo  ineptiis 
(libellis,  imaginibus,  cellae  etc.)  pueriliter  adhaerent,  gravia 
paupertati  religiosae  vulnera  infligunt,  et  pereunt.  Ad  pro- 
fessionem  nostram  pertinet ',  paupertatem  studio  qucerere , et 
non  solum  facultates , sed  etiam  ipsas  cupiditates  e cordibus 
eradicare  (Euseb.  hom.  4 ad  monach.).  Et  merito,  quia  pau- 
pertas religiosa  est  paupertas  spiritus.  Patet  id  etiam  ex 
fine  paupertatis  religiosae,  qui  est,  removere  impedimenta 
quaevis,  quae  nos  a Deo  avertere  possent;  sed  quid  magis  a 
Deo  nos  avertit,  quam  inordinatus  affectus,  quo  in  creaturas 
ferimur  ? 

4 

Secundus  gradus  est,  non  ea  tantum  sollicite  removere, 
quae  paupertati  quomodocunque  contraria  sunt,  sed  etiam 
incommoda  patienter  tolerare,  quae  a paupertate,  dummodo 
vera  sit  et  non  ficta,  inseperabilia  sunt.  Sunt , qui  pauperes 
esse  volunt , eo  tamen  pacto , ut  nihil  eis  desit  (S.  Bern.  serm. 
4 de  Advent.).  Quam  dolendum,  Religiosos  in  religione, 
ad  quam  venire  debuissent,  ut  carnem  crucifigentes  cum  con- 
cupiscentiis suis,  pro  suis  et  aliorum  satisfacerent  peccatis, 
majores  sectari  delicias  et  commoditates  quam  divites  sae- 
culares, et  quam  ipsi  in  saeculo  habuissent!  Haec  est  illa 
paupertas,  quae  saecularibus  tanto  scandalo  est. 

Tertius  gradus  est,  incommoditates,  inopiam,  vilitatem 

non  solum  patienter  tolerare,  sed  eas  etiam  studiose  sectari 

et  occasiones  earum  cum  gaudio  amplecti,  ad  literam  adim- 
plentes quod  s.  Regula  vult:  Omni  vilitate  et  extremitate 

contentus  sit  monachus  (c.  7,  gr.  6.).  Haec  est  paupertas  quam 
Christus  et  Apostoli,  antiqui  monachi  et  Sancti  professi 
sunt.  Huic  paupertati  centuplum  a Christo  promissum  est, 
quippe  quae  vere  omnia  relinquat  propter  amorem  Dei;  haec 
est  quae  studiosos  sui  cultores,  utpote  immunes  ab  omni 
inordinato  affectu  rei  terrenae,  expeditissimos  efficit  ad  per- 
fectionem evangelicam  obtinendam. 

§ 9.  De  Exercitio  Paupertatis  in  Vestitu. 

1.  Contemptis  vanitatibus  hujus  saeculi  satage,  ut  sancta 
ubique  simplicitas  et  religiositas  in  vestibus  appareat. 
Ven.  Blosius  (in  spec.  Monach.):  Neque  vanissimos  quos- 
dam fratres , inquit,  imitatus  f ueris , quos  sui  status  pu- 
det , impietatis  non  pudet . Si  quando  egredi  vel  ad  con- 
spectum saecularium  venire  debuerint , vides  ad  inepta 
curiosaque  ruere , tales  et  tales  vestes , sic  et  sic  aptas 
induere  velle ; amictum  cum  regulari  mandato  et  Patrum 
ordinationibus  convenientem  erubescunt , dumque  non  hu- 
miles monachi  sed  ut  delicati  venustique  aulici  prodeunt 
prodigioso  spectaculo , prudentes  quidem  homines  ad  moe- 
rorem et  indignationem , diabolum  vero  ad  risum  et  cachin- 
nos provocant , evidenter  hac  absurditate  declarantes , qua- 
les intus  sint , nempe  superbi , molles  et  vana  gloria  pleni; 

2.  in  vestibus  quoad  formam  consuetudinem  et  conformi- 
tatem,  quoad  materiam  vilitatem,  quoad  numerum  pau- 
citatem attende.  Talia  debent  esse  vestimenta  servorum 
Dei , in  quibus  nihil  novitatis,  nihil  superfluitatis , nihil 
quod  pertmet  ad  superbiam  et  vanam  gloriam  (S.  Bern. 
serm.  3 ad  sor.).  Et  s.  Regula  dicit:  De  quarum  rerum 
omnium  colore  aut  grossitudine  non  causentur  monachi ; 
sed  quales  inveniri  possunt  in  provincia,  qua  habitant, 
aut  quod  vilius  comparari  potest  (c.  55.).  Cavendum 

tamen,  ne  vilitas  in  immunditiem  et  sordes  degeneret. 
Ipse  S.  Benedictus  (c.  55.)  permittit  his,  qui  peregre 
proficiscuntur  cucullas  et  tunicas  aliquanto  his,  quae 
habere  soliti  sunt,  modice  meliores. 


§ 10.  De  Exercitio  religiosae  Paupertatis  in  Victu. 

1.  Religiosus  recogitet  continuo  se  pauperem  esse;  grato 
ergo  animo  accipiat,  quae  a superioribus  et  officialibus 
fuerint  provisa; 

2.  communibus  et  ordinariis  cibis  contentus  sit;  extraordi- 
naria, delicata  et  sumptuosa  fercula  non  desideret,  nec 
sibi  procuret  sive  clam  sive  cum  licentia  superioris  im- 
portune extorta;  quin  imo  caveat  ne  iniquitas  mentiatur 
sibi;  nam  non  raro  necessitatem  putamus,  quae  non  est 
nisi  inordinatus  carnis  appetitus; 

3.  ne  similis  sit  delicatulis  illis,  qui,  quum  in  saeculo  vix 

haberent,  unde  famem  sedarent,  jam  in  monasteriis, 
ubi  caro  cum  concupiscentiis  est  crucifigenda,  de  coquo- 
rum imperitia,  de  officialium  negligentia,  de  superiorum 
avaritia,  de  aromatum  parsimonia,  et  quod  eadem  sem- 
per  redeant  fercula,  passim  conqueruntur.  In  hos  quad- 
rant verba  S.  Hieronymi  ad  Nepotianum:  Natus  in 

'paupere  domo  et  tugurio  rusticano , qui  vix  milio  et  ciba- 
rio pane  rugientem  saturare  ventrem  poteram , nunc  simi- 
lam et  mei  fastidio;  novi  et  genera  et  nomina  piscium , 
in  quo  litor  e concha  sit  lecta , calleo;  saporibus  carnium 
discerno  provincias . Ita  olim  mendici  nunc  vero  delicati 
pauperes; 

4.  caveamus,  ne  sive  in  cibis  sive  praecipue  in  potu  men- 

suram debitam  excedamus.  Non  solum  paupertas  id 
prohibet  sed  etiam  castitas:  Quia  dum  satietate  venter 

extenditur , aculei  libidinis  excitantur  (Gregor.  M.). 

§11.  De  Exercitio  Paupertatis  in  Habitatione  et  Supellectili: 

1.  Ne  affectemus  fln  cellis  habitare  amplioribus  vel  magis 
commodis,  sed  dependeamus  omnino  a nutu  superioris; 

2.  cellam  interdum  lustremus,  an  ibi  aliquid  sit  superfluum 
vel  pretiosum,  vel  statui  paupertatis  quomodocunque 
contrarium; 

3.  cellae  Religiosorum  nec  sint  splendidae  nec  sordidae; 

4.  in  omnium  etiam  necessariarum  rerum  usu  parcitati 
studeamus;  v.  g.  actum  laudabilem  paupertatis  exercet, 
qui  lampadem  vel  candelam  non  adhibet  in  iis,  quae 
etiam  sine  lumine  persolvere  potest,  et  sic  de  ceteris; 
vere  enim  pauperes  etiam  minimorum  curam  habere  so- 
lent sollicitam;  caveamus  ne  res  ad  usum  concessae  ne- 
gligentia  vel  incuria  nostra  maculentur,  pereant,  vel 
saltem  citius  consumantur.  Si  quis  autem  sordide , 
aut  negligenter  res  monasterii  tractaverit , corripiatur  (s. 
Reg.  c.  32.)«  Omnia  vasa  monasterii , cunctamque  sub- 
stantiam, ac  si  altaris  vasa  sacrata , conspiciat  (ib.  c.  31.). 
Obligationem  habet  proinde  usuarii  Religiosus  quilibet, 
summa  scilicet  cura  invigilandi,  ut  res  mutuo  acceptas 
sanas  conservet  et  integras. 


CAPUT  II. 

De  voto  Castitatis. 

§ 1.  De  Notione  Castitatis  religiosae. 

Castitas  est  virtus,  quae  coercet  inordinatum  appetitum 
et  usum  venereorum,  hominemque  disponit,  ut  nec  cogita- 
tione, nec  verbo  nec  opere  aliquid  admittat,  quod  puritati 
est  contrarium. 

Castitas  dividitur  in  virginalem , vidualem  et  conju- 
galem. • 

Castitas  virginalis  iterum  vel  in  stricto  sensu  sumitur 
vel  in  sensu  minus  stricto.  Castitas  virginalis  in  sensu  mi- 
nus stricto  consistit  in  firmo  et  efficaci  proposito  abstinendi 
perpetuo  ab  omni  actu  libero  venereo  tum  interno  tum  ex- 
terno, sive  in  matrimonio  sive  extra  illud.  Hoc  propositum, 
solemni  promissione  firmatum,  constituit  castitatem  religio- 
sam. Castitas  vero  in  sensu  stricto  accepta  insuper  sup- 
ponit plenam  immunitatem  ab  omni  venerea  corruptione 
corporis. 

Effectus  castitatis  religiosae  voto  solemni  firmatae  sunt: 

1.  Reddit  voventem  perpetuo  inhabilem  manente  statu  re- 
ligioso ad  matrimonium  contrahendum; 

2.  praecedentia  sponsalia  irritat; 

3.  ipsum  matrimonium  antecedens,  ratum  tantum  sed  non 
consummatum,  dissolvit. 

Encomia  castitatis  tum  in  S.  Litteris  tum  in  scriptis 
Ss.  Patrum  passim  habentur. 

§2.  De  Obligationibus  religiosae  Castitatis. 

Religiosus  quisque  vi  voti  sive  solemnis  sive  simplicis 
ad  castitatem  mentis  et  corporis  obligatur.  Communis 
est  theologorum  sententia,  in  peccatis  venereis  non  dari 
parvitatem  materiae,  ideoque  etiam  cogitationem  obscenam 
plene  deliberatam  peccatum  grave  esse  et  quidem  in  Reli- 
gioso duplum  scii,  luxuriae  et  sacrilegii. 

Dantur  quidem  in  genere  luxuriae  peccata  per  se  et  ex 
natura  sua  venialia,  ea  scii,  quae  aliquo  modo  pugnant  con- 
tra castitatem  sine  delectatione  tamen  ulla  venerea,  ut  sunt 
verba  minus  honesta  ex  levitate  prolata,  aspectus  mulieris 
ex  curiositate  etc.,  quae  tamen  per  accidens,  ob  scandalum 
vel  ob  aliam  circumstantiam  in  peccatum  grave  transire 
possunt, 

§ 3.  De  potissimis  Castitatis  amittendae  Periculis : 

1*  Gula . Ad  excitandam  et  fovendam  carnis  concupis- 
centiam plurimum  confert  excessus  in  cibo  et  potu,  quia 
sedes  libidinis  in  carne  est.  Ecce  haec  fuit  iniquitas  So- 
domae,  superbia,  saturitas  panis  et  abundantia  et  otium 
ipsius,  et  filiarum  ejus  (Ezech.  16,  49.).  Nolite  inebriari 
vino,  in  quo  est  luxuria  (Epb.  5,  18.).  Ubicunque  satietas 
et  ebrietas  fuerint,  ibi  libido  dominatur  (S.  Hier.  1.  1.  in 
ep.  ad  Titum.); 

Experientia  idem  testatur  luxuriae  vitium  nunquam  ma- 
gis committi,  quam  facto  excessu  in  cibo  et  potu; 

2*  otium . Multam  malitiam  docuit  otiositas  (Eccli. 
33,  29.,  cf.  Ezech.  16,  46.  supra.).  Fugiamus  otium  ceu  pe- 
stem castitatis  perniciosissimam ; nec  enim  sanctiores  D avide, 
nec  sapientiores  Salomone , nec  fortiores  Samsone  nos  esse 
cognoscimus  (D.  August.  serm.  12,  ad  Fratres  in  eremo.). 

Experientia  quotidiana  idem  confirmat.  Ratio  patet; 
nam  natura  ita  comparati  sumus,  ut  semper  aliquid  cupia- 
mus habere,  quo  occupemur  et  delectemur,  proinde,  si  care- 
mus licitis  et  honestis,  quae  agamus,  ad  illicita  facile  decli- 
nabimus, et  quorsum  magis,  quam  ad  illa,  ad  quae  natura 
per  se  est  prompta?  Accedunt  tentationes  diaboli.  Hinc 
recte  monet  D.  Hieronymus  (ep.  4.)  Facito  aliquid  operis 
ut  te  semper  diabolus  inveniat  occupatum ; 

superbia . Permittit  Deus  superbos  in  turpissima 
luxuriae  peccata  labi  ut  sic  vilitatem  suam  et  miseriam  ma- 
nibus palpent.  Qui  se  exaltat,  humiliabitur.  De  gentibus 
dicitur:  Evanuerunt  in  cogitationibus  suis,  et  obscu- 

ratum est  insipiens  cor  eorum  ....  propter  quod  tradi- 
dit illos  Deus  in  desideria  cordis  eorum  in  immunditiam 
etc.  (Rom.  I,  21,  24.). 

Confirmant  id  facta  apostatarum  (nec  enim  repente  in 
ima  praecipitari  solent;  malum  plerumque  ex  superbia  et 
pertinacia  judicii  oritur);  subesse  nolunt,  libertatem  inordi- 

nate  ambiunt;  suis  viribus  nimium  fidunt,  occasionibus  qui- 
busvis temere  se  committunt,  et  quia  Deus  superbis  resistit 
in  imania  luxuriae  peccata  ruunt  et  cum  consequentes  inde 
confusiones  pacato  animo  et  vere  poenitente  ferre  nec  velint 
nec  possint,  ex  desperatione  apostatae  fiunt; 

4*  incauta  sensuum , oculorum  prcecipue,  custodia . 
Oculi  petulantes,  teste  Ven.  Beda,  cordis  luxuriosi  sunt 
proditores.  Et  sane  per  immortificatum  oculorum  usum  in 
mente  generantur  ideae  periculosissimae  vel  resuscitantur, 
quae  carnis  concupiscentiam,  velut  scintilla  ignem,  excitant 
et  proximo  peccati  periculo  saepe  nos  exponunt  (David.). 

Periculosum  esse  aspectum  in  faciem  feminae  etiam  ho- 
nestae, testatur  (Eccli.  9,  5.):  Virginem  ne  aspicias,  ne 

forte  scandalizeris  in  decore  ejus.  Mulierum  conspectus 
est  sagitta  veneno  illita , quce  ferit  animam  et  venenum  im- 
mittit, et  quo  diutius  manet , eo  magis  vulnus  computrescit 
(S.  Nilus  or.  2.  adv.  vitia.). 

Ideo  Job  (31,  1.).  foedus  pepigit  cum  oculis  suis,  ut  ne 
cogitaret  quidem  de  virgine;  ita  etiam  ceteri  Sancti  fecerunt, 
quanto  magis  nobis  haec  cautio  adhibenda  est. 

5*  incauta  cum  altero  sexu  conversatio ! Quodsi  solus 
mulieris  aspectus  castitati  adeo  periculosus  est,  quid  non 
timendum  de  conversatione  incauta  cum  feminis  praecipue 
junioribus  et  formosis.  Mulieres  enim  apostatare  etiam  fa- 
ciunt sapientes  (Eccli.  19,  2.).  Cum  femina  semper  esse  et 
non  cognoscere  feminam  nonne  plus  est , quam  mortuum  sus- 
citare? Quod  minus  est , non  potes  et  quod  majus  est , vis 
credam  tibi.  ...et  continens  vis  putari?  Esto , ut  sis , sed  ego 
suspicione  non  ca?'eo.  Scandalo  mihi  es , tolle  scandali  cau- 
sam , quo  te  probes  verum  ( ut  jactitas')  Evangclii  cemulatorem 
(D.  Bern.  in  eant.  sem.  66.). 

Etiam  feminae  piae  familiaritas  fugienda  est,  licet  sub 
pietatis  specie  coepta  sit.  Corda  enim , ait  Blosius,  sensim 
voluptatis  sensu  capiuntur  ac  vulnerantur , tentari  incipiunt 

et  quod  videbantur  initio  recte  et  spiritu  alit  er  facere,  id  tan- 
dem transit  in  delectationem  et  sensualitatem . 

Neque  hic  excepta  velim  in  sacro  tribunali  colloquia, 
quae  periculosa  evadere  possunt,  tum  ob  propinquiorem 
ipsius  personae  praesentiam,  tum  ob  confessionis  materiam. 

Probemus  zelum  num  vero  ex  Deo  sit.  Merito  suspecti 
essemus,  si  promptiores  essemus  ad  excipiendas  confessiones 
mulierum  quam  virorum,  diutius  cum  feminis,  praecipue  in 
materia  lubrica,  quam  cum  viris  ag-eremus. 

Ob  paritatem  rationis  idem  videtur  subesse  periculum 
in  omni  familiaritate  nimia,  quae  hinc  inde  contrahitur  cum 
personis  ejusdem  sexus,  pueris  praecipue,  quos  praestantia 
formae  et  decora  membrorum  concinnitas  commendat.  Unde 
non  frustra  S.  Ephrem  (de  vita  spirit.  nro.  11.)  exactam 
commendat  oculorum  custodiam,  si  conting*at  colloqui  cum 
adolescentibus  aetaite  et  aspectus  venustate  florentibus;  emol- 
liunt enim  et  effeminant  ejusmodi  incauti  aspectus  viriles 
animos.  S.  Pachomius  poenas  gravissimas  statuit  in  eos,  qui 
deprehensi  fuerint  de  fraitribus  cum  pueris  ridere  et  ludere; 

curiositas . Sicut  rerum  inhonestairum  representatio 
oculis  exhibita  inhonestas  in  phantasia  excitat  imagines  et 
graves  tentationes,  ita  etiam  librorum  similium  curiosa  lectio. 
Neque  dicas,  te  inde  non  quaerere  nisi  eruditionem.  Num- 
quid  excusari  poterit,  quod  eruditionem  adeo  profanam  et 
cum  tanto  aeternae  salutis  periculo  quaeris? 

Imo  quam  periculosa  sit  ipsis  confessariis  lectio  casuum 
obscenorum,  quorum  notitia  ipsis  tamen  est  necessaria,  ex- 
perientia docet,  quare  etiam  hi  caveant,  ne  curiositatem 
magus,  quam  rationem  officii  praevalere  sinant,  ideoque  ante- 
quam talia  leg^ant,  vel  in  sacro  tribunali  audiant,  humili 
oratione  contra  tentationes  se  muniant  iisque  jam  ante  con- 
tradicant. 

Quin  ipsius  S.  Scripturae  lectio  curiosa  nonnullis  in 
locis  periculo  non  caret  iis  praecipue,  qui  gravioribus  con- 

tra  castitatem  tentationibus  sunt  obnoxii  (conf.  S.  Reg*. 
c.  42.). 

§ 4.  De  Mediis  conservandae  Castitatis : 

1.  Humilis  oratio  cum  totali  diffidentia  sui  et  secura  in 
Deum  confidentia  conjuncta.  Et  ut  scivi  quoniam 
aliter  non  possem  esse  continens,  nisi  Deus  det,  et 
hoc  ipsum  erat  sapientiae,  scire  cujus  esset  hoc  do- 
num: adii  Dominum,  et  deprecatus  sum  illum  (Sap. 
8,  21.). 

Graviori  tentationi  praesertim  contra  castitatem,  homo 
natura  ad  malum  proclivis,  peccatis  propriis  etiam  ma- 
gis corruptus,  sine  speciali  Dei  gratia  resistere  nequit, 
hanc  vero  gratiam  humili  oratione  obtinere  potest,  quare 
ipse  Christus  orare  nos  docuit:  Et  ne  nos  inducas  in 
tentationem  (Matth.  6,  13.). 

Diffidentia  in  propriis  viribus  et  plena  in  Deum  con- 
fidentia sunt  necessariae  conditiones  orationis. 

Accedit  huic  nostrae  orationi  major  efficacia,  si  variis 
Ss.  Patronorum  intercessionibus  stipata  sit  praesertim 
B.  Mariae  Virginis,  S.  Ang-eli  custodis,  S.  Benedicti  et 
S.  Aloysii; 

2.  fug-a  occasionum:  Qui  amat  periculum,  peribit  in  illo 
(Eccli.  3,  27.).  Talibus  enim  temerariis  Deus  gratiam 
suam  deneg-are  solet,  et  merito.  Qui  libere  hujusmodi 
periculis  se  exponunt,  vel  viribus  suis  confidunt,  vel  iis 
diffidunt:  si  primum,  divinae  gloriae  erit,  superbos  ac 
praesumptuosos  deprimere  ut  ipso  facto  suam  palpent 
imbecillitatem,  e.  g\  Petrus;  si  alterum,  jam  hoc  ipso 
peccarunt,  quod  in  hujusmodi  graviter  peccandi  peri- 
culum libere  se  conjecerunt. 

Objecta  absentia  per  imaginationem  repraesentata  saepe 
gravissimas  excitant  tentationes,  quid  praesentia?  certe 
succubuisset  Joseph,  nisi  fugisset. 

Non  solum  occasiones  quae  ad  amorem  lascivum,  sed 
etiam  quae  ad  amorem  sensualem  et  inordinatum  erg-a 
personas  quasdam  in  nobis  excitant,  sedulo  evitare  de- 
bemus; 

3.  moderata  carnis  maceratio.  Certum  est  nos  non  habere 
hostem  periculosiorem  quam  carnem  nostram.  Quem- 
admodum caro  continuo  concupiscit  adversus  spiritum 
et  spiritus  continuo  debet  pugmare  adversus  carnem. 
Quo  mag-is  carni  blanditus  fueris,  eo  mag-is  servum 
foves  rebellem. 

Moderata  carnis  maceratione  pro  peccatis  tuis  Deo 
satisfacis,  habitum  te  ipsum  generose  vincendi  acquiris 
et  quo  magas  sponte  corpus  doloribus  afflig-as,  eo  faci- 
lius voluptates  illicitas  ei  deneg-abis:  Si  dextera  manus 
tua  scandalizat  te  abscide  eam  (Matth.  5,  30.).  Ita 
omnes  Sancti  fecerunt. 

Deserviunt  in  hunc  finem: 

a)  Moderata  jejunia.  Contraria  contrariis  curantur.  Hoc 
genus  (daemoniorum)  non  ejicitur  nisi  per  orationem 
et  jejunium  (Matth.  17,  20.); 

/?)  lectus  durior,  cilicia,  flag*ella;  sic  deprimi  debet  et 
humiliari  superbia  carnis  et  ang-elus  satanae,  qui  nos 
colophizat,  praesertim  urg-ente  vehementi  tentatione 
sensus  voluptatis  statim  praesenti  aliquo  dolore  extin- 
g-uendus  est.  Excitat  nos  heroicum  exemplum  S.  P. 
Benedicti,  S.  Bernardi  et  aliorum  Sanctorum.  Con- 
sulatur tamen  superior  vel  pater  spiritualis,  ne  limites 
discretionis  transgrediamur. 

Huc  pertinet  necessaria  sensuum  externorum,  visus 
praecipue  et  tactus,  custodia,  de  qua  supra; 

4.  seria  quatuor  novissimorum  consideratio:  Mors  pec- 

s 

catorum  pessima  (Ps.  33,  22.).  Quotiescunque  ig-itur 
vexat  gravis  tentatio  carnis,  quilibet  semetipsum  inter- 
rogat num  mori  velit  morte  hac  peccatorum  pessima? 

Ouodsi  non  velit  cur  igitur  illud  agere  libeat,  quod  cer- 
tissime ad  hanc  mortem  disponit? 

Quaeso,  quae  Religiosi  alicujus  confusio,  cum  videbit 
actiones  suas  turpissimas  et  opera  tenebrarum  in  lucem  • 
protrahi,  tanta  est  nostra  verecundia  ut  vel  unius  testis 
praesentia  a facto  turpi  refrenet  cupiditatem  vehemen- 
tissimam  et  hanc  non  inhibeat  horrenda  in  die  extremi 
judicii  in  conspectu  omnium  certissime  expectanda  con- 
fusio? 

4 

Urgente  vehementius  stimulo  carnis  descendamus  in 
infernum  viventes.  Quis  habitabit  cum  igne  devorante? 
quis  habitabit  ex  vobis  cum  ardoribus  sempiternis  ? 
(Is.  33,  14.)  Imitemur  hic  praxin  viri  cujusdam  sancti, 
qui  cum  violenta  urgeretur  tentatione,  digitum  suum 
igni  admovit;  cujus  ardorem  cum  sentiret,  sibi  dixit: 
Tu  nec  per  momentum  hujus  calorem  ferre  potes, 
quomodo  ardores  ignis  infernalis  tolerare  poteris  ? Recte 
igitur  S.  Scriptura  nos  hortatur:  Memorare  novissima 

i 

tua,  et  in  aeternum  non  peccabis  (Eccli.  7,  40.); 

5.  sincera  sui  manifestatio.  Non  frustra  s.  Regula  prae- 
cipit, cogitationes  omnes  cordi  advenientes,  maxime 
vero  lascivas  ad  Christum  allidere  et  patri  spirituali 
patefacere  (c.  4,  instr.  50  et  c.  46.). 

Experientia  docet,  hoc  medium  contra  tentationes 
quasvis  et  illusiones  diaboli  esse  efficacissimum.  Plura 
vide  supra  parte  II.  c.  7. 

De  Resistentia  in  actuali  Tentatione. 

Certum  est  peccatum  non  esse,  pati  turpes  quasvis  cogi- 
tationes, motus  turpes  et  venereos,  dummodo  caveatur  con- 
sensus et  delectatio  quaevis  deliberata,  sive  directa  sive 
indirecta.  Permisit  Deus  saepe,  ut  sanctissimi  homines  gra- 
vissimas hujusmodi  tentationes  experti  sint  (S.  Paulus). 
Dum  nostram  ad  malum  propensionem  et  infirmitatem  ma- 

nibus  palpamus  in  humilitate  conservamur,  cautiores  effici- 
mur ad  pericula  etiam  remotiora  fugienda;  compellimur  ad 
Deum  confugere,  merita  nobis  comparamus,  aliorum  infir- 
. mitatibus  compati  et  mederi  discimus. 

Sint  tamen  regulae  sequentes: 

1.  Noli  ansam  dare  quocunque  modo  tentationi; 

2.  quam  primum  advertis  te  cogitatione  vel  motu  obsceno 
tentari,  absque  omni  mora  animum  ab  objecto  turpi 
averte,  cogitationem  turpem  velut  carbonem  accensum 
vesti  immissum  excute.  Ad  talia  animus  est  conver- 
tendus, quibus  nos  magis  distrahi  scimus; 

3.  ad  preces,  tentatione  perdurante,  confuge  una  cum  pro- 
testatione efficacissima.  Tempore  tentationis  hujusmodi 
mere  negative  se  habere  i.  e.,  neque  consentire  neque 
dissentire,  si  non  est  consensus  interpretativus,  certe 
valde  periculosum  est; 

4.  tentatione  vehementius  urgente  preces  ferventius  fun- 
dendae, B.  V.  Maria,  aliique  Sancti  invocandi  sunt, 
nunquam  animus  despondendus  est.  Fidelis  autem  Deus 
est,  qui  non  patietur  vos  tentari  supra  id,  quod  po- 
testis, sed  faciet  etiam  cum  tentatione  proventum 
(I.  Corinth.  10,  13.).  Quo  acrior  pugna,  eo  gloriosior 
victoria. 

5.  caveamus  ab  anxietate  nimia,  scrupulis,  signis  et  gesti- 
bus inconvenientibus.  Unum  sufficit:  Malo  mori  quam 
foedari;  et  totus  infernus  non  praevalebit.  Quodsi  tem- 

' pore  tentationis  victores  fuerimus,  caveamus,  ne  id  prae- 
sumptuose  viribus  nostris  adscribamus. 

Quodsi  infeliciter  caro  praevaluerit  adversus  spiritum: 

1.  Cavenda  nimia  tristitia  et  animi  dejectio;  infinitae  Dei 
bonitati  confidamus,  qui  non  vult  mortem  peccatoris, 
sed  ut  convertatur  et  vivat; 

2.  poenitentia  seria,  saltem  contritio  perfecta,  ne  unico 
quidem  momento  differatur;  humiliemus  nos  coram  Deo 
et  efficacissimis  propositis  surgamus  a lapsu; 

3.  studeamus,  ut  occasione  hujus  lapsus  imposterum  fiamus 
cautiores  in  periculis  evitandis  et  sollicitiores  in  mediis 
castitatis  conservandae  adhibendis; 

4.  nobis  ipsis  poenitentiam  afflictivam  sponte  injungamus; 

5.  precibus  ferventioribus  donum  perseverantiae  efflagitemus. 


CAPUT  III. 

De  Voto  Obedientiae. 

§ 1.  De  Notione  Obedientiae  religiosae. 

Obcdientia  religiosa  est  votum,  quo  Religiosus  ad  prae- 
cepta sui  superioris  tamquam  Vicarii  Christi  propter  Deum 
in  omnibus,  quae  peccatum  manifeste  non  continent,  et  quae 
juxta  Regulam  ipsius  sunt,  adimplenda  se  obstringit.  Re- 
ligiosa igitur  obedientia  ex  principiis  fidei  procedere  debet: 
Qui  vos  audit,  me  audit  (Luc.  10,  16.).  Sive  Deus  sive 
homo  vicarius  Dei  mandatum  quodcunque  tradiderit , pari 
profecto  obsequendum  est  cura , pari  reverentia  deferendum 
(D.  Bern.  de  praecept.  et  disp.  c.  9.  n.  19.).  Commendat 
idem  D.  Paulus,  cum  de  obedientia  loquitur:  Quodcunque 
facitis,  ex  animo  operamini  sicut  Domino,  et  non  homi- 
nibus (Coi.  3,  23;  Ephes.  6,  7.).  Certe  ope  hujus  fidei  vivae 
difficillima  quaevis  superiorum  imperia  fiunt  observatu  facil- 
lima. Obediendum  est  propter  Deum;  absit  omnis  respectus 
humanus,  amor  intercssatus,  intentio  peccaminosa. 

§ 2.  De  Praestantia  Voti  Obedientiae. 

D.  Thomas  votum  obedientiae  inter  cetera  vota  esse 
praestantissimum  triplici  ratione  probat: 

1.  Quia  obedientiae  voto  longe  plus  Deo  offertur; 

2.  quia  alia  vota  includit,  ut  patet  ex  nostra  formula  pro- 
fessionis, ubi  paupertatis  et  castitatis  mentio  non  fit; 

3.  quia  ad  finem  vocationis  nostrae  assequendum  magis  nos 
juvat.  Nam  teste  S.  Gregor.  (1.  35  mor.)  obedientia 
ceteras  virtutes  menti  inserit  insertasque  custodit.  Me- 
lior est  obedientia,  quam  victimae  (I.  Reg.  15,  22.). 
Si  jejun averis  diebus  ac  noctibus  orationemque  feceris , 
si  in  sacco  fueris  vel  in  cinere,  et  obediens  patri  non 
fueris , omnes  virtutes  perdidisti  ; una  obedientia  plus 
valet , qua7n  omnes  virtutes  (D.  August.  de  obed.  et 
humil.).  Commendatur  obedientia  exemplo  Christi,  qui 
factus  est  obediens  usque  ad  mortem. 

§ 3.  De  Efficacia  Obedientiae  religiosae. 

Consistit  haec  efficacia  in  eo,  quod  opera  quaevis  minima 
ex  se  indifferentissima  Deo  faciat  gratissima  et  ideo  summe 
meritoria.  Propria  voluntate  relicta  humiliter  prompteque 
obedire  propter  Deum  et  ex  simplici  obedientia  urticas  et 
zizania  exstirpare  melius  est , quam  ex  propria  voluntate  su- 
blimi rerum  contemplationi  operam  dare  (Blosius  in  sacello 
animae.). 

Sacrificium  Deo  acceptissimum  est  propriae  voluntatis 
abnegatio.  Certius  criterium  divinae  voluntatis  habere  non 
possumus  quam  justam  voluntatem  superiorum.  Qui  vos 
audit  me  audit  (Luc.  10,  16.).  Quot  igitur  actus  meritorios 
singulis  diebus  Religiosus  obediens  facere  potest! 

£ 4.  De  Securitate  et  Tranquillitate,  quae  sequuntur  ex 

Obedientia  religiosa. 

Quantumcunque  superior  ex  pravis  motivis  vel  impru- 
dentia in  praecipiendo  erraverit,  subditus  errare  non  potest  in 

obedienclo.  In  ceteris  virtutibus  diabolus  saepe  se  transfigu- 
rat in  angelum  lucis,  ut  bonos  decipiat,  ut  experientia  do- 
cet; impossibile  vero  est  eum  falli,  qui  facit  quod  vult  Deus; 
atqui  hoc  faciunt  vere  obedientes,  dummodo  manifestum 
peccatum  non  sit  quod  praecipitur. 

Hinc  vero  miram  conscientiae  tranquillitatem  et  securi- 
tatem sequi  necesse  est.  U tinam  sic  tecnm  esset , et  ad  hoc 
pervenisses , tit  tui  ipsius  amator  non  esses , sed  ad  nutum 
meum  pure  stares , et  ejus , quem  tibi  prceposui , patris:  tunc 
mihi  valde  placeres , et  tota  vita  tua  in  gaudio  et  pace  tran- 
siret (Imitat.  Chr.  1.  3,  c.  32.). 

§ 5.  De  Rebus  in  quibus  praestanda  sit  Obedientia. 

Tenentur  Religiosi  vi  hujus  voti  ad  omnia,  quae  supe- 
rior praecipit  regulis  vel  constitutionibus  ordinis  sui  con- 
sentanea sive  expresse  sive  implicite,  sive  formaliter  in 
regula  et  constitutionibus  contineantur,  sive  indirecte  ad 
illas  tantum  pertineant.  Si  superior  praecipiat  in  virtute 
obedientiae  vel  nomine  Christi  vel  talibus  verbis,  quae  indi- 
cant eum  velle  graviter  obligare,  tenetur  Religiosus  sub 
mortali  obedire  in  materia  gravi,  etiamsi  ordinationes  re- 
gulae per  se  non  obligarent  sub  culpa;  secus  votum  obedien- 
tiae illusorium  esset.  Item  si  Religiosus  quodcunque  prae- 
ceptum superioris  ex  contemptu  transgreditur  dicendo:  Nolo 
obedire , nolo  facere , de  industria  non  faciam , secundum  om- 
nium doctorum  sententiam  graviter  peccat,  quia  illa  verba 
continent  potestatis  legislativae  contemptum  et  irreverentiam 
erga  superiorem. 

Superior  non  potest  vi  voti  praecipere  ea,  quae  sunt  con- 
tra regulam  vel  supra  vel  infra  eam,  i.  e.  inutilia,  nisi  ex 
causa,  quae  est  juxta  regulam;  promittimus  enim  obedientiam 
juxta  Regulam  S.  Benedicti.  Posset  Religiosus  obligari  ad 
opitulandum  fratribus  peste  infectis,  quia  ad  bonum  religi- 
onis pertinet,  ut  Fratres  sibi  subveniant,  imo  hoc  saltem 
implicite  in  s.  Regula  continetur.  In  dubio  de  potestate 

superioris  et  an  res  aliqua  sit  licita,  tenetur  subditus  obedire, 
quia  melior  est  conditio  praecipientis  qui  est  in  possessi- 
one auctoritatis. 

Superior  Regularium  habet  etiam  potestatem  patris  fa- 
milias in  ordine  ad  politicam  domus  gubernationem  etiam 
erga  Novitios.  Unde  ex  quarto  Decalogi  praecepto  potest 
suos  obligare  independenter  a voto;  in  hac  materia,  licet  in 
regula  non  contineatur,  habet  quoque  a Papa  jurisdictionem 
ecclesiasticam  quasi  eqiscopalem  in  suos  subditos  et  Novitios, 
vi  cujus  potest  illos  obligare  sicut  Episcopus  suos  subditos 
(v.  Antoine  p.  8.  de  oblig.  Relig.).  Religiosus  subditus 
hujusmodi  obedientiam  quce  voti  finibus  continetur , noverit 
imperfectam;  nam  perfecta  obedientia  legem  nescit , terminis 
non  ai  ctatur,  neque  contenta  angustiis  • professionis  ad  omne 
quod  injungitur  extenditur  (S.  Bern.  de  praecept.  et  disp.). 
Vere  igitur  obedientes  non  curiose  discutiunt,  quid  possint 
praecipere  superiores,  sed  quidquid  praecipiant. 

# 

§ 6.  De  iis,  quibus  vi  Voti  sit  exhibenda  Obedientia. 

Obedientia  exhibenda  est  superioribus.  Superiores  vel 
sunt  immediati  vel  mediati;  immediati  sunt,  qui  potestatem 
regendi  habent  ordinariam;  mediati,  qui  habent  potestatem 
delegatam.  Supremus  omnium  Religiosorum  praepositus  est 
Papa.  Superioribus  obediendum  est  non  solum  mansuetis, 
piis,  prudentibus,  sed  etiam  asperis,  discolis,  indiscretis, 
nisi  res  aperte  illicita  praecipiatur.  Servi  subditi  estote  in 
omni  timore  dominis,  non  tantum  bonis  et  modestis,  sed 
etiam  discolis  (I.  Petr.  2,  18.). 

Si  hoc  christianis  quibusvis  praecipitur,  multo  magis  id 
Religiosis  convenit.  Nonne  Christus  ipse  obedivit  principi- 
bus ethnicis?  Judicium  suum  et  voluntatem  subjicere 
superiori  non  adeo  discreto,  imo  malitioso,  perfectae  obedi- 
entiae  est,  difficile,  sed  necessarium.  Nam  si  in  aliqua  com-  * 
munitate  vel  republica  cessaret  subordinatio,  quoties  superi- 

ores  delinquerent,  quae  inde  confusio  ? quae  lites  ? Quoties 
ex  caeco  amore  proprio,  ex  obviis  quibuscunque  suspicionibus 
fing-eremus  nobis  superiorem  variis  vitiis  implicatum,  ut 
justum  haberemus  titulum  debitam  ei  deneg-andi  subjectio- 
nem ! Consultum  erg-o  est,  ut  aliorum,  maxime  superiorum, 
actiones  non  dijudicemus;  fallimur  saepissime;  nostris  errori- 
bus corrigendis  simus  intenti!  Quinimmo  ex  s.  Regula  c.  71. 
etiam  sibi  invicem  obediant  fratres,  non  quidem  vi  voti, 
sed  ex  caritate,  alteri  facile  cedendo,  honore  invicem  prae- 
veniendo, aliorum  voluntati  in  rebus  justis  prompte  obse- 
quendo. 

§ 7.  De  Gradibus  Obedientiae. 

Primus  gradus  obedientiae  in  eo  consistit,  ut  in  exe- 
cutione  praecepti,  simus  exactissimi,  non  solum  quoad  sub- 
stantiam, sed  etiam  quoad  circumstantias.  Bonum  enim  ex 
integra  causa,  malum  ex  quolibet  defectu. 

Ab  hoc  gradu  long-e  absunt,  qui  variis  dictaminibus, 
praesumptionibus  et  interpretationibus,  praecepta  superiorum 
eludere  conantur;  haec  enim  partus  sunt  proprii  amoris,  quae 
nos  securos  reddere  non  possunt  in  die  judicii. 

Secundus  gradus  est,  ut  etiam  voluntatem  nostram 
voluntati  superioris  subjiciamus,  et  conformemus;  externa 
enim  obedientia  sine  interna  hypocrisis  est. 

Ab  hoc  gradu  recedunt,  qui,  dum  a superiore  munus, 
labor  vel  actus  obedientiae  gravior  injungitur,  ex  turpi  re- 
spectu humano  et  vano  timore  obediunt  quidem,  sed  interius 
turbantur,  murmurant,  imo  in  absentia  superiorum  factas 
ordinationes  reprehendunt  coram  fratribus,  hisque  scandalo 
et  monasterio  pestis  periculosissima  sunt. 

Deinde  quam  infelices  jam  in  hac  vita  tales  Religiosi 
sunt,  qui  jugmm  obedientiae  portant  sine  merito,  imo  cum 
damno  suo  gravissimo. 

Tertius  gradus  est,  ut  judicium  quoque  nostrum  ju- 
dicio superioris  subjiciamus,  nisi  manifeste  constet,  superi- 

orem  male  agere  vel  malum  aliquid  praecipere.  Certe  haec 
est  obedientia  s.  Regulae  conformis,  vi  cujus  non  proprio, 
sed  alieno  oportet  judicio  et  imperio  ambulare  (c.  5.).  Sine 
hac  proprii  judicii  abnegatione  obedientia  non  erit  holo- 
caustum, nam  intellectum  subtrahimus. 

Huic  gradui  maxime  adversatur  aperta  vel  latens  super- 
bia; superbi  enim  non  volunt  regi  a superioribus,  sed  suos 
continuo  regere  superiores,  iis  contradicunt  cum  Sarabaitis, 
pro  lege  eis  est  desideriorum  voluptas,  cum  quidquid  puta- 
verint vel  elegerint,  hoc  dicunt  sanctum,  et  quidquid  nolu- 
erint, hoc  putant  non  licere.  Sed  non  sibi  solum  nocent, 
sed  etiam  toti  communitati,  cum  alios  in  suos  partes  trahere 
soleant. 

Quartus  gradus  est,  ut  obediamus  non  tantum  in 
praeceptis,  sed  etiam  in  consiliis,  et  in  iis,  quae  superioribus 
grata  esse  scimus.  Sic  obediunt  boni  lilii:  Haec  obedientia 
curas  superiorum  et  taedia  minuit,  gratum  facit  Deo  et  ho- 
minibus. 

Ab  hoc  gradu  obedientiae  absunt,  qui  nihil  agunt,  nisi 
quod  verbis  expressis  vel  comminatoriis  praecipitur,  statim 
superioribus  respondent  audacter:  ad  hoc  vel  illud  non  tenear , 
vel  similia  laxissimae  conscientiae  dictamina.  Si  nos  erga 
Deum  tam  parci  sumus  etiam  Deus  gratias  parce  nobis  tri- 
buet. 

Quintus  gradus  est,  ut  etiam  in  iis  obediamus,  quae 
inclinationibus  nostris  omnino  sunt  contraria,  valde  difficilia 
vel  etiam  moraliter  impossibilia.  Ita  praescribit  S.  Bened. 
c.  68. : Si  fratri  impossibilia  injunguntur  . ...  et  post  sug- 

gestionem suam  in  sua  sententia  Prioris  imperium  perdura- 
verit: sciat  junior,  ita  sibi  expedire;  et  ex  caritate , confidens 
de  adjutorio  Dei , obediat . Si  effectus  exhiberi  nequeait,  sal- 
tem ostendatur  affectus,  quem  saepe  Deus  adeo  gratum  ha- 
buit, ut  miraculo  illud  confirmaverit.  Contra  hunc  gradum 
peccant,  qui  non  obediunt  prompte,  nisi  in  iis,  quae  sunt 

grata,  facilia,  honorifica;  sub  preetextu  infirmitatis,  inhabili- 
tatis  officia  injuncta  detrectant  vel  cum  indignatione  susci- 
piunt et  negligenter  peragunt. 

§ 8.  De  Qualitatibus  Obedientiae  religiosae. 

Ut  obedientia  Deo  sit  acceptabilis,  debet  esse  prompta, 
sine  dilatione;  devota,  sine  dedignatione;  voluntaria,  sine 
contradictione;  ordinata,  sine  deviatione;  jucunda,  sine  tri- 
bulatione; strenua,  sine  pussillanimitate  (D.  Bonav.  tom.  7.). 

Obedientia  sit  ergo: 

1.  Prompte;  verus  obediens  nescit  moram,  mandatum  non 
procrastinat  (D.  Bern.  serm.  41,  de  divers. ; s.  Reg.  c.  5.); 

2.  hilariter:  Hilarem  datorem  diligit  Deus  (II.  Cor.  9,  7.). 

Serenitas  in  vultu , dulcedo  in  sermonibus  multum  colo- 
rant obedientiam  obsequentis . Ostendunt  plerumque  vo- 
luntatem animi,  signa  exteriora . Quis  imperat  libenter 
tristitiam  ejjlanti?  (S.  Bern.  serm.  41,  de  divers.) 

3.  simpliciter;  perfecta  obedientia  est  maxime  in  incipiente 
indiscreta,  hoc  est,  non  discernere,  quid,  vel  quare  pree- 
cipiatur,  sed  ad  hoc  tantum  niti,  ut  fideliter  et  humiliter 
fiat,  quod  a majore  preeeipitur  (D.  Bern.  de  voto  sol.). 
Multos  videmus  post  preeeipientis  imperium  multas  facere 
queestiones:  cur?  quare?  quam  ob  rem?  scepius  inter- 
rogare ....  unde  hoc  venit?  quis  hoc  adinvenit  consi- 
lium ? . . . inde  murmuratio  . . . inde  frequens  excusatio, 
simulatio  impossibilitatis,  advocatio  amicorum ; non  sic 
Abraham  (D.  Bern.  serm.  41  de  divers.).  Haec  obe- 
dientia caeca,  ut  in  Abraham  patuit,  Deo  est  acceptis- 
sima et  miraculis  saepe  confirmata,  et  necessaria  in 
quavis  communitate.  Quid  fieret,  si  subditis  liceret, 
praecepta  superiorum  discutere,  reprehendere,  repro- 
bare? Actum  esset  de  auctoritate  superiorum,  de  pace, 
de  subordinatione. 

Ad  quid  ergo  dices,  Deus  nobis  dedit  rationem? 

nonne  hoc  esset  obedire  more  brutorum;  nonne  ipsa 
Scriptura  nos  hortatur:  Omnia  probate:  quod  bonum 
est  tenete  (I.  Thess.  5,  21.)* 

Respondeo:  Ratione  uti  debemus,  ut  ea,  quae  jussa 
sunt,  recte  faciamus,  vel  ut  cognoscamus,  quid  agen- 
dum vel  omittendum  sit,  nisi  hoc  aliunde,  nempe  ex 
ipso  mandato  superioris,  Dei  voluntatem  exprimentis 
constat  (excepto  semper  casu  manifesti  peccati).  Haec 
obedientia  est  voluntaria  et  libera,  ideoque  non  bruta. 
In  epist.  ad  Thess.  D.  Paulus  non  loquitur  de  praecep- 
tis superiorum,  sed  de  prophetiis  seu  revelationibus 
hominum  privatorum,  quae,  num  genuinae  sint,  utique 
examinari  oportet; 

4.  indifferenter ; hoc  immediate  sequitur  ex  simplicitate 
obedientiae.  Praeclare  hanc  indifferentiam  describit 

S.  Basilius  (in  constitut.  mon.):  Sicut , inquit,  faber 
7nurarius  aut  quivis  alius  artifex  artis  suae  instrumentis 
pro  libitu  utitur , ita  Religiosus  utile  instrumentum  in 
religione  esse  procuret , ut  eo  superior , prouti  ad  aedi - 
ficium  spirituale  expedire  judicaverit , utatur;  sicut  in- 
strumentum absente  artifice  minime  movetur , eo , quod 
nullum  a se  motum  habeat , sed  eum  tantum , quem  ope- 
rarius illi  dat;  sic  nullum  sine  superioris  praescripto  et 
decreto  Religiosus  motum  debet  facere , sed  semper  et  in 
omnibus  rebus  a superiore  moveri  ac  gubernari  se  sinat; 

5.  humiliter;  qui  non  est  humilis,  obediens  esse  non 
potest; 

6.  viriliter;  non  tepide  (s.  Reg.  c.  5.),  sed  strenue  manum 
mittere  ad  fortia,  aggredi  ad  difficilia; 

7.  pure;  seu  cum  bona  et  supernaturali  intentione,  con- 
siderando superiorem  tamquam  Dei  vicarium; 

8.  diligenter ; non  tepide,  sed  omnes  vires  intendere,  ut 
opus  secundum  omnes  circumstantia, s,  quantum  fieri 
potest,  perfectum  evadat; 

9.  perseveranter : Qui  perseveraverit  usqe  in  finem,  hic 
salvus  erit  (Matth.  10,  22.). 

§ 9.  De  vitio  Murmurationis  Obedientiae  religiosae  opposito. 

Distinctius  hic  agendum  de  pessimo  murmurationis 
vitio,  quum  ex  una  parte  nihil  adeo  sit  perfectae  obedien- 
tiae oppositum,  ex  altera  vero  nihil  in  communitatibus  re- 
ligiosis adeo  familiare  et  periculosum.  Ante  omnia  ne 
murmurationis  malum  pro  qualicunque  causa  in  aliquo  qua- 
licunque verbo  et  significatione  appareat  (s.  Reg.  c.  5, 
34,  35,  40,  41,  53.).  Damna  hujus  vitii  tum  privata  tum 
publica  sunt  gravissima;  privata  quidem,  quia  murmura- 
tores pace  interna  carent,  inordinatis  impatientiae,  vilipen- 
sionis,  suspicionis,  rancoris,  vindictae  etc.  motibus  agitan- 
tur; mala  spiritualia,  quae  ex  hoc  vitio  turmatim  sequun- 
tur, per  se  patent.  Graviora  sunt  damna  publica  integrae 
communitatis.  Certum  enim  est,  bonum  praecipuum  ali- 
cujus  communitatis  consistere  in  harmonia  et  subordina- 
tione  inter  superiores  et  subditos,  in  mutua  fraterna  cari- 
tate; his  e diametro  opponitur  vitium  murmurationis.  Ex 

t 

cordibus  enim  subditorum  tollit  amorem  filialem  erga  supe- 
riores, factiones  fovet,  susurrationes  nutrit.  Nec  excusan- 
tur murmuratores  hi,  si  injuste  se  putant  gravari  a supe- 
rioribus, vel  superiores  ob  ineptam  sui  officii  administra- 
tionem  fuerint  vere  reprehensibiles;  nam  per  ejusmodi  mur- 
murationes defectus  non  emendantur,  sed  malum  augetur. 
Quodsi  querelae  hinc  inde  justae  videantur,  in  Statutis 
nostris  de  medio,  provisum  est. 

Ut  efficaciter  occuramus  vitio  murmurationis,  sequentes 
inserviant  regulae: 

1.  Refrenanda  superbia  et  praesumptio;  inde  oritur  ple- 
rumque vitium  murmurationis; 

2.  judicium  ne  feramus  praeproperum;  persaepe  ob  laten- 
tes causas  soli  superiori  cognitas  minus  recte  factum 
judicamus,  quod  prudenter  actum  est; 


220 


3.  perpendamus  etiam  superiores  homines  esse.  Quod  tibi 

non  vis  fieri,  aliis  ne  feceris; 

✓ 

4.  recta  ratio  et  caritas  dictat  errorem  vel  esse  emendan- 
dum vel,  si  emendari  non  valeat,  potius  dissimulandum 
quam  divulgandum  esse,  ne  inutili,  imo  noxio  murmure 
fratrum  animi  turbentur. 


CAPUT  IV. 

De  Voto  Stabilitatis. 

§ 1.  De  Notione  Voti  Stabilitatis  Benedictinae. 

Votum  stabilitatis  Benedictinae  est  promissio  libera 
Deo  facta  perseverandi  in  observantia  regulari  in  loco  pro- 
fessionis secundum  Regulam  S.  Benedicti.  Sic  votum  sta- 
bilitatis explicasse  videtur  S.  Pater  c.  58,  dum  ait  de  No- 
vitio  ad  professionem  suscipiendo: 

Tunc  suscipiatur  in  Congregatione , sciens  se  sub  Regii- 
lae  lege  constitutum , quod  ei  ex  illa  die  non  liceat  de  Mona - 
st  eido  egredi , nec  collum  excutere  de  sub  jugo  Regulae; 
quibus  verbis  et  stabilitatis  loci  et  perseverantia  in  obser- 
vatione Regulae  exprimitur.  Patet  item  ex  circumstantiis 
temporum,  quibus  suam  regulam  composuit  S.  Benedictus. 
Praescribat  stabilitatis  factum  omni  deinceps  remisso  descen- 
sui, contentioso  discessui , vago  et  curioso  discursui , totius 
denique  inconstantiae  levitati  (D.  Bern.  de  praecept.  et  disp.). 
Qui  non  perseverat  in  coepto  opere , ait  Hildemarus,  in  per- 
severantia  operandi  bonum , etsi  talis  videtur  stare  in  mona- 
sterio coram  hominibus , tamen  coiuim  Deo  non  stat . Stabi- 
litas mentis  (seu  firma  regulam  observandi  voluntas)  et 
corporis  est  de  ratione  voti,  imo  illa  potior  est.  Vi  hujus 
voti  Religiosus  obligatur,  ut  e monasterio,  in  quo  professus 

est,  pro  libitu  non  possit  discedere  vel  mutationem  exigere; 
habet  e contra  Religiosus  jus  filiationis,  i.  e.  ut  ex  bonis 
monasterii  sui  congrue  sustentetur,  ut  pars  sit  illius  com- 
munitatis, sicque  suo  tempore  voce  gaudeat  activa  et  pas- 
siva in  capitulo  sui  monasterii;  ut  translatus  ad  alium 
locum  causa  justa  exigente  possit,  causa  cessante,  regres- 
sum petere. 

§ 2.  De  Obligatione  hujus  Voti. 

Obligatio  hujus  voti  ex  genere  suo  gravis  est;  datur 
tamen  etiam  in  hoc  voto  parvitas  materiae.  Votum  sta- 
bilitatis non  inducit  clausuram  perpetuam,  ideo  c.  51. 
s.  Regrilae  agitur  de  fratribus,  qui  longe  proficiscuntur; 
sed  impedit  quominus  Religiosi  sine  licentia  superioris 
egrediantur.  Religiosus  vero  absens  a suo  monasterio  cum 
licentia  et  ordinatione  sui  Abbatis  moraliter  semper  est 
praesens  in  monasterio;  quia  ubicunque  est  monachus,  dum- 
modo sub  obedientia  Abbatis  sit,  semper  fingitur  esse  in 
monasterio,  ideoque  integrum  manet  votum  stabilitatis. 
Violatur  votum  stabilitatis  ex  verbis  S.  Bernardi  (supr. 
citat.): 

1.  Per  remissam  descensum , seu  juxta  mentem  interpre- 
tum per  reditum  ad  saeculum  vel  ad  laxiorem  ordinem; 

2.  per  discessum  contentiosum , quando  quis  ad  aequale  vel 
strictius  monasterium  transit,  sed  sine  consilio,  aucto- 
ritate et  licentia  superioris  sui,  quae  certe  in  quolibet 
casu  est  petenda,  licet  praevideatur  non  obtinenda. 
Dicitur  contentiosus  discessus,  quia  plerumque  fit  cum 
contentionibus  inter  superiorem  et  subditum  et  cum 
scandalo  fratrum; 

3.  per  vagum  et  curiosum  discursum , quod  sic  explicat 
S.  Bernardus  Cassin.:  Intelligo  vagum  discursum , quem 
nulla  necessitas , nulla  obedientia , nulla  loci  certitudo 
metitur;  curiosum  autem , quia  vel  ut  delectabilia  et  ocu- 
lis placentia  videat  aut  suae  gulae  voluptuose  deserviat 

aut  fabulis  intendat;  abhorret  monasterium,  et  hac  cura 
intellectus  discurrit  per  mundum.  Quanta  mala  per 
vagos  et  curiosos  hujusmodi  discursus  Religiosorum 
invehantur  in  monasteria,  experientia  probat; 

4.  per  animi  levitatem  et  inconstantiam,  qua  quis  non 
potest  vel  potius  non  vult  diu  consistere  in  uno  loco. 
Aegritudine  animi  tales  laborant  quam  migrando  de 
loco  in  locum  non  effugiunt,  quia  ubique  se  ipsos  in- 
veniunt. Curre  huc,  vel  illuc,  non  invenies  quietem, 
nisi  in  humili  subjectione  sub  praelati  regimine . Imagi- 
natio locorum,  et  mutatio  multos  fefellit  (Imit.  Chr.  1.  1. 
c.  9.). 

Ubique  superiores  et  patres  sunt  homines,  ideoque  pati- 
entia ubique  necessaria  est. 

Huc  referri  possunt  superfluae  et  otiosae  visitationes  pa- 
rentum, amicorum  extra  monasterium;  indicant  nos  nondum 
vere  mortuos  esse  carni  et  sanguini.  Scimus  comminationem 
illam  evangelicam:  Nemo  mittens  manum  suam  ad  ara- 
trum, et  respiciens  retro,  aptus  est  regno  Dei.  (Luc  19, 
62.).  Certe  non  parum  nobis  nocent  hujusmodi  visitationes, 
quum  plurimos  in  nobis  excitent  et  foveant  distractiones,  curas 
inutiles.  Dixit  quidam:  Quoties  inter  homines  fui,  minor  homo 
redii  (Imit.  Chr.  1.  1.  c.  20.),  quod  integrum  legendum 
est.  Quid,  si  insuper  accesserit  libera  et  scandalosa  con- 
versatio, quae  solet  esse  pejor  quo  remotiores  sumus  a vigi- 
li oculo  superiorum! 

Inter  transgressores  stabilitatis  religiosae  porro  nume- 
rantur: 

1.  Qui  pro  animi  sui  libertate  huc  illuc  vagantur,  sive 
corpore  id  fiat  sive  animo; 

2.  qui  septa  monasterii  sine  necessitate  et  sine  licentia 
egrediuntur,  qui  domos  saecularium  frequentant  ad  ru- 
mores et  novitates  audiendas; 

3.  qui  ex  frivolis  et  imaginariis  causis  mutationem  aeris 
petunt; 

4.  qui  tempus  fallendi  causa  extra  suam  cellam  in  monas- 
terio et  per  cellas  aliorum  vagmntur. 

§ 3.  Causae  excusantes  a Stabilitate  loci: 

1.  Melioratio  tum  animi  tum  corporis.  Sicut  licitum  est 
transire  ad  srictiorem  et  perfectiorem  ordinem  sine  pri- 
mae professionis  praevaricatione,  quum  votum  minus  non 
possit  impedire  votum  et  bonum  majus,  ita  licitum  est 
sine  stabilitatis  violatione  ad  aliud  monasterium  ejus- 
dem ordinis  transire  sincero  zelo  et  studio  perfectionis. 
Sed  valde  cavendum  ne  satanas  in  ang-elum  lucis  se 
trensfigmret,  ideo  preces  multiplicandae  et  consilia  a 
viris  prudentibus  et  piis  petenda.  Etiam  ad  corporis 
sanitatem  recuperandam  ex  medici  consilio  mutatio  lo- 
ci conceditur; 

2.  salvatio  animae,  ut  periclitantem  in  eo  quo  stabilita- 
tem vovit  monasterio  salutem  animae  tutetur.  Ita  enim 

S.  Bernardus  (de  Praec.  etdisp. ):  Praescribebat  proinde 
stabilitatis  pactum  omni  deinceps  remisso  descensui, 
contentioso  discessui,  vag*o  et  curioso  discursui,  totius 
denique  inconstantiae  levitati;  nec  tamen  his,  quas  in 
professionis  suae  serie  sequuntur,  morum  videlicet  con- 
versioni et  obedientiae,  quae  secundum  regmlam  fit. 
Nam  si  haec  ibidem  pro  improbitate  nimirum  atque  ir- 
religiositate cohabitantium  obtineri  forte  nequiverint, 
duce  spiritu  libertatis  transire  indubitanter  suadeo  ad 
alium  locum,  ubi  non  impediatur  homo  reddere  Deo 
vota  sua,  quae  distinxerunt  labia  sua.  Equidem:  Cum 
sancto  sanctus  eris  et  cum  perverso  perverteris; 

3.  causas  porro  excusantes  esse  possunt  odia,  simultates, 
persecutiones,  quas  in  suo  monasterio  pati  cog*eretur 
monachus;  si  ob  delictum  infamatus  etsi  emendationi 
incumbat,  deberet  in  confusione  magma  et  inde  nata 

tristitia  vivere,  licet  profecto  perfectius  esset  persecuti- 
ones, injurias,  comtemptum  patienter  ferre;  imo  raro 
consultum  erit  ideo  transire;  plerumque  hujusmodi  Re- 
ligiosi nec  alibi  vivunt  contenti,  quia  non  sunt  patien- 
tes, pacifici,  obedientes; 

4.  obedientia,  .quando  Abbas  ex  justa  causa  jubet,  e.  g. 
ut  utilitati  vel  necessitati  alterius  monasterii  succurrat, 
etsi  stabilitas  loci  extra  congregationem  fuerit  promis- 
sa, ubi  non  sunt  plura  monasteria  in  unum  corpus  sub 
uno  quasi  capite  coadunata.  Exempla  prostant  in  vita 
S.  Bendicti  et  aliorum  Missionariorum.  Ouatuor  alias 
causas  assignat  Julianus  Parisius: 

a)  Ad  fundandum  novum  monasterium; 

/3)  propter  inopiam  monasterii  proprii; 
y)  ad  agendam  poenitentiam  ob  delictum; 
d)  ad  reformanda  monasteria. 

Ut  nobis  grave  non  sit  cum  iisdem  semper  vivere  con- 
fratribus  et  sub  quibuslibet  superioribus,  sequentia  sunt  ob- 
servanda: 

1.  Stude  abnegare  proprium  judicium  et  propriam  volun- 
tatem; 

2.  erga  alios  esto  humilis,  urbanus,  benevolus.  Inter  su- 
perbos semper  jurgia  sunt  (Proverb.  13,  10.); 

3.  aliorum  defectus  patienter  suffer.  Stude  patiens  esse  in  tole- 
rando aliorum  defectus  et  qualescumque  infirmitates;  quia 
et  tu  multa  habes , quce  ah  aliis  oportet  tolerari  (Imit. 
Chr.  1.  1.  c.  16.),  totum  caput  legendum  omnino; 

4.  quilibet  sibi  non  aliis  invigilet,  nisi  superior  sit. 
Suspiciones  et  judicia  temeraria  de  confratribus  vel 
superioribus  suprimamus; 

5.  amicitias  particulares,  factiones,  susurrationes  fugiamus 
ut  pestem  communitatis.  Hac  ratione  et  hac  sola  ratio- 
ne eritis  in  vestris  monasteriis  quieti  et  contenti,  imo 

cari  omnibus  et  accepti;  secus,  vaeh  vobis!  votum  stabi- 
litatis erit  jugum  intolerabile.  Cogitate,  quia  praedixi 
vobis! 

§ 4.  De  Regulis  nonnullis  servandis  ab  iis,  qui  justa  ex  causa 

extra  monasterium  degunt: 

1.  Quemadmodum  ubique  vi  votorum  veri  Benedictini  esse 
debeamus,  sic  et  mores  Regulae  Benedictinae  conformes 
servemus; 

. exercitia  regularia  praesertim  meditationem,  examina, 
etiam  in  itinere  et  in  quocumque  officio  constituti  omit- 
tamus nunquam;  media  enim  sunt  ad  promovendam  in- 
dies  vi  professionis  nostrae  perfectionem  majorem  ab- 
solute necessaria.  Quemadmodum  ergo  si  quis  intra 
claustra  monasterii  notabili  satis  tempore  ejusmodi  ne- 
gligeret,  a peccato  mortali  excusari  non  posset,  ita  nec 
extra  monasterium,  imo  multo  minus,  quia  ibi  iis  ma- 
gis indiget; 

3.  caveamus  inutiles  et  otiosos  discursus  per  domos  saecu- 
larium; 

4.  caveamus  omnem  vanitatem  in  vestitu  et  corporis  cultu, 
luxum  in  victu,  mores  saecularium  in  gestibus,  verbis 
etc.  Extra  monasterium,  et  cum  inter  saeculares 
versamur,  ea  omnia  accurate  observemus,  quae  de  mo- 
destia religiosa  supra  dicta  sunt;  plurimos  enim  habe- 
mus exploratores;  decipiuntur  comptuli  Religiosi  et  va- 
nitatum saecularium  amatores,  dum  hac  ratione  ab 
aliis  se  magni  fieri  putant. 

CAPUT  V. 

De  Voto  Conversionis  Morum. 

§ 1.  De  Notione  Voti  Conversionis  Morum. 

Votum  hoc  est  promissio  Deo  facta,  mores  nostros  com- 
ponendi secundum  s.  Regulam  S.  P.  Benedicti  et  Statuta 
Congregationis  seu  continuo  juxta  s.  Regulam  et  Statuta 
inordinatos  affectus  mortificationis  exercitio  subjugando,  et 
de  virtute  in  virtutem  progrediendo  ad  caritatis  perfectionem 
et  perfectionis  celsitudinem  tendendi. 

Vi  hujus  voti  Religiosus  non  obligatur,  ut  actu  per- 
fectus sit,  sed  ut  per  efficacem  mediorum  applicationem 
serio  ad  perfectionem  continuo  tendat.  Qui  proindfc  hinc 
inde  ex  fragilitate  peccata  venialia  et  imperfectiones  com- 
mittit, hujus  voti  praevaricator  non  est,  neque  voluntatem 
ad  perfectionem  tendendi  dimisisse  censetur. 

Votum  conversionis  morum,  quoad  substantiam  non  est 
distinctum  a voto  obedientiae  sed  in  eo  includitur,  neque 
Benedictini  hic  speciale  quidque  prae  aliis  Religiosis  vovent, 
nisi  quod  morum  conversionem  determinatae  regulae  confor- 
mare debent,  et  ideo  forsitan  in  formula  professionis  omit- 
titur votum  castitatis  et  paupertatis,  utpote  in  voto  conver- 
sionis morum  inclusum. 

Explicite  vero  voti  conversionis  mentionem  fieri  voluit 
S.  Benedictus  ut  Sarabaitis  se  opponeret. 

§ 2.  De  Impedimentis  solidae  Conversionis. 

Impedimenta  sunt: 

1.  Long^a  consuetudo  vitee  saecularis  et  pravi  habitus  ibi 

contracti.  Perversi  difficile  corriguntur  (Eccl.  1,  15.); 

2.  dissolutio  disciplinae;  novelli  monachi,  dum  e novitiatu 
reduces  vident  liberiorem  ceterorum  vivendi  rationem, 
facile  a prima  sua  caritate  recedunt,  nisi  firmiter  sta- 
tuant, etiam  contra  torrentem  quasi  murum  aeneum  se 
opponere; 

3.  frequens  conversatio  cum  saecularibus.  Sicut  Judaei, 
postquam  commixti  sunt  inter  gentes  didicerunt  opera 
earum,  ita  Religiosi  libere  conversando  cum  saecularibus 
mores  induunt  saecularium; 

4.  nimia  occupatio  in  rebus  exterioribus  vel  in  litteris,  cum 
neglectu  exercitiorum  spiritualium; 

5.  defectus  bonae  voluntatis:  Quicunque  bonam  voluntate7n 

habet , supposita  gratia  divina , secuni  habet , quidquid  ad 
bene  vivendum  ei  opus  est  (S.  Bern.  ad  fratr.  de  monte 
Dei). 

§ 3.  De  Observatione  necessaria  s.  Regulae. 

S.  Regula  est  norma  religiose  vivendi  a fundatore 
ordinis  praescripta  et  ab  Ecclesia  approbata.  Pro  diversitate 
ordinum  regulae  sunt  diversae,  quae  tamen  in  iis,  quae  sub- 
stantiam votorum  attinent,  conveniunt;  in  ceteris  pro  diver- 
sitate finium  particularium  cujusvis  ordinis  discrepant. 

1.  Regulae  non  sunt  mera  consilia;  sed  habent  aliquatenus 
rationem  legis;  ac  proinde  aliquatenus  obligant.  Regu~ 
la  7'eligiosa , inquit  Suarez,  non  est  mere  consilium;  quia 
prceter  illam  sunt  multa  alia  quce  ex'  consilio  possunt  Re- 
ligiosi . . et  nihilominus  Religiosus  omittens  alia  con- 
silia supra  suam  regulam , non  censetur  deesse  suo  mu- 
neri et  statui:  si  autem  sua?n  regulam  pr ce  ter  mittat,  de- 
jicere censetur  a sua  obligatione . Ergo  talis  regula  res- 
pectu illius  plus  est  quam  consilium . Ergo  necessitate7n 
aliquam  hnponit  (de  relig.  tom.  4.  tract.  8.  1.  1.  c.  2. 
n.  2.  ).  Patet  hoc: 

a)  Ex  formula  professionis:  Obedi e7itiam  secundum  Regu- 
la7n  S.  Benedicti;  promittimus  nempe  conformare  vi- 

tam  nostram  s.  Regulae.  Porro  s.  Regula  non  est 
nisi  votorum  determinatio  et  ad  casus  particulares 
applicatio; 

/?)  ex  pacto  quod  intercedit  inter  Religiosum  et  monaste- 
rium, Regulam  observandi  ex  una  parte,  et  vitae  neces- 
saria suppeditandi  ex  altera; 

y)  ex  Trident.,  quod  directe  precipit,  ut  omnes  Regula- 
res,  tam  viri  quam  mulieres,  ad  regulae,  quam  professi 
sunt,  praescriptum  vitam  instituant  ( sess.  25.  c.  1.  ); 

o)  ex  s.  Regula:  Suscipiatur  in  Congregatione , sciens , se 
sub  lege  Regulce  constitutum , quod  ei  ex  illa  die  non  li- 
ceat de  Monasterio  egredi;  nec  collum  excutere  de  sub 
jugo  Regulce , quam' sub  tam  morosa  deliberatione  licuit  re- 
cusare, aut  suscipere . (c.  58.).  Etiam  superiores  Re- 
gulam observare  tenentur,  imo  magis  quam  subditi, 
quia  ex  officio  debent  esse  forma  gregis;  certe  non 
sunt  defectus  periculosiores  in  communitate  quam  su- 
periorum, qui  debent:  Omnia  bona  et  sancta  factis 

amplius  quam  verbis  ostendere  (s.  Reg.  c.  2.).  Scire 
p7'celati  debent , quia  si  perversa  unquam  perpetrant , 
tot  mo7'tibus  dig7ii  sunt , quot  ad  subditos  pe7'ditio7iis  ex- 

677ipla  transmittunt  (S.  Greg.  reg.  past.  p.  3.). 

, > 

2.  .Regula  non  obligat  vi  voti  obedientiae,  nisi  forte  id  in 
ea  clare  exprimatur.  Advertendum  votum  obedientiae 
non  obligare  immediate  ad  servandam  regulam,  nisi 
regula  ipsa  verbis  satis  expresse  exigat  voti  obligatio- 
nem. Et  ideo  non  recte  censent  qui  putant  regulam 
religiosam  ex  genere  suo  obligare  sub  mortali:  quod 
senserunt  aliqui  ex  illo  fundamento  quod  voti  obligatio 
ex  genere  suo  obligat  sub  mortali,  et  obligatio  regulae 
est  obligatio  voti.  Falsum  est  autem  hoc  fundamen- 
tum, quia  votum  non  obligat  ad  servandum  regulam, 
sed  ad  obediendum  secundum  regulam.  Et  ideo  pro- 
pria obligatio  regulae  ut  sic,  non  ex  voto  obedientiae, 

sed  ex  propria  ratione  legis,  et  ex  principiis  ejus  est 
colligenda  (Suarez,  de  relig.  tom.  4.  1.  1.  c.  2.  n.  7.). 

3.  S.  Regula  juxta  omnes  obligat  sub  gravi  peccato  in 
iis,  quae  vota  concernunt;  nisi  excusetur  ob  parvitatem 
materiae  vel  impefectionem  actus. 

4.  Violationes  regulae  possunt  graviter  peccaminosae  eva- 
dere ob  varia  adjuncta,  quae  eas  concomitantur: 

a)  Si  violatio  fiat  ex  formali  contemptu; 

/9)  si  annexum  habeat  periculum  labendi  in  peccatum 
mortale;  praesertim  si  in  particulari  materia  et  specie 
peccati  mortalis  illud  periculum  versetur,  et  aliqua 
certa  ratione  et  experimento  constet  ex  remisso  modo 
vivendi  in  observatione  talis  regulae  sequi  illud  peri- 
culum; ' , ... 

> 

y)  si  damnum  grave  inferat  religiosae  disciplinae; 

d)  si  secum  trahat  violationem  voti  in  materia  gravi; 

e)  si  religiosum  exponat  expulsioni; 

f)  si  secum  trahat  gravem  violationem  precepti  tendendi 
ad  perfectionem;  e.  g.  si  Religiosus'  statueret  ip.sa  vota 
sua  et  cetera  omnia  quae  ipsi  sub  peccato  injungun- 
tur, non  observare. 

5.  Raro  in  praxi  peccati  gravis  rei  censendi  sunt  Religio- 
si ob  regulae  violationem.  Raro  enim  contingit  ut 
Religiosus  adeo  sit  salutis  suae  immemor  ut  scienter  et 
deliberate  periculo  se  exponat  regulam  suam  graviter 
violandi;  praesertim  si  praelatus  opportunis  monitis  et 
poenitentiis  transgressiones  coerceat;  et  facilius  in  hoc 
graviter  peccabunt  superiores  non  corrigendo,  * quam 
singuli.  Religiosi  regulam  facile  transgrediendo. 

(Vide  Bouix  de  jure  Reg.  tom.  2.  p.  571  et  seqq.  edit. 
Paris,  1857.). 

Ceterum  s.  Regula  quoad  singulas  ordinationes  (ex- 
tra materiam  voti)  per  se  non  obligat  sub  peccato;  notan- 
dum tamen,  Regulae  ordinationes  esse  media 

substantiales  adimplendas  omnino  necessaria.  Certe  sublata 
observantia  regulari  corruent  religiones  florentissimae.  Hanc 
rationem  etiam  S.  Thomas  Aq.  affert:  Transgressio  vel 


vota  (2.  2.  q.  186,  a.  9.) 

Sane  religiosae  disciplinae  dissolutio  semper  a mini- 
morum neglectu  et  regularum  contemptu  ortum  sumpsit, 
donec  ad  interitum  protraxerit.  Communiter  etiam  admit- 
titur ea  in  quibus  S.  Pater  non  utitur  verbis  praeceptivis, 
non  esse  nisi  consilia  et  7nonita . Sed  simus  liberales  erga 
Deum,  ut  et  ipse  in  nos  liberaliorem  se  exhibeat.  . 

Quod  dictum  est  de  Regula  valet  etiam  de  Statutis. 

Concludamus  verbis,  quibus  Bern.  Cass.  in  speculo 
suos  confratres  hortatus  est:  Minimas  etiam  observantias 
Regulce  et  Ordinis  nostri  studeamus  observare , et  de  nostra 
salute  semper  solliciti  nihil  vilipendamus , nihil  in  contemp- 
tum vel  cofisuetudinem  reducamus . Qui  enim  in  parvis  ne - 
gligens  est,  sublimium  donorum  omnino  indignum  se  facit; 
at  qui  in  parvis  fidelis  existit , spiritualium  ditabitur  multi- 
tudine gratiarum. 


omissio  aliorum  (extra  tria  vota)  obligat  solum  ad  peccatum 
veniale,  quia  hujusrnodi  dispositiones  sunt  ad  principalia 


\ 


© 


•p- 

•Vi 


^ 1 vP  v 

v **  ^ 

^ ... 


> © {Cy/&?8s$  * a>^  - s 

vk  • <S»  ^4  „ V V*  / 

\h  •*  *?«  A <*  4 

* 4?y  *°J!L?+  ^ 

♦ \>  *A  *** 

*>  % i4ii  Vx  % ^SS\MK%.#  7 

* *0°  ^ '**.'**  ^ «V  0* 

*?*  * 1 * V 'Sr.  > . v ..•£:♦  V .o*  . 

: ^£Xk : *# 

r a ^ o v[MW * A>  < 

% vvV  v 4 -v  v*  * * 

;G^  vD  • A • A <fx  ♦?7jrT< 

““•  **o  -A  *•••-  <^*  - 

’*  $ /* 


<?*  ^*g*V  *r 

<vv  ^..«*  *<r 

:-  V ,o*  ..^ 


%^  *•*  Au 

v \.  (<y  «. 

0*.  **  0*  . i 


-olf  « 


■ ••s*  t 


CK  J) 

> ^ * 


f 1 


V ,vv<r,svv  , '»  <?  #^ssyr>'  *y  ^ -.■*  e"l&wv  4--  «• 

*»,•»  o A>~  • 't,  C * W25»,  - _ o A -fc» 


» .**  4^  * 

: ^o  v*  : 

C Ip  *?V  *• 

* „ - ^ * 

0 0 *9  * * ' 1 

<r  .*«•»»_  r> 


- ^ • 

v°  Jp  V*  L 

15  ^ /v)  (4  t 4r 

.V  *•  V-  V tjX'*  ..9'  • »*»#  *>• 

* *K\  S2  /k*_  A>*  * * Xh  & * {(U«£r Ai  « %£>  A^ 

iWam* 

LV  * t!§^8l!K3  % <A&  vJtk  t» 

r % 4V  (fjU  * 

* \«}  # 


tP  ^ < 

• ’ a>"  O,  * 

,o* * 

0 


0 * * 


♦ ~ O,  Av  _ e 

♦ O 

*;  -b^  • 

v“  '* 

1 * J^’1*  C%.  *‘  a®  J4>  *■»<■<*  A 

«>v  rf&&  %.  a°*  »?«*%  ^ .v  .* 

v * rfMm . n#v  A * 

j»V 


• •«’  *pl  ^ 'o» 

/ ,^.  °0 

* <A* 

v o 


A1 


;* 

n . 
v/V  ° 
o\  ° 

^C'  *'o.T*’  A 

*.,  V J>  • 

♦ o ^ * 

* *o  V * 

o*  ,0  V ► 

« „ * ?st.  * 

.0  f$.  * 


: ^ o5' 

* 

♦ r ^ ^ . „ 

°<p  * * * 0 * A” 

V ,0^  * 

^ * ^r%  ty  * 

*\v  *t  iz 


0 0 Jp'  ^ *'#  1 * 

-fP  ^ ^ \,*V, 


^*<Trr,^°  ...  Ovo’*‘ 

, ,0V  » e». 

# v 
*.  ^ 0^ 

; 4 * 

* -fvV  o ' 


* * 


°,  W ; 

» <$  'J^..  ® 
.*  % a. 


«.  w ^ 

Lw.  6*  v 


N 'vfe  « 

* -V  c*  '. 


- ,tt 

o.  '*,T«’*  A0°  ^ ^ 

vv  t." 

® tc,  ♦ 

t ; 

_ % a5?  ^ s 

ri^  ^ ,0*  .*i^%  «o 


* 

% 7 v%  • **&y/PjdrJ  ^ ^ i?  ^ 

* 4 4^r  ^ * ® - « a&  ^ * • i * A^y  °a*  • • 0 a° 

^ ^ /y  A ^ A »v 


• ^0*V  v 

* ,^q 


V . 

* ^ A * 

°«  v^  : 

• * 

<.  *^r. ' a'-  '-.* 

o °<sJ* ^ _(v  t • *- r * ^ ib„ 


\fk 


aV  <*  T/ * 

lN  t «cvCvMlY^* 


% 

6 

o ap  *t%  v 

* ^ ^ * -?&7JM*  K’ 

°+  '••T.1'  4O'  **,  ■'•,••’  v# 

•-”'*  ^ ,+0>  .:«.%*:•.  % ^ A 

t \/ 

«» 

* 


v*  , aV  TA,  # 

. ^ rtP  ..**•♦- 


# ^ r°'  f4 

* ^ 0’  : 

a<^  : 


^c 

.0 


